Editată de FUNDAȚIA CULTURALĂ MEMORIA se 
sub egida Uniunii Scriitorilor din România RĂDULESCU 


ZE 
E com men 


MEMORIA 


Nr. 114 (1/2021) 


Editată de FUNDAȚIA CULTURALĂ MEMORIA 
sub egida Uniunii Scriitorilor din România 
Fondator BANU RADULESCU 


Număr ilustrat cu lucrări semnate de artista Laura Covaci 


2 


LAURA COVACI 


Laura Covaci are o biografie artistică de navigator solitar. 
Își termină ucenicia la București — pictură monumentală —, 
după care pornește într-o călătorie prin lume ghidându-se 
după o busolă ale cărei logică și mecanism de funcţionare 
sfidează Nordul cunoscut și stelele fixe — maeștri, curente, 
tehnici artistice. 

In Statele Unite, unde zăbovește câțiva ani (1999-2002), 
are deja un limbaj propriu, o manieră recognoscibilă de a 
picta și de a gândi artele plastice. Inventează suprarealis- 
mul proletar (curent a cărui unică reprezentantă este), 
etalând, cu sarcasm și luminări de tandrete, personaje cu 
robusteţe statuară, cu atitudini ce amintesc de gestica 
anchilozată și de emfaza reprezentărilor oficiale ale 
perioadei comuniste, dar surprinse în rutina deconcertantă 
a unui cotidian complet dezideologizat, uneori doar sen- 
zual, de cele mai multe ori subtil pervers. Avem, aici, „du 
mécanique plaqué sur du vivant”, dar efectul nu este unul 
comic sau, la limită, ironic, ci profund anxiogen. 

Din 2005 se mută la Paris, lucrează cu o nouă galerie, 
vorbește deja o altă limbă, lucrează, rămânând în spaţiul 


figurativului, pe suprafețe mari, exersând cu minutie și răb- 


dare o arheologie a disperării, scoțând adică din rafturile și 
cotloanele inconștientului imagini șocante ale singurătăţii 
colective. Face, simultan, instalație, colaj, sculptură, abor- 
dează tehnici mixte. „Păpușile sale” traumatizate mai întâi, 
„Insectele”, mai apoi, care ies din suflet devorând 

Lucrările din acest număr 

al revistei Memoria fac parte 
din seriile: Insula de Ceaţă 
(Embrion.1 & Avatar. 1), 
ITunnel Syndrome 

(Pasărea cu clont de rubin & 
Copilul cu stea în frunte). 


Se dedică părinţilor mei - 

Aurel și Stela Covaci - victime 

ale represiunii comuniste 

din anii *50 și prietenului lor apropi- 
at din anii studenției, 

Nicolae Labiș. 


Expoziţii personale: 


2017 - Cruda Feerie / Capitolul.3 / 
Desprinderea / Laura Covaci & Darie 
Dup - Materia Repositorium 

2015 - Cruda Feerie / Capitolul.3 / 
Desprinderea - ICR Lisabona 

2015 - Cruda Feerie / Capitolul.3 / 
Desprinderea - Accademia di 
Romania - Roma 

2015 - Cruda Feerie / Capitolul.3 / 
Desprinderea - Galeria AnnArt - 
București 

2014 - Cruda feerie / Capitolul.2 / 
Fazele Lunii - Galeria AnnArt - 
București 

2012 - ArtZoom Laura Covaci / 
Cruda Feerie / Capitolul.1 / Orfelinat 
- Galeria AnnArt - București 

2011 - Cruda Feerie/ Capitolul. 1 / 
Orfelinat - Galerie 208 - Paris 

2009 - Anotimpul Insectelor - Galerie 
208 - Paris 

2008 - Multiverse / Laura Covaci & 
Catherine lkam - Galerie 208 - Paris 


2005 - Mutatii - Galerie GNG - Paris 


În pregătire pentru anul 2021 
expoziția Insula de ceață la ICR 
din Budapesta și Lisabona 


Expoziţii de grup: 

2019 - Călătoria Rinocerului. De la 
București la Lisabona via Niirnberg - 
Galeria Institutului Cultural Român - 
Lisabona, Portugalia 

2018 - Azulejo: O provocare 
românească - Galeria Institutului Cul- 
tural Român - Lisabona, Portugalia 
2018 - Azulejo, în viziunea artiștilor 
români - reloaded, Muzeul Quinta da 
Cruz, Viseu, Portugalia 

2019 - Expozitie de grup - Galeria 
Halucinarium - București 

2016 - Azulejo în viziunea artiștilor 
români - Galeria Institutului Cultural 
Român - Lisabona, Portugalia 

2016 - Azulejo în viziunea artiștilor 
români - Museu de Artes Decora- 
tivas, Viana do Castelo, Portugalia 
2014 - Zoom de primăvară - Galeria 
AnnArt - București 

2013-2014 - Creion & Peniţă - 
Galeria AnnArt - București 

2013 - Expozitie / Pop- up Gallery - 
The Art of Living - București 
2012-2013 - Mica artă mare - Galeria 
AnnArt - București 

2012 - Zoom de Vară - Galeria 
AnnArt - București 

2011 - Jurnal de bord - Galeria 
AnnArt - București 


2010 - Faza.0 / 96 de propuneri spa- 


tiale - Galerie Serge Aboukrat - Paris, 


Franța 


2001 - Artiştii Galeriei - Trinity Gallery 


- Atlanta, Statele Unite ale Americii 
1999 - Desene / intersecţii - Saint 
Remy de Provence, Franța 

1993 - Artiştii galeriei - AJL Galerie - 
Paris, Franța 

1993 - Expoziţie de grup - Galerie 
Damien Bouquet - Paris, Franta 
1993 - SAGA - Grand Palais - Paris, 
Franța 

1993 - Expoziţie - Centrul Cultural 
Flamand - Bruxelles, Belgia 

1992 - Impact - Kyoto, Japonia 
1991 - Erotika - Budapesta, Ungaria 


canavaua tabloului și, în cele din urmă, roboții vintage și 
mașinăriile invazive sunt noile ei efigii paradigmatice. 
Contagierea realului se operează printr-un morb violent 
dezumanizant, prin proliferarea automatonilor și mario- 
netelor. 

Această călătorie a epuizărilor care propulsează a ajuns, în 
prezent, prin expoziţia de la Lisabona, în faza ei high-tech. 
Laura Covaci pictează on screen, digitalizează, vede 3D, 
prospectează lumile de dincolo și de mâine, trecutul fără 
viitor și viitorul mai mult ca perfect, cu aceeași naturalete 
cu care țesea din pensulă, deunăzi, back-groundurile ei 
halucinante din tempera sau acrilic. „Cruda feerie” 
desfășurată deocamdată în trei etape — Orfelinat, Fazele 
Lunii și Desprinderea — păstrează decorul unui basm în 
care totul, în ordinea hibridizărilor, pare posibil. Artificialul 
are luxurianța crudă a junglei — tubulaturi tentaculare, 
arbori cu frunze de porțelan, anatomii delirante, bijuterii 
zburătoare neidentificate — și în același timp, foarte bine 
strunită a unei polifonii baroce. 


Daniel Nicolescu 
Text pentru deschiderea expoziției de la galeria 
Institutului Cultural Român din Lisabona, 2015 

Günter Klein, fiul lui 

Elisabeth Weber, este istoric 
și jurnalist independent la 
Rastatt. 

S-a născut la 9 octombrie 
1961 în Bistriţa, și a emigrat în 
Republica Federală Germania 
în 1976. 

A studiat Istoria Europei de Est 
precum și Istoria Modernă și 
Receniă și Limbi Slave la 
Universitatea „Albert-Ludwig” 
din Freiburg. Este autor al mai 
multor articole despre istoria 
militară românească. 


GUNTER KLEIN 


Deportarea germanilor la 
muncă forțată în Uniunea 
Sovietică (1945-1949) 


Studiu de caz: frații Elisabeth și Johann Weber 


Deportarea etnicilor germani din România pentru 
muncă forțată în Uniunea Sovietică, o temă ocolită în Vest 
și Est în perioada dinaintea schimbărilor politice din anul 
1989, a devenit astăzi subiectul unei cercetări minuţioase. 
Aceasta se datorează, în primul rând, accesului la arhivele 
românești și rusești, devenit posibil odată că dezmembra- 
rea Uniunii Sovietice, în 1991. In cadrul seriei de analize 
istorice și sociologice bazate pe materiale din arhivele 
românești și rusești se disting lucrările lui Hannelore Baier, 
Georg și Annemarie Weber, Pavel Polian și, cel mai recent, 
ale Annemariei Weber.' 

Istoria structurală și politică a fost amănunțit studiată și 
au fost publicate surse relevante. Dar cum rămâne cu 
experiențele celor afectaţi? In familiile deportaților a existat 
o formă de transmitere orală a unei naraţiuni și a amintiri- 
lor, în pofida tabuizării publice a subiectului. După 1989, 
asemenea relatări au fost scrise și au văzut lumina tiparului 
în numeroase publicații locale. Totuși, o evaluare științifică 
sistematică încă așteaptă a fi realizată. 

Scopul prezentului studiu este să reconstituie procesul 
deportărilor în baza relatărilor victimelor, luând ca studiu de 
caz memoriile fraților Elisabeth (1925-2014) și Johann 
Weber (1926-2003) din satul Hodoni, comuna Satchinez, 
judetul Timiș. Vom valorifica, de asemenea, fișele persona- 
le ale celor doi, păstrate în cadrul Centrului pentru 
Conservarea Colecţiilor Istorice Documentare (CChIDK, 
încorporat ulterior în cadrul RGVA - Arhivele Militare de 
Stat ale Federaţiei Ruse), surse rusești și românești, înscri- 
suri personale, fotografii și interviuri de istorie orală cu 
aceștia. 

Reţinerea și deportarea 

în Uniunea Sovietică 

In ianuarie 1945, Elisabeth și Johann 
Weber trăiau în localitatea natală Hodoni, 
din Banatului istoric, atribuit României după 
dezintegrarea Monarhiei Austro-Ungare, la 
sfârșitul Primului Război Mondial. Hodoni 
se află la 20 de kilometri nord-vest de muni- 
cipiul Timișoara și în 1945 era o localitate 
multietnică, în care trăiau germani, români, 
maghiari și rromi. La momentul deportării, 
mai bine de jumătate din cei 1.300 de locui- 
tori erau germani (șvabi bănățeni). 

Anii de război i-au prins pe Elisabeth și 
Johann în școală. Elisabeth urma Şcoala 
Normală de Invăţătoare din Timișoara 
(unde se transferase de la Școala Normală 
Confesională Evanghelică de Invățătoare 
din Sighișoara), în timp ce Johann (Hans), 
cu un an mai mic, urma Liceul pentru băieţi 
„Banatia” din Timișoara. Părinţii dețineau o 
mică fermă și duceau o viață modestă, de 
aceea au decis să-și trimită copiii la studii 
secundare pentru a le oferi un viitor mai 
bun. Nimeni din familia lor nu a servit în 
armata germană sau în cea română. Tatăl 
lor, Karl Weber (1895-1974), veteran al 
Primului Război Mondial, era deja prea 
vârstnic pentru serviciul militar. 

Elisabeth și Hans nu au fost cu totul 
surprinşi de iminenta lor deportare. Intr- 
adevăr, nu erau conștienți de recensă- 
mântul persoanelor de etnie germană, care 
a avut loc în toamna anului 1944 în zona 
Frontului al II-lea, al Ill-lea și al IV-lea 
Ucrainean, sau de ordinul de deportare cu 
nr. 7161 din 16 decembrie 1944, dat de 
Stalin. Cu toate acestea, Elisabeth reme- 
mora în 1995: „In ziua de 14 ianuarie 1945 
— era o duminică — un zvon răspândit în 
rândul populaţiei germane din satul nostru, 
Hodoni, care a produs teamă și nesiguran- 

tă, s-a adeverit. În baza unor liste alcătuite 
la primărie, în comunitatea noastră, comi- 
siile responsabile de adunarea persoanelor 
care aveau să fie deportate au pornit din 
casă în casă în timpul diminetii și au ordo- 
nat unor oameni să se prezinte în clădirea 
spațioasă a primăriei înainte de prânz, cu 
bagaje. Ordinul a afectat bărbaţii germani 
cu vârste între 17 și 45 de ani și femeile 
germane cu vârste între 18 și 30 de ani.” 
Alcătuirea listelor cu acei care aveau să 
fie deportaţi, a fost strict secretă, însă au 
existat și unele „scăpări” în primării, când 
angajaţii români i-au avertizat pe vecinii și 
prietenii lor șvabi de cele ce aveau să se 
întâmple. Johann Weber rememora astfel 
începutul deportărilor: „In localitățile șvabi- 
lor din Banat deja se răspândise zvonul 
(real), transmis de oameni care vorbiseră 
cu etnici germani din Iugoslavia în gara 
Timișoarei, că germanii erau duși în vagoa- 
ne de marfă spre Uniunea Sovietică. 
Niciunul dintre noi nu voia să creadă că 
vom fi deportați, deoarece eram cetățeni 
loiali ai statului român, care ne îndeplini- 
sem exemplar datoriile fată de autorități.” 
Conform ordinului de deportare din 16 
decembrie 1944 dat de Stalin, toți germanii 
care locuiau în teritoriile din România, 
lugoslavia, Bulgaria și Cehia, care au fost 
eliberate de Armata Roșie, trebuiau aduși 
la muncă în URSS.* Ordinul prevedea: 
„Mobilizarea și internarea pentru muncă în 
URSS a tuturor germanilor apti de muncă — 
bărbații între 17 și 45 ani și femeile între 18 
și 30 ani, care se află în zonele eliberate de 
Armata Roșie de pe teritoriul României, 
lugoslaviei, Ungariei, Bulgariei și 
Cehoslovaciei." Aceasta a afectat un total 
de 69.332 de persoane din România 
(36.590 bărbaţi și 32.742 femei).” Totuși, 
autorităţile nu au respectat întocmai cate- 


goriile de vârstă, așa cum Elisabeth Weber 
a afirmat mai târziu: „Au existat descinderi 
în urma cărora au fost luaţi băieți de 16 ani, 
fete de 17 ani și bărbaţi de peste 45 de 
ani”. Afilierea etnică potrivit căreia numai 
germanii urmau să fie deportați nu a fost 
aplicată cu strictețe: „Trebuie să mentionez 
că o fată numită Juliane Geiser, care avea 
un nume german dar nu știa o boabă 
nemțește, a fost luată din Mailat, un sat în 
care trăiau numai unguri”. 

Frații Weber au reușit inițial să scape 
fără a fi ridicaţi: „Aflasem de la un vecin, în 
ultimul moment, despre ce urma să se 
întâmple. Am fugit prin ogrăzi și ne-am 
ascuns în pivnita casei unei bătrâne. Tatăl 
meu a explicat «delegaţiei» că ne aflam în 
vizită în satul vecin, Becicherecu Mic. | s-a 
ordonat să ne aducă imediat acasă. După o 
zi în care nu ne-am înapoiat, l-au luat pe el 
ca garanție” și au amenințat că o vor lua și 
pe mama." Fratele meu Hans, născut în 
1926, și cu mine, născută în 1925, am de- 
cis să revenim pentru a-i salva pe părinţii 
noștri de la o soartă incertă. Marti dimi- 
neata ne-am prezentat la Primărie. La scurt 
timp, toti cei care eram acolo am fost încăr- 
cati în căruțe trase de cai și duși la Vinga."* 

Vinga se află la aprox. 20 kilometri de 
Hodoni, de-a lungul căii ferate Timişoara - 
Arad. La Vinga toţi au fost înregistrați și 
apoi duși „a un hotel unde am dormit pe 
podea”*. „Până la 19 ianuarie, etnicii ger- 
mani din următoarele localităţi: Bărăteaz, 
Pișchia, Hodoni, Colonia Mică, Sânpetru 
Mic, Satchinez, Carani, Ortișoara, Secean 
și Vinga - au fost aduși la acest centru de 
colectare”, de unde au fost preluati de 
către sovietici. 

Rudele celor luaţi de acasă au mers 
până la Vinga pentru a-și lua rămas bun. 
„Erau scene cutremurătoare când ne 


Elisabeth Klein în noiembrie 1946. Fotografie realizată 
după ce se vindecase de febră tifoidă, cu puţin timp 
înainte de a fi eliberată din lagăr și trimisă în zona de ocu- 
patie sovietică a Germaniei. Avea părul scurt deoarece 
fusese tunsă „la zero”, pentru a împiedica păduchii să 
transmită boala mai departe. 


despărțeam de părinţi și rude. Unii o făceau 
pentru totdeauna. 50 de ani mai târziu încă 
păstrez amintirea unei femei de care erau 
agătați trei copii: unul de braţul stâng, 
celălalt de brațul drept, în timp ce al treilea 
se tinea de rochia ei. Nu doar ea și copiii 
plângeau, ci și toată lumea din jur care 
asista la acest moment. Un soldat i-a luat 
pe cei trei copii, pe ea a împins-o, și a tre- 
buit să meargă spre gară. Copiii au fost dați 
bunicii.” 

Elisabeth Klein rememorează și ea 
scena dramatică petrecută la Hodoni înain- 
tea transferării spre Vinga: „Soldații (jan- 
darmii români - n.n.) care ne păzeau do- 
reau să ne împiedice să ne luăm rămas 
bun de la rude. Mama mea a fost prima 
care a rupt rândurile paznicilor și multi i-au 
urmat exemplul." Ea descrie condițiile din 

sat astfel: „La Vinga am fost duși într-o 
încăpere mare. Germani din alte localităţi din 
zonă ni s-au alăturat. Am rămas acolo trei 
zile, bărbaţi și femei într-o singură cameră. 
În această etapă am fost trecuți în evidențe 
de soldaţi ai Armatei Roșii. Din acel moment 
am fost în grija Armatei Sovietice””. 

Cei reținuți credeau că soldaţii care îi 
păzeau erau soldaţi ai Armatei Roșii. În 
realitate ei erau de la Comisariatul Popo- 
rului pentru Afaceri Interne (NKVD), care 
puteau fi recunoscuți numai după petlițele 
albastre ale soldaţilor şi chipiul albastru al 
ofițerilor. „În timp ce mărșăluiam spre gară, 
escortați de soldați înarmați, au bătut clo- 
potele bisericii catolice. Acest sunet mi-a 
amintit de clopotele de înmormântare -— 
pentru mulți erau chiar ultimele clopote, de 
înmormântare”. 

In Vinga, persoanele reținute au fost 
încărcate în bou-vagoane fără să se țină 
cont de legăturile de rudenie. „În stație, 30- 
40 de persoane au fost înghesuite într-un 
singur vagon. Erau numărați ca vitele — 
bărbaţi și femei într-un singur vagon, fără 
nicio consideraţie pentru a lăsa părinții 
împreună cu copiii sau fraţii în același 
vagon.” Condiţiile de igienă în timpul dru- 
mului erau extrem de primitive. „Exista în 
vagon o gaură care servea drept toaletă. 
Am ridicat ca un fel de scaun de toaletă din 
bucăţile de lemn pe care părinții noștri ni le- 
au dat prin acea gaură sau prin orilajele 
ferestrelor. A fost cineva care a oferit o 
pătură pentru a face din ea o perdea la 
scaunul de toaletă. Exista în vagon o sobă, 
dar lipsea aproape orice fel de combustibil. 
Ne schimbam locurile în timpul drumului, 
deoarece era rece la bază și foarte cald 
sus. În timpul călătoriei de 18 zile nu am 
avut nicio posibilitate de a ne spăla 
corespunzător și am putut folosi numai apă 

Johann Weber în toamna anului 1949. Fotografie realizată 
în vremurile mai „bune” ale deportării, cu puțin înainte de 
a fi eliberat din lagăr și repatriat. Purta cizme de cauciuc 


americane, probabil provenite din ajutoarele livrate URSS 
de către SUA în timpul războiului. Arăta bine hrănit 
deoarece și-a putut cumpăra hrană suplimentară din banii 
primiți pentru îndeplinirea normei. 


din sticle, în dreptul toaletei." 

Elisabeth Weber are amintiri similare 
despre călătorie: „Vagoanele așteptau în 
gară să ne transporte. Aproape 40 de per- 
soane au fost înghesuite într-un singur va- 
gon. Exista o gaură în mijlocul podelei va- 
gonului care servea drept toaletă. Trenul 
mergea de obicei noaptea. În timpul zilei 
stationa pe liniile de garare din stațiile mai 
importante”. 

Drumul a durat atât de mult deoarece 
aveau prioritate trupele Armatei Roșii și 
transporturile de muniţie. Căile ferate româ- 
ne aveau majoritatea o singură linie și tre- 
nurile cu deportații trebuiau să aștepte. 
„Drumul a durat 18 zile. În acest timp am 
ieșit din vagon o singură dată, când am fost 
mutaţi în vagoane rusești, la Adjud. Acolo 
am putut să ne spălăm cu zăpadă. Deve- 
nise clar pentru noi că vom fi duși în 
Uniunea Sovietică.” 


Despre ceea ce au mâncat în timpul 
călătoriei, Johann Weber își amintește: 
„Când trenul oprea în staţii, câțiva oameni 
puteau părăsi vagonul și, sub supraveghe- 
rea soldaţilor, să meargă la fântâni să ia 
apă. Nu am primit nici o masă caldă pe tim- 
pul călătoriei. Din când în când reușeam să 
facem ceai pe mica sobă. Am mâncat doar 
ceea ce ne-am adus de acasă. Am primit 
pâine neagră și carne de oaie afumată o 
dată. Am atârnat carnea de oaie în afara 
vagonului și, imediat ce am ajuns pe terito- 
riul sovietic, ne-a fost furată."”* Aceasta a 
fost o primă experiență despre condițiile de 
viață din zona în care erau deportaţi, în 
care populația rusească și ucraineană 
suferea din cauza foametei severe datorată 
distrugerilor din timpul războiului și ocu- 
pației germane. 

Fraţii Weber și-au amintit și de 
încercările unor oameni de a evada în tim- 
pul drumului. O asemenea tentativă a fost 
cea a cinci femei din Hodoni, și a avut loc 
în dreptul orașului Lugoj. Două dintre ele 
au fost prinse și și-au continuat drumul în 
vagonul soldaţilor, „în timp ce celelalte au 
reușit să ajungă înapoi acasă, dar au tre- 
buit să stea ascunse un timp îndelungat. 
Pentru înlocuirea celor evadate, soldații au 
ales la întâmplare alte persoane găsite în 
stații. Numărul de persoane deportate tre- 
buia să fie cel corect.” 


Sosirea şi instalarea în lagăr 

„La 5 februarie am ajuns la destinaţie, 
Stalino (astăzi Donetk). După 50 de ani 
încă îmi amintesc foarte bine acea zi. A tre- 
buit să mergem printr-o mică pădurice spre 
lagăr. Copacii erau complet acoperiţi de 
chiciură. Era ca un basm în Pădurea de 
Argint (Silberwala). De fiecare dată când 
îmi amintesc acest moment mă întreb cum 


puteam ca în acele condiții să mai observ 
încă frumusețea naturii. Lagărul avea trei 
clădiri — femeile erau într-una, iar bărbații în 
cea de vizavi. Bucătăria și cantina se aflau 
în a treia clădire. Intreaga zonă era înconju- 
rată de un gard cu sârmă ghimpată, iar 
posturi de pază se înălțau în cele patru col- 
turi. Nu existau toalete, motiv pentru care 
eram obligaţi să ne facem nevoile în jurul 
clădirilor. Mai târziu, cei care se aflau în 
lagăr au trebuit să construiască latrine."* 

Johann Weber rememorează și el sosi- 
rea: „La 5 februarie 1945 am ajuns la Stalino 
în Donbass. Era îngrozitor de frig. Am fost 
dati jos nu departe de mina de cărbune nr. 
13 (putul minei 13). Bagajele noastre au fost 
încărcate pe sănii. Câteva persoane au 
reușit să călătorească în săniile trase de cai. 
A trebuit să mărșăluim în coloane spre lagăr 
sub supravegherea soldaților. Am fost 
instalaţi în clădiri mai mari sau mai mici din 
lagăr. Lagărul nu era împrejmuit de gard, dar 
era supravegheat de soldați. Nu exista 
toaletă. Fiecare își făcea nevoile în spatele 
barăcii. Mai târziu ne-am construit o latrină, 
și tot noi am fost puși să împrejmuim lagărul 
cu trei rânduri de sârmă ghimpată. Foișoare 
de lemn pe structuri de cherestea au fost 
ridicate pentru soldaţi în toate cele patru 
colțuri ale lagărului.” 

Despre condiţiile din barăci, Johann 
Weber a relatat: „Dormeam pe paturi de 
lemn foarte înguste. Primele nopti le-am 
dormit îmbrăcaţi cu hainele noastre, aco- 
periti cu pături. Mai târziu ni s-au oferit sal- 
tele de paie.” El își mai amintește și de 
conditiile de igienă: „A doua zi după sosirea 
noastră a trebuit să mergem la centrala 
minei pentru a fi despăduchiaţi (cu aburi). 
Spre surprinderea noastră, două zile mai 
târziu mulți oameni stăteau pe paturile de 
lemn și încă își curățau păduchii de pe 

haine. Mai târziu păduchilor li s-au adăugat 
gândacii, care ne împiedicau să dormim. Și 
cu toate că eram despăduchiaţi periodic, nu 
am putut scăpa de păduchi." Șeful lagărului 
nu a rezolvat problema până în 1947.” 

Persoanele deportate au fost din nou 
înregistrate în lagăr și fiecăruia i s-a întoc- 
mit un dosar. Insă acest lucru nu s-a întâm- 
plat până în mai 1945. Probabil au așteptat 
pentru a vedea câţi dintre deportaţi vor 
supraviețui pentru început condițiilor. Pavel 
Polian indică o rată a deceselor de 19,2% 
pentru întreaga perioadă.“ 


Viața în lagăr: 

muncă, foamete, boală și moarte 

„In primele zile stăteam fără să facem 
nimic pe paturile din lemn. Treptat, oameni- 
lor li s-au dat diverse sarcini, majoritatea la 
gaterul din apropiere. Acolo trebuia să că- 
răm bușteni grei și eram trataţi în cel mai rău 
mod posibil de către supraveghetori dacă nu 
eram suficient de puternici pentru această 
sarcină. In scurt timp primii bărbaţi au fost 
trimiși la mina de cărbune. Apoi a venit rân- 
dul femeilor. O examinare medicală a fost 
efectuată înainte ca oamenii să fie trimiși 
ca lucrători în mină. «Doctorul» m-a diag- 
nosticat cu tuberculoză. Am foarte fericit să 
primesc acest diagnostic greșit, deoarece 
m-a scutit de munca în mină." 

In iulie 1945, Elisabeth Weber a fost 
mutată în lagărul 1064, care se afla în loca- 
litatea Vetka. Acolo a muncit pe șantier, 
unde a săpat fundaţii. Apoi a fost trimisă la 
înlăturarea dărâmăturilor și, în final, a lucrat 
la fabrica de cărămidă „Șlaka-Beton”. „Șan- 
tierele se aflau destul de departe de lagăr. 
Intotdeauna trebuia să mergem pe jos 
acolo. Pe timp de iarnă trebuia să săpăm 
fundații. Pământul era înghețat și tare ca 
piatra și puteam săpa numai cu târnăcopul. 

Era îngrozitor de frig și nu aveam haine 
potrivite.” Despre munca de la „Șlaka- 
Beton” ea și-a amintit: „Sarcina mea era să 
duc cărămizile la furnal. O cărămidă udă cân- 
tărea 24 kg, iar eu aveam atunci 42 de kg."* 
Johann Weber a fost trimis să lucreze în 
mină: „Am fost distribuit să lucrez la mină și 
am ajuns acolo, împreună cu mai mulţi 
oameni, pentru prima dată în 15 martie 
1945. Mina de cărbune nr. 13 se afla la 
aproximativ 3 kilometri de lagăr. Mina era la 
217 metri sub pământ. Munceam în trei 
schimburi. Fiecare lucrător primea o zi de 
odihnă după șapte zile de muncă. Pentru 
deportaţi nu existau concedii. In timp ce 
mergeam spre mină eram întotdeauna 
însoţiţi de soldati și uneori de un ofițer." 
El își mai amintește și despre sarcinile 
pe care trebuia să le îndeplinească: 
„Munca în mină era dificilă, deoarece putul 
avea numai 50-70 centimetri înălțime 
(antracitul era un cărbune foarte bun), iar 
toată munca trebuia realizată stând jos. Eu 
lucram ca maistru și trebuia să fac găuri în 
cărbune cu o foreză, după ce acesta era 
separat de stratul inferior de piatră. Găurile 
de forare aveau 180 de centimetri adânci- 
me și erau aruncate în aer prin aprinderea 
a 600 g de dinamită pentru a separa stratu- 
rile. Stăteam pe burtă şi-mi puneam haina 
peste cap în timp ce 20-30 de găuri erau 
aruncate în aer în spatele meu. Suflul pro- 
dus de explozia dinamitei se ridica deasu- 
pra mea prin gura de ventilaţie. Deoarece, 
ca maistru responsabil cu forarea, trebuia 
să pregătesc cărbunele de la două găuri de 
forare, petreceam în mină uneori și 12 ore 
sau chiar mai mult. Nu era nicio toaletă 
acolo și fiecare își făcea nevoile unde cre- 
dea că nu va fi văzut. Sigura apă de băut 
venea prin niște scurgeri. Era apa care 
fusese între straturile de piatră și cărbune."* 


În dosarul lui Johann Weber se găsesc 
și două certificate de perforator (burilșcik), 
incluzând un „certificat de caracterizare a 
muncii prestate” („trudovaia harakteristika”). 

Pe lângă condițiile grele de muncă și 
invazia paraziților, alimentaţia insuficientă 
și foamea permanentă i-a afectat pe 
deportaţi. Elisabeth Weber a scris despre 
aceasta: „Lucrătorii din mină erau cumva 
privilegiați comparativ cu ceilalți în privința 
mâncării. Primeau raţii mai mari de pâine și 
mai mult terci de mei sau de orz la prânz. 
Uneori erau și bucăţi de carne în terci. Altfel 
primeam ciorbă din varză acră de trei ori pe 
zi și gogonele acre fierte, care erau înlocui- 
te cu frunze de sfeclă primăvara. Ce ne-a 
tinut în viață și ne-a salvat de foamete a 
fost pâinea."* 

Potrivit relatării lui Johann Weber, 
„minerii primeau 1.200 g de pâine, iar mun- 
citorii în construcţii 750 g sau 500 g pe zi”. 
El a povestit cum a fost odată foarte 
flămând: „Când am revenit în lagăr după o 
tură de noapte, în jur de 1 dimineața, am 
năvălit în bucătărie și am luat coji de cartofi 
pe care le-am fript pe plita sobei. Aveau un 
gust de plută. După aceea am băut apă și 
am putut dormi mai bine, fiindcă nu mai 
aveam stomacul gol.” 

Având în vedere aceste aspecte, 
îndemnurile sovietice de pe zidurile exte- 
rioare ale bucătăriei păreau scrise în bătaie 
de joc. De exemplu, o lozincă era „Cel care 
nu muncește nu mănâncă” sau „Hărnicia vă 
va grăbi întoarcerea acasă””. Deportații 
trebuiau să plătească pentru „mâncarea” 
lor, iar Johann Weber își amintește că pri- 
mea 450 de ruble pe lună. „Eram plătii 
pentru munca noastră, dar mulţi oameni nu 
câștigau 450 de ruble pe lună și, când au 
revenit acasă, rămăseseră datori față de 
guvernul sovietic.” 


Subnutriţia și invazia insectelor a dus, 
în mod firesc, la izbucnirea de epidemii. „In 
noiembrie o epidemie de tifos s-a răspândit 
în lagăr. Aproape toate cele 60 de femei din 
baraca noastră s-au îmbolnăvit în același 
timp. In acel moment încă sufeream din 
cauza invaziei insectelor. Zilnic striveam 
păduchi. Nu aveam cum să scăpăm altfel 
de ei. Numai după epidemie oamenii au 
început să scape de păduchi prin etuvarea 
hainelor. Nici eu nu am fost scutită de 
boală. Am zăcut pe pat cu febră de 40°C. 
Nu mi s-a dat niciun medicament. Felcerul 
mi-a luat temperatura și m-a întrebat dacă 
pot să îmi ridic capul. Beam numai ceai. 
Când m-am simţit mai bine, mi-am dat ratia 
de pâine pentru un măr. Deși am primit 
șansa de a «aranja» cartofii — în ianuarie 
1946 așezam cartofii într-o pivniţă — nu am 
reușit să mă refac. Devenisem din ce în ce 
mai slabă.” 

„Primii oameni care au murit au fost 
bărbaţii de peste 40 de ani. Nu puteau face 
față efortului și să îndure foamea. In lagărul 
1064 din localitatea Vetka, unde am ajuns 
după 1945, 7-8 oameni din Silezia și din 
alte teritorii estice (germane - n.a. G.K.) 
mureau în fiecare zi. Noi, femeile, trebuia 
să îi înlocuim.”* 

Johann Weber își amintește și el: „M-am 
îmbolnăvit de dizenterie în octombrie- 
noiembrie 1946 și am ajuns în Smoleanka 
(Smoljanka - n.a. G.K.) împreună cu alții, și 
am fost puși într-un așa-zis izolator. Eram 
cam 15 oameni într-o singură cameră. 
Aveam o pătură să ne învelim. Camera era 
într-adevăr încălzită, dar era totuși rece 
deoarece ferestrele nu erau izolate. Cei 
care nu ajungeau lângă sobă înghețau. Un 
bărbat din Beșenova Nouă, pe nume Peter 
Buchert, a murit în patul de lângă sobă. 
Inainte chiar ca patul să se răcească am 

fost pus eu în el. Ne făceam nevoile în niște 
ciubere de pe coridor. Morţii care trebuiau 
îngropați în ziua următoare erau așezați pe 
paturi de lemn lângă ciubere. Ţin minte că 
m-au trecut fiori într-o noapte când am 
mers să-mi fac nevoile și am văzut trupul 
neînsufleţit al celui care murise în patul 
meu. Mulţumesc lui Dumnezeu că mi-am 
revenit și am putut reveni să muncesc în 
mină în decembrie."“ 

In afara deceselor cauzate de bolile la 
care erau expuși deportații, moartea putea 
surveni şi în urma unor accidente. Elisabeth 
Weber oferă o mărturie și în acest sens: 
„Nicio muncă nu era complet sigură. Nimeni 
nu era informat despre eventualele pericole. 
Prin urmare, nouă femei au murit în urma 
unei alunecări de pietre într-o zi din octom- 
brie 1946. In timp ce încercau să se 
adăpostească de o ploaie interminabilă, 
stăteau într-o deschizătură sub o stâncă și 
o parte din aceasta s-a prăbușit. Au fost 
îngropate de vii. Ultimele trupuri au putut fi 
recuperate doar două zile mai târziu.” 

Johann Weber rememorează și el un 
accident de muncă în care două femei, una 
din Satchinez și alta din Orţișoara“, au 
căzut din liftul minei 217 metri în putul 
acestuia. „Au găsit numai părţi mutilate din 
corpurile lor. Au fost colectate într-un sac 
de paie și îngropate. Ne-am dat seama 
cine au fost doar în ziua următoare, când 
am văzut cine nu s-a întors în lagăr.” 

„Erau și accidente miniere. Cineva a 
fost zdrobit de o lespede de piatră. In tune- 
lul nr. 1, unde lucram eu, operatorul frezei a 
murit electrocutat, deoarece nu purta 
mânuși de cauciuc.” 

Oamenii care mureau în lagăr au fost la 
început îngropaţi într-un cimitir improvizat. 
Hainele lor erau date jos înainte de îngro- 
pare și refolosite. Johann Weber a luat 

parte la o asemenea înmormântare. „În 
prima mea zi de odihnă, vecinul de lângă 
patul meu și cu mine a trebuit să îngropăm 
o femeie care murise în carantina din 
Smoleanka. Se numea Anna Hummel, 
venea din Covaci“ și se născuse în 1926. 
Era dezbrăcată, într-un cărucior cu două 
roți, acoperită cu o pătură. Aș vrea să pre- 
cizez că imediat ce cineva murea, hainele 
lui sau ale ei dispăreau în magazie. Am dus 
corpul în cimitirul din Smoleanka și am 
săpat o groapă îngustă, mică, cu un târ- 
năcop și o lopată. Pământul era înghețat 
până la 50-60 cm. Am pus trupul în groapă, 
fără sicriu, și am pus pământ deasupra. A 
trebuit să înapoiem apoi pătura cu care 
fusese acoperită. Altfel, am fi fost duși la 
carceră."* 

„Mai târziu a fost creat un cimitir, în par- 
tea de jos a lagărului, iar cadavrele care se 
descompuseseră foarte tare au trebuit 
mutate în alte gropi de către deținuți. Cei 
care au îndeplinit această sarcină au primit 
o portie dublă de mâncare, deși și-au pier- 
dut orice poftă de mâncare făcând această 
muncă. Sunt experienţe dureroase pe care 
nu le poți uita. Morţii nu vor fi uitaţi, deși 
locurile lor de veci au fost distruse de multă 
vreme. Un sfert dintre deportații din satul 
meu au murit." 


Relaţiile cu localnicii 

(populaţia locală, colegii de muncă, 

șeful lagărului) 

In timpul petrecut pe teritoriul sovietic, 
deportații au avut diverse experienţe trăind 
alături de populaţia locală. Ei au observat 
de la început marea sărăcie din zonele dis- 
truse de război. Când și-a dat la schimb 
rufele și hainele aduse de acasă pentru 
mâncare, Elisabeth Weber a realizat că lip- 
sa de produse textile era o mare problemă, 


„deoarece hainele noastre erau la mare 
căutare în rândul populaţiei rusești”. 
Primele cuvinte rusești pe care le-a învățat 
au fost „karova” (vacă) și „svinya” (porc). 
Oricum, acestea erau cele mai ușoare 
insulte care le erau adresate de suprave- 
ghetori.” Totuși, a întâlnit și oameni cumse- 
cade în timpul iernii grele: „Adesea ciocă- 
neam la ușile unor încăperi încălzite. De 
obicei eram poftiti înăuntru, iar rusoaicele 
ne ofereau ceai fierbinte."* 

„In timp ce lucram la înlăturarea 
dărâmăturilor, în vara lui 1945, am curăţat 
într-o zi parcul unui cămin de copii. Copiii — 
probabil orfani — erau toți tunși la chelie și 
purtau șorturi albastru deschis. Era imposi- 
bil să faci deosebirea între băieți și fete. 
Probabil că știau cine suntem, deoarece și- 
au lipit nasurile de geam și au strigat: 
«Niemki frau, friti frau!». Dintr-odată un 
copil a ieșit din clădire. Ținea o pâine sub 
șorțul său și mi-a oferit-o.” „In timp ce lu- 
cram la înlăturarea molozului în Smoleanka, 
de două ori mi s-a oferit o cană de lapte 
acru și un covrig de către o fată mai mare. 
Când am întrebat-o de ce face asta, mi-a 
răspuns: «Soldaţii germani au ajutat-o pe 
mama și pe noi, copiii, în timp ce orașul 
nostru a fost ocupat». Mai târziu, când nu 
mai lucram acolo, mi-a trimis 10 ruble prin 
intermediul doamnei Meier, supraveghe- 
toarea."* 

Elisabeth Weber a lucrat și cu soldati ai 
Armatei Roșii, care fuseseră eliberați din 
captivitatea germană ca prizonieri de răz- 
boi, dar nu puteau merge acasă deoarece 
erau consideraţi trădători. „La Șlaka-Beton 
am lucrat împreună cu bărbaţi care fuse- 
seră capturați de germani și nu au putut 
merge înapoi la familiile după ce au fost 
eliberaţi. Dormeau în dormitoare comune, 
dar fără a fi păziți. Ei veneau din republicile 


transcaucaziene şi din Siberia. Ne înţele- 
geam bine cu toți. Ei lucrau cu utilajele, iar 
noi, femeile, îndeplineam celelalte sarcini. 
Când ei luau o pauză pentru fumat ni se 
permitea și nouă să ne odihnim. Adesea ne 
cereau să le cântăm cântece populare ger- 
mane. Bărbaţii mai tineri vorbeau puțină 
germană și erau interesaţi să învețe mai 
multe de la noi.” 

In ceea ce privește relația cu colegii de 
muncă ucraineni și ruși, Johann Weber 
rememorează că: „Prima dată am învățat 
să înjurăm în rusă, deoarece minerii te înju- 
rau înainte de a-ţi da bună ziua”. „Lucram 
cu rușii în tură. In timp ce minerii mai în 
vârstă rupeau din pâinea lor cu untură și 
îmi dădeau o bucată, cei tineri erau foarte 
morocănoși și răutăcioși, călcau pe cablul 
electric pe care-l căram după mine, pentru 
a-mi îngreuna munca.” 

Despre șeful lagărului, Johann Weber 
își amintește următoarele: „șeful lagărului 
era un maior numit Vakulenkov*, un om 
mic, gras, care era mereu foarte îngrijit 
îmbrăcat. Intotdeauna tinea o bâtă în mână 
pe care o lovea de pământ și zicea «vot, 
vot nemetski svolotsh, domoi ne paiedish, 
zdyes sdokhnish», care înseamnă «gunoa- 
ie germane, veți crăpa aici, nu vă mai 
întoarceți acasă». Niciodată nu l-am văzut 
râzând.”” „Maiorul Vakulenkov, care ne 
dorea morți, a murit de cancer la stomac. 
Ne-a fost trimis un alt șef de lagăr numit 
Morosov. Era o persoană cu totul diferită. 
Atmosfera în lagăr a devenit mult mai 
relaxată. Ni s-a permis să mergem la 
magazin sub supravegherea unui soldat și 
să ne cumpărăm diverse provizii. Din 
păcate majoritatea oamenilor nu aveau 
suficienți bani. Am fost chiar duși cu un 
camion la opera din Stalino unde am văzut 
«Voievodul țiganilor»."* 

Repatrierea 

După vindecarea de tifos, starea de 
sănătate a lui Elisabeth Weber a început să 
se deterioreze. „In timpul verii am avut o 
cădere de tensiune în timp ce eram la 
muncă. Când am revenit în lagăr, după ce 
am terminat munca, comitetul care îi tria pe 
cei ce trebuiau repatriați era deja acolo. Din 
păcate nu am fost considerată încă sufi- 
cient de bolnavă pentru a fi trimisă înapoi. 
In noiembrie 1946 eram așa de slăbită 
încât am fost aleasă în cadrul următorului 
grup ce urma să plece. La 26 noiembrie am 
părăsit lagărul și m-am suit într-un bou- 
vagon la gara Vetka. Mi s-au alăturat 
oameni bolnavi din alte lagăre. Plecarea 
noastră a fost stabilită pentru 28 noiembrie 
și speram să petrecem Crăciunul acasă cu 
cei dragi.” „Am fost foarte dezamăgiți când 
ne-am dat seama că trenul nu s-a îndreptat 
spre vest, spre România, ci spre nord, prin 
Brest-Litovsk și Varşovia, spre Frankfurt pe 
Odra. După ce am fost despăduchiați am 
călătorit - de data aceasta în vagoane de 
călători fără ferestre - spre Germania 
Centrală, în Thuringia, care la acel moment 
era în zona de ocupație rusească."* „Am 
fost puși în carantină timp de trei săptămâni 
în Neustadt pe Orla. Intre timp, am primit 
documentul de eliberare și eram liberi, dar 
lăsați în voia sorții fără niciun ban, în mijlo- 
cul iernii grele. Se părea că guvernul român 
nu dorea să ne mai primească înapoi."”* 

Aparent, guvernul român lua în calcul 
idea de a trimite persoanele revenite din 
Uniunea Sovietică în Germania, urmând să 
le trimită apoi și rudele din România și ast- 
fel să rezolve problema minorităţii germa- 
ne. Totuși, existența unui astfel de scenariu 
este o speculație. Nu există surse româ- 
nești care să ateste existența unui astfel de 
proiect. Insă rămâne cert faptul că toate 

persoanele repatriate în anul 1946 au fost 
duse iniţial în zona ocupată de sovietici, 
după ce primii eliberaţi din lagăre au fost 
repatriați în decembrie 1945 în România. In 
perioada 1947-1950 repatriaţii au fost 
trimiși din nou direct în România. 

Abandonată fără niciun sprijin în 
Germania, Elisabeth Weber dorea să 
revină la familia ei din România sub orice 
formă. Astfel, ea a călătorit spre Bavaria, în 
zona ocupată de americani, de unde a 
putut să revină în tară prin intermediul 
lagărului de repatriere din Pocking, lângă 
Passau (exista acolo o comisie română de 
repatriere). 

Elisabeth Weber a revenit acasă prin 
centrul de repatriere din Oradea. Acolo, la 
26 iulie 1946, a primit un Ordin de plasare 
la domiciliu, pentru localitatea ei natală. 

Johann Weber a continuat să mun- 
cească în lagăr până la sfârșitul anului 
1949. Deși „și-a îndeplinit cu strictețe 
norma”, conform fișei de caracterizare, 
acest fapt nu i-a grăbit repatrierea, așa cum 
sustinuseră sovieticii. Dacă avem în vedere 
lozinca „Hărnicia vă va grăbi întoarcerea 
acasă”, era evident că aveau nevoie de 
brațe de muncă și cine le putea asigura nu 
a părăsit lagărul până la desființarea aces- 
tuia (4 noiembrie 1949)%. 

După aproape cinci ani de muncă 
forțată, Johann Weber a revenit acasă prin 
lagărul nr. 36 din Sighetul Marmaţiei. Astfel 
familia s-a reîntregit în noiembrie 1949. 


Viaţa după deportare 

După deportare, Elisabeth Weber a 
urmat Liceul Pedagogic din Timișoara, pe 
care l-a absolvit ca şefă de promoție în 
1949. Deși i s-a sugerat să studieze mate- 
matica, a devenit învățătoare. Nu dorea să 
mai trăiască pe cheltuiala părinţilor, care, 


acuzați pe nedrept că au fost „hitleriști”, 
fuseseră expropriaţi și erau acum lipsiți de 
mijloacele financiare necesare pentru a-și 
sprijini fiica în timpul studiilor. 

In 1950 a mers în Satu Nou, lângă 
Bistrița, la 400 km depărtare, unde a predat 
la o școală primară de limbă germană. In 
1954 s-a căsătorit cu sasul Michael Klein, 
care se întorsese din prizonierat din 
Uniunea Sovietică și preda ca învăţător. Au 
avut doi copii, Werner (n. 1955) și Gunter 
(n. 1961). Din 1954, ea și soțul ei au predat 
la școala primară de limbă germană din 
municipiul Bistriţa. 

Subiectul deportării a fost unul absolut 
tabu în România anilor '50 și '60. Abia după 
ce secretarul general al Partidului 
Comunist Român, Nicolae Ceaușescu, a 
vorbit oarecum evaziv la al IX-lea congres 
al partidului (19-24 iunie 1965) și la 
Consiliul Oamenilor Muncii de Naţionalitate 
Germană (10 februarie 1971) despre 
„măsurile” care „în mod nedrept au afectat 
numeroși oameni ai muncii de naţionalitate 
germană”, unii autori de etnie germană 
din România au îndrăznit să se ocupe de 
temă. Intr-o carte publicată de președintele 
Consiliului Oamenilor Muncii de Natio- 
nalitate Germană, Eduard Eisenburger, 
deportarea era minimalizată ca fiind „relo- 
carea temporară la munca de reconstrucţie 
necesară, alături de alte nedreptăţi suferite 
de populația de naţionalitate germană”. 
Referirea era la deportarea la muncă 
forțată în Uniunea Sovietică precum și la 
deportarea în Câmpia Bărăganului, pentru 
că unii dintre repatriați din Donbass au fost 
deportaţi ulterior în Bărăgan. In Bărăgan nu 
au fost deportaţi însă doar etnici germani, 
ci și numeroși români și sârbi din Banat. 


În 1973, anii de muncă forțată din 
Ucraina au fost luati în calcul pentru pensia 
lui Elisabeth Klein. Ea a primit o scrisoare 
din partea Ministerului Muncii de la 
București, în care se menţiona că a între- 
prins „muncă de reconstrucţie” în Uniunea 
Sovietică între 12 ianuarie 1944 și 26 
noiembrie 1946, conform unei adrese pri- 
mite din partea Ministerului Asigurărilor 
Sociale al Republicii Sovietice Ucrainene 
din 30 ianuarie 1973. 

In 1976 ea și familia ei au emigrat în 
Republica Federală Germania și s-au stabi- 
lit în Rastatt (Baden). A lucrat ca învă- 
țătoare la Hansjakobschule în Rastatt 
înainte să se pensioneze, în 1988. Depor- 
tarea la muncă forțată a rămas o traumă pe 
viață. Niciodată nu a uitat nedreptatea și 
umilințele prin care a trecut. A afectat-o și 
faptul că suferința ei era puțin menționată 
în public în Germania. La 29 iulie 2014, cu 
o zi înainte de moartea ei, guvernul român 
i-a acordat o pensie de deportat de 200 lei 
pentru fiecare an petrecut în Uniunea 
Sovietică. Din păcate nu a mai putut bene- 
ficia de această compensație morală. 

Johann Weber a devenit și el învăţător. 
A predat la numeroase școli rurale din 
Banat. În timpul deportării a întâlnit-o pe vii- 
toarea sa soție, Susanne (n. Grün). Cei doi 
nu au avut copii. In 1978 a emigrat împre- 
ună cu soția și socrii în Republica Federală 
Germania. S-a stabilit tot în Rastatt, unde a 
lucrat într-un oficiu de stat pentru repatriați 
(Spătaussiedler). S-a pensionat în 1993 și 
a murit în 2003. Deportarea l-a afectat și pe 
el până la sfârșitul vieții. El afirma în acest 
sens: „Trecutul mă prinde din urmă în coș- 
marurile mele și sunt bucuros când mă tre- 
zesc, iar acel vis teribil ia sfârșit'*. 

MARIAN BOBOC în dialog cu 
ILEANA GRUNWALD (UZIEL) 


„Când am coborât prima 
dată în mină, aveam lămpi 
de petrol, am plâns...” 


La 31 octombrie 1944, Comisia Aliată de Control în 
România, adică URSS, cere primului ministru Sănătescu 
arestarea cetățenilor de origine germană. In ultima zi a 
anului 1944, Jandarmeria Hunedoara-Deva primește ordi- 
nul de a-i aresta pe etnicii germani și maghiari de acasă 
sau de la locurile de muncă și de a-i expedia în lagărele de 
muncă din URSS. 

Așa cum reiese și dintr-un document al Forumului 
Democrat al Germanilor Petroșani, operațiunea de depor- 
tare a etnicilor germani „a fost susținută de autorităţile 
române M.A.I., coordonate de Armata Roșie”. In ianuarie 
1945 începe deportarea etnicilor germani din România. 


O nonagenară foarte activă 

Când am auzit că d-na Ileana Grünwald (Uziel) are 91 
de ani împliniţi, prima întrebare pe care i-am pus-o Mariei 
Botaș, cea care mi-a înlesnit întrevederea, a fost: Se poate 
vorbi cu dânsa?. Maria mi-a răspuns: Da, tanti Uziel merge 
singură și la București. 

Sâmbătă, 17 septembrie 2011, într-o zi toridă de 
toamnă, cu un cer senin, în contradicție cu povestea 
înnorată a deportării în URSS, mă prezint la blocul din car- 
tierul Braia, din Lupeni. O întreb pe. Maria dacă a vorbit cu 
tanti Uziel. Îmi spune că da, dar că este plecată. Unde?, 
întreb eu impacientat. La vecini, le face niște prăjituri. 

Tot de la Maria mai aflu că anul trecut, când tanti Uziel 
a împlinit 90 de ani, la ușa apartamentului ei au sunat copiii 
din bloc. Și aceștia i-au cântat „Mulţi Ani Trăiască! La Multi 
Ani!. Apoi tanti Uziel, care face niște prăjituri de te lingi pe 
degete, le-a fost gazdă bună, cum se spune. 

Ileana Grünwald (Uziel) 


Să recunoaştem, emotionant gestul 
copiilor lupeneni. 

Imbărbătat de faptul că tanti Uziel este 
o femeie activă la venerabila sa vârstă de 
91 de ani, sun la ușa apartamentului său. 
Maria face prezentările și se retrage. 
Explorez sufrageria unde ne aflăm. Foto- 
grafii, multe fotografii. Incepem convorbi- 
rea. Tanti Uziel este, într-adevăr, o bună 
parteneră de discutie. Și este și într-o 
continuă mișcare. Cum rostește un nume, 
cum se ridică brusc, cu rapiditate, și caută 
prin cutia de fotografii poza, ca să-mi arate 
personajul. Când nu găsește vreo fotogra- 
fie în cutie, tanti Uziel merge în camera 
cealaltă și atâta caută, până o găsește. Din 


camera mică, tanti Uziel se întoarce 
victorioasă cu „prada” în mână: Uite-o, am 
găsit-o! Aici sunt eu când cântam la vioară!. 

Cum tanti Uziel este născută în 1920, în 
Lupeni, în convorbirea noastră am încercat 
să surprindem nu doar drama deportării, ci 
și atmosfera interbelică, necunoscută și 
plină de farmec a Lupeniului. Și în cazul ei 
am preferat să îi folosim în interviu numele 
de domnișoară, Griinwald, pe care îl avea 
în momentul deportării, în 1945. 

Aducem și pe această cale mulțumiri d-lui 
Eugen Popa, prietenul nostru devotat din 
Lupeni, pentru insistenţele sale de a pre- 
zenta acest subiect. 

In încheierea preambulului, redau fina- 
lul discuţiei cu tanti Uziel: „Domnule, dragă, 
de ce nu a venit nimeni să mă întrebe de 
atâţia ani de zile?”... 

Dată fiind consistenţa acestui dialog, vi-l 
vom prezenta în două episoade. Pe care 
trebuie să le citiți până la capăt. Căci spre 
final se ascunde surpriza. O surpriză 
tristă... Primul episod este „romanul” deve- 
nirii domnișoarei Griinwald, dar și al recon- 
stituirii atmosferei interbelice a Lupeniului. 


Vacanţă la Câmpu lui Neag 

V-aţi născut la Lupeni la 11 iulie, în 
1920. Aţi mai avut o soră, Ela Maria. 
Mama era originară din Anina, tata din 
Săcărâmb. Care este acum amintirea 
dumneavoastră cea mai luminoasă, la 
frumoasa vârstă de 91 de ani? 

Ileana Grünwald (Uziel): Păi, copilăria. 
Pentru oricare om cred că acest moment al 
vieții este cel mai frumos. 

Cum vă petreceaţi vacantele? 

Păi, mergeam la Câmpu lui Neag'. Tata 
suferea de plămâni, de astmă. Când nu 
mergea la băi, la Cluj, la sanatoriu la 


Cornuta, mergeam la Câmpu lui Neag. Aici 
stăteam trei săptămâni în casa unui 
momârlan, nu mai știu cum îl cheamă. Fă- 
ceam drumeţii... Era foarte frumos acolo. 
Ne-am împrietenit cu o altă familie care 
avea 3 copii. 

1 Mai muncitoresc vi-l mai amintiți? 

Aveam o fotografie făcută la Palat, când 
mergeam în jos. 

Mergeaţi până la Surduc’? 

Alţii mergeau până la Livezeni, la 
Surduc. Eu nu. Eu mergeam până la 
Vulcan’. 

Ce profesie aveau părintii? 

Tata era functionar la Consumul Munci- 
toresc și mama era casnică. 

Unde aţi locuit prima dată în Lupeni? 

De la Școala nr. 1, prima stradă din jos, 
în Colonia 80 de case. Aici m-am născut. 
Apoi ne-am mutat în Colonia Lobstein. Și 
din 1945 am stat 14 într-o casă, fată în fată 
cu Casa Muzicii, care era situată în fata 
Consumului Muncitoresc, în care acum stă 
șeful poștei. Chiar din această casă am fost 
ridicată. 

Cum era atmosfera sărbătorilor 
copilăriei dumneavoastră? 

De Paști, părinţii ne luau haine și pan- 
tofi noi. De Crăciun aveam un pom foarte 
frumos. Ultimul pom de Crăciun a fost în 
1942, pentru că în 1943 tata s-a îmbolnăvit 
grav, murind în 1944. 

Cum împodobeaţi bradul? 

Aveam pe pom bomboane. Puneam și 
portocale... 

Și ce cadouri primeaţi de la... Moș 
Crăciun? 

Aveam o croitoreasă, care ne făcea 
haine, paltoane, pardesii (sic!). Era o 
croitoreasă foarte renumită în Lupeni. O 
chema Eisen, venise de la Berna, și locuia 


în Colonia Oficianţilor, lângă mină. Casa ei 
mai există și acum; mi se pare că locuiește 
un inginer. Pe vremea aceea, dacă aveai 
un palton făcut de croitoreasa Eisen, în- 
semna ceva, distincţie, rafinament, elegan- 
tă. Mi-amintesc că aveam un pardesiu al- 
bastru cu nasturi îmbrăcaţi, foarte frumos 
era. 

Cu colinda se venea de Crăciun? 

Da, veneau. 

De Paști exista obiceiul cu udatul? 

Da, veneau și ne udau. Primeau ouă, 
prăjituri. Astea erau răsplata lor. 

Din atmosfera sărbătorilor vă propun 
să ieșim și să facem o... baie. Exista 
ștrand în Lupeni? 

Da, exista. Am o poză cu sora la ștrand. 
Uite, n-am căutat-o. Era tot acolo unde e și 
acum. Mergeam, dar eu nu știam să înot. 
Erau două bazine, unul mare și unul mic. 
Eu intram în acela mic. Mi-aduc aminte că 
erau și cabine, unde te schimbai. 

Frecventaţi cinematografele? 

„Era jos, în centru, la Palatul Cultural. 
Imi plăcea să merg la filme. Dar mergeam 
și la fotbal, la meci... 

Eraţi amatoare și de fotbal? 

Da’ cum să nu. Aveam cunoscuti și prie- 
teni printre fotbaliști. 

Ce spectacole erau 
Cultural? 

Acum Palatul Cultural e o ruină, atunci 
exista viață, multă viaţă în el. Era foarte fru- 
mos. Era muzică foarte bună. Veneau la 
Palatul Cultural trupe de teatru din 
Timișoara, Cluj și din alte orașe. Erau și 
concerte de muzică ușoară, populară, 
operă, operetă. Acum nu mai vine nimeni în 
Lupeni. 

Lupenenii obișnuiau să meargă la 
aceste spectacole? 


la Palatul 

Da, cum să nu. Sălile erau pline. 

Unde ati frecventat școala? 

Am făcut patru clase la Școala nr. 1 
Lupeni, care mai există și astăzi. Primele 
patru clase le-am făcut în limba germană. 
Aveam o învăţătoare, Schotz Annie, care 
venise din Germania. După desființarea 
școlii în limba germană s-a reîntors în 
Germania. Am mai avut un profesor Todoi, 
era român. 

Pe urmă, în 1931-1932, un an am fost 
la Arad, la școala profesională de lucru de 
mână. Aici învătam broderie și croitorie. Nu 
am absolvit-o, pentru că sora mea a rămas 
repetentă. lar tata a spus că nu mă lasă 
singură acolo și așa m-am reîntors în 
Lupeni. Ea nu a mai umblat la școală, a 
făcut doar primele 4 clase și un an la Arad. 

Dumneavoastră aţi continuat? 

Da, m-am înscris la gimnaziu, în 
Colonia Ștefan. Am fost la gimnaziu în 
Ștefan din 1933 până în 1936, când am ter- 
minat. Muzica, unde-i acolo? 

Ce anume? 

Păi, o fotografie, unde sunt eu în 
orchestra școlii. Uite, am găsit-o. E făcută 
în 1936. Vezi, suntem 10 în orchestră. Erau 
3 băieți și 7 fete. 

Cine era profesor de muzică? 

Profesorul nostru de muzică era Boga. 
EI dirija și corul bisericii ortodoxe. 

La ce instrument cântaţi? 

Am cântat la vioară în orchestra gimna- 
ziului din Ștefan. 

Unde susțineaţi concertele? 

Păi, la Palatul Cultural. Cântam valsuri, 
ce frumos mai era... Dunărea Albastră... 
Fotografia e făcută după un spectacol unde 
am cântat Dunărea Albastră... Noi cântam 
și colegii noștri, îmbrăcaţi în albastru, cân- 
tau pe scena Palatului Cultural, foarte fru- 

mos... lar sala, unde erau prietenii, alti 
colegi de școală, neamurile, ne aplauda... 

Cam câți elevi erați într-o clasă de 
gimnaziu? 

Vreo 30 de elevi. 

Cum erau profesorii pe vremea 
dumneavoastră? 

Directorul era un ungur, unul gras și 
solid, Maghiary Lajos. Limba franceză ne-o 
preda profesorul lonescu. Nu-mi mai amin- 
tesc numele profesorului de latină, că am 
învățat și latină. Profesor diriginte era 
Maszka, era de matematică. Nu erau se- 
veri. Ne făcea plăcere să mergem. Numai 
că era departe, tocmai sus în Ștefan. Mer- 
geam pe jos. Dar nu ocoleam, mergeam pe 
pârtie, pe scurtătură. lar directorul stătea la 
geam și ne vedea. Nu ne lăsa să venim pe 
acolo, pe scurtătură, că era o prăpastie, și 
îi era teamă să nu cădem în ea. Dar noi tot 
pe acolo veneam, că era mai scurt. Ce, 
eram proști, să ocolim atâta? 

După absolvirea gimnaziului care a 
fost traiectul dumneavoastră existen- 
tial? 

Pe urmă, în 12 august 1938, m-am 
angajat muncitoare la „Vâscoza”. Lucram 
ca sortator, cu nemtii. Am lucrat la toate 
sectiile, depănat, sortare, împachetare. 

Ce împachetați? 

Impachetam mătase. Erau trei mașini. 
Aveam cutii de cartoane, pe care noi le 
făceam, și 5 kg de mătase erau un pachet. 
Noi făceam pachete, care erau duse apoi la 
țesătorie. 

Când v-aţi angajat, erau multe mun- 
citoare la „Vâscoza”? 

Da, cam 1.000. La sortare, la împache- 
tare erau numai femei în halat alb, cu 
bonetă. Era foarte frumos. 

Aţi spus că lucrau și nemți la 


„Vâscoza”. Ca să parafrazez, ce căuta 
neamțul la Lupeni? 

Păi, mașinile de filaj și de răsucit erau 
din Germania. Ei au venit ca să ne învețe 
să lucrăm cu ele și să le întrețină. Erau cei 
mai mulţi, tehnicieni, ingineri, specialiști. Au 
stat vreun an la „Vâscoza”, până ce ne-au 
învățat. Ei locuiau la Vulcan. Şi de acolo 
făceau naveta la Lupeni. 

Aţi trăit în „80 de căși”, în 
„Lobstein”. Care era viaţa în coloniile 
muncitorești ale Lupenilor? 

Erau tot felul de neamuri, români, un- 
guri, nemți, polonezi, țigani, ruteni... Rutenii 
stăteau în Colonia Ștefan. Era o viață 
liniştită. De mic copil am vorbit trei limbi: 
românește, ungurește și, acasă, nemțește. 
Nu existau probleme între neamuri. Că ăla 
era rutean, sau ăla neamt... 

Unde erau situate prăvăliile evreiești? 

Pe strada Minerului. Dintre ele au mai 
rămas doar câteva. Pe strada aia erau 
numai evrei. Magazine, cârciumi... 

De care negustori evrei vă mai amintiţi? 

Era unul Lobin, care avea magazin de 
stofe. Pe urmă, era unul, tot Lobin, care 
avea o cârciumă. Alt Lobin avea ceasor- 
nicărie. Ei au fost trei frați, toți negustori. 
Tot pe strada Evreilor, unde este podul 
acela care se mișcă, era Rainer. Avea o 
casă frumoasă, cu etaj. Parcă la inundaţiile 
din '40 a luat-o Jiul. Și pe a altui evreu, 
vecin cu Rainer. La inundațiile alea, Jiul tre- 
cuse peste podul de la mină. Vă daţi seama 
ce mare era Jiul atunci? 

Cum arăta o prăvălie evreiască? Ce 
se vindea? 

De toate. Stofe, haine, metraje. Dar vin- 
deau pe credit. De aceea, lumea cumpăra 
de la ei. Luai azi și plăteai când primeai 
salariul. 


Fiind o comunitate importantă de 
evrei, exista și o sinagogă... 

Da, au avut, tot acolo, pe str. Minerilor. 
Dar au stricat-o. Acesta, popa Corpadea, 
știi?! 

Nu. Ce s-a întâmplat? 

După ce a fost dărâmată sinagoga, din 
materialul de construcții al acesteia și-a 
făcut popa Corpade casa sus, la spital. 

Ati avut colegi evrei? 

Da, uite, asta din clasele III-IV! Să-ţi 
spun colegii evrei: pe rândul 1 - Robert; pe 
rândul II - Ela Katz, Magda Zemann; pe 
rândul III - Eliza Nădăl, Țuțu Rainer, Dori 
Laibovici; pe rândul IV - Braun, Oscar 
Molek. 

Evreii au însemnat ceva pentru 
comunitatea lupeneană. Mai sunt evrei 
în Lupeni? 

Nu mai știu decât de dl. dr. Benedek. 
Atât... 

Până la deportarea dumneavoastră, 
din 1945, germanii din Lupeni aveau o 
viață comunitară? 

Ne întâlneam la Heim. Toţi trebuia să ne 
înscriem la Heim, așa era atunci. Și noi 
eram înscriși. Dar nu am făcut politică. 

Dar ce făceaţi la Heim? 

Cursuri de gospodină. Duceam de 
acasă diferite produse alimentare și 
învățam să gătim. Apoi, făceam cursuri de 
lucru de mână. Invățam să croșetăm, să 
împletim. Nemţii din Lupeni mai aveau și 
cor și fanfară. Dar eu nu am cântat în ele, 
eu cântam la vioară. 

incetul cu încetul am ajuns la ziua 
când ați fost ridicată pentru a fi 
deportată. Se întâmpla în 15 ianuarie 
1945. Unde vă aflaţi atunci? 

Păi, eram la fabrică. Dar de luat, m-au 
luat de acasă, când m-am întors de la 

„Vâscoza”. A venit un jandarm și a spus să 
ne luăm cu noi provizii, alimente, mâncare 
și haine groase pentru două săptămâni. 

Și unde v-a dus de acasă? 

Ne-a dus cu mașina până la Petroșani. 
Acolo ne-au băgat la o școală. 

Aţi plecat cu sora dumneavoastră? 

Sora mea se îmbolnăvise și era 
internată. Ea numai în 22 ianuarie 1945 a 
plecat. 

Și de la școala din Petroșani? 

Ne-au dus cu camionul la gară, unde 
ne-au băgat într-un bou-vagon. 

Care era atmosfera în 
Petroșani? 

Era plină de oameni. Aaaah, ce mai 
plângeau! Era și mama mea, că tata muri- 
se, săracul, în 1944, cu un an înainte. Eram 
păzite. Erau și ruși cu arme. Și am plecat 
din Petroșani. Tot timpul am călătorit numai 
noaptea. Ziua stăteam pe linie moartă în 
vreo gară sau în câmp. 

Vă amintiţi vreo întâmplare mai 
deosebită din călătoria deportării? 

Da. Eram în gară la Brașov. Și cum erau 
priciurile puse în vagon, era una Ghizi, care 
stătea pe priciul de deasupra. Astfel, ea 
vedea afară. Și când se uită prin crăpătura 
vagonului, aerisirea, îl vede pe fratele ei, 
care venea de la front cu rucsacul și cu 
arma şi strigă la el: Fritzi! Fritzil. Soldatul 
rus care ne păzea și care era jos, pe peron, 
lângă vagon, se uita de unde strigă. Ghizi 
i-a spus fratelui: Hai, Fritzi, că mă duc în 
Rusia, hai și tu cu mine. Fritzi i-a spus: Tu 
ești nebună! Ce să caut eu acolo?! Eu 
acum am scăpat de front și plec acasă. 
Ghizi insistă: Nu, vii cu mine!. Urmărind 
discuția, după vreo 5-10 minute, soldatul 
rus îl dezarmează pe Fritz, îi ia pușca și îl 
bagă în vagon și pe el. Săracul Fritz, ce mai 


gara 

plângea... În fine, sar putin peste poveste, 
că mai am o amintire cu ei. Când am ajuns 
la lagăr și lucram la săpat garduri, eram 
şefă peste nouă femei. De dus ne ducea cu 
pază, dar de venit veneam singuri. Dar 
într-o zi, nu am mai ajuns în lagăr decât 
șase. A fost scandal mare. Ne-a strigat 
după tabele. După câteva ore i-a prins și pe 
fugari și i-a băgat la carceră, unde era 
numai apă și pâine, nu îti dădeau mâncare. 
Dar după un an m-am întâlnit cu Fritz și cu 
soră sa, Ghizi. Mi-a spus că le merge bine. 
Eu m-am împrietenit cu un croitor, tot din 
Lupeni... 

Să revenim la traseul deportării... 

La Râmnicul Sărat ne-am mutat în 
vagoanele rusești. Noi eram deja plini de 
păduchi. Așa am continuat drumul... La 
granița cu URSS ne-au pus să aruncăm 
paiele de pe priciurile pe care dormeam. 

Când aţi ajuns în Rusia? 

La 12 februarie 1945 am ajuns la Gara 
Stalino. Orașul Stalino se numește astăzi 
Donetk, unde e antrenor Mircea Lucescu. 
Era o gară mare... Acolo ne-a întâmpinat 
inginerul de la trustul de mine. Stând de 
vorbă, m-a întrebat unde am lucrat în 
România. l-am spus că la birou. Inginerul 
mi-a spus cu satisfacţie: In loc de creion o 
să fie lopata... şi așa a fost... 

Și din gara Stalino unde v-au dus? 

Ne-au dus pe jos vreo 7 km până la 
Ceglovka(?), unde era lagărul. Era o 
zăpadă mare... Abia mai trăgeam bagajele 
după noi. Pentru că zăpada era până la 
brâu, am mers tot pe calea ferată, până am 
ajuns la Ceglovka. Eram păzite de soldati 
ruși înarmați. 

Lagărul avea vreun nume? 

Da. Lagărul 1027 Ceglovka. 

Unde v-au cazat? 


În niște case. Casele erau cum sunt 
cele din Colonia Central de aici, din Lupeni. 
Intr-o parte a lagărului stăteau bărbaţii, în 
cealaltă femeile. Nouă femei stăteam într-o 
bucătărie. Erau paturi suprapuse, priciuri. 
Mai târziu ne-au adus paturi de fier. 

Cum au fost primele zile de lagăr? 

Ne-au dat lopeti de lemn și curățam 
liniile ferate. 

În lagăr erau păduchi? 

Era plin. Erau păduchi și de haine și de 
păr. Păduchii erau băgati în priciuri, în lem- 
nul acestora, ca și ploșnitele. 

Când aţi scăpat de păduchi și 
ploșnițe? 

De-abia când ne-au dat paturi de fier, în 
locul priciurilor. Mai intrau și acolo, dar mai 
puțini, pentru că nu mai erau din lemn. 

Nu vă despăducheau? 

Ne duceau din trei în trei luni la 
despăduchere undeva departe. Mergeam 
pe jos. Acolo era o casă din piatră, care 
avea și baie. Dar care era neîncălzită, indi- 
ferent că era vară sau iarnă. Fiind totul de 
piatră, vă daţi seama că era un frig groaz- 
nic acolo. Ne dădeau o găleată cu o soluție. 
Dar părul era așa de încâlcit, că nu-l mai 
puteam descâlci. 

Vă dădeau de mâncare? 

Păi, dimineaţa un ceai neîndulcit și 300 
grame de pâine. Asta până când am lucrat 
în mină. Acolo ne dădeau un kilogram și 
200 de grame de pâine. 

Cum se numea aceasta? 

Mina se numea Tabactor. 

Lucrau mulți oameni la mina 
Tabactor? Doar deportați germani? 

Mulţi, lucrau mulți oameni. Cei mai multi 
erau germani, în special sași și șvabi, însă 
erau și ruși. Artificierii erau ruși, femeile 
care manipulau liuvotka (?) erau rusoaice. 


Adică, la posturile mai bune erau rușii și la 
cele mai grele deportații nemti, femei și 
bărbaţi. 

Când aţi intrat prima dată în mină? 

Am intrat în mină chiar în ziua 
Crăciunului anului 1945. Abatajul era înalt 
cam de 40 de cm. Minerii lucrau pe burtă. 
Așa, pe burtă, aruncau cărbunele. Când 
am coborât prima dată în mină, aveam 
lămpi de petrol, am plâns... 

Aţi coborât cu colivia? 

Nu, pe jos, era galerie de coastă. Până 
la locul de muncă am coborât 300 m. Acolo 
nu este munte, ci șes. 

Care era programul de lucru la mină? 

Se lucrau 8 ore, pe 3 schimburi: de la 
orele 7 la 15, de la 15 la 23 și de la 23 la 7 
dimineaţa. Dar lucram o lună pe același 
schimb. Când eram schimbul II, lucram trei 
luni numai de noapte, pentru că schimbau 
abatajul. 

Cum arăta o zi de muncă? 

Păi, ne trezeam la 4 dimineaţa. Ne 
spălam. La 5 mergeam la masă. Apoi, ple- 
cam la mină. Mina Tabactor era la vreo 7 
km de lagărul Ceglovka. La ora 7 trebuia să 
fim acolo. Schimbul ne aștepta afară. Ele 
erau ieșite, iar noi intram în locul lor. 

Ce era șefa? Cum se comporta? 

Rusoaică. Era mai rea decât bărbații 
ruși. Rusoaicele de la mină erau țâfnoase, 
dure. Ne punea să muncim mult, nu tinea 
cont dacă eram bolnave. 

Ce lucraţi în mină? 

La vagonete. Impingeam vreo 7-8 vago- 
nete goale. Pe urmă, le umpleam. Le 
dădeam drumul și tot așa. Le împingeam 
singură, cu umerii sau cu mâinile. 

Singură lucraţi? 

Da. Odată mi-au dat să mă ajute câțiva 
polonezi. Aduseseră 300 de polonezi în 

lagărul Ceglovka. Nu știu ce erau, dar erau 
îmbrăcaţi în niște haine lungi, cred că erau 
ofițeri. Dar erau foarte puturoși. Puneau 
numai mâna, nu împingeau. Nu erau buni 
de muncă. Am zis că mai bine lucrez 
singură decât cu ei. 

Aţi fost martora vreunui accident 
minier? 

Da, au fost destule accidente. Nu am 
fost doar martoră, ci și victimă. Când 
încărcam vagonetele mi-a căzut un bolo- 
van pe degetul acesta. De atunci nu mai 
pot să-l mișc. Uite cum mi-a rămas! Din 
păcate nu am mai putut nici să cânt la 
vioară. 

Și după opt ore de muncă, ieșeaţi din 
mină... 

Da. Eram transpirate și obosite. Așa ne 
întorceam la lagăr vreo 8 km. Prin ploaie, 
vânt, zăpadă, ger. larna îngheţa transpi- 
ratia pe noi. La lagăr aveam baie bună. 
Puteam face oricând baie. După baie, ne 
îmbrăcam cu hainele curate, mâncam. Ziua 
următoare o luam iar de la început. 

Lucraţi în continuu, nu aveati zile 
libere? 

Ba da. După 7 zile de muncă aveam o 
zi liberă. Dar și în această zi liberă, uneori 
ne duceau să muncim la colhoz. Puneam 
varză, făceam niște șanțuri pentru irigarea 
straturilor de varză. 

Dar ce făceaţi când aveati o zi într- 
adevăr liberă? 

Atunci mai mergeam la Stalino, la oraș. 
Primeam bilet de voie și mergeam mai 
multe femei singure, neinsoțite și trebuia să 
ne întoarcem după-masa. Uneori mergeam 
prin colhoz și ajungeam la stația de tram- 
vai, alteori mergeam pe jos. Ajunse la 
Stalino, Doneţk cum îi spune azi, mergeam 
la film, la teatru, la circ, la magazine. De 

întors, ne întorceam cu tramvaiul. 

Pentru această deplasare aveati 
nevoie de bani... Pentru munca depusă 
primeaţi salariu? 

Păi, doi ani de zile n-am primit salariu. 
Ne-au spus că lucrăm pentru mâncare și 
dormit. Dar eu aveam în lagăr un unchi, 
deportat și el, care era meseriaș și lucra la 
atelierul mecanic. Acolo mai făcea câte un 
briceag, câte un topor. Așa făcea bani, și 
îmi mai dădea și mie de cheltuială când 
mergeam la Stalino. 

Când aţi primit primul salariul? 

După doi ani am primit primul salariu: 
1.200 de ruble. Cu 10 ruble cumpăram o 
pâine. După ce am primit salariu nu am mai 
mâncat la cantină. Am cumpărat vase și ne 
pregăteam singure mâncarea. Ne-au făcut 
o sobă mare, pe care găteam bine. Eram 
deja fruntașă în producție. V-am arătat foto- 
grafia, din 11 februarie 1949, care era pusă 
pe panoul fruntașilor. Am trimis-o și acasă, 
la Lupeni. 

Ce trebuia să faceţi ca să deveniți 
fruntașă în producție? 

Păi, trebuia să facem planul și să-l și 
depășim. Aveam plan la cât cărbune scoa- 
tem... 

In cei cinci ani au murit deportati 
germani. Unde îi îngropau? 

In alt lagăr, nu la noi, au murit foarte 
mulți de dizenterie. Și fete de 16-17 ani. Le 
îngropau aproape de noi. Noaptea le 
duceau. Le îngropau goale direct în 
pământ, fără sicriu, fără ladă, fără preot, și 
turnau var peste ele. 

Cam barbar „ceremonial”, așa direct 
în pământ... 

Mai făceau și excepții. Odată, o 
învățătoare din Odorhei a suferit în mină un 
accident mortal. Ei i-au făcut o ladă din 


scânduri. Tatăl colegului meu de clasă 
Mishek a murit în lagăr. Au murit mulţi de 
dizenterie și malarie. 

Cum erau rușii, mă refer la oamenii 
obișnuiți, nu la militari? 

Foarte de treabă. Și nacealnicul nostru, 
şeful, era un om de treabă, tinea foarte mult 
la noi. Noi le dădeam la ruși cărbune, ei ne 
dădeau de mâncare. Ei nu înțelegeau ce 
căutăm noi, românii, mă rog, germanii 
români, în Rusia. E drept că nici noi nu pri- 
cepeam... Oamenii obișnuiți nu ne urau. In 
fiecare zi, în fața lagărului era bazar. 
Femeile erau îmbrăcate cu haine albe, cu 
mânuși până la cot, cu bonetă, veneau cu 
produse alimentare. Orice produs se vin- 
dea cu stakana, care era un pahar. 
Indiferent ce era, lapte, fasole, mămăligă, 
fructe. La bazarul acesta, din fata lagărului, 
noi cumpăram cu bani, nu cu cărbune. Cu 
rușii nu aveam probleme... 

În cei 5 ani, cât aţi fost deportată în 
Rusia, vă mai gândeaţi că vă veţi reîn- 
toarce în România? 

Nu. Vă daţi seama, după vreo trei ani 
abia am aflat la ce distanță eram față de 
Lupeni. Nacealnicul m-a trimis într-o zi la 
mama lui, ca să-i aduc niște șosete de 
lână. Atunci, mama nacealnicului mi-a 
arătat într-un atlas, pe hartă, unde suntem. 
Atunci am realizat la ce distanță uriașă 
eram. Și ea ne-a spus că românii și rușii au 
făcut armistițiu. Dar am mai stat doi ani și 
după aia. 

Suntem în octombrie 1949. Prin 
lagărul Ceglovka nu bătea „un vânt de 
libertate”? 

La începutul lunii, nu. Dar cu o 
săptămână înainte de 25 octombrie, nu a 
mai sunat sirena, care ne trezea în fiecare 
zi, să mergem la muncă. Și ne-am întrebat: 


oare de ce? Pe urmă ne-au chemat la 
raport pe toți și ne-au anunțat că plecăm 
acasă. Vai, ce bucurie a fost! A trebuit să 
facem curățenie, să zugrăvim, să golim 
paiele din saltele. Aveam un geamantan 
frumos, albastru, pe care, la plecare, mi l-a 
confiscat ștabul. Mi l-a golit și mi-a dat o 
ladă, în care să-mi pun lucrurile. Tot așa mi-a 
luat și o pătură de lână, cu care mă înve- 
leam, și a făcut-o fată de masă. Când am 
plecat am lăsat atâtea vase... Cum am ieșit 
cu camionul din lagăr, au venit rușii, adică 
oamenii, și le-au luat. Și haine am lăsat. 
Din toată agoniseala mea din URSS nu am 
luat decât o farfurie, tacâmuri, o cană, ca 
să am pe drum. Atât. Cu mașina ne-a dus 
tot la Stalino. Inapoi nu ne-au mai îmbarcat 
în bou-vagon, ci în vagoane obișnuite de 
călători. 

Din Stalino până unde aţi venit? 

Până în Sighetu Marmaţiei. De la Sighet 
ne-au transportat cu mașini și cu camioane 
până la Baia Mare. Și de la Baia Mare până 
la Petroșani tot cu trenul. 

Când aţi ajuns în Baia Mare? 

Pe la 9.30. Ţin minte că atunci când am 
intrat în Baia Mare, toate clopotele băteau. Și 
erau oameni cu coșuri cu mere roșii, pe care 
ni le-au dat nouă. Acolo ne-au coborât din 
mașină tot soldaţi români. Dar tot în lagăr ne- 
au băgat. Acolo ne-au așteptat cu cozonac și 
lapte cald. Pe la 10 și ceva m-am dus să iau 
apă, ca să mă spăl. Cineva mă cheamă la 
poartă, la gard. M-am gândit că oare cine mă 
cheamă? Cine să știe că eu sunt aici? Când 
mă duc acolo, văd un bărbat. Se prezintă. 
Era o cunoștință din Lupeni, bărbatul unei 
asistente de-a dentistului de la „Vâscoza”. La 
ei am făcut baie, am mâncat și am dormit. De 
la ora 12 până la ora 16, când a trebuit să 
mă întorc în lagăr. 

Și aţi plecat de la Baia Mare la 
Lupeni. 

Nu, la Vulcan, că mama se mutase de 
la Lupeni. Pe drum, în diverse gări, 
deportații tot coborau din vagoanele clasa a 
II-a. Mama a trebuit să se mute la Vulcan, 
deoarece tata murise în 1944. Tata, cum 
am mai spus, lucra la mină, iar noi locuiam 
într-o casă care era proprietatea minei 
Lupeni. Din cauza asta, ăia de la mină au 
dat-o afară din casă și au mutat-o la 
Vulcan. Asta se întâmpla 1946. La Vulcan 
stătea într-o casă în Cocoșvar. Era o casă 
de colonie, cu o bucătărie și o cameră. 

Mama se mutase cu sora 
dumneavoastră... 

Nu, cu fiică-mea se mutase. 

Cum, dumneavoastră aveaţi un copil 
când v-au deportat? 

Da, pe Edith. Când m-au dus în lagăr 
ea avea un an și jumătate. 

In mod normal, dacă se respecta 
ordinul de deportare, nu ar fi trebuit să 
vă deporteze, fiindcă aveati un copil așa 
de mic... 

Au spus că asta nu-i interesează, că 
fetita rămâne cu mama mea... 

Astfel, în URSS, dincolo de drama 
deportării, eraţi cu gândul și la fetița 
dumneavoastră. O supărare dublă, ca să 
spun așa... 

Da, așa a fost... 

Și mama avea destule motive de 
supărare: moartea soțului ei, deportarea 
în URSS a ambelor fete, îngrijirea 
nepoatei Edith... 

Doi ani nu am avut dreptul să 
corespondăm. Nu știa nimic despre mine și 
soră-mea. Dacă mai trăim sau nu... Pe 
urmă îi trimiteam mereu vești despre mine. 
In 1949 i-am trimis fotografia aia, eu — frun- 

tașă în productie, de care v-am spus. Dar 
eu eram cu gândul tot la fetiță... 

Să ne reîntoarcem la momentul ajun- 
gerii acasă. 

Am coborât în Vulcan, dimineata, pe la 
ora 6. Aici mă aștepta unchiul Lungauer, 
fratele lui mama. El făcea din Vulcan nave- 
ta la „Vâscoza”, unde lucra ca funcţionar la 
aprovizionare. Vagonul meu nu avea 
lumină. Eu mă uitam pe geam, el mă stri- 
ga... Eu nu știam cine mă strigă. L-am 
văzut și mi-a spus să cobor, ca să mă 
conducă acasă în Cocoșvar, pentru că eu 
nici nu știam unde stă mama, dacă aceasta 
se mutase. 

Și aţi ajuns acasă, după cinci ani de 
deportare. Cum a decurs momentul 
revederii cu mama și cu fiica, Edith? 

Mama, locuind doar cu Edith, de frică, 
bloca ușa seara cu masa de la bucătărie... 
Era femeie singură... Auzind cine e la ușă, 
ne-a spus: Stati că trebuie să trag masa... 
Am intrat. Când ne-am revăzut, am izbucnit 
amândouă în plâns. 

Un moment emotionant a fost cel al 
revederii fetiţei... 

Nu m-a cunoscut. Avea șase ani și 
jumătate, iar când m-au luat în lagăr doar 
un an și jumătate. Era mare. Vorbea, 
umbla. Apoi, încetul cu încetul, am reluat 
relația mamă - fiică. Dar a fost tare greu, 
chiar dacă eu mai trimiteam din lagăr foto- 
grafii și mama îmi trimitea fotografii cu 
Edith. 

După reîntoarcerea din lagăr, viaţa 
dumneavoastră a început să reintre, 
încet-încet, în normal. Aveaţi un copil de 
crescut, trebuia să vă angajați... 

Da, la 1 noiembrie 1949 m-am reanga- 
jat la „Vâscoza”. Pentru că nu aveam decât 
gimnaziul, în septembrie 1950, am făcut 


trei luni, la Săliște, școala de contabilitate”. 
In timpul cursurilor acestei școli eram cazaţi 
la familii din Săliște, eram mulţi cursanți. 
Apoi am lucrat la acest serviciu al întreprin- 
derii, ajungând șef de birou la contabilitate 
generală. La „Vâscoza” am lucrat până în 
1973, când m-am pensionat. La fabrica 
asta am lucrat din 1938 până în 1945, când 
m-au deportat, și din noiembrie 1949 până 
în 1973. 

Intre timp v-aţi căsătorit. Cum l-aţi 
cunoscut pe soțul dumneavoastră? 

Fritz Uziel se numea. Uziel era evreu, 
născut în 1903 în Germania, la Berlin. In 
România a venit în 1934, ca să facă arma- 
ta. Avea și cetățenie germană și română. In 
1934 s-a căsătorit. El lucra la UCB, Uzina 
Chimică București. Pe urmă i-a murit 
nevasta. In 1946 a venit în Lupeni de la 
UCB la „Vâscoza”. Cum și unchiul meu 
lucra tot la „Vâscoza”, i-a arătat lui Fritz 
fotografiile mele. Atunci el a spus: Asta o să 
fie nevasta mea!. Dar eu nu-l cunoșteam... 
Unchiul ne-a făcut cunoștință. Fritz era 
funcţionar la aprovizionare, de aceea era 
mai mereu plecat. După ce ne-am cunos- 
cut, în martie 1950 ne-am căsătorit. A tre- 
cut fetița pe numele lui. Nu am avut copii cu 
el. In 1968 a fost operat la Spitalul Militar 
Central, la București, iar în 1975 a murit. 

Și Edith, fata dumneavoastră? 

Ea a terminat liceul la Petroșani. Chiar 
recent s-au împlinit 50 de ani de când a ter- 
minat liceul. Apoi, a făcut la Cluj ISE-ul, tot 
contabilitate ca și mine. La Cluj s-a 
căsătorit cu un băiat din Vulcan, Tătaru îl 
chema. El era student la Academia de 
Muzică din Cluj Napoca. La repartiție a tre- 
buit să aleagă între Deva și Craiova și a 
ales Craiova. Așa a ajuns fiica mea, Edith, 
la Craiova. După ce s-au căsătorit, tot la 


Cluj s-a născut și Alin, copilul lor și nepotul 
meu. Tatăl lui Alin a fost dirijor de cor și 
cânta la acordeon și la chitară. Alin cântă la 
flaut și la pian. De nouă ani are contract în 
Liban. Ține foarte mult la mine, că de mic 
copil, de pe la 6 luni, l-am crescut aici, la 
Lupeni. Și el are doi copii, Nana, fetița, are 
12 ani şi Andrei, băiatul, 14 ani. Prin urma- 
re, sunt și străbunică... 

Și o ultimă întrebare. După cât ați 
suferit în timpul deportării în URSS, îi 
urâţi pe ruși? 

Nu, deloc. Pentru că populației i-a fost 
milă de noi. Rușii obișnuiți nu au fost cu noi 
dușmănoși. 


* Interviul a fost publicat anterior în Ziarul Văii 
Jiului (octombrie 2011) și în Marian Boboc, 
Prăvălia cu istorii de pe Jiul de Est și Jiul de Vest, 
vol. Il, Editura Autograf MJM, Craiova, 2013. 

' Localitate în județul Hunedoara, la poalele 
Munţilor Retezat (n. red.). 

* Câmpuri-Surduc, sat în comuna Gurasada, 
județul Hunedoara (n. red.). 

* Localităţi în județul Hunedoara (n. red.). 

* Scoala de calificare contabilă Săliște, județul 
Sibiu (n. red.). 

DEZBATERE 


„Germanii din România 
după al Doilea Război Mondial” 


Evenimentul a avut loc în 22 august 2020, în cadrul Festivalului de Film și Istorii de la 
Râșnov, ediția a XII-a, și i-a avut ca invitaţi pe Hannelore Baier (ziarist), Remus Gabriel 
Anghel (cercet. dr. habil., Institutul pentru Studierea Problemelor Minorităţilor Naţionale, 
din Cluj-Napoca), Ottmar Trașcă (cercet. dr., Institutul de Istorie „George Barițiu” al 
Academiei Române, Cluj-Napoca). Moderator: Cosmin Budeancă (cercet. dr. habil., 


Fundaţia Culturală Memoria, București). 


Cosmin Budeancă: Bună ziua, vă 
spun și celor care sunteți prezenți fizic aici 
la Râșnov, și celor care ne priviți din fata 
ecranelor calculatoarelor. Este a doua dez- 
batere din prima zi a Festivalului de Film și 
Istorii, cu tematica „Germanii din România 
după al Doilea Război Mondial”. 

Au venit pe aceste meleaguri începând 
cu secolul al XII-lea și timp de peste 800 
de ani au influențat major evoluţia 
societăţii, în special în Transilvania și 
Banat, însă și în alte zone. In 1930 erau 
peste 745.000 de persoane și reprezen- 
tau, la vremea respectivă, acum 90 de ani, 
4,12% din populația României Mari. Astăzi 
sunt sub 36.000, respectiv mai putin de 
0,20% din populaţie, dacă luăm în calcul 
recensământul din 2011, însă sigur că de 
atunci, în 9 ani de zile, numărul lor a 
scăzut și mai mult. 

Ce s-a întâmplat cu germanii din 
România după al Doilea Război Mondial? 
Aceasta este întrebarea la care vom încer- 
ca să găsim răspunsuri împreună cu cei 

trei invitati, respectiv Hannelore Baier - zia- 
rist de la Sibiu, Ottmar Trașcă - cercetător 
doctor la Institutul de Istorie „George 
Baritiu” al Academiei Române, de la Cluj- 
Napoca, și Remus Gabriel Anghel - cerce- 
tător doctor habilitat la Institutul pentru Stu- 
dierea Problemelor Minorităţilor Naţionale, 
din Cluj-Napoca. Remus ni se va alătura 
online. 

De ce am ales acest subiect pentru 
prima zi a festivalului? Importanta lui 
rezidă din două perspective: pe de o parte, 
tematica mare a festivalului „Război și 
pace”... comunitatea germană din 
România — până la urmă - începe să aibă 
de suferit, să se destructureze, începând 
cu al Doilea Război Mondial, iar ce 
urmează, pacea de după încheierea 
războiului, nu-i este deloc prielnică. 
Așadar, iată, avem război și pace, care 
afectează o comunitate într-o manieră 
extraordinar de pregnantă; al doilea motiv 
este acela că ne aflăm la Râșnov, 
Rosenau, un oraș în care comunitatea 


FESTIVALUL DE FILM 
SI ISTORII RASNOV , 


Cosmin Budeancă, Hannelore Baier și Ottmar Trașcă 


germană a avut un rol important și putem 
să vedem acest lucru dacă aruncăm o pri- 
vire de jur împrejur pe străzile orașului. 
Războiul și ce s-a întâmplat în această 
perioadă o să fie prezentat de Ottmar 
Trașcă, și vom vedea împreună... [că] 
practic aceasta este perioada în care des- 
tructurarea comunității germane, așa cum 
spuneam, își are rădăcinile. Și îi dau, pen- 
tru început, cuvântul lui Otto urmând ca și 
ceilalţi vorbitori, în cazul vor dori, să facă 
anumite completări la cele spuse de el. 
Ottmar Trașcă: Multumesc Cosmin. 
Bună ziua tuturor participanţilor. Pentru cei 
care nu mă cunosc, mă numesc Ottmar 
Trașcă — cercetător științific la Institutul de 
Istorie al Academiei Române din Cluj- 
Napoca, specializat pe istorie contempora- 
nă și relaţii internaţionale. Unul dintre su- 
biectele de care m-am ocupat și mă ocup 
în continuare îl reprezintă exact situația 
minorităţii germane din România, îndeo- 
sebi în perioada 1933-1945, și o să încerc 
în timpul alocat să prezint pe scurt, în linii 
mari, evoluția minorității germane în pe- 
rioada celui de-al Doilea Război Mondial, 
și anume, începând cu anul 1940, care 
este fără doar și poate un moment de 


ruptură în istoria comunităţii germane din 
România. De ce? Pentru că știm foarte 
bine că situaţia minorității germane din 
România în deceniile III-IV ale secolului XX 
este strâns legată de ascensiunea celui 
de-al Treilea Reich pe scena internatio- 
nală. Cele două sunt indisolubil legate, ele 
nu pot fi înțelese altfel. 

În 1940, printr-o conjunctură extrem de 
favorabilă pentru persoana sa, în fruntea 
comunității germane din România ajunge 
un individ pe nume Andreas Schmidt... 
Andreas Schmidt, un tânăr născut în 1912 
— deci în 1940 avea 28 de ani — un tânăr 
lipsit de experiență politică — fost coleg... 
foarte interesant, coleg de gimnaziu cu... 
Corneliu Coposu la Blaj... — un tânăr care, 
deși nu avea experiență politică, avea însă 
alte atuuri în mânecă, și anume era strâns 
legat de cercurile decizionale de la vârful 
SS-ului, și anume... de atotputernicul șef al 
SS și nu numai, un tânăr îndoctrinat în spi- 
rit naţional-socialist și care — prin acțiunile 
și activitatea sa în fruntea Grupului Etnic 
German, așa cum se va numi din septem- 
brie 1940 conducerea minorității germane 

practic va schimba soarta acestei 
minorități. De ce? Pentru că prin linia 

politică pe care o promovează, Andreas 
Schmidt transformă Grupul Etnic German 
într-un instrument de forță al Germaniei 
naţional-socialiste în acest areal geografic, 
pe de o parte, și pe de altă parte iniţiază un 
așa numit proces de aliniere, de 
Gleichschaltung, proces de aliniere și [de] 
preluare a modelului nazist în ceea ce 
privește structura comunității germanilor 
din România. 

Pe de altă parte, tot în 1940, tot printr-o 
altă conjunctură, în fruntea statului român 
ajunge un personaj numit lon Antonescu, 
generalul lon Antonescu, viitor mareșal, 
conducător al statului român. Relaţiile din- 
tre Grupul Etnic German, pe de o parte, și 
Statul Român, în această perioadă au fost 
extrem de tensionate... Nu întâmplător, de 
multe ori a fost nevoie inclusiv de 
intervenţia forurilor decizionale germane 
(și aici mă refer atât la Ministerul de 
Externe german, cât și, mai ales la SS sau 
chiar, în ultimă instanță, intervenţiile lui 
Adolf Hitler), pentru a ajunge oarecum la 
un numitor comun, oarecum a detensiona 
situația... 

Pentru a înțelege și mai bine trebuie să 
amintim anumite... [aspecte] care se cuvin 
a fi discutate. Pe de o parte pierderile sufe- 
rite de către minoritatea germană, din 
punct de vedere numeric, începând cu 
anul 1940, pierderi care se datorează mai 
multor factori și anume: în primul rând, 
este vorba de acea politică numită „Heim 
ins Reich” adică „inapoi în Reich”. Ce 
înseamnă asta? In 1939, printr-un discurs 
celebru rostit la 6 octombrie în Reichstag, 
Adolf Hitler enunță această politică „Heim 
ins Reich”, „înapoi în Reich”, și aici se 
referă la etnicii germani care au căzut în 
sfera de influență sovietică după semnarea 
Pactului Molotov-Ribbentrop din 23 august 


MEMORIA 


1939, un pact care, știm foarte bine, a atri- 
buit Uniunii Sovietice foarte multe teritorii 
din estul și centrul Europei. Ori, din terito- 
riile care au revenit în sfera de influență 
sovietică, etnicii germani urmau să fie 
strămutați în Polonia ocupată, și această 
politică s-a numit „Heim ins Reich”. Astfel, 
etnicii germani din România și anume etni- 
cii germani din Basarabia și Bucovina de 
Nord, care știm foarte bine că au fost teri- 
torii cedate de România Uniunii Sovietice 
în 1940, aveau să fie strămutați, în cadrul 
acestei politici „Heim ins Reich”, în 
Warthegau, în Polonia ocupată. Ulterior, 
printr-un acord semnat în 22 octombrie 
1940, inclusiv etnicii germani din Dobrogea 
au fost strămutați în cadrul acestei politici. 
Asta pe de o parte. In al doilea rând trebuie 
să amintim recrutările SS... Recrutări SS 
care, inițial, au fost ilegale și anume în anii 
1940-1942, preponderent ilegale, ca ulte- 
rior, printr-un acord semnat la 12 mai 1943 
la Brașov, între șeful Statului Major, gene- 
ralul român llie Șteflea, din partea statului 
român, respectiv Manfred von Killinger, 
ministru plenipotențiar din partea 
Germaniei naziste, statul român și-a dat 
acordul pentru recrutarea legală a etnicilor 
germani din România, în cadrul unităților 
Waffen-SS și în cadrul Wehrmacht-ului. 
Prin urmare, în perioada... [de] până în 
1944, până în 23 august, aproximativ 
70.000 — sunt cifrele pe care le oferă Paul 
Milata în lucrarea sa' referitoare la acest 
subiect, poate cea mai bună lucrare pe 
acest subiect... — aproximativ 70.000 de 
etnici germani au luptat în cadrul unităților 
Waffen-SS sau în cadrul unităților 
Wehrmacht. Din punct de vedere numeric 
este a doua mare pierdere a comunităţii 
germane. Pe de altă parte, avem inclusiv 
pe plan intern foarte multe neînțelegeri, 


disensiuni, între conducerea Grupului 
Etnic German, conducerea nazistă în frun- 
te cu Andreas Schmidt, și echipa sa, și pe 
de altă parte opoziția reprezentată de 
vechii politicieni, de vechii lideri ai comuni- 
tătii germane. Nu intru foarte mult în detalii 
pentru că timpul nu ne permite. Aș aminti 
doar opoziția dintre Andreas Schmidt pe 
de o parte, respectiv episcopul Viktor 
Glondys, episcopul Bisericii Evanghelice, 
forțat practic să demisioneze în 1940... 
Ulterior avem opoziţia dintre Andreas 
Schmidt [și] Hans Otto Roth sau vicarul 
episcopal Friedrich Muller, opoziție care 
durează practic până în august 1944 și 
care a afectat foarte mult coeziunea 
minorităţii germane ca atare. 

Nu în ultimul rând avem 23 august 
1944... Știm foarte bine că în urma actului 
de la 23 august, despre care vom vorbi 
mâine mai pe larg”, România a ieșit din 
război și ulterior chiar a declarat război 
Germaniei naziste... Evident în urma aces- 
tei situaţii create de 23 august 1944, mino- 
ritatea germană a fost foarte serios 
afectată și mă refer, pe de o parte, la valul 
de germani refugiați în primul rând din 
Transilvania de Nord, în toamna anului 
1944. Peste 60.000 de sași și șvabi s-au 
refugiat, preponderent din Transilvania, 
dar și din Banat, odată cu trupele germane 
în vest... Ulterior, după 23 august 1944, 
noul guvern... mai exact noile guverne 
românești care s-au perindat la putere, au 
luat o serie de măsuri împotriva minorității 
germane, întrucât s-a aplicat, practic, vina 
colectivă... Toată minoritatea germană a 
fost, practic, făcută responsabilă pentru 
ceea ce se întâmplase în perioada 1940- 
1944 sub conducerea lui Andreas 
Schmidt... Și avem de la deposedări de 
bunuri, la interzicerea drepturilor, avem, 


practic, o pedepsire colectivă a minorității 
germane. Nu voi intra foarte mult în detalii 
pentru că, oricum, prietena și colega 
Hannelore Baier va dezvolta acest 
subiect... 

Acestea fiind spuse, deci avem, prac- 
tic, o înjumătățire din punct de vedere 
numeric a minorității germane în 1945. lar 
ceea ce se întâmplă ulterior, prin deporta- 
rea în Uniunea Sovietică din ianuarie 
1945, dar și prin măsurile adoptate de 
guvernele comuniste după 1945 este o altă 
filă, și eu deocamdată mă opresc aici. 
Eventual voi completa ulterior. 

Cosmin Budeancă: Aș mai face o 
mică nuanțare la cele spuse de Otto. Intr- 
adevăr, foarte mulți etnici germani au ajuns 
în Reich în acea perioadă, ca voluntari, 
înrolați în armată, sau refugiați, însă nu 
trebuie generalizat, nu trebuie înțeles că 
toți etnicii germani din România au fost 
adepții ideologiei naziste. Au fost și care s-au 
opus... Au existat în comunități tensiuni 
între cei care au militat pentru a susține 
ideile naziste și cei care [s-au opus]... unii 
dintre ei foști veterani din Primul Război 
Mondial, care știau ce înseamnă războiul 
şi care realizau că nu este direcția cea 
bună... Și, iarăși, e important de spus că 
această ruptură, această falie care se pro- 
duce în comunitate, reverberează și în anii 
următori... 

Ottmar Trașcă: De fapt, ceea ce se 
întâmplă în perioada războiului își pune 
amprenta asupra evoluției, asupra destinu- 
lui minorităţii germane în perioada 
postbelică. Nu se poate înțelege destinul 
minorităţii germane fără a explica ceea ce 
se întâmplă în perioada 1940-1944. Și, 
apropo de opoziție, nu am specificat, dar 
specific acum, a existat o opoziție foarte 
puternică la adresa conducerii naziste, în 

primul rând din partea Bisericii Romano- 
Catolice. Și nu întâmplător. Pentru că 
Biserica Evanghelică practic a fost 
decapitată, odată prin demisia lui Viktor 
Glondys din funcţia de episcop al bisericii, 
și locul său a fost preluat de către Wilhelm 
Staedel, practic un membru al conducerii 
naziste, unul dintre apropiații lui Andreas 
Schmidt. Cu toate acestea, opoziția a exis- 
tat și putem vorbi chiar de o opoziție 
unită... în primul rând din partea Bisericii 
Romano-Catolice. Deci, într-adevăr, nu se 
poate pune semnul egalității german = 
nazist, pentru că nu toți au fost naziști. Au 
fost foarte mulţi care s-au distanțat și care 
au tratat foarte critic și s-au raportat foarte 
critic la măsurile și la linia politică promo- 
vată de Andreas Schmidt. 

Cosmin Budeancă: Din păcate regi- 
mul care a venit la putere în România sau, 
mă rog, în contextul în care România era 
ocupată de trupele sovietice, a pus acest 
semn de egalitate, și aici Hannelore Baier 
poate să puncteze câteva aspecte, ea ocu- 
pându-se de subiectul deportării etnicilor 
germani încă din anii '90... Este unul dintre 
cei mai... dacă nu cel mai reputat specialist 
pe acest subiect, din punctul meu de vede- 
re, şi îi ofer microfonul. 

Hannelore Baier: Da. Eu nu sunt isto- 
ric de formaţie și nici de profesie... sunt 
jurnalistă și, vă rog să îmi scuzati și limba- 
jul care nu este cu termeni atât de mult de 
specialitate. După al Doilea Război Mon- 
dial s-a aplicat o justiție a învingătorilor, 
chiar dacă sună... Deci statele care au 
învins în război și-au impus legile și aces- 
tea aveau un caracter pronunţat de dena- 
zificare, ceea ce, în fapt, este corect, pen- 
tru că în Occident, datorită acestor legi a 
putut să fie reinstituită democrația. Dar în 
zona de influență sovietică aceste legi de 

denazificare au fost impuse de un alt regim 
dictatorial și, din acest motiv, au avut la 
început un pronunțat caracter etnic. Deci, 
toată minoritatea germană a fost conside- 
rată nazistă și întreaga minoritate germană 
din România a fost catalogată ca atare și 
persecutată până în 1948. 

O primă măsură mai cunoscută a fost 
această deportare în Uniunea Sovietică, 
care i-a afectat, însă, nu doar pe germanii 
din România, ci și pe germanii din Ungaria, 
lugoslavia, Cehoslovacia și Bulgaria. 
Măsura de a aduce persoane capabile de 
muncă în Uniunea Sovietică, la reconstruc- 
tia daunelor provocate de război, a fost 
discutată încă din 1943 de reprezentanții 
Statelor Unite, Marii Britanii și ai Uniunii 
Sovietice. Ordinul de deportare a acestor 
etnici germani din sud-estul Europei a fost 
emis de Stalin în 16 decembrie [1944]. A 
fost o acţiune foarte minuţios planificată și 
desfășurată de NKVD, deci de Serviciul de 
Siguranță... sau de Securitate Sovietic. Din 
România au fost deportaţi cei mai multi, în 
jur de 69.000... Era prevăzut să fie ridicate 
pentru deportare femeile în vârstă de 18 
până la 30 de ani și bărbaţii între 17 și 45 
de ani. Ori dacă la fata locului nu au fost 
găsite suficiente femei sau bărbaţi între 
vârstele prevăzute, au fost luați și mai 
tineri sau mai bătrâni. Ei au fost adunaţi în 
centre de colectare, după care au fost 
îmbarcați în vagoane de vite și transportaţi 
în special în Donbas sau până în Munţii 
Urali... Majoritatea au lucrat în mină, în 
mine de cărbune, și unii și în diferite indus- 
trii. Au avut noroc cei care au prins niște 
locuri de muncă mai ușoare, în bucătărie 
sau în grădină, în timpul verii. 

Rata mortalității este, deseori, indicată 
ca fiind de 25%, ori nu este adevărat. In 
funcție de depășirea vârstei de referință la 


ridicare și locul în care au muncit, există 
rate în diferite localităţi între 10 și 15%. Au 
murit mai mulți bărbaţi, pentru că nu s-au 
gospodărit, sau nu au avut atât de multă 
grijă ca femeile, și, în plus, o influență 
mare a avut faptul că își vindeau pâinea 
pentru a-și cumpăra țigări, mahorcă. 

Primii bolnavi au fost readuși în tară 
încă din toamna lui '45. Pe tot parcursul 
celor cinci ani cât a fost perioada de depor- 
tare au existat aceste transporturi de bol- 
navi. In '46 și '47 mai multe astfel de trans- 
porturi de bolnavi au ajuns în zona de est 
a Germaniei, iar în acea perioadă era 
interzisă trecerea graniței din vest în 
România. Totuși, mai mulți au încercat să 
treacă clandestin graniţa, să vină înapoi în 
România. 

Pentru etnicii germani, deportarea s-a 
instituit (sau fixat) ca o traumă în conștiința 
colectivă, pentru că nu au înțeles de ce au 
fost luati cu toții și pedepsiţi să muncească 
în Uniunea Sovietică. Majoritatea dintre ei 
consideră că... ruşii au cerut forțe de 
muncă și că românii i-au extrădat pe ei. 
Aceasta a fost, însă, propaganda nazistă, 
care s-a făcut în ultimele luni de război, 
când s-au lansat aceste zvonuri că „Vin 
bolșevicii și vă duc la muncă în Uniunea 
Sovietică”. Abia după '90, când au început 
să se deschidă arhivele, s-a putut afla că, 
de fapt, măsura de deportare a fost 
ordonată de sovietici și că, de fapt, guver- 
nele române din acea perioadă au încercat 
să se opună, să protesteze, însă n-au avut 
altă soluție, n-au avut cum să oprească 
această măsură. De altfel, au fost atunci 
deportați și social-democrați și puținii 
membri ai Partidului Comunist care erau 
etnici germani. Deci nu s-a făcut niciun fel 
de diferență dacă cineva a avut atitudine 
pro-nazistă sau a fost chiar comunist. 


Remus Anghel 


O altă măsură care, tot așa, a fost foar- 
te traumatizantă, a fost deposedarea de 
terenuri agricole și, în majoritatea satelor, 
şi de case. Adică au fost inclusiv alungaţi 
din locuințe, din casele lor, în care au fost 
introduși noii proprietari ai pământurilor. In 
perioada aceasta, deci după al Doilea 
Război Mondial, cam 73% din etnicii ger- 
mani trăiau în mediul rural și, conform unor 
statistici efectuate atunci de Ministerul 
Agriculturii și de ministrul [Traian] 
Săvulescu, 93% dintre aceste persoane au 
fost expropriate. Cred că mă opresc... 

Cosmin Budeancă: Da, într-adevăr, e 
un moment de traumă colectivă deporta- 
rea, dar nu se termină, să spunem, trage- 
dia în cei cinci ani de deportare, pentru că, 
așa cum a punctat Hannelore Baier, sunt 
deposedaţi de bunuri, ajung din oameni cu 
o stare materială foarte bună, din lideri ai 
comunităților, ajung undeva în periferiile 
comunităților, iar locul lor, în casele din 
centrul satelor, este luat de noii membri de 
partid, de cei care în perioada anterioară 
fuseseră marginalii... Dar perioada care 
urmează, până la urmă, este iarăși una de 
schimbare radicală pentru că, luându-li-se 
pământurile și în contextul industrializării 
masive, o parte dintre ei sunt nevoiţi, sunt 
forțați, practic, să lucreze fie la colectiv, fie 

să migreze spre oraș. Şi aici i-aș transmite 
legătura lui Remus Anghel, poate ne 
detaliază câteva aspecte vizavi de 
schimbările în comunităţile germane în anii 
aceștia de... început ai comunismului, în anii 
'50-'60, în acest context pe care deja l-am 
enunțat. 

Remus Anghel: Da, mersi Cosmin. 
Există o teză a lui Rudolf Poledna“, e teza 
lui de doctorat, care arată că odată cu 
prima parte din perioada comunistă se pro- 
duc câteva schimbări structurale în comu- 
nitatea germană, care sunt foarte intere- 
sante. Și, în mare, Rudi argumentează 
faptul că, odată cu pierderea proprietăţilor 
— și cum spunea și Hannelore — evenimen- 
tele postbelice de gen deportare, discrimi- 
nare, mare parte din comunitatea rurală 
germană, săsească, începe să devină o 
comunitate de muncitori industriali, tehni- 
cieni și ingineri... Deci ei, cumva, au con- 
vertit un fel de capital cultural existent, 
având un nivel de școlarizare și alfabetiza- 
re mai mare decât populaţia românească. 
Şi ei reuşesc de-a lungul a 15-20 de ani un 
fel de convertire de succes, dacă vreti, de 
mobilitate socială destul de marcată, și 
devin în anii '60-'70 o clasă de muncitori și 
tehnicieni. Bun, în contextul comunist le 
readuce cumva un status pierdut, dar nu 
trebuie uitat că sute de ani comunitatea 
germană din România avea un prestigiu 
foarte ridicat... In perioada postbelică este 
un context, să spunem, absolut singular în 
care ei își pierd acest status și din... să 
spunem, „fruntea satului” ajung „la margi- 
nea satului”. Dar ei își recuperează, prin 
convertirea cunoașterii și capitalului cultu- 
ral, un status cultural ridicat în perioada 
comunismului din anii '60-'70-'80 și încep 
din nou să fie foarte mult apreciați. De alt- 
fel e foarte interesant, iar Hannelore scrie 

într-un articol pe care l-am citit mai demult 
cum pe de o parte au fost desproprietăriti, 
dar comuniştii, totuși, și-au dat seama de 
potențialul economic pe care l-au avut. 
Deci întotdeauna a fost o valorificare a 
rolului economic pe care comunitatea 
germană l-a avut pe teritoriul României. 

O a doua schimbare care este 
fundamentală în timpul comunismului este 
faptul că... — de fapt după al Doilea Război 
Mondial — comunităţile germane încep să 
se deschidă la ideea căsătoriilor mixte. Din 
ce în ce mai multe căsătorii mixte sunt 
între germani, români, maghiari decât erau 
înainte, și tot Rudolf Poledna arată că în 
Sighișoara în anii '80 cam jumătate din 
căsătoriile de la Biserica Evanghelică 
locală erau între sași și nesași. Deci 
cumva devine o comunitate mult mai 
deschisă către populaţia majoritară româ- 
nească [și] către maghiari. Deci acestea 
sunt două elemente foarte importante. Și 
de ce este important să vedem aceste 
schimbări structurale? Pentru că ele 
cumva pun bazele succesului lor în migra- 
tie, pentru că devin o populaţie implicată 
mai mult în industrie, implicată mai mult în 
activităţi tehnice și care poate să își capita- 
lzeze aceste cunoștințe. Deci, cumva, 
toate procesele care au avut loc până 
acum, inclusiv nazificarea, deportările, 
sunt elemente care, cumva, destelenesc, 
să spunem, comunitatea germană din con- 
textul românesc... Devine o comunitate din 
ce în ce mai capabilă și dornică să migre- 
ze. Cosmin, poti să preiei tu de aici... 

Cosmin Budeancă: Da. Aș vrea să 
punctez o nuanță, apropo de aceste 
căsătorii mixte, pe care, practic eu le-am 
identificat în ianuarie '45, în momentul 
cheie din această perspectivă. Intr-adevăr, 
înainte comunităţile erau destul de ermetic 


închise, dar în ianuarie '45, în contextul 
deportărilor... au avut loc mai multe 
căsătorii mixte decât înainte. Sigur, multe 
erau căsătorii de formă, căsătorii care [le] 
permiteau tinerelor săsoaice sau șvă- 
boaice să își ia un sot român, și în felul 
acesta să scape de deportare. Dar după 
aceea, și în contextul migraţiei spre oraș, 
sigur că acea presiune a comunității de a 
te căsători cu cineva din comunitate dispa- 
re. In plus, presiunea economică, de a nu 
mai fi nevoit să introduci... pe pământul tău 
un membru al unei comunități care nu e 
cea germană, dispare, de asemenea, și 
practic tot mai multe familii mixte își 
găsesc rolul și rostul în viață în acei ani. 
Hannelore Baier: Eu vreau să adaug 
încă un factor care a înlesnit foarte mult 
migrația, sau decizia de a pleca din tară, 
anume că, de fapt, nu s-au integrat în 
societatea românească, sau în ceea ce se 
preconiza a fi o națiune socialistă. Ei au 
fost rupti de tradiţiile lor multiseculare, au 
plecat în oraș, dar nu s-au simtit integrați 
nici din punct de vedere al comunităţii, dar 
nici identitar. Şi acest factor a favorizat 
decizia de a pleca din tinuturile lor natale, 
ceea ce înainte era de neînchipuit. Foarte 
muţi plecau în Occident să învețe [o] 
meserie sau să studieze... 
Ottmar Trașcă: Se întorceau înapoi. 
Hannelore Baier: Era normal să te 
întorci înapoi. Ori acum erau dezrădăci- 
nati, li se promitea un trai mai bun și pasul 
către emigrare era foarte ușor de făcut. 
Ottmar Trașcă: Și pe lângă asta trebu- 
ie luat în considerare și alt factor, și anume 
problema celor plecați în timpul războiului 
și rămași în Germania de Vest, în primul 
rând, dar și în Germania Democrată, în 
Germania comunistă, după al Doilea 
Război Mondial. S-a pus problema, 


bineînțeles, a reîntregirii familiilor. Ori 
acesta a fost iar un factor foarte important 
în ceea ce privește decizia de emigrare a 
multora dintre etnicii germani. 

Revenind un pic, însă, s-a spus de 
multe ori, și există în continuare într-o 
anumită parte a mentalități colective, fap- 
tul că statul român pe de o parte i-a vân- 
dut, pe de altă parte că statul român nu s-a 
opus deloc când s-a pus problema, să 
zicem, a înrolării lor în armata germană. 
Absolut fals! Antonescu s-a opus pe cât a 
fost posibil, până în ultimul moment, 
înrolării lor și a cedat în fata presiunilor 
germane abia în 1943. Asta pe de o parte. 
In 1945 iar este un alt moment pe care 
Hannelore l-a prezentat. S-a spus că 
guvernele române n-au făcut nimic pentru 
a opri deportarea, dimpotrivă, au cedat 
foarte ușor și chiar au impulsionat această 
deportare a etnicilor germani în Uniunea 
Sovietică. lar este un fals! Pentru că guver- 
nul Nicolae Rădescu, care era la putere în 
ianuarie 1945, a făcut tot ceea ce i-a stat 
omenește în putere să se opună presiuni- 
lor exercitate de Comisia Aliată de Control, 
controlată, de fapt, de către Uniunea 
Sovietică. Este „Nota de protest” din 13 
ianuarie 1945 în fața pretențiilor sovietice. 
Bineînțeles că n-a putut să aibă urmări, [și] 
n-avea cum să aibă urmări într-o Românie 
care era, practic, ocupată de Armata 
Roșie. După aceea, într-adevăr, unde se 
poate vorbi de un interes al statului român 
în vânzări, este în perioada regimului 
comunist, în perioada [lui] Ceaușescu, 
când, printre altele, știm foarte bine că 
Nicolae Ceaușescu spunea că, citez: „Cele 
mai bune produse ale noastre de export 
sunt evreii și germanii”. Pentru că nu 
numai germanii au fost vânduți... și aici o 
să fie detaliat... inclusiv evreii. Emigrarea 

evreilor din România este o altă poveste în 
care statul român, practic, a permis, contra 
unor taxe, unor sume de bani, emigrarea 
acestora în Israel. Ă 

Cosmin Budeancă: Inainte să intrăm 
pe acest subiect, mai avem o intervenţie 
de la Remus Anghel. Ne auzi Remus? 
Este un mic decalaj... 

Remus Anghel: ...Asta îi face mult mai 
liberi de a pleca. Nu mai au de ce să mai 
stea, atâta timp cât nu mai au 20-30 de ha 
de lucru ca înainte, sau proprietățile lor. 
Cred că era un element important. Și mai 
este încă un lucru pe care aș vrea să îl 
accentuez. Sunt două elemente de discu- 
tat. Pe de o parte soarta germanilor din 
România trebuie privită în context est- 
european, în care etnicii germani din toată 
Europa de est au avut de suferit, evident 
cu variații locale foarte mari. Dar undeva e 
o cauzalitate generală. Pe de altă parte, 
modul în care această cauzalitate generală 
s-a reflectat în viața oamenilor s-a făcut 
prin comparații locale, în sensul în care 
germanii se comparau cu românii, cu 
maghiarii, cu ceilalţi, iar fată de ceilalţi, 
într-adevăr, după război au fost victime, în 
comparaţie cu ceilalţi. Adică deportarea a 
fost a tuturor germanilor tineri, lucru care 
nu s-a întâmplat [cu ceilalți]. Românii... noi 
n-am cunoscut acest lucru. Maghiarii n-au 
fost deportaţi toți. Au fost politici de discri- 
minare sistematică ale statutului român 
împotriva minorităților, dar cumva elemen- 
tul acesta de traumă existent imediat după 
război, care a fost masiv, este singular 
pentru comunitatea germană. 

Ottmar Trașcă: Aici aș mai adăuga la 
cele spune de tine, Remus, și anume că 
inclusiv în peisajul statelor socialiste, în 
peisajul statelor comuniste, de fapt, din 
blocul estic, România este un caz singular. 

De ce? Pentru că este singurul stat unde 
comunitatea germană nu a fost practic 
strămutată. Ştim foarte bine că în perioada 
din '45, practic, până în 1948-49, există un 
masiv transfer de populație germană din 
toate statele comuniste către vest, către 
Germania, România fiind singurul caz 
unde nu se întâmplă așa ceva. Deși pla- 
nuri se pare că au existat. Se pare că inclu- 
siv Gheorghe Gheorghiu-Dej, liderul comu- 
nist al românilor la vremea respectivă, a 
pus această problemă într-o discuție cu 
Stalin, în 1946. Incă nu avem, Însă, sufi- 
ciente date pentru a explica de ce nu s-a 
întâmplat asta și în România. Aici suntem 
nevoiți să recurgem la diverse supoziții, 
factori economici, poate. Un răspuns la 
această întrebare poate oferi doar deschi- 
derea totală a fostelor arhive sovietice, 
ceea ce este foarte puțin plauzibil în con- 
textul actual. 

Cosmin Budeancă: Da, într-adevăr, 
încet-încet chestiunea emigrării ajunge să 
fie pusă în discuţie. Dacă în anii '50-'60, în 
contextul reîntregirii de familie și a inter- 
vențiilor prin Crucea Roșie Internaţională, 
numărul celor care reușesc să plece este 
destul de redus, începând cu anii '70, și în 
condițiile în care schimbările de regim își 
spun cuvântul, tot mai mulţi doresc să 
plece. Sigur, există și tentatia Occidentului, 
dar și problemele... și mai ales în anii '80, 
problemele economice, sociale de la noi 
creează o presiune extraordinară. Și avem 
anul 1978, vizita cancelarului Schmidt... 
Avem... o întrebare, cred, o intervenție... 

Ludovic Satmari: Nu știu, se aude? 
Da. Aţi ajuns la anul '78, dar mi se pare că 
aţi sărit peste două episoade. 

Cosmin Budeancă: Vă rugăm.. 

Ludovic Satmari: 1) O parte au plecat 
când s-au retras trupele germane, destul 


de mulţi și 2) deportarea în Bărăgan. Adică 
deportarea în Rusia au fost 50.000 ati 
spus. Da? 

Ottmar Trașcă: 70[000]. 

Ludovic Satmari: 70[000], ok, da. 
Deportarea în Bărăgan au fost 40.000, e 
drept nu toti nemti, dar majoritatea nemti, 
și dacă în Rusia, ati spus că au fost de la 
17, respectiv 18 [ani] până la 30-45 de ani, 
în Bărăgan a fost toată familia, femei gra- 
vide, bătrâni, copii, toti. Și a fost aproape 
acelaşi lucru, adică. Cinci ani au stat acolo, 
nu? 40.000 de oameni... Eu zic că n-ar tre- 
bui sărit peste chestia asta. E drept că au 
fost doar din Banat, n-au fost din 
Transilvania. Dar și șvabii tot nemti sunt. 

Cosmin Budeancă: Da. Nu a fost o 
omisiune voită. De altfel, ca discuţie de 
culise, când am stabilit tematica discutiei 
noastre, chiar Remus a punctat că trebuie 
să insistăm și pe acest aspect și, dacă 
vreţi, vă arăt și punctajul meu, unde este 
„+deportările în Bărăgan”. Intr-adevăr, este 
un aspect care a contat în această ecuaţie 
a schimbărilor din comunitatea germană. 
Sigur au fost multe altele, dar timpul e limi- 
tat, și înainte de a începe discuţia, chiar 
spuneam, că într-o oră și jumătate este 
imposibil să sintetizezi o istorie de 75 de 
ani. Încercăm cât putem, dar... 

Ottmar Trașcă: Toate completările 
sunt bine venite. 

Cosmin Budeancă: Absolut. Și scopul 
acestei discuţii, de fapt, nu este să 
lămurească... să dea toate răspunsurile, ci 
să vă stârnească curiozitatea, celor 
prezenţi, și celor din online, pentru a afla 
mai multe despre ce s-a întâmplat cu 
această comunitate. Da, într-adevăr este 
bine venită completarea dumneavoastră. 

Revenind puțin la anii '70 și la această 
dorință crescândă de a emigra, care ajun- 


ge, la un moment dat, ca un bulgăre de 
zăpadă, care pe măsură ce trec anii 
crește, crește, și devine chiar o obsesie. 
Aproape toti etnicii germani, într-un fel sau 
altul, se gândeau la emigrare. Dacă nu se 
gândeau să plece, se gândeau de ce să 
rămână. Hannelore s-a ocupat de acest 
subiect, de altfel foarte delicat, și chiar a 
avut o șansă pe care puțini au avut-o, 
aceea de a discuta cu [Heinz-]Ginther 
Husch, cel care a fost mandatat de statul 
german să negocieze, să poarte negocieri- 
le cu Securitatea, pentru acest... să spu- 
nem nu tocmai onorabil „deal”, pe care sta- 
tul român îl făcea în anii comunismului. 
Hannelore Baier: Negocierile pentru a 
permite plecări au demarat în anii '50, pri- 
mii care au plecat au făcut-o pentru a reu- 
nifica familia despărțită de Cortina de Fier. 
In anii '50 au fost scoși din tară și unii care 
erau periclitați din punct de vedere politic, 
adică pentru că aveau un trecut politic 
necomunist, și erau fie preoți, fie foști 
[membri] ai unor partide politice interbeli- 
ce, care au fost scoși din tară, tot pe bani 
— unii chiar din detenţie — deci statul ger- 
man a plătit anumite sume pentru a le 
înlesni plecarea lor din țară. Problema 
reunificării familiilor a fost discutată în anii 
'54-'59 la negocierile economice româno- 
germane - pentru că în acea perioadă 
România nu întreținea relaţii diplomatice 
cu RFG-ul, dar existau negocieri economi- 
ce, pentru că existau tratate economice. 
Reprezentanții asociațiilor sașilor sau 
șvabilor, Landsmannschaften, de fiecare 
dată interveneau pe lângă reprezentații 
germani, în sensul să îi determine să ofere 
niște bani, pentru a negocia sau pentru a 
se plăti diferiți mandatari, ca să se permită 
ieșirea din țară a unor rude. In această 
negociere a intervenit un avocat, Henry 

Jakober, care inițial era reprezentatul sta- 
tului Israel, care îi scotea din tară pe evrei, 
tot așa, contra unor sume de bani, sau 
unor ferme de pui, sau unor vaci... 
Ottmar Trașcă: Trocuri, practic... 
Hannelore Baier: Diferite trocuri. Dar 
statul german văzând că, pe de o parte, 
dorința de a pleca din România era foarte 
mare, pe de altă parte, partea română era 
dispusă să primească bani pentru a înlesni 
plecarea... mai întâi a fost însărcinat un 
avocat, [Ewald] Garlepp, din Stuttgart, care 
a negociat primele astfel de ieșiri din tară, 
a unor persoane particulare, contra unor 
anumite sume de bani. Abia din '68 a inter- 
venit acest avocat Hiisch, care a fost man- 
datat de Ministerul de Interne german să 
poarte negocieri cu reprezentanţii Securi- 
tăţii. Ei se dădeau ca secretari de stat, sau 
directori economici, sau diferite alte... 
Ottmar Trașcă: Sau chiar avocați... 
Hannelore Baier: ...sau avocati, sau 
aveau diferite alte functii în aceste nego- 
cieri, și aveau și alte nume. Deci ei nu 
negociau sub numele lor adevărat. Și în 
'68 a fost semnată... de fapt nici n-a fost 
semnată, a existat o primă înțelegere ver- 
bală conform căreia, pentru o anumită su- 
mă, aveau voie să iasă din țară un anumit 
număr de persoane. Ori din '68 există 
aceste acorduri confidentiale, sau con- 
venții, conform cărora pentru anumite 
sume de bani, și alte înlesniri economice, 
puteau ieși din țară un anumit număr de 
persoane. La început se făcea o dife- 
rențiere în funcţie de nivelul de educaţie pe 
care îl aveau persoanele, respectiv pentru 
pensionari se plătea mai puţin, pentru per- 
soane cu facultatea terminată se plătea 
mai mult. Dar din '78 aceste diferențe au 
fost anulate, și pentru fiecare persoană se 
plăteau 5.000 de mărci. 


MEMORIA 


Inițial erau conventii pe termen de un 
an, după care erau renegociate. Pe urmă 
au Început conventii pe un termen de patru 
sau de cinci ani, dar și în aceste perioade, 
între diferitele negocieri, România încerca 
să obțină bani mai mulți. La sfârșit... deci 
în '88, când a fost încheiată ultima 
convenție, suma era de aproape 9.000 de 
mărci pe persoană, plus 390 de mărci pen- 
tru transport, plus alte garanții pentru dife- 
rite credite, și așa mai departe. 

Pe lângă acești bani oficiali, care îi 
plătea statul, şi familiile celor care voiau să 
plece mai plăteau mită, fie bani, fie dădeau 
diferite cadouri unor intermediari pentru a 
urgenta plecarea. In multe cazuri, acești 
intermediari care luau banii erau, de fapt, 
și ei securiști, sau foști securiști, iar cea 
mai mare parte a banilor era dată tot 
Securităţii, cel putin în anii '80. In anii '80 — 
am găsit documentele la CNSAS - exista 
Departamentul de operaţiuni valutare spe- 
ciale, iar acesta aveau un plan de valută. 
Pe lângă banii oficiali, acest departament 
trebuia să mai facă rost și de altă valută. 

Cosmin Budeancă: Trebuie spus că în 
anii '80 se ajunge la o mare mafie 
imobiliară în orașele mari, și cei care 
dețineau case erau „convinși” să plece în 
Germania, chiar dacă nu doreau acest 
lucru, pentru că unele dintre aceste aparta- 
mente sau case, în zone centrale, erau 
dorite de diverși nomenclaturiști. Otto, te 
rog, voiai să completezi ceva, și după 
aceea o să intre și Remus. 

Ottmar Trașcă: Aș reveni un pic, și 
anume... până în 1953. In 1953, practic ple- 
carea, emigrarea germanilor din România, 
are loc preponderent în RDG, pentru că 
așa a permis regimul. Fiind relaţii stabilite 
la nivel de ambasadă între România și 
Republica Democrată Germană, evident 


emigrarea s-a făcut doar cu permisiunea 
autorităților comuniste de la București, în 
RDG, în Germania Democrată. Ulterior, 
după 1956, și după stabilirea reprezentan- 
telor comerciale, pentru că aceasta a fost 
filiera pe care s-a negociat... știm foarte 
bine că relaţiile diplomatice între România 
și RFG s-au restabilit abia în 31 ianuarie 
1967, după vizita efectuată de Corneliu 
Mănescu la Bonn, și ulterior de vizita lui 
Willy Brandt, în august 1967, când se 
semnează o serie de acorduri între 
România și RFG. Bineînţeles că prin trans- 
formarea relațiilor diplomatice, și prin 
transformarea reprezentantelor comerciale 
în ambasade, acest lucru a favorizat foarte 
mult tratativele între cele două părti. 

Pe de altă parte, haideţi să spunem 
lucrurilor pe nume. De ce germanii din 
România au vrut să plece? Pentru că în 
contextul în care au fost privați de foarte 
multe drepturi, au fost pedepsiţi colectiv 
după al Doilea Război Mondial, ei practic 
nu și-au mai văzut viitorul în acest stat. 
Acesta este adevărul. Trebuie spus lucruri- 
lor pe nume. Şi acest lucru explică și de ce, 
chiar și după căderea regimului comunist 
în 1989, ei au plecat practic într-un ritm... 
pot să spun [că a fost] un exod din 1989 
până în 1993, practic ultimul an când se 
pleacă masiv. 

Insă până acolo, dacă tot vorbim de 
perioada comunistă, haideti să mai amin- 
tim un lucru poate puțin mai neplăcut pen- 
tru comunitatea germană, și anume 
relaţiile cu Securitatea. Pentru că, vrem nu 
vrem, și acest lucru face parte din istoria 
comunităţii germane din România, și 
anume relaţiile membrilor comunităţii cu 
Securitatea. Dacă au existat foarte multi 
membri de marcă urmăriți de către 
Securitate și pedepsiţi cu diferite termene 


de închisoare pentru rolul jucat în perioada 
de dinainte de război, fie pentru aparte- 
nenta la Grupul Etnic German, fie pentru 
faptul că au fost liderii comunităţii germane 
înainte de 1940 — mă refer și la unii, de 
exemplu, ca Hans Otto Roth sau Rudolf 
Brandsch, care au murit în închisorile 
comuniste, lideri marcanţi ai comunităţii 
germane - trebuie spus că au existat foar- 
te mulți membri ai comunităţii germane 
care au colaborat cu Securitatea. Și au fost 
agenţi zeloși ai Securităţii. Și aici aș face 
referire... aș da doar un exemplu, și 
anume... un nume, Fritz Cloos. Poate pen- 
tru unii dintre dumneavoastră nu vă este 
foarte cunoscut. Cine a fost? Născut în 
1909, mort 2005 (2004 - n. red.). Pe scurt: 
unul dintre liderii Grupului Etnic German 
din România în perioada [lui] Andreas 
Schmidt, șeful muncitorimii în cadrul con- 
ducerii Grupului Etnic German, deportat în 
1945 în Uniunea Sovietică pentru rolul 
jucat în încercarea de constituire a unei 
rezistențe pro-germane în ultimele luni de 
război... Deci a existat o asemenea încer- 
care de constituire a unei rezistențe pro- 
germane în România, pro-naziste în 
perioada septembrie 1944 - mai 1945... toti 
membrii au fost arestaţi de către NKVD, de 
către poliția secretă sovietică, au fost duși 
în Rusia, pedepsiţi și închiși. Ulterior, unii 
au revenit în RFG, alţii au revenit în 
România. Printre ei și Fritz Cloos, care a 
fost recrutat în 1957, în închisoarea 
Gherla, sub numele conspirativ „Gheorghe 
Lăzărescu”. Asta era unul... A mai avut și 
altele. Ei, acest individ a făcut o carieră 
strălucită ca agent al Securităţii, ajungând 
chiar liderul, șeful emigrației săsești în 
Germania de vest și fiind unul dintre cei 
mai zeloși agenţi ai Securităţii pe care eu i-am 
întâlnit în cadrul dosarelor pe care le-am 

consultat în cadrul CNSAS. Pe scurt, pen- 
tru fiecare raport mai consistent pe care îl 
livra Securităţii, cu detalii foarte importante 
despre emigrația săsească, dar nu numai, 
primea între 800 și 2000 de mărci per 
raport. A reușit, de exemplu, să [iși] tră- 
deze toți colaboratorii, toti prietenii, toți foș- 
tii cunoscuţi cu care a avut de-a face. Este 
doar un exemplu. 

Când s-a spus că mulți membri ai 
comunității germane care au emigrat din 
România în RFG au făcut pactul cu diavo- 
lul, adică au semnat angajamente cu 
Securitatea, am fost oarecum sceptic. 
Insă, pe măsură ce dosarele CNSAS devin 
accesibile cercetării, se pare că această 
afirmaţie are o oarecare acoperire docu- 
mentară. Este un punct care va trebui cer- 
cetat în continuare. Noi nu ne-am propus 
aici să dăm verdicte, nici să... explicăm 
totul exhaustiv. Incercăm să inițiem niște 
piste pe care sper că și dintre dumnea- 
voastră, dar și dintre cei care ne urmăresc, 
vor merge mai departe, și vor aprofunda. 
Deocamdată mă opresc aici. 

Cosmin Budeancă: In completarea 
celor spune de Otto ar mai fi de spus că 
unii etnici germani, în anii comunismului, 
au ajuns să fie directori de întreprinderi, au 
ajuns să fie președinți de CAP, membri în 
Marea Adunare Naţională. Nu toţi au fost 
în anii respectivi... să spunem... În această 
categorie a victimelor. Unii dintre ei au 
reușit să fie recuperati de regim, sau au 
reușit să își găsească locul și să aibă o 
carieră, în condiţiile respective. Adică 
această imagine... sigur, e preponderentă 
a celor care au de suferit, însă au fost și 
situații de acest gen, au fost și ofiteri de 
Securitate. Practic au avut o viață ca orica- 
re alta, unii dintre ei, o viață ca a oricărui 
alt nomenclaturist. 

Remus dorește să facă o interventie și 
îi dau cuvântul. 

Remus Anghel: Mulţumesc, Cosmin. 
Aş mai adăuga câteva lucruri referitor la 
migrația germanilor. Adică aș privi-o ca un 
tip special de migrație. Şi aici aș veni putin 
cu background-ul meu de studii de mi- 
grație. In general, migrațiile de masă, cum 
a fost migrația germanilor, presupune, pe 
de o parte, factori „push-pull” puternici și 
într-o tară și în cealaltă... Deci, practic, 
etnicii germani din România au putut să 
plece din România datorită, în special, 
sprijinului pe care l-au primit în Republica 
Federală Germania. Şi aici e important de 
menţionat faptul că Germania postbelică 
este o democraţie în care drepturile omului 
sunt respectate, iar în al doilea rând, în 
noua constituție germană s-a luat hotă- 
rârea ca etnicii germani din estul Europei, 
care au avut de suferit și vor să meargă în 
Germania, să poată să o facă. Aceasta 
este baza legală a migraţiei lor... Plus, așa 
cum spunea și Hannelore, lobby-ul perma- 
nent al asociaţiilor săsești și șvăbești. Deci 
n-a fost o politică venită doar de sus în jos, 
a fost influențată și de jos în sus. Și asta 
este baza pentru care Germania vrea să 
convingă statul român să lase reunificările 
familiale să se întâmple. Statul român, pe 
de altă parte, privește problema migrației 
etnicilor germani ca parte din politica lui 
externă. Şi, practic, încearcă negocierile 
comerciale, de foarte multe ori. Insă statul 
român, Ministerul de Externe, încearcă tot 
timpul să le spună germanilor: „știi, 
Crucea Roșie funcționează, dar ar fi mai 
bine să facem negocierile la nivelul 
Ministerului de Externe, sau să aveti la 
București un consulat”. Deci întotdeauna 
România a privit minoritatea germană din 
perspectivele intereselor statului, pe când 


Germania a privit interesele comunității 
germane din România mai mult dintr-o 
politică de responsabilitate, conștientizând 
faptul că suferința germanilor din est s-a 
datorat, practic, Germaniei naziste. Deci 
un fel de recunoaștere a lucrurilor care s-au 
întâmplat în război. 

Acum, în momentul în care discutăm 
de motivațiile plecărilor, ele sunt mai multe. 
Deci, dacă ne uităm acum la migrația 
românească, spunem: ok, economic sută 
în sută. La germani a fost o motivaţie foar- 
te puternică comunitară. Deci ei dezvoltă 
foarte mult o conștiință a victimei 
nedreptățite în România. Lucru care este 
corect. Așa s-a întâmplat. Dar, pe de altă 
parte, de-a lungul timpului, cu cât migraţia 
avansează, se dezvoltă și o conștiință a 
faptului că nu va mai exista viață 
comunitară germană în România. Și chiar 
către anii '80 se întrebau: „Ok, va mai fi 
ceva aici? Putem să mai trăim ca germani, 
în continuare, aici?” Deci această motivaţie 
culturală trebuie menţionată și este 
importantă. Pe de altă parte, apare deci o 
motivaţie politică, atât în elementul de 
victimă, dar aceasta este și mai târziu... In 
cazul migraţiei se pierdeau proprietățile și 
nu numai. Adică putem să ne întrebăm: ok, 
în cazul migraţiei evreiești, persoanele fizi- 
ce nu au fost taxate de Securitate, au putut 
să plece, totuși, în Israel. In cazul altor 
migrații etnice la fel s-a întâmplat. In cazul 
migrației germanilor, persoanele. fizice, 
toate, sau cât mai multe dintre ele, au fost 
informal taxate de către Securitate. [A fost] 
presiunea politică asupra migranților și 
familiilor lor, iar casele au fost cumpărate 
la preţuri derizorii... Acesta a fost un eveni- 
ment politic, care a condus la creșterea 
motivatiei pentru migraţie. Și a fost și ele- 
mentul economic, evident. In anii '70-'80, 


Germania era țara minune a Europei. 
Există un concept în științele sociale, se 
numește „cultura migrației”, care apare 
atunci când migraţia devine strategia de 
viață esențială în anumite comunități. lar în 
anii '80, când nu se mai găseau bunuri de 
larg consum, toți care aveau rude în 
Germania primeau ciocolată, primeau 
reviste Neckerman. Sunt elemente care 
cresc această cultură a migrației. Și chiar 
către '80, când toată lumea în România se 
întreba dacă se mai poate trăi în tara asta, 
o parte din comunitatea germană a putut 
să plece. Deci, practic, este un fel de cau- 
zalitate care crește și se dezvoltă din ce în 
ce mai tare, până când, după '90, când pot 
să plece toti, pleacă toti... sau cei mai multi 
dintre ei peste noapte. 

Incă un lucru pe care am uitat să îl 
spun este că, fată de multe alte tipuri de 
migrații, în cazul migraţiei etnicilor ger- 
mani, inclusiv pensionarii puteau pleca și 
primi pensii în Republica Federală. Deci, 
practic, a fost un regim migratoriu care a 
facilitat migrația de masă. Deci nu este o 
migrație obișnuită, a fost o migraţie de 
masă, și trebuie să ne uităm și la elemen- 
tele constitutive ale ei. Multumesc. Aces- 
tea erau elementele pe care voiam să vi le 
aduc la cunoștință. 

Cosmin Budeancă: Ca o completare, 
apropo de aceste elemente constitutive și 
de migraţia motivată și cultural, aș aminti 
faptul că pleacă ingineri, pleacă preoți, 
pleacă profesori. In anii '70-80 contează 
extraordinar de mult. Pentru comunitățile 
rurale, cel puţin, chiar așa destructurate și 
dezrădăcinate cum au fost de migraţia 
spre oraș, faptul că preotul ia decizia de a 
pleca este o lovitură extraordinar de 
puternică, în condiţiile în care accesul la 
facultățile de teologie era extrem de limitat. 

Și atunci, comunități care erau obișnuite 
de sute ani să aibă acești lideri: dascălul, 
profesorul, învățătorul și preotul în fruntea 
lor, se văd, la un moment dat, lipsiţi de 
lideri. Și asta contează, într-o măsură des- 
tul de mare, în această destructurare. 

Sigur, după '90, se întâmplă acest exod, 
pe care l-am văzut cu toţii, pentru că i-am 
fost contemporani, să spunem, în doi-trei 
ani de zile un număr extraordinar de mare 
au plecat, au vândut totul pe nimic... Teama 
de revenire a unui regim totalitar era extra- 
ordinar de prezentă în mentalitatea lor... 
După ani de zile de așteptări, cu dosarele 
depuse în așteptarea pașaportului, a acte- 
lor pentru plecare, în momentul în care 
granița s-a deschis, nu a mai contat nimic. 

Ottmar Trașcă: Mai ales că nici politi- 
ca noilor autorităţi de după 1990 nu a putut 
convinge, nu a avut darul de a convinge 
comunitatea germană să rămână în conti- 
nuare în România. 

Hannelore Baier: Dar mai era și teama 
de a rămâne ultimul. Nimeni nu voia să 

rămână ultimul. Se tot întrebau cine este 
cel care „stinge lumina”, sau care închide 
ușa bisericii, sau la cine lăsăm cheia bise- 
ricii. Adică a existat o psihoză adevărată. 
Fiecare voia să plece cât mai repede, să 
nu rămână el cel care nu mai are contacte. 

Ottmar Trașcă: ȘI într-un fel îndreptă- 
tit, pentru că știm foarte bine că și legislația 
germană s-a schimbat la un moment dat, 
în 1993. Din acel moment, practic, emigra- 
rea și obținerea cetățeniei germane a 
devenit un proces mult mai anevoios, com- 
parabil cu perioada [de] dinainte. Și aceas- 
ta a fost o motivaţie. Practic avem o des- 
tructurare, o migrare masivă, un exod, 
aproximativ 300.000 de etnici germani 
care au părăsit România în trei ani de zile. 
Practic acesta este sfârșitul, ca să spunem 
așa, minorității germane, ca și minoritate 
etnică. Dacă raportăm la cifra din recensă- 
mântul din 1930, când aproximativ 4% din 
populația României, 700.000 erau etnici 
germani, în momentul actual avem, prac- 
tic, o fărâmă. Vreo 36.000... 


Cosmin Budeancă: Probabil sub 
30.000, estimăm. Erau 36.000, cum spu- 
neam, în 2011. Interesant că după '90, unii 
dintre ei revin în România pentru aș căuta 
soții, alții vin în România pentru a deschide 
bussiness-uri, alții vin să aibă grijă de mor- 
mintele familiilor, vin să aibă grijă de rudele 
rămase acasă și, cel puţin pentru o 
perioadă, am observat această căutare a 
unei patrii. Erau între două patrii, pentru că 
în România, ei nu mai erau acasă, iar în 
Germania încă nu se integraseră. Cei în 
vârstă, în special, au avut mari probleme 
de integrare, și sigur că asta le-a afectat 
destul de mult și starea de spirit, și viata de 
familie. In Germania, după cum știți, este 
un alt tip de comportament social, familial, 
decât erau ei obișnuiți aici. Dar chiar și 
aşa, numărul celor care încă mai vin — 
având în vedere că și vârsta lor e înaintată 
- încă este destul de consistent. Și sigur 
că mai sunt și cei rămași aici, care consti- 
tuie această punte, acest element de 
legătură cu cei plecați. Și aici Hannelore, 
să spunem, e un caz aparte, pentru că ea 
nu a plecat. Pe Otto, deși merge des în 
Germania și în Austria la studiu, în arhive, 
probabil că l-a bătut gândul să rămână 
[acolo]... dar de ce nu a făcut-o? 

Ottmar Trașcă: Am avut un moment 
de cumpănă, în 1991. 

Cosmin Budeancă: De ce n-aţi plecat? 

Ottmar Trașcă: Pentru că, practic, 
începusem studiile și am considerat că... 
Eu poate sunt un pic mai conservator, din 
punctul ăsta de vedere, am considerat că 
aici m-am născut, aici vreau să și închid 
ochii. Și deși foarte multi prieteni de-ai mei, 
poate unii dintre cei mai buni prieteni au 
plecat și sunt acolo de mulți ani, mentin 
legătura, dar eu nu mi-am văzut un rost 
acolo, sincer. Eu am considerat că aici tre- 


buie să rămân. Pe de altă parte, plecarea 
etnicilor germani a lăsat un gol imens. Un 
gol imens din punct de vedere cultural, din 
punct de vedere economic. Uitaţi-vă doar 
la ce se întâmplă în foarte multe sate, în 
foarte multe orașe. Practic, venind din Cluj 
am trecut prin asemenea localităţi, unele 
de-a dreptul pustii, și unde doar numele 
amintește de faptul că acolo, cândva, a 
existat o comunitate înfloritoare germană. 
Acuma nu mai există. Are viitor, oare — mă 
întreb, și vă întreb și pe dumneavoastră — 
are viitor, oare comunitatea germană în 
România? Se mai poate face ceva în 
această privință sau, practic, asistăm la o 
extinctie lentă dar sigură? 

Hannelore Baier: Da. Părerea mea 
este că există un viitor, dar este cu totul alt- 
fel decât a fost trecutul. Fiindcă trebuie să 
deschidem ochii și să vedem că nu mai 
există o minoritate etnică, ci o comunitate 
sau o comuniune de persoane, care nu se 
mai definesc din punctul de vedere al crite- 
riului etnic, deci al originii lor etnice, ci al 
culturii... Sunt persoane care se consideră 
ca făcând parte din comunitatea de limbă 
și de cultură germană. După '90, în ciuda 
exodului, s-au închis foarte puţine școli 
germane. Există în aproape toate orașele 
din Banat și din Transilvania, dar și în Satu 
Mare, în lași, în Constanţa, centre în care 
se mai vorbește limba germană, în care 
se... adună lume care se consideră de 
etnie, sau de apartenență, sau care se 
simt atrași de... nu știu... nu e neapărat 
cultura germană, dar stilul de viață ger- 
man. Și așa cum există o comunitate 
armeană sau o comunitate greacă, care 
sunt mai mult minorități culturale decât 
etnice, pentru că lor le aparțin foarte multe 
persoane de altă origine etnică, dar care 
se simt atrase de această comunitate 

culturală, acesta va fi și viitorul comunității 
germane. 

Cosmin Budeancă: Remus, o ultimă 
intervenţie, apoi luăm întrebări din curte și 
de pe online, Remus, te rog. 

Remus Anghel: Mulţumesc, Cosmin. 
Ce aș vrea să adaug este că, pe deo 
parte, comunitatea germană a fost o co- 
munitate transnațională destul de multă 
vreme, deci ea nu era legată numai de 
contextul românesc, local, ci și de Germa- 
nia. lar când au ajuns în Germania, ei au 
rămas foarte mulţi dintre ei o comunitate 
transnațională, adică referința simbolică 
cumva a rămas Siebenbürgen, Transilva- 
nia, locul de origine... Ce este paradoxal 
de văzut e că 30 de ani de la emigrarea lor 
masivă sunt multe asociații care, în conti- 
nuare, au activități în Transilvania, adică 
refac biserici și așa mai departe. Şi aici aș 
spune... o fosta amică din Nürnberg, era 
din Rusia plecată, ea făcea distincţia între 
„Heimat” și „Vaterland”, adică între patrie 
şi, să-i spunem, țara de origine. Și ea spu- 
nea: ok, Vaterland e Germania, dar Heimat 
e Rusia, de unde venea ea. Şi această 
dualitate, practic, de loialități existente 
astăzi se manifestă în continuare în multe 
alte cazuri similare. 

Un al doilea element, pe care 
Hannelore l-a menţionat, este faptul că, 
practic, comunitatea etnică germană 
aproape dispare, dar rămâne, sau apare o 
comunitate culturală, care include și mulţi 
negermani, și pe undeva... noțiunea de 
german se dezetnicizează. Și se dezetnici- 
zează atât în România, cât și în Germania. 
Adică prin asimilarea persoanelor din 
Germania care devin germane, iar în 
România se face prin accesul la cultură 
germană și la grupuri de socialitate. E un 
termen în sociologie, se cheamă etnicitate 

filiativă, sau afinitate etnică, în cazul unor 
persoane care nu au neapărat moștenire 
etnică, dar se identifică cu grupul etnic de 
referință. Adică pe undeva ceea ce vedem 
acum. Și probabil că va fi multă mobilitate 
între România și Germania, geografia 
simbolică a Europei e schimbată după... 
mai ales după 2004 și 2007, odată cu 
extinderea Uniunii Europene. Adică poți să 
stai trei săptămâni să locuiești la Sibiu și 
după aceea în Germania. Și sunt inclusiv 
migranti care vin cu investiţii germane, 
migranti germani, nu neapărat sași, care 
vin aici, stau o perioadă și după aceea 
pleacă. Deci foarte multă mobilitate va 
exista între România și Germania. Acuma 
nu mai sunt comunităţile vechi, tradiționa- 
le, de sași din zonele Sibiu, Brașov, 
Sighișoara, Mediaș, dar există și va exista 
permanent o mișcare, o mobilitate de 
oameni între România, Germania și invers. 
Acest lucru nu va dispare și se va consoli- 
da în timp... 

Ottmar Trașcă: Stai să vezi ce face 
Covidul, Remus, că nu știi ce se poate 
întâmpla. 

Remus Anghel: Bine, acum cred că 
este o excepție, dar inclusiv Covidul îti 
arată că mobilitatea despre care vorbim 
este foarte importantă, inclusiv românii 
intră în mobilitate către Germania și se 
întorc. Adică sunt norme culturale, cum 
spunea Hannelore, care încep să fie 
adoptate de către populaţia... ori de 
români, ori de maghiari din zonele de ori- 
gine. Se produc în momentul de față 
schimbări sociale profunde și e un teren 
de studiu fascinant. Adică, ok, putea să 
nu mai existe comunitate germană deloc, 
să nu mai existe școli germane, ci doar 
istorie. Da? Insă aici este ceva mai mult, 
este ceva care se transformă și e un 


subiect incitant de analizat, de văzut. 
Mulţumesc. Ă 

Cosmin Budeancă: Intrebări din curte, 
întrebări pe chat-ul de facebook, pe mesa- 
je, cum doriţi. Suntem aici și încercăm să vă 
răspundem. Ruxandra Ivan are o întrebare. 

Ruxandra ivan: Da, mulțumesc. Eu 
voiam să întreb ce s-a întâmplat cu germa- 
nii deportaţi din România în URSS, dacă 
au fost deportați în același loc sau 
răspândiți pe teritoriul URSS? Şi, de ase- 
menea, știam, cred că nu mă înșel, că a 
existat o Republică Sovietică Autonomă a 
Germanilor de pe Volga. Există un pattern 
de similitudine între emigrația din România 
către Germania și emigrația de acolo către 
Germania, că înțeleg că și de acolo a exis- 
tat un val de emigrație? Mulţumesc. 

Hannelore Baier: Cei deportați au fost 
duși în foarte multe centre pe teritoriul 
Uniunii Sovietice, în special al Ucrainei, în 
diferite localităţi, unde au fost amenajate 
lagăre de muncă. Aceste lagăre de muncă, 
în măsura în care numărul muncitorilor 
scădea din cauza accidentelor de muncă, 
sau a morții lor, sau a bolnavilor, au fost 
mereu reduse. Există mai multe hărți unde 
sunt notate toate aceste localităţi în care 
au fost deportaţi etnicii germani. 

Germanii de pe Volga au fost strămutați 
de Stalin încă înaintea războiului, cred că 
în 1938, 1939, înspre Kazahstan și în Asia 
Centrală. Ei în perioada comunistă nu au 
avut voie să emigreze decât în număr foar- 
te-foarte redus în Germania, în RFG. 
Majoritatea au emigrat tot așa, după '90, și 
faptul că veneau atât de mulți germani din 
fosta Uniune Sovietică, deci din toate sta- 
tele foste ale Uniunii Sovietice, care se 
destrămase, a fost unul din motive pentru 
care RFG-ul a luat măsuri restrictive în a 
accepta pe etnicii germani veniți din Est și 


de a-i recunoaște pe toți ca victime ale 
persecuțiilor. Și din '93 trebuie să dove- 
dească că sunt persecutați sau că au 
dezavantaje în țările de origine și doar 
atunci pot primi cetățenia germană. 

Ottmar Trașcă: Aș completa doar... 
Republica Germanilor de pe Volga a fost o 
creație tipic stalinistă, în anii '30, cu scop 
propagandistic în primul și-n primul rând. 
Ulterior, în contextul marii epurări staliniste 
inițiate în 1937 și a Marii Terori care, prac- 
tic, a străbătut Uniunea Sovietică de la un 
capăt la altul în perioada 1937-1939, Stalin 
a ajuns la concluzia că și etnicii germani 
reprezintă un pericol și ei trebuie stră- 
mutați. Germanii care au rămas pe loc, că 
n-au fost chiar toți strămutați, au fost 
strămutați imediat după izbucnirea celui 
de-al Doilea Război Mondial, anume după 
atacul german împotriva Uniunii Sovietice 
în iunie 1941. Practic, a fost o politică 
coordonată de strămutări masive de 
populaţie începând cu statele baltice, con- 
tinuând cu Basarabia și, bineînțeles, apoi 
le-a venit rândul și germanilor care mai 
rămăseseră pe Volga. Ulterior ei au fost 
duși nu numai în Kazahstan, ci și în 
Siberia. Practic nu a existat o comunitate 
germană recunoscută ca atare în Uniunea 
Sovietică. Deci au fost... pedepsiţi din 
punct de vedere colectiv. Ulterior, după 
război, abia după 1955, după încheierea 
acordurilor RFG - Uniunea Sovietică, abia 
după aceea a început, s-a permis emigra- 
rea destul de lentă și destul de dezlânată, 
practic, a etnicilor germani rămași în 
Uniunea Sovietică, în RFG. 

Cosmin Budeancă: Da, vă rog! 

Adrian Istrate-Paul: Bună ziua. Aș 
avea o Întrebare vis-a-vis de etnicii ger- 
mani din România care au ajuns în 
Republica Democrată Germană. Statul 

est-german i-a tratat altfel sau au fost 
integrați în societatea comunistă germană 
din zona respectivă? 

Ottmar Trașcă: Este o întrebare 
pertinentă. Cel puţin eu am cercetat în 
cadrul Arhivelor Stasi, ale fostei Securităţi 
est-germane păstrate în Berlin anumite 
cazuri. N-am mers la nivel de comunitate. 
Pe mine m-au interesat anumite cazuri. 
Cel puţin din ceea ce am cercetat eu, și în 
cazurile pe care le-am văzut, au fost 
integrati ca atare, deci nu au fost... Oricum 
erau verificaţi, pentru că nu plecai cum 
voiai în anii '50 în RDG. Erau verificaţi atât 
de către Securitatea din România, cât și de 
Staatssicherheit, de către Securitatea est- 
germană. Deci erau, practic, ultra- 
verificați, deci nu erau de capul lor. Este o 
problematică... care nu a fost încă 
cercetată și urmează să fie aprofundată, 
sper, în viitoarele cercetări. Există deja 
Laura Gheorghiu și nu numai, care se 
ocupă de această problemă. Insă, din 
punctul meu de vedere, cred, pe baza a 
ceea ce am văzut, că, într-adevăr, au fost 
integrați, n-au fost o problemă. 

Hannelore Baier: Și oricum... au ple- 
cat un număr foarte mic, la fel și în Austria. 
Pentru că ei nu aveau acele avantaje eco- 
nomice pe care le primeau cei care emi- 
grau în RFG. Pentru că cei care plecau în 
RFG primeau un fel de despăgubire pentru 
tot ce lăsaseră în România. Primeau bani 
de start pentru a învăţa o altă meserie sau 
de a se integra și așa mai departe. Și 
atracția nu a fost atât de mare. 

Ottmar Trașcă: Nu trebuie uitat că în 
RFG exista un minister special constituit în 
acest scop, Bundesministerium für 
Vertriebenen, pentru alungați și pentru 
expulzați, care avea un buget consistent, și 
inclusiv programe de integrare și așa mai 

departe. Deci erau sume foarte consisten- 
te puse la dispozitie de către guvernul 
vest-german. Deci, evident și din punct de 
vedere financiar era mult mai avantajos 
pentru cei care emigrau în RFG decât în 
RDG, care din punct de vedere economic 
nu se putea compara sub nici o formă cu 
potentialul RFG-ului. Și încă ceva: tot în 
cadrul RDG... în primul rând a fost vorba 
de reîntregirea familiilor. Deci cei mai multi 
care au emigrat, au emigrat pentru reîntre- 
girea familiilor. Deci cei care rămăseseră 
în perioada războiului, emigraseră în 
Germania și care prin... vâltoarea sorții au 
rămas în spatiul estic după 1945. 

Cosmin Budeancă: Domnul profesor 
Adrian Cioroianu. 

Adrian Cioroianu: Cred că e un privi- 
legiu, până la urmă, întâlnirea cu dumnea- 
voastră și aș începe prin a vă mulțumi tutu- 
ror și domnului Anghel... și fără îndoială eu 
cred că-i o problemă pe care o cunoaștetți 
mult mai bine decât noi, cei din public. Eu 
aş avea, totuși, o anumită lectură diferită la 
anumite detalii pe care le-aţi dat. Bună- 
oară, eu nu cred în existența acelei glume 
pe care i-ati atribuit-o lui Ceaușescu, care 
a spus multe prostii, dar asta nu cred ca a 
spus-o, referitoare la... Otto, dragă. Nu 
cred că există asta... 

Ottmar Trașcă: Există surse, de exem- 
plu și Pacepa afirmă asta, dar bineînțeles 
că nu putem să-l luăm pe Pacepa în serios 
în tot ce afirmă, categoric. Insă... 

Adrian Cioroianu: Cred că nu e om 
serios în această după-amiază la Râșnov 
care să-l ia în serios pe Pacepa. 

Ottmar Trașcă: Insă mai există și alte 
surse care menţionează, tot așa, asemenea 
exprimări ale lui Ceaușescu în direcţia asta. 

Adrian Cioroianu: Eu am dubii și v-aş 
mulțumi dacă aţi putea să le faceti publice, 


sursele astea. Pentru că am dubii în privin- 
ta unei astfel de [afirmaţii]... Repet, un om 
care a spus multe prostii, sau exagerări... 

Ottmar Trașcă: Da, eu am găsit asta 
inclusiv în dosare ale CNSAS, afirmaţia. 

Adrian Cioroianu: A doua problemă. 
Dat fiind că, totuși, istoria e o disciplină a 
nuanțelor, nu e o știință exactă, nu putem 
demonstra în istorie că unu și cu unu fac 
doi, totul e interpretare. Cine a oferit și cine 
a primit în această relație? Pentru că... în 
expertiza mea, cu regret vă spun, statul 
german a oferit bani pentru repatrierea 
unor cetățeni germani. Nu Ceaușescu a 
venit cu ideea, sau nu statul român, să-l 
scoatem din ecuație pe Ceaușescu, nu 
statul român a spus: „Dragi germani avem 
niște produse de vânzare”. Statul german 
a oferit, statul Israel a oferit bani pentru 
acești cetățeni. Şi acuma datele, în măsura 
în care ele nu mint, că multe date din 
comunism sunt false, dar numărul celor 
care au plecat pe baza acestor aranjamen- 
te e totuși mic. Din ce motiv? Din motivul 
că Ceaușescu anual fixa un număr redus 
în condiţiile în care statul german cerea: 
dați drumul la mai mulţi. Nu există nici un 
fel de document prin care Ceaușescu să 
spună vrem să vă dăm cu 300 mai mult și 
statul german ar fi refuzat. Dimpotrivă. 
Doamna Baier, vă rog, că dumneavoastră 
cunoașteți cel mai bine. 

Hannelore Baier: Da. La început am 
spus că încă de la primii care au plecat, 
când era, într-adevăr, reunificare de familie 
sau pentru persoane periclitate din motive 
politice, încă de la început statul german a 
oferit bani pentru a putea pleca aceste per- 
soane. Aveţi dreptate, deci eu nu neg... 
Poate n-am subliniat suficient acest 
aspect. Intotdeauna statul german a venit 
și a oferit mai mulţi bani ca să poată pleca 


mai multe persoane, și de fiecare dată 
Ceaușescu a spus: „Nu, am nevoie de 
aceste persoane”. 

Adrian Cioroianu: Da. Pentru că, 
vedeți dumneavoastră, până la urmă, dato- 
ria noastră ca profesioniști ai istoriei și, în 
egală măsură, unii dintre noi profesori, tre- 
buie să le... măcar studenților să le scoa- 
tem din cap niște clișee. Ori povestea asta 
cu statul român care și-a vândut germanii 
și evreii e jumătate din adevăr. Cealaltă 
jumătate este un stat german și un stat 
Israel care aveau nevoie de... 

Ottmar Trașcă: Iniţiativa, cel puțin... 
Adi, ai dreptate, vine clar din partea statu- 
lui german... 

Adrian Cioroianu: Mersi. Bun. Nu 
vreau... Îmi cer scuze, că nu vreau să 
monopolizez. 

Ottmar Trașcă: Și mai ales inclusiv 
această problemă a emigrării germanilor 
din România este un punct central inclusiv 
în tratativele dintre guvernele... după stabi- 
lirea relaţiilor diplomatice. 

Adrian Cioroianu: Sigur, absolut, 
după vizita lui Maurer, de care ai vorbit. Și 
a treia problemă, în susținerea a ceea ce 
spunea domnul Anghel... și întrebarea 
prietenului nostru din spate... eu nu cred 
că e corect, din punct de vedere metodolo- 
gic, să comparăm deportarea în Rusia, 
care e una pe baze etnice, care e un feno- 
men european, est-european, [care] s-a 
făcut la presiunea lui Stalin din toate tările 
în care era minoritatea germană, cu depor- 
tarea din Bărăgan, care nu are o nuanță 
etnică. Deportarea din Bărăgan este o 
deportare pe bază... spuneti-i cum vreti, 
socială, socială bineînţeles... 

Ottmar Trașcă: Politică... 

Adrian Cioroianu: ...politică, de la grani- 
tă, geografică, dacă vreti, că erau la granita 


MEMORIA 


49 


50 


cu Tito. Vă mulțumesc mult. Îmi cer scuze... 

Hannelore Baier: Și acolo am vrut să 
intervin să spun că nu au fost deportați 
germanii, și cei care au fost deportaţi n-au 
fost deportaţi ca germani, dar am sărit 
peste pentru că efectiv nu avem atâta timp 
să intrăm în toate detaliile... 

Ottmar Trașcă: Adi, dacă ar fi să 
aprofundăm toate problemele atunci cred 
că nu ne-ar ajunge o jumătate de zi să 
discutăm tot ce ne-am fi pus în cap. Dar știi 
că trebuie să fim foarte sintetici. Nu poţi să 
pui toate problemele... 

Cosmin Budeancă: Da, un drept la 
replică. 

Ludovic Satmari: Nu sunt istoric, dar 
vă întreb: n-au fost majoritari germanii la 
deportarea în Bărăgan? 

Hannelore Baier: Nu, nu, nu. Și nu au 
fost deportaţi pe criterii etnice. 

Ludovic Satmari: Știu. Aia știu. Aia știu. 

Cosmin Budeancă: A fost un episod 
important, categoric, indiscutabil. 

Ottmar Trașcă: Este contextul econo- 
mic, politica de colectivizare. Ai contextul 
politic, ai conflictul cu Tito. Ei fiind la 
graniță erau elemente suspecte. 

Ludovic Satmari: Deci ei s-au speriat 
și i-au deportat pe cei care, în viziunea lor, 
ar fi putut oferi ajutor trupelor iugoslave 
care ar intra în România, în Banat, deci... 

Ottmar Trașcă: Nu, nu există așa ceva. 

Cosmin Budeancă: Chestiunile sunt 
mult mai detaliate. Mai avem o intervenţie 
și de la Remus. 

Ludovic Satmari: Avem buncăre pe 
drumul de la Belgrad la... ok. 

Cosmin Budeancă: Inainte să-i pre- 
dau lui Remus contactul, aș vrea să mai 
spun apropo această „afacere” între statul 
român și statul german. Și autoritățile... 
sau reprezentații statului român solicită 


MEMORIA 


sume mai mari adesea, și sunt cazuri în 
care negocierile se poartă pentru anumite 
persoane să se dea mai mulţi bani. Sigur 
că regimul nu e de acord să lase un număr 
foarte mare de etnici germani să plece, 
pentru că acesta ar fi fost un semnal cât se 
poate de clar că în România nu se trăiește 
bine, pentru că dacă ar fi bine de ce ar 
vrea oamenii să plece? Și atunci sigur că 
încearcă, cumva, să-i țină sub control. 
Remus, te rog. 

Remus Anghel: Da. Cum văd eu în 
general problema migraţiei în timpul comu- 
nismului. Din punctul meu de vedere... 
până la urmă a fost un „deal” la nivel statal. 
Deci „deal”-ul formal. Elementul care e 
extrem de problematic este ce se întâmpla 
informal, în sensul în care, pe de o parte, li 
se cereau câteva mii de mărci de familie. 
Or asta însemna pentru persoanele indivi- 
duale o presiune, un efort extraordinar de 
mare. Și tot regimul care era... în momen- 
tul în care depuneai cererea de plecare, 
până când reușeai să pleci, cu interviu la 
Securitate, la Militie, astea erau lucrurile 
care i-au speriat foarte mult pe oameni. 
Am foarte multe interviuri în Nürnberg și 
toți aminteau perioada anilor '70-80 când 
după ce făceau cererea de plecare, tot 
procesul până când plecau era groaznic. 
Problema de ce s-a plătit și cine a plătit, 
acuma... Spuneam înainte: erau viziuni 
diferite sociale a două state. [Una în care 
viața omului și drepturile lui contau, iar alta 
în care omul nu conta]. Problema este că... 
nemții au plătit pentru că n-au putut altfel 
să facă reunificări familiale. Românii nu 
dădeau voie să se plece. ȘI, din câte știm, 
în '50-60 erau foarte multe familii 
despărțite de război. Adică unul era în 
Germania, al doilea era în România. Și pe 
baza asta s-a făcut plecarea la început. 


Contextul e evident mai complicat. În altă 
ordine de idei nu am înțeles însă întreba- 
rea domnului Cioroianu față de mine. Nu 
știu la ce se referă, eu n-am discutat de 
Bărăgan, în general. 

Cosmin Budeancă: Nu, era altceva... 

Ottmar Trașcă: Nu [iţi] era adresată 
întrebarea... 

Remus Anghel: A, ok, bun. Asta n-am 
înțeles. Da. In Banat a fost, practic, 
populaţia... 25 de km de la graniță a fost 
deportată în Bărăgan. Deci n-a fost strict o 
măsură etnică. 

Ottmar Trașcă: Categoric. 

Remus Anghel: Dar a influențat oame- 
nii să plece. Deci tot regimul comunist din 
România... Asta a fost un element foarte 
puternic de „push” pentru plecare. Și fie 
vorba între noi, toată lumea din România 
voia să plece. Era și bancu' ăla: „Stinge 
lumina ultimul”. 

Ottmar Traşcă: Păi, practic, era o 
mare închisoare. România era o mare 
închisoare pentru toată lumea. 

Remus Anghel: Asta spune și literatu- 
ra de specialitate, [România] era o închi- 
soare la scară largă, iar controlul mobili- 
tăţii, pentru statul comunist era o modalita- 
te de a controla populaţia, prin modalităţi 
diferite. lar elementul care arată că, de 
fapt, a fost o jecmănire, să spunem, siste- 
matică a germanilor de către Securitate a 
fost partea de plăţi informale. Asta este 
elementul important... Și au fost multe 
familii distruse. Adică erau foarte mulţi 
care încercau să treacă ilegal. Am făcut un 
interviu cu un prieten de-al meu, mama lui 
s-a dus să îl vadă pe unchiul lui la morga 
din Timișoara. Adică erau și foarte multi 
oameni care mureau. A fost un regim, 
totuși, dictatorial, și astea sunt elementele 
care au afectat concret viața oamenilor. 


Deci pe mine cel puţin asta mă interesează 
mai mult, nu strict negocierile interstatale. 
[Ele] sunt mai putin importante pentru 
mine... ci modul în care aceste negocieri și 
practici instituționale influențează oamenii. 
Astea sunt... elementele definitorii care au 
marcat, cumva, această migraţie. Și de-aia 
cei care au plecat înainte de '89 din 
România nu vor să mai audă deloc de 
România, foarte mulţi dintre ei. Mai sunt și 
mulți, s-o spunem, care erau romantici, dar 
foarte mulți dintre ei au această atitudine. 
Am făcut multe interviuri și apare ca o sci- 
ziune pe undeva foarte clară. Vorbeai cu 
persoane plecate din România până în '89, 
care nu voiau să mai audă deloc de 
România. Vorbeai cu ceilalţi, de după '89, 
era cu totul și cu totul altă atitudine. Și asta 
spune cumva ceva și de contextul româ- 
nesc, adică nu spune doar de o populaţie 
etnică, care, mă rog, a fost aici pentru o 
perioadă de timp. Și e importantă, cred eu, 
povestea asta. 

Adrian Cioroianu: Domnul Anghel și 
doamna Baier, mă înșel eu sau mama 
scriitoarei Herta Miller a trecut prin depor- 
tare? Cred că ea spune, la un moment dat, 
într-una din cărțile ei, Herta Muller. Mama 
ei, la începutul anului '45... 

Hannelore Baier: Da, mama ei a fost 
deportată. Și faptul că mama ei a fost 
deportată a sensibilizat-o foarte mult pen- 
tru această temă și astfel a scris acel 
roman faimos Leagănul respirației. Varian- 
ta germană pentru care a primit premiul 
Nobel. Inainte de a scrie acest roman ea a 
mers împreună cu un alt poet foarte fai- 
mos, Oskar Pastior, care și el a fost depor- 
tat, au călătorit în Donbas la toate lagărele 
unde a fost acest Oskar Pastior. Şi iniţial 
au început cartea împreună... el a murit 
foarte brusc și atunci ea a terminat cartea. 

Cosmin Budeancă: Avem și o întreba- 
re din online. Şi pentru că din ce în ce mai 
mult online-ul ne acaparează viețile, de la 
d-nul Cristian Roth-Gross întrebarea este 
următoarea... [de fapt sunt] mai multe 
întrebări: „Se cunoaște numărul sașilor 
care au fost evacuați din Transilvania de 
Nord în 1944? Unde s-a oprit geografic 
evacuarea? Câţi sași s-au întors ulterior?” 

Ottmar Traşcă: O să încerc să 
răspund eu la această întrebare. Cel putin 
din cifrele pe care le-am găsit în Arhiva 
Auswärtiges Amt, în Arhiva Ministerului de 
Externe German din Berlin, este vorba de 
aproximativ 60.000 de sași și șvabi 
evacuaţi odată cu trupele germane, înce- 
pând cu octombrie 1944, atâta timp cât 
luptele au continuat pe teritoriul României, 
din zona Bistrița, în primul rând, dar și din 
Banat. Ulterior, cel puțin din ce am găsit, 
după război s-au întors aproximativ 
15.000, dacă nu mă înșel. Evident, cifre 
exacte nu pot fi date, este practic imposibil. 
Și care [s-au întors] nu au fost foarte bine 
tratați de regimul comunist. Inclusiv acei 
voluntari care au luptat în unităţi Waffen- 
SS și în alte unități din cadrul Wehrmacht- 
ului, care s-au întors în România au fost 
urmăriți pentru înrolare într-o armată 
străină și pentru dezertare, chiar dacă ei 
au fost înrolați în cadrul unui acord semnat 
între guvernul român și guvernul german 
în mai 1943. Și din dosarele pe care le-am 
cercetat în Arhiva Ministerului Apărării 
Naţionale, și anume în Arhivele Militare de 
la Pitești este un Fond Direcţia Justiţiei 
Militare, [unde] sunt câteva dosare exact 
pe acest subiect, ei au înfundat foarte 
mulți, ulterior, în anii '50-51, pușcăriile 
patriei. A 

Hannelore Baier: Intoarcerea în 
România era interzisă din Occident. Exact 

aceleași reguli ca și în Uniunea Sovietică. 
Și soldaţii ruși care au ajuns până la Berlin, 
pe urmă au avut de suferit în Uniunea 
Sovietică pentru că fuseseră în Occident. 
In '48 se mai lărgește puţin... adică au voie 
să revină în tară, în anumite condiţii, diferi- 
te persoane. Dar abia în '55 este dată o 
lege conform căreia au voie să revină din 
Occident persoane care au rămas în urma 
războiului acolo, și care în România de 
acum nu or să mai fie persecutați sau nu au 
de așteptat investigaţii sau măsuri juridice. 

Cosmin Budeancă: Spunea Otto că 
n-au fost bine primiţi de autorități cei care 
s-au reîntors, dar nici de comunități. 
Pentru că ei și-au părăsit casele aici, [iar] 
în casele lor au intrat românii, care n-au 
fost foarte fericiți când proprietarii de drept 
s-au întors acasă. 

Mai avem aici o întrebare. Vă rog! 

Christa Richter: Nu am o întrebare. 
Am o poveste. Eu sunt săsoaică din 
Ardeal, dar am trăit 30 de ani în București. 
Deci am trăit toată migrarea sașilor de 
departe, spre norocul meu. Asta însemna: 
treceau pe la mine, dormeau la mine, îi 
duceam la aeroport etc. Intrebam: De ce 
migraţi? Deci pot să povestesc până mâine 
dimineață. Dar am trăit cum a început... 
Vânzarea despre care știe Hannelore - îi 
mulțumesc, că îmi place istoria — a început 
înainte printr-un fel de boală. „Vrem să 
plecăm în Germania.” Eu am lucrat prin 
ONT la mare vreo 10 ani și au venit special 
să-și caute nemți. Deci știu tot, asta am 
trăit. N-ai un neamt pentru mine? |n 
toamnă: Nu ti-ai găsit un neamt? Nu vreau 
neamt. Deci asta a fost. Au emigrat toti ai 
mei, din care și frații mei. Un frate a emi- 
grat fiindcă a dat securistului din Brașov 
mașina lui și m-a pus să zic că mi-a dat-o 
mie. Şi al doilea frate a migrat din Mediaș, 


fiindcă a trimis-o pe soacră-sa în 
Germania să roage ca să vină copiii pe 
lista lui Schmidt. Și el a plecat pe lista lui 
Schmidt. Intr-o noapte a venit la ușă: 
Maine pleci. Deci eu tot am trăit. Am rămas 
cu mare mirare atunci, fiindcă nu înţele- 
geam ce se întâmplă. Lucrând cu nemti 
care veneau în vizită și fiind translatoare 
de limba germană am fost chiar și în 
Comitetul Central, deci am văzut foarte 
multe, fiind o curioasă. Mă întrebau: Da 
sașii tăi ce vor în Germania? Păi vor să 
trăiască acolo. Dar de ce nu stau aici? Noi 
nu-i vrem! In clipa aia, când am auzit, mi-era 
clar: eu nu emigrez. Și se întreba’ tot tim- 
pul: De ce tu nu pleci? Nu mă interesează. 
Deci... poveștile până mâine dimineaţă. 
Trăind în București m-am certat măcar o 
dată pe lună cu o româncă, care nu 
înțelegea că eu nu sunt româncă. Eu 
ziceam: Sunt săsoaică din Ardeal. Dar tu 
nu ești româncă? Nu. Intâmplător trăiesc 
în România, iubesc românii, am bărbat 
român, dar sunt săsoaică. Foarte greu. La 
fel în autocar: Cine ești? Sunt ca dumnea- 
voastră. Am aceeași religie, aceeași limbă. 
Nu înțelegeau. Tu ești româncă. Nu. Eu 
trăiesc în România, iubesc România, dar 
eu sunt nemţțoaică, ca dumneavoastră... 
asta, asta. Foarte interesant. Pentru mine 
era o aventură. Și cu asta am terminat. 

Cosmin Budeancă: Mulţumim. O 
ultimă întrebare, vă rugăm, dacă mai 
avem? 

Dacă nu mai sunt întrebări aș spune, 
repetând cumva cuvintele de început: 
această întâlnire nu s-a dorit una care să 
dea răspunsuri la toate întrebările, ci mai 
degrabă a fost o pledoarie pentru a vă 
îndemna să aflați mai multe despre 
această istorie fascinantă a minorităţii ger- 
mane din România. Este o pledoarie și 


J 


pentru multietnicitate, pentru multicultura- 
lism, pentru multiconfesionalism. Le multu- 
mesc lui Ottmar Trașcă, lui Hannelore 
Baier, lui Remus Anghel. Vă multumesc 
tuturor celor care ati venit astăzi aici, celor 
care sunteți pe online. Puteti urmări înre- 
gistrarea acestei discutii pe pagina de you- 
tube a Festivalului. Și, de asemenea, vă 
aşteptăm și zilele următoare la Râșnov să 
consumati cultură de calitate în mod res- 
ponsabil. Nu în ultimul rând, pentru cei 
care vor să și citească transcriptul acestei 
discuții, [el] va fi publicat în revista 
Memoria. Așadar aveti posibilitatea, fie 
înregistrat, fie pe hârtie, să reascultaţi 
aceste cuvinte pe care noi astăzi vi le-am 
adus în faţă. 
Vă mulțumim. 


Ș Înregistrarea dezbaterii poate fi urmărită la 
https://Awww.youtube.com/watch?v=FFFFu-yOaVg. 
Transcrierea a fost realizată de Oana Ichim, 
Loredana Martin, Anda Sima. Intervenţiile pe trans- 
criere au fost minimale: corectii minore la unele 
formulări, adăugarea în paranteze pătrate a unor 
cuvinte de legătură, a unor prenume și marcarea 
pauzelor generate de probleme tehnice prin „...]. 
Mulţumiri ACSB Events din Sibiu, care a realizat 
transmisiunea live a dezbaterii. 

' Paul Milata, Între Hitler, Stalin și Antonescu. 
Germanii din România în Waffen-SS, Editura 
Schiller, Sibiu, 2018. 

2 În 23 august 2020 a avut loc în cadrul 
Festivalului de Film și Istorii dezbaterea „23 august 
1944 - între realitate și mistificare”, invitaţi fiind lonuţ 
Gherasim și Ottmar Trașcă. 

* Rudolf Poledna, Sint ut sunt, aut non sint?: 
transformări sociale la sașii ardeleni după 1945: o 
analiză sociologică din perspectivă sistemică, Presa 
Universitară Clujeană, 2001. 

ANTICOMUNISTĂ DIN ROMÂNIA 


COSMIN BUDEANCĂ 
Gheorghe Militaru: 


din lagărele sovietice în rezistenţa 
anticomunistă din România (III) 


Organizaţia propriu-zisă 

în faza embrionară' 

Din acest moment m-am considerat în 
stare de acțiune subversivă din poziţia de 
şef al unui nucleu de organizaţie anticomu- 
nistă, nucleu a cărei formare a fost con- 
diționată de climatul împrejurărilor relatate 
în rezumat în introducerea de mai sus pre- 
cum și de concepția și convingerile politice 
ale fiecăruia dintre componenții lui. 

In consecință, am dat, în câteva minute, 
primele dispoziții, în urma cărora fiecare 
urma ca chiar din clipa sosirii la domiciliu și 
începând chiar cu rudele cele mai apropi- 
ate, să facă o verificare amănunțită a situ- 
atiei politice, identificând cu precădere ele- 
mentele de diversiune existente pe teren și 
proveniența exactă precum și mai exacta 
precizare a misiunii fiecăruia dintre aceste 
elemente. Rezultatul urma să-mi fie adus la 
cunoștință personal cu ocazia întâlnirilor ce 
urmau să aibă loc din [doi] în doi sau în grup 
restrâns, orice comunicare în scris sau prin 
intermediar fiind cu desăvârşire interzisă. 

Data și locul întâlnirilor, hotărâte de 
mine și comunicate prin agentul meu la 
domiciliul fiecăruia dintre ei. 

De aici necesitatea, a cărei rezolvare 
cădea exclusiv în sarcina mea, de a pune 
bazele unui arbore de legături și transmisi- 
uni compus din elemente alese, instruite și 
verificate de mine personal. 


În privința contactului ce urma să fie 
luat cu organizaţiile anti-comuniste, vechi 
sau noi, am recomandat prudență exce- 
sivă, cunoscută fiindu-mi, ca și celorlalți de 
altfel, mai ales din perioada prizonieratului 
eficacitatea infiltrărilor de vârfuri informa- 
tive adverse și metoda de substituire, în 
multiple forme ale acestora. 

In timp ce prizonierii se îmbarcau în 
autocamioane pentru a fi duși la gară, am 
plecat împreună cu Stelian Rădulescu;, 
peste câmp spre gara Cotești”. 

De aici însoţitorul meu și-a continuat 
călătoria cu trenul iar eu pe jos, am sosit 
după miezul nopții (12-13 mai 1948") la 
casa părinţilor mei“. 

După trei zile, pretextând o vizită rude- 
lor mele din satul Dealul Sării, am recunos- 
cut, în muntele Piatra Niculii”, însoțit de un 
văr tânăr, Nicolae Fifere', locul unde urma 
să-mi fixez un bivuac în cazul că voi fi obli- 
gat să mă retrag în ilegalitate. 

Peste două săptămâni i-am făcut o vizi- 
tă lui Stelian Rădulescu în satul Poșta“, în 
imediata apropiere a orașului R[âmnicu] 
Sărat și, împreună cu el ne-am dus în stra- 
da Domnească (R. Sărat) la locuinţa lui 
Nicolae Capriţopol, învățător din comuna 
Poienița, cunoscut vechi al meu a cărei 
soție, Maria Capritopol” îmi făcuse tot în 
acest oraş un mare serviciu cu ocazia con- 
flictului dintre [lon] Antonescu și miscarea 

legionară, conflict cunoscut sub numele de 
„rebeliune”, dând dovadă de mare curaj și 


discreţie absolută. 

Motivul de suprafață al acestei vizite a 
fost reintrarea lui Rădulescu în serviciul de 
contabil la Federala Cooperativelor. 

Pentru aceasta am solicitat ajutorul lui 
Nicolae Capritopol care era președinte 
acolo. Motivul ocult însă era întâlnirea cu 
Maria Capritopol care îmi trimisese vorbă 
de câteva ori în decursul celor două săp- 
tămâni să vin la ei în scopul rezolvării unor 
chestiuni care, deși particulare, sunt de o 
deosebită importanță pentru mine. 

Dat fiind faptul că s-a discutat mult în 
societatea Dumitreștilor despre o „legătură” 
oarecare între mine și această femeie și 
care desigur — după opinia publică — nu 
putea să fie decât de natură sentimentală, 
am socotit că e potrivit pentru scopurile 
mele să acreditez acest zvon și pe mai 
departe ca, sub masca aceasta, femeia să 
poată activa, în sectorul strict limitat al 
transmisiunilor verbale în organizația noas- 
tră. Mai era indicată în acest scop și de fap- 
tul că, fiind recent operată într-un spital din 
București, era obligată să meargă în mod 
frecvent, la controlul medical al acestui spi- 
tal. Un camuflaj în plus deci. 

Femeia, deși membră în PNP” mi-a 
pus casa la dispoziţie în scopul întâlnirilor 
ce le aveam în proiect. 

Tot odată mi-a recomandat din elevii de 
încredere din liceul din R[âmnicu] Sărat pe 
Gheorghe Fotino“ si Gheorghe Stănescu” 
ambii din ultima clasă, cu ajutorul cărora 
urma să activez în rândurile tineretului 
şcolar, precum si pe studentul la drept 
Gheorghe Procopie“, în acelasi scop. Aici 
mi-a fost prezentat și preotul lonescu (?) 
zis „Bică”# din Puiesti. 

După un timp destul de scurt am fost 


MEMORIA 


chemat în Ardeal printr-o telegramă de la 
Toader Roşca. In drumul ce a urmat am tre- 
cut pe la Niţă Hilohi® care locuia la părinții 
săi în comuna Fundeni în fostul judet 
Tecuci și care mă anunţase prin Nitu 
Sandu' că are să-mi comunice o chestiune 
importantă. 

Era vorba de un aparat de radio-emisi- 
une demontat dintr-un avion german 
doborât și care se găsea în posesia unei 
femei care nu cunoștea ce fel de aparat 
este acela dar urmărea să-l comercia- 
lizeze. Aparatul fiind însă incomplet am 
rămas înțeleși să-i trimit în curând un spe- 
cialist să-l studieze. Fiind convinși amândoi 
că raza de acţiune a acestui aparat chiar 
dacă nu este așa de mare se poate ampli- 
fica, am hotărât ca chiar în cursul acestei 
călătorii, să fixez, pe unde trec, câteva 
puncte de ascultare ca, fiind înștiințate la 
timp prin scrisori cod în privinţa zilei și clipei 
emisiunii și a lungimii de undă să se 
răspundă tot prin scrisori cod informându- 
ne de calitatea emisiunii. 

Un asemenea punct am stabilit în 
comuna Poian” din fostul județ Trei 
Scaune, altele rămânând să le stabilim cu 
altă ocazie. 

La întoarcere, am hotărât ca Stelian 
Rădulescu să tipărească - ceiea (sic!) ce a 
și făcut — la o tipografie din R[âmnicu] Sărat 
niște carnete cu bilete de bal ce urmalu] să 
fie distribuite la eventualii membri de 
încredere contra 105 lei bucata. 

Biletul nu avea data tinerii balului și nici 
localitatea unde se tine. In realitate erau 
niște semne de recunoaștere în primul rând 
și în al doilea chitante de cotizaţie. 

Din cauza unei confuzii de persoană 
făcută de Rădulescu cu ocazia distribuirii, 
confuzie care putea să urgenteze de- 
pistarea noastră de către Siguranţă, (nu se 


spunea încă Securitate) am sistat dis- 
tribuirea acestor bilete. 

Ceva mai târziu am primit o înştiinţare 
telefonică făcută pe bază de cod, că trebuie 
să merg urgent la Stelian Rădulescu. Acolo 
i-am găsit pe sublocotenenţii de cavalerie 
Nichi Vars și Geo Oprisan, ambii puși în 
disponibilitate din cadrele armatei. Ultimul 
fusese cu mine în echipa de „13” de la 
poarta lagărului Monastirka. 

Erau trimiși de Mihalache Andrei" să-mi 
comunice că acesta a luat contact cu 
comandamentul mișcării legionare din tară. 

M-am deplasat urgent la București. 
Mihalache Andrei m-a condus pe strada 
„Aviator Sănătescu” la locuinţa lui Costică 
Teodorescu“, coleg de școală cu mine, 
unde l-am găsit pe Costache Madgearu”, 
comandant ajutor legionar, fost șef al jud. 
R[âmnicu] Sărat. Acesta manifesta un 
deosebit interes fată de foștii prizonieri de 
conceptie și atitudine anti-comunistă, veniti 
în același lot cu mine. 

După două zile de discuţie, mi-a făcut 
cunoștință, tot în această casă, cu șeful 
legionar al regionalei „Muntenia” Ştefan 


Gheorghe Militaru. Sursa foto: ACNSAS. 


de mixtum compozitum organizată de mine 
(adică în curs de organizare). 

In ziua următoare, în urma discuţiilor ce 
au avut loc între mine și Teodorescu Gandi 
am ajuns la hotărârea de a comunica - deși 
aceasta era în afara manierei de com- 
portare legionară - comandamentului din 
țară, reîncadrarea mea ținându-se seamă 
de trei condițiuni. Prima era să nu mi se 
dea însărcinarea de a mă înscrie în... 
miscarea comunistă în scopul de a procura 
informatii, a doua de a nu mi se cere să 


Teodorescu zis Gandi? cu numele conspi- 
rativ de Cernat 1 iar eu cu numele conspi- 
rativ de „Mihai!”. Precauţie inutilă deoarece, 
după câteva schimbări de vorbe ne-am... 
recunoscut. Ca legionar am acceptat să 


plec în străinătate în vederea unor actiuni 
de viitor si a treia si cea mai importantă să 
nu mi se ceară actiuni de natură teroristă. 
Cea dintâi era justificată de repulsia ce 
am simtit întotdeauna pentru jocul de două 
sau... mai multe tablouri, a doua întrucât 


primesc misiunea de a reorganiza, sub 
sefia mea, legionarii care se mai găsesc în 
jud. Rlâmnicul Sărat. N-am acceptat însă 


subordonarea față de miscarea legionară și 
a elementelor de proveniență orankistă sau 
grupați ulterior în jurul meu, dintre elemen- 
tele fără apartenență politică, urmând ca, în 
cazul când e nevolile de mine, în activitate 
pur legionară să las conducerea primului 
înlocuitor al meu, făcând în felul acesta dis- 
tinctie între organizatia pur legionară și cea 


eram sătul de viață departe de tară, fobie 
contractată din timpul războiului și pri- 
zonieratului și a treia de convingerea fermă 
că actele teroriste au, în majoritatea 
cazurilor, efecte diametral opuse de cele 
scontate. 

De câte ori — e vorba de fapte cunos- 
cute de mine în fond — s-a întreprins un 
atare act în scopul intimidării, fie de la legal 
la ilegal sau invers, partea atinsă de 
respectiva lovitură a intrat într-o foarte 

scurtă perioadă de tăcere, apoi a reactionat 
cu înzecită violență. 

Și apoi, aveam de a face cu un adver- 
sar care se găsea în plin tumult re- 
voluționar și care nu se împiedica de o 
explozie sau o tragere la țintă. 

La proxima întâlnire, Teodorescu Gandi 


mi-a comunicat că „Muresan” (nume con- 


A doua întâlnire cu Teodorescu Gandi a 
fost provocată de o scrisoare a lui Puiu 
Chivulescu către prietenul său intim Nitu 
Sandu în care îi cerea acestuia să-mi 
comunice că să iau legătura cu preotul 
Bejan“, fost de asemenea prizonier și că, 
tot ce am făcut până acum - era informat 
deci — bine am făcut rămânând ca Bejan să 
mă informeze ce am de făcut pe viitor. 

Așa dar (sic!) părăsise tactica muțeniei, 
iar eu constatam că sunt solicitat din două 
părți. 

Venit deci pentru a doua oară la 
București am fost condus de Andrei 
Mihalache la preotul Bejan. Acesta mi-a 
cerut să tin cont de el la formarea definitivă 
a „comandamentului” din Râmnic unde, pe 
lângă misiunea obligată de calitatea lui de 
om al cultului creștin, adică de duhovnic, își 
mai asumă și resortul propagandistic ce 
urma să se realizeze prin manifeste și 
scurte emisiuni de radio în colaborare cu 
Nită Hilohi care, pe lângă aparatul de radio- 
emisiune (de care știa și Bejan) mai avea și 
un stoc de litere și material auxiliar cu care 
putea face fată necesităților de imprimare a 
manifestelor. 


spirativ)_ seful mişcării legionare din tară 
este de acord cu cele trei puncte ale mele, 
mai ales că cel din urmă este și al lui. 

Revenit la domiciliu din călătoria din 
Ardeal mai tinusem o ședință la crucea 
eroilor din comuna Poenita, în noaptea de 
19 spre 20 iulie 1948 la care au participat în 
afară de Rădulescu și Nitu Sandu, primul 
care urma să se numească secretar al 
organizatiei și al doilea primul înlocuitor al 
meu la șefie studentul Gheorghe 
Procopie și elevul Gheorghe Fotino. 

Acest moment este marcat de 
hotărârea ce am luat de a da oarecare 
extensie nucleului. 

A doua zi am luat parte la o ședință con- 
dusă de Puiu Chivulescu, ținută în 

A luat parte și Toader Rosca precum și 
un maior tot fost prizonier numit Dranca. 

Întâlnirea cu Puiu Chivulescu îmi fusese 
condiționată de Andrei Mihalache. La 
despărțire, Chivulescu mi-a dat întâlnire la 
ora 21 într-un punct în imediata apropiere a 
Universităţii, întâlnire la care l-am luat și pe 
Mihalache, care n-a vorbit nimic în tot cur- 
sul, de altfel foarte scurt, al convorbirii din- 
tre mine și Chivulescu. 

Acesta m-a întrebat despre efectivul de 
oameni de care dispune organizaţia inițiată 


de mine și despre care este informat relativ 
bine. A rămas nemultumit când i-am spus 
că suntem slabi din punctul acela de 
vedere. A doua întrebare m-a uimit. Imi 
cerea să-i precizez câți oameni de sacrificiu 
i-as putea trimite eu în București când ar 
cere el. 

O întrebare care a avut și caracter de 
somaţie din partea mea l-a făcut să-mi 
completeze că e vorba de oameni temerari 
care să poată fi întrebuințaţi în scopul unei 
lovituri de stat bazată pe violență. 

— Niciunul nu-ti trimit, a fost răspunsul 


Costache Madgearu și Ştefan Teodorescu 
-şi-şi au sediul în Muntii Buzăului. 

Sunt amândoi de părere să fixăm acolo 
locul de radio-emisiune. Pretenţie inutilă 
deoarece eu după fiecare emisiune aș fi 
schimbat locul micro-stației spre a evita 
detectarea ei. 

Am fixat doi oameni de legătură, eu în 
persoana lui Nicolae Săraru“ din Jitia 
Dealul Sării iar ei în persoana călugăriței 
Nectaria“ de la schitul de maici Poiana 
Mărului. 

Costache Madgearu mi-a dat legătura 


meu, şi te sfătuiesc să nu încerci să pui în 


cu preotul Marcu* din Vrancea prin croito- 


practică această sinistră intentie nici să dai 


rul Bahon (de la numele lui Bahon pornește 


— şi nici măcar să promiţi că dai — concursul 
cuiva în această întreprindere de tip aven- 
tură şi care ar avea ca urmare foc și văr- 
sare de sânge numai, rezultat inutil si 


o săgeată în dreptul căreia stă scris „dece- 
dat” - foarte probabil adnotare făcută de un 
ofițer de Securitate, n.n. C.B.)” din Focsani. 
Această legătură a fost experimentată de 


absurd. 

O răsturnare de guvern în condiţiunile 
acestea, oricâtă violenţă ai desfășura, este 
de domeniul utopicului. 

Ne-am despărțit urmând să ne întâlnim 
a doua zi și să discutăm între patru ochi. 

Mihalache Andrei a fost total de acord cu 
răspunsul pe care i l-am dat lui Chivulescu. 

Acesta, la întâlnirea de a doua zi și care 
a durat doar două trei minute, mi-a comuni- 
cat că organizaţia foștilor prizonieri pe care 
a condus-o până acum se dizolvă și fiecare 
trece la județul lui, fie în cadrul mișcării 
legionare fie în altă formaţiune anticomu- 
nistă. Acesta a fost momentul când m-am 
văzut pentru ultima dată cu acest personaj. 

A doua zi Stefan Teodorescu'** mi-a 
prezentat pe avocatul Nicolae Puiu*** şi 
doctor Corneliu Şercăianu****%, ambii din 
jud. Buzău, primul sub numele conspirativ 
de „Șeicu” și al doilea „Cernat 2”. 

Aceștia m-au informat că sunt în ilega- 
litate — cum de altfel erau în ilegalitate și 


Paraschiv Chirca. El mai fusese trimis de 
mine mai înainte în Vrancea, pentru cule- 
gere de informatii. (adnotat cu creionul „? 
unde?” n.n. C.B) 

Lui Ştefan Teodorescu i-am dat ca 
om de legătură pe Gheorghe Procopie, iar 
el mi-a încredințat pentru găzduire pe 
inginerul chimist Miron Mihăilescu”, origi- 
nar din Brăila care era mai demult timp în 
ilegalitate. 

Lui Bejan i-am fixat o parolă pentru primi- 
rea agentului meu iar el urma să-mi comu- 
nice chestiuni urgente prin Mihalache Andrei. 

L-am fixat ca misiune descoperirea unei 
posibilități de a face o legătură cu un re- 
prezentant al unei puteri străine din apus, 
excluzând pe cel englez, deoarece fată de 
tara aceia am avut totdeauna o înverșunată 
aversiune. 

La întoarcere l-am încredințat pe Miron 
Mihăilescu lui Dinu Bentea*, unde îl duse- 
sem și pe Stelian Rădulescu, fugar și el 
între timp. 

Peste puțin timp l-am trimis prin releu 
de puncte de legătură, pe Mihăilescu la 
Nită Hilohi, în scopul de a vedea aparatul 
de radioemisiune, a-i nota toate piesele și 
inscripțiile, pentru ca specialistul pe care îl 
aveau ei la București să ia măsuri pentru 
completarea lipsurilor și punerea lui în stare 
de funcţionare. 


A 


li lipsea antena si sursa electrică, după 
cum a constatat ulterior specialistul. 

După vreo două săptămâni Miron 
Mihăilescu și Stelian Rădulescu au plecat 
la Galaţi și Brăila, de unde a mai revenit 
numai Rădulescu. 

In lipsa acestora am primit un mesaj 
scurt din partea preotului Bejan Dumitru, 
prin Nitu Sandu în care mi se cerea să vin 
la București pentru chestiuni urgente. 

l-am trimis pe Maria Capritopol înarmată 
cu parola stabilită mai înainte. Mi-a adus 
ştirea că s-a luat contact cu un diplomat al 
unei puteri din „apus” prin a șasea mână. 

Curiera a plecat imediat înapoi 
anunțându-l pe Bejan din partea mea să 
mă cheme când va face contactul, dacă nu 
personal cel puţin la a doua mână. 

In jumătatea lunii februarie 1949 a venit 
Miron Mihăilescu din partea lui Teodores- 
cu****** Gandi cu invitaţia de a mă deplasa 
imediat la o adresă nouă din București pen- 
tru chestiuni ultraurgente. 

Concomitent cu asta, Gheorghe 
Procopie a venit din partea lui Bejan, la 
care îi dusese Mihalache Andrei, în urma 
recomandaţiei mele, cu o invitație similară. 

!! Ajuns iar în București în jurul datei de 
16 februarie 1949, m-am întâlnit prima dată 
cu Stefan Teodorescu*******. Pe scurt m-a 
informat că 50% din oamenii _miscării 
legionare din Bucuresti au fost arestati, 
legătura cu comandamentul mişcării 
legionare din tară întreruptă, de asemenea 

și legătura cu comandamentul capitalei. 

In situaţia aceasta e nevoit să facă act 
de iniţiativă luând comanda organizaţiei 
capitalei. 

Pe mine m-a chemat să-mi dea o misi- 
une grea și anume aceia de a forma un lant 
de trecere peste frontieră, cu ajutorul prie- 
tenilor mei unguri, foști prizonieri în același 
lagăr cu mine. 

Lucrul acesta fusese discutat îndelung 
între mine și câțiva dintre ei în frunte cu 
căpitanul Tormași. 

Omul de legătură dintre el și mine era 
locot. de cavalerie Malonatti, fiul generalu- 
lui Mallonati, italian maghiarizat. Loco- 
tenentul era căsătorit cu o contesă Ştubem- 
berg (Stubenberg - n.n. C.B.) din Secueni*, 
aproape de granița cu Ungaria. 

Pentru Tormași ofițer de stat major al 
armatei maghiare, om cu veleități politice 
de natură anticomunistă, aranjasem o gaz- 
dă în comuna Poian din actualul judet Co- 
vasna, la preotul catolic Gheza Gaspar”, 
pentru cazul când ar fi venit la noi în tară fie 
de voie fie silit, în schimbul găzduirii ce 
urma să dea el unui trimis al meu, undeva 
lângă lacul Balaton, încă din timpul călătoriei 
mele în Ardeal, în scopul stabilirii punctelor 
de control asupra emisiunilor mele. 

Formarea acestui releu de exod era 
obligată de necesitatea de salvare a 
legionarilor rămași încă nearestaţi. 

l-am răspuns lui Teodorescu 
Gandi”****** că în principiu accept dar 
practic, realizarea și mai ales funcţionarea 
lui costă milioane. Multe se pot face și fără 
bani, asta însă nu. 

Răspunsul a fost că se face, poate să-mi 
procure acești bani în scurt timp. Până 
atunci să acţionez pe cont propriu. 

In aceiași (sic!) zi m-am întâlnit cu preo- 
tul Dumitru Bejan care mi-a comunicat că a 


discutat — printr-un intermediar liberal — cu 
un diplomat al unei puteri străine, condițiu- 
nile în care am putea colabora în acţiunea 
anticomunistă. 

Eu, șeful organizaţiei, puteam să 
primesc de la acel diplomat - nu știu cine a 
fost și pe cine reprezenta întrucât Bejan 
fusese legat pe cuvânt de onoare să nu-l 
divulge nici fată de cel interesat, adică șeful 
lui — sumele de bani de care aveam nevoie 
pentru organizarea și înarmarea unităților 
de „acţiune”. Cu o singură condiţie: să mă 
subordonez — eu și „unitatea mea” — unor 
foruri care îmi vor trimite prin el, dispozițiile 
lor, care să fie duse la îndeplinire întocmai 
și fără șovăire. 

Am înțeles ce vrea. Crezuse că suntem 
deja o forță pretabilă la actiuni teroriste și la 
amanetări de bunuri ale tării pentru cazul 
când am avea de spus un cuvânt într-un viitor 
care s-ar situa în urma căderii comunismului. 

l-am spus lui Bejan să transmită aceluia 
că asta înseamnă să schimb numai 
stăpânul sau mai rău, să „sărim din lac în 
put”. Că respingem deci condiţiunea lui, 
înțelegând să ducem lupta anticomunistă 
cu „mămăliga şi ceapa” sărăciei noastre. 

După o oră, întâlnindu-mă cu Mihalache 
Andrei, i-am comunicat răspunsul ce urma 
să-l transmită Bejan prin intermediarul mis- 
terios, tot atât de misteriosului diplomat și 
acesta a fost de complet acord cu mine. 

A doua zi Teodorescu a aprobat și el 
acest răspuns fără nicio rezervă. 

Numai Costache Madgearu a rămas pe 
gânduri. Mai mirat era de faptul că încerc 
să ajut pe altii să plece în străinătate iar eu 
vreau să rămân în tară. 

La întoarcere, Miron Mihăilescu s-a 
abținut să-și dea cu părerea în această 
privință însă Rădulescu mi-a spus răspicat 


că am făcut o greșeală mare, grosolană 
chiar, că n-am primit banii. 

Mai târziu, în timpul procesului și apoi 
detenției și-a schimbat această opinie. 

De asemenea George Dumitrescu”, fost 
liberal, a avut aceeași convingere, făcându- 
mi observaţie mai aspră decât Rădulescu. 

(Ce fel de om politic vrei să te numești 
tu dacă nu știi să promiţi la timp ca să poti 
obtine ce-ti trebuie și tot la timp să nu te ţii 
de promisiune dacă nu trebuli]e?!) 

|! In ziua de 25 februarie 1949 urma să 
plec la Săcueni în vederea studierii posi- 
bilităților de îndeplinire a misiunii primite de 
la Teodorescu Gandi"******** însă aresta- 
rea mea, survenită în ziua de 24 februarie 
1949 a sistat totul. 


PS: În ziua de 15 nofijembrie 1949, în 
celula nr. 23 din închisoarea Galati, am 
dizolvat organizatia _subversivă_„Mihail” 
(nume dat de organele de anchetă după 


numele meu conspirativ) comunicând tutu- 
ror condamnatilor_din_ această organizație 
hotărârea mea care îi dezleagă definitiv de 
orice obligație asumată prin cuvântul de 
onoare pe care mi l-au dat, în calitatea mea 
de șef acceptat de ei. 

Motivul acestei hotărâri a fost în primul 
rând valul de reprosuri din partea lor pentru 
incapacitatea de care am dat dovadă si 
care a dus unitatea la eșec și pe membrii ei 
în temniţă pentru un timp îndelungat cât mă 
privește pe mine și mai puțin îndelungat cât 
îi priveşte pe ei și, mai ales, convingerea 
mea că am dreptate, fapt pentru care am 
hotărât să părăsesc pentru totdeauna 
arena politică, lăsând societatea să se dez- 
volte după cerințele ei și numai ale ei. ___ 


Helge” 

Note 

' Arhiva Consiliului Naţional pentru Studierea 
Arhivelor Securității (ACNSAS), fond Informativ, 
dosar 257428, vol. 6, ff. 15v-25v. 

* Stelian Rădulescu/ Stelian Chiper-Bălțătescu 
(zis Stelian Tănase), născut la 25 martie 1919 în 
Topliceni, Buzău. Contabil. La revenirea din pri- 
zonierat s-a implicat în rezistența anticomunistă 
punând bazele organizației „Mihai!”, al cărei secretar 
a devenit. A stat ascuns până la 26 ianuarie/martie 
1949 și a fost condamnat de Tribunalul Militar Galaţi 
la 7 ani închisoare corecțională și confiscarea averii 
pentru „uneltire contra ordinii sociale”. A executat 
pedeapsa în închisorile Galaţi, Poarta Albă, Valea 
Neagră, Gherla, Cavnic, Satu Mare, Jilava, Lugoj, 
Aiud. A fost eliberat la 14 martie 1956. ACNSAS, 
fond Penal, dosar 15260, vol. 1, 6, 12, passim; dosar 
15568, vol. 1-2, passim; fond Informativ, dosar 
404523; dosar 257428, vol. 2, passim; fișa matricolă 
din Arhiva Administraţiei Naţionale a Penitenciarelor 
(AANP). Pentru detalii despre acesta a se vedea și 
Valentin Orga, „Organizația anticomunistă «Mihail» 
din fostul judet Râmnicu Sărat și activitatea lui 
Stelian Tănase Rădulescu, alias Stelian Chiper 
Băltățescu” în Valentin Orga, Ottmar Trașcă, Liviu 
Tîrău, Virgiliu Țârău, Din modernitate spre contem- 
poraneitate. Studii istorice dedicate lui George 
Cipăianu la împlinirea vârstei de 75 de ani, Editura 
Argonaut, Cluj-Napoca, 2017, pp. 550-578; 
Memoriile lui Stelian Rădulescu (semnate cu 
pseudonimul CLLUSTELL), Destăinuirile unui 
pribeag, în curs de apariție. 

* Localitate în apropiere de Focșani, Vrancea. 

* În original există sublinieri făcute de autor, cu 
cerneala cu care a scris, și pe care le vom marca în 
text prin subliniere simplă și sublinieri făcute de un 
reprezentant al Securităţii, cu creion albastru, roșu 
sau galben, pe care, pentru a le diferenția, le vom 
marca prin subliniere dublă. 

+ În Dumitreşti, Vrancea. 

* Potrivit documentelor Securităţii evenimentul ar 
fi avut loc în 14 septembrie / în octombrie 1948. 
ACNSAS, fond Penal, dosar 15260, vol. 1, f. 147, 356v. 

* Pietrele Fetii, Piatra Neculelor, două stânci izo- 
late pe raza satului Neculele, comuna Vintileasca, 
Vrancea. 

7 Nicolae Fifere, născut la 11 februarie 1927 în 
Jitia, Vrancea. Cântăreț bisericesc. A fost arestat la 
10 mai 1949, ca tăinuitor, și condamnat la 6 luni 
închisoare corecțională pentru „uneltire contra 

ordinii sociale”. A executat pedeapsa în penitencia- 
rele Râmnicu Sărat, Galati. ACNSAS, fond Penal, 
dosar 15260, vol. 1, 6, passim. 

* Sat Poșta, actualmente în comuna Topliceni, 
Buzău. 

° Maria Capritopol, născută la 20 iunie / 18/20 iulie 
1904 în Râmnicu Sărat. Învățătoare. S-a implicat în 
activitatea organizaţiei. A fost arestată la 30 martie 
1949 și condamnată la 3 ani închisoare corecțională 
pentru „uneltire contra ordinii sociale”. A executat 
pedeapsa în închisorile Râmnicu Sărat, Galaţi. La 
expirarea pedepsei, 16 mai 1952, a fost internată 
administrativ pentru 6 luni. A executat pedeapsa în 
închisoarea Mislea. A fost eliberată la 28 martie 
1953. ACNSAS, fond Penal, dosar 15260, vol. 1, 6, 
8, passim, fișa matricolă penală din AANP. 

* Partidul Naţional Popular (1946-1949), formati- 
une satelit a PMR, condusă iniţial de Mitită Con- 
stantinescu iar apoi de Petre Constantinescu lași. 

" Gheorghe Fotino, născut la 17 martie 1928 în 
Nicolești, Buzău. Elev. A fost arestat la 4 aprilie 
1949, ca agent de legătură și condamnat la 3 ani 
închisoare corecțională pentru „uneltire contra 
ordinii sociale”. A executat pedeapsa în închisorile 
Râmnicu Sărat, Galaţi. ACNSAS, fond Penal, dosar 
15260, vol. 1, 6, passim; dosar 15568, vol. 1, f. 267. 

* Gheorghe Stănescu, născut la 24 februarie 
1927 în Ibrianu, Brăila. Elev. A fost arestat la 13/20 
aprilie 1949 și condamnat la 1 an închisoare 
corecțională pentru „uneltire contra ordinii sociale”. 
A executat pedeapsa în închisorile Râmnicu Sărat, 
Galaţi. ACNSAS, fond Penal, dosar 15260, vol. 1, 6, 
passim. 

** Gheorghe Procopie, născut la 20 decembrie 
1925 în Nicolești, Buzău. Funcţionar. A fost arestat 
la 4 mai 1949 și condamnat la 2 ani închisoare 
corecțională pentru „uneltire contra ordinii sociale”. 
A executat pedeapsa în închisorile Râmnicu Sărat, 
Galaţi. ACNSAS, fond Penal, dosar 15260, vol. 1, 6, 
passim, 15568, vol. 1-2, passim; fond Informativ, 
dosar 249730, passim; 385617, passim. 

“ Marin lonescu, născut la 30 decembrie 1906 în 
Măcrina, Buzău. Preot. A fost arestat la 20 aprilie 
1949, ca gazdă, și condamnat la 1 an închisoare 
corecțională pentru „uneltire contra ordinii sociale”. 
A executat pedeapsa în închisorile Râmnicu Sărat, 
Galaţi. Nu detinem informaţii despre data eliberării. 
Rearestat la 18 iulie 1952 și internat administrativ 
pentru 24 de luni. A executat pedeapsa în închisorile 
Valea Neagră, Onești, Borzești. ACNSAS, fond 


Penal, dosar 15260, vol. 4, 6, passim, 15568, vol. 1- 
2, passim; P 70626, vol. 1-2; fond Informativ, dosar 
| 974033 passim; 256136, vol. 1-2, passim; fond 
Retea, dosar 350924, vol. 1-2, passim; fişele matri- 
cole penale din AANP. 

* Niţă Hilohi, născut la 15 aprilie 1909 în Fundeni, 
Buzău. Avocat. În 1948 s-a implicat alături de 
Gheorghe Militaru și alţii în grupul de rezistență anti- 
comunistă. A fost arestat la 30 martie 1949 și con- 
damnat la 2 ani închisoare corecțională pentru 
„uneltire contra ordinii sociale”, „a fost în organizație 
subversivă”. A executat pedeapsa în închisorile 
Galaţi, Jilava. La expirarea pedepsei, 14 iulie 1951, 
a fost internat administrativ pentru 12 luni. A execu- 
tat pedeapsa la Capul Midia. A fost eliberat la 21 
februarie 1953. ACNSAS, fond Penal, dosar 15260, 
vol. 1, 6 passim; fond Informativ, dosar 257428, vol. 
2, passim; fişele matricole penale din AANP. 

€ Sandu Nitu, născut la 30 noiembrie 1916 în 
Mărtinești, Vrancea. Profesor. A fost arestat la 30 
martie 1949, ca membru al organizației, și con- 
damnat la 7 ani închisoare corecțională pentru 
„uneltire contra ordinii sociale”. A executat pedeapsa 
în închisorile Valea Neagră, Baia Sprie, Aiud. A fost 
eliberat la 27 martie 1956. ACNSAS, fond Penal, 
dosar 15260, vol. 5, ff. 48-49; fișele matricole penale 
din AANP. 

” Localitate în județul Covasna. 

* Andrei Mihalache, născut la 15 martie 1915 în 
Lespezi, lași. Contabil. S-a implicat alături de 
Gheorghe Militaru și alţii în grupul de rezistență anti- 
comunistă. A fost arestat la 17 aprilie 1949 și con- 
damnat la 6 ani închisoare corecțională pentru 
„uneltire”, „a dat ajutoare la organizație subversivă 
mișcarea legionară”. A executat pedeapsa în închi- 
sorile Valea Neagră, Gherla, Jilava, Aiud. A fost eli- 
berat la 15 aprilie 1955. Rearestat la 12 septembrie 
1958 și internat administrativ pentru 24 luni. A execu- 
tat pedeapsa în închisorile 0967 Constanta, Culmea, 
Periprava. A fost eliberat la 20 septembrie 1960. 
Informații din fişele matricole penale din AANP. 

* Costică Teodorescu, născut la 13/15 octombrie 
1910 în Pleșești, Buzău. Învățător. A fost arestat la 
14 august 1952. Nu a fost condamnat. A trecut prin 
închisoarea Jilava. A fost eliberat la 23 octombrie 
1952. Rearestat la 13 iunie 1959. Nu a fost con- 
damnat A trecut prin închisoarea Văcărești. Nu 
avem informaţii despre data eliberării, dar la 13 mai 
1960 încă mai era închis. Informaţii din fișele matri- 
cole penale din AANP. 


2 Constantin Madgearu, născut la 13 noiembrie 
1911 în Focșani, Vrancea. Funcţionar. A fost arestat 
la 6 mai 1949 și condamnat la 15 ani muncă silnică 
pentru crimă de uneltire contra ordinii sociale. A exe- 
cutat pedeapsa în închisorile Baia Sprie, Aiud, 
Jilava, Gherla. A fost eliberat la 1 mai 1964. 
Informaţii din fișa matricolă penală din AANP. 

* Ștefan Teodorescu, născut la 15 martie 1910 în 
Brăila. Funcţionar. A fost arestat la 23 februarie 
1949 și condamnat la 25 ani muncă silnică pentru 
uneltire contra ordinii sociale. A executat pedeapsa în 
închisorile Jilava, Aiud, lași. A fost eliberat la 1 august 
1964. Informaţii din fișa matricolă penală din AANP. 

2 Dimitrie Bejan (1912-1995). Preot. În 1948 a 
revenit din prizonieratul din URSS. A fost arestat la 
14 aprilie 1949 și condamnat la 8 ani de închisoare 
pentru „uneltire”, „a dat ajutor pentru Mișcarea 
Legionară”. A executat pedeapsa în închisorile 
Gherla, Jilava, Aiud, Văcărești, Valea Neagră. A fost 
eliberat la 11 aprilie 1956 cu domiciliu obligatoriu la 
Răchitoasa, în Bărăgan, până în 1958. Rearestat la 
20 mai 1959 și condamnat la 25 de ani muncă sil- 
nică pentru „uneltire”. A executat pedeapsa în 
închisorile Constanţa, Jilava, Aiud. A fost eliberat la 
31 iulie 1964. În 1970, din cauza afluentei mari de 
credincioși la Ghindăoani, Neamţ, i s-a interzis să 
mai slujească și i s-a fixat domiciliu obligatoriu la 
Hârlău, lași, unde a stat până la 21 decembrie 1989. 
Victimele terorii comuniste. Arestaţi, torturați, întem- 
nițaţi, uciși. Dicţionar A-B, Editura Maşina de scris, 
București, 2000, pp. 171-172; fişele matricole 
penale din AANP. Despre perioada petrecută în pri- 
zonierat vezi și Pr. Dimitrie Bejan, Oranki. Amintiri 
din captivitate, ediţia a Il-a îngrijită de Florin Pâslaru, 
Editura Doxologia, lași, 2011, passim. 

** Adnotat în subsol cu creionul „Brăila”. 

*** Adnotat în subsol cu creionul „Brașov”. 

**** Adnotat în subsol cu creionul „Ploiești”. 

% Cornel Șercăianu, născut la 22 iunie 1917 în 
Pleșcoi, Buzău. Medic veterinar. A fost arestat la 1 
decembrie 1948 și condamnat la 15 ani muncă sil- 
nică pentru „uneltire contra ordinii sociale”, iar în 
1963 a mai primit o internare administrativă de 36 de 
luni. A executat pedepsele în închisorile Baia Sprie, 
Cavnic, Satu Mare, Aiud, Gherla, Jilava, Galaţi, 
Periprava. A fost eliberat la 9 mai 1964. Informaţii 
din fişele matricole penale din AANP. 

* Nicolae Săraru, născut la 18 iulie 1907 în Jitia, 
Vrancea. Învățător. La 16 septembrie 1949 a fost 
condamnat în lipsă la 7 ani închisoare corecțională 

pe care nu i-a executat, fiind fugar. În 1951 a fost 
rejudecat și condamnat la 3 ani de închisoare 
corecțională pentru port ilegal de armă. A executat 
pedeapsa în închisoarea Ploiești. Rearestat la 5 
iunie 1959 și condamnat la 17 ani închisoare 
corecțională. A executat pedeapsa în închisorile 
Râmnicu Sărat, Ploiești, Jilava, Aiud, Ostrov. A fost 
eliberat la 1 august 1964. ACNSAS, fond Penal, 
dosar 14927, vol. 2, ff. 50-57; vol. 4, ff. 1-52; fișa 
matricolă penală din AANP. 

% Nectaria Maftei, născută la 17 februarie 1902 în 
Bisoca, Buzău. Călugăriță. A fost arestată la 31 mar- 
tie 1949 și anchetată ca agent de legătură. Nu avem 
informaţii despre o eventuală condamnare sau 
despre eliberare. ACNSAS, fond Penal, dosar 
15260, vol. 6, ff. 89, 98. 

% Probabil Alexandru Marcoșanu, născut la 8 sep- 
tembrie 1909 în Cilibia, Buzău. Preot. A fost con- 
damnat în mai 1941 la 8 luni de închisoare pentru 
participarea la rebeliunea legionară. A mai fost ulte- 
rior internat în lagărele Tismana, Slobozia-lalomiţa, 
și a rămas sub supraveghere, iar în 1945 s-a aflat 
pentru 1 an sub pază la domiciliu. A fost arestat în 
1948 și condamnat la 2 ani închisoare. A fost elibe- 
rat în 1950. Rearestat la 15 aprilie și internat admi- 
nistrativ pentru 24 de luni (potrivit altor informaţii ar 
fi fost arestat la 18 iulie 1952 și condamnat la 7 ani 
închisoare corecțională). A executat pedeapsa în 
închisorile Râmnicu Sărat, Valea Neagră, Borzești, 
Onești. A fost eliberat la 30 aprilie 1954. ACNSAS, 
fond Penal, dosar 134797, ff. 89-90; dosar 111989, 
passim; fond Informativ, dosar 255276, vol. 1, ff. 4, 
8, 9, 63, 154, 184; vol. 2, f. 229, 252v; fişele matri- 
cole penale din AANP. 

* ACNSAS, fond Informativ, dosar 257428, vol. 6, 
f. 21v. 

***** Adnotat în subsol cu creionul „Brăila”. 

æ Miron Mihăilescu, născut la 24 noiembrie 1913 
în Tulcea. Chimist. A fost condamnat în 1948 la 25 
de ani muncă silnică. Nu detinem informaţii despre 
locurile unde a executat pedeapsa și despre data 
eliberării. Rearestat la 8 martie 1953 și condamnat 
la 25 ani muncă silnică pentru „uneltire contra ordinii 
sociale”. A executat pedeapsa în închisorile Jilava, 
Galaţi, Aiud. A fost eliberat la 1 august 1964. 
Informaţii din fișa matricolă penală din AANP. 

2 Dinu Benţea, născut la 15 mai/ 6 iunie/ 8 iulie 
1915 în Motnău, Vrancea. Agricultor. A fost con- 
damnat în lipsă în 1949 la 7 ani închisoare 

corecțională pentru „favorizare la crimă contra 
ordinei sociale”, „activitate subversiv”. A fost ares- 
tat la 28/30 ianuarie 1951 și condamnat la 20 de ani 
muncă silnică pentru „găzduire de fugari”, „crimă de 
uneltire contra ordinei sociale”. A executat pedeapsa 
în închisorile Râmnicu Sărat, Galaţi, Gherla, Baia 
Sprie, Aiud, Văcărești, Jilava, Dej. A fost eliberat la 
24 iunie 1964. ACNSAS, fond Penal, dosar 12634, 
vol. 1, 3, 6, passim; dosar 15260, vol. 1, passim; 
fond Informativ, dosar 1077788, vol. 1, 2, passim; 
dosar 404523, passim; fișele matricole penale din 
AANP. 

+= Adnotat în subsol cu creionul „Brăila”. 

******* Adnotat în subsol cu creionul „Brăila”. 

% Săcueni, localitate în jud. Bihor. 

* Corect Gáspár Bela, preot în Poian, jud. Trei 
Scaune între 1929-1950. http://lexikon.kato- 
likus.hu/K/K%C3%A9zdiszentkereszt.html (acce- 
sat la 22.01.2020). 

******* Adnotat în subsol cu creionul „Brăila”. 

“ Gheorghe Dumitrescu, născut la 25 decembrie 
1884 / 25 februarie / 14 decembrie 1894 în 
Dumitreşti, Vrancea. Învățător. A fost arestat la 30 
martie 1949 și condamnat la 2 ani închisoare 
corecțională pentru „uneltire contra ordinei sociale”. 
Nu detinem informaţii despre locurile de executare a 
pedepsei și despre data eliberării. Rearestat la 13 
februarie 1959 a fost condamnat la 10 ani închisoare 
pentru „uneltire”. A executat pedeapsa în închisorile 
Râmnicu Sărat, Ploiești, Jilava, Galaţi, Văcărești, 
Botoșani. A decedat la 14 iunie 1962 în închisoarea 
Botoșani. ACNSAS, fond Penal, dosar 15260, vol. 1, 
ff. 74, 339, 341; vol. 6, ff. 91, 98, 146-149; fișa matri- 
colă penală din AANP. 

******** Adnotat în subsol cu creionul „la Brăila = 
Teodorescu Ștefan Gandi”. 

= Numele conspirativ al lui Gheorghe Militaru în 
perioada când a fost informator al Securității. 

ALEXANDRU Ș. BOLOGA 
ADRIANA L. BOLOGA 


Vinovaţi fără vină (|) 


„Păsările ne învaţă libertatea.” 
Vassilis Alexakis' 


Am ales, cu dificultate, unul dintre numeroasele motto- 
uri care ar putea, toate, rezuma rândurile de față. Dar la 
noi, în România est-europeană, și nu numai, în contextul 
istoric și geopolitic naţional recent, libertatea, chiar ideea 
de libertate, a fost violată și insultată brutal de comunism.” 

lar acum suntem la împlinirea a șapte decenii de la 
anii cu adevărat siniștri '50 ai arestărilor, detențiilor, de- 
portărilor, strămutărilor și a multor altor abuzuri și fărăde- 
legi ale regimului comunist din România secolului trecut. 

Reţinerile începute în 1944 și deportările care au avut 
loc în 1945 vizaseră etnicii germani acuzaţi de colaborare 
cu autoritățile naziste, proprietarii de terenuri, fabrici sau 
alte întreprinderi comerciale, țăranii care s-au opus colec- 
tivizării. După 1955, foștii deținuți politici vor fi strămutați 
cu domiciliu obligatoriu (D.0.) în diferite localităţi obscure, 
majoritatea în satele din Bărăgan, construite ca urmare a 
deportărilor din 1951. In cursul episodului tragic din iunie 
1951, aproximativ 44.000 de persoane provenind din 
Banat și Oltenia, de pe o fâșie de 25 km la frontiera cu 
lugoslavia, au fost deportaţi în Bărăgan, unde au înființat 
18 sate. 

Practicile respective s-au perpetuat în 1952 cu aceeași 
obstinație și fidelitate fată de regimul instaurat cu brutali- 
tate, sub ocupația sovietică și amenințarea armelor, cu 
puțin timp în urmă. 

Este regretabil că procesul comunismului, spre deose- 
bire de cel al nazismului, nu a avut încă loc“ și continuă să 
întârzie, la trei decenii de la căderea Zidului berlinez, 
destrămarea fostei Uniuni Sovietice și blamarea oficială 
publică a fostului regim dictatorial și odios prin realitățile și 
suferințele provocate multor oameni inocenți. Astfel, pro- 


Alexandru Ș. Bologa 

este dr. biolog, absolvent al 
Facultăţii de Biologie, 
Universitatea „Babeș-Bolyai” 
Cluj-Napoca. Fost director 
științific al Institutului Naţional 
de Cercetare-Dezvoltare 
Marină „Grigore Antipa” din 
Constanţa, fost delegat 
naţional la Comisia 
Internaţională pentru 
Explorarea Științifică a Mării 
Mediterane (Monaco), 
membru titular al Academiei 
Oamenilor de Știință din 
România - Secţia Științe 
biologice, Filiala Constanţa. 


Emil-luliu și Carmen Bologa (1945) - 
înainte de arestare și strămutare 


Adriana L. Bologa 

este profesor de limbile 
română, franceză și rusă, în 
învățământul mediu, Brașov. 


Emil I. Bologa (1916-2005). 
Dr. med. primar dermato-venerolog 


blema, neabordată global, în mod evident voit, rămâne în 
fond nerezolvată satisfăcător, continuând să producă 
disensiuni, nemulțumiri și frustrări, mai ales în rândurile 
puținelor victime supraviețuitoare și ale urmașilor acesto- 
ra. Desigur, există demersuri de abordare cât mai adecva- 
te ale acestei problematici complexe, rămase la fel de 
actuală de la Revoluţia Română din 1989 încoace, în ceea 
ce privește felul multiplu în care a fost afectată România 
de această tară ideologică profundă a secolului XX; de ex. 
Dosarul transmis la CEDO în 23 august 2013, publicații 
deosebit de valoroase apărute cu precădere la editura 
Humanitas, de exemplu Și eu am trăit în comunism, a pro- 
fesoarei și scriitoarei brașovence loana Pârvulescu“ și 
multe altele”, diferite manifestări organizate la sediul 
Grupului de Dialog Social etc. Dar se așteaptă, în conti- 
nuare, Nurnberg-ul comunismului! 

Oare va fi dat generaţiei actuale să fie martoră a unui 
proces real al comunismului, în întregime și implicit în 
România, nu numai a unui simulacru, precum discursul 
susținut, totuși, de Președintele Traian Băsescu, prilejuit 
de prezentarea Raportului Comisiei Prezidenţiale pentru 
Analiza Dictaturii Comuniste din România“ în pofida hui- 
duielilor insistente și repetate ale unei părti recalcitrante și 
sonore a asistenței nostalgice și a parodierii inadmisibile a 
evenimentului și oratorului, înfățișat în zeghe, a comunis- 
mului însuși (sic!), de către C.V. Tudor? 

Conflictul ideologic între (foștii?) adepți consecvenţi și 
adversarii convinși ai comunismului, „boală mortală care a 
făcut ravagii de-a lungul timpului”, este departe de a se fi stins. 

lar despre PCR, partid de tip nou - agentura KGB - și 
continuatorii săi" în România, scriitorul și luptătorul antico- 
munist rus Vladimir Bukovski”, membru de onoare al 
Asociaţiei 15 Noiembrie 1987 Brașov, declara în „Interviul 
pentru care lon Iliescu a vrut să ne dea în judecată”, cu 
ocazia participării sale la întrunirea Rezistenței Românești 
Anticomuniste de la Brașov din mai 2006: „Iliescu, Militaru 
şi ceilalți erau de fapt implicați într-o manevră a 
Moscovei... Niciuna din țările noastre nu va fi cu adevărat 
liberă până nu îi vom termina pe ei, pe comuniști... Da, 
comunismul ca sistem a căzut, iar noi am crezut tot timpul 
că va cădea. Dar nu l-am terminat definitiv. Haideţi să 
facem în România ceea ce nu s-a întâmplat niciunde în 
lume. Haideţi să terminăm cu comunismul. Haideţi să ne 


MEMORIA 
era a 


67 


68 


purificăm de acest păcat.”? 

Renumitul dizident rus Aleksandr 
Soljenițin, laureat al Premiului Nobel pen- 
tru Literatură în 1970, a pronunţat cuvinte- 
le memorabile „Oamenii l-au uitat pe 
Dumnezeu, de-asta s-au întâmplat toate” 
și V. Bukovski a susținut și el că „Cine uită 
greșelile trecutului, le poate repeta”. 

Și iată un scurt remember al familiei 
Bologa (Fig. 1) care a trecut și ea prin trau- 
ma fizică, psihică și sufletească provocată 
de regimul comunist. 

In ultimele 11 decenii ramura brașo- 
veană a familiei Bologa a fost compusă din 
tatăl Emil-luliu (1916-2005) director al 
Spitalului de boli dermato-venerice Brașov, 
mama Carmen (n. Neamţu, 1917-2007), 
sora Adriana-Lucia (n. 1941) și Alexandru- 
Șerban (n. 1947). 

Bunicii paterni au fost comersantul Emil 
Bologa (1876-1967) și Elena (n. Grama, 
1878-1964), iar cei materni, actorul Nicolae 
Neamţu-Ottonel (1885-1982) și Elvira. 

Tatăl nostru a avut două surori, Maria - 
pictoriță (1906-1991) și Elena (1912-2002) 
- medic pediatru la Maternitatea Brașov, iar 
mama un frate, Alexandru, decedat prema- 
tur, la numai 51 de ani. 

Eu, Alexandru, am doi copii, pe Anca- 
loana (n. 1979), pe Alexandru-Horea (n. 1981) 
și un nepot, Rareș-Alexandru (n. 2015). 


Cele ce urmează, dedicate celui care a 
fost Emil-luliu Bologa, reconstituie în 
măsura posibilului, din puținele documente 
recuperate și din amintirile mamei și ale 
noastre, persecuția cu totul nejustificată și 
nemeritată pe care a suferit-o în anul de 
tristă amintire 1952, cu toate consecințele 
sale materiale și traumele spirituale și su- 
fletești care au urmat; printre aceste pier- 
deri și frustrări se numără, de exemplu, 
pierderea proprietăţilor domiciliare plus 

grădina (moştenite de la părinti), a unei 
biblioteci vaste, a unor tablouri semnate de 
pictori români de seamă, și, mai ales, după 
cum se va vedea, a unor mărci românești 
vechi extrem de valoroase, a unui teren 
intravilan în suprafaţă de 17 ha cu fosta 
fermă zootehnică „mode!” de la Stupini, 
jud. Brașov, care aparținuse bunicului 
patern Emil. 

Tata a ajuns, împreună cu părinții, soţia 
şi copiii săi, chiriaş în propria casă, una din 
cele două care aparținuseră bunicului nos- 
tru. Despăgubirea legală obținută pentru 
cea în care a locuit înainte și după detenţie 
a fost mult subevaluată după 1990; vârsta 
deja înaintată, starea de sănătate precară 
și dezgustul acumulat de-a lungul timpului 
pentru amoralitatea și incorectitudinea 
autorităţilor comuniste, respectiv cripto- 
comuniste, foste și actuale, l-au împiedicat 
de a se fi străduit să obțină bunurile care i-au 
aparținut și care i se cuveneau de drept, in 
integrum, măcar a celor care se mai 
puteau recupera. Despăgubirea pentru 
apartament, nu pentru întregul imobil, cum 
ar fi trebuit, a fost de-a dreptul derizorie, iar 
cele câteva „milioane” de după '90, obținute 
cu destulă trudă prin eforturile considerabi- 
le ale coautoarei acestui articol, în urma 
învingerii unei birocraţii demne de o cauză 
mai bună, l-au amăgit. Cât despre fosta 
grădină, în care potentaţii comuniști de 
după 1947 și-au construit o vilă frumoasă 
cu etaj, până în zidul cetăţii Brașovului, în 
care au rămas neuitate amintiri din copilăria 
noastră, vorba nepotelului nostru Rareș de 
patru ani: nici gâna! 

Dr. med. Emil-luliu Bologa s-a născut la 
Brașov în 4 ianuarie 1916 și a decedat tot 
la Brașov în 15 iulie 2005. Nepot al memo- 
randistului Rubin Patiţia”, a fost căsătorit 
cu Carmen, N. Neamţu. 

A urmat studiile la Liceul „Andrei 


ALEXANDRU H. BOLOGA 
Learga în Mare Coets) 
am! 


Arborele genealogic al familiei Bologa 


Șaguna” din Brașov (1933) și Facultatea 
de Medicină din Cluj (1939) absolvită cu 
mențiunea „cum laudae”. A fost numit asis- 
tent universitar la catedra de fiziologie a 
renumitului profesor Grigore Benetato. A 
participat la război cu ambulanta Diviziei 
13 Infanterie (1942). In 1952 a intervenit 
arestarea și detenția, in cauza unor 
„manifestări dușmănoase și tendenţioase”. 

Emil Bologa a fost ridicat de Securitate 
noaptea, de acasă, din Brașov, în stilul 
specific regimului comunist, arestat și 
întemnițat, deși nevinovat.” In Jurnalul 
meu, Alexandru, ținut de când eram elev, e 
consemnat laconic și modest: 22 februarie 
1952. Tăticu a fost arestat. Era deja un 
profesionist remarcat și recunoscut în 
lumea medicală din tară (ulterior și din 
străinătate), instruit și cultivat, român 
adevărat, cu vederi largi, proeuropene cum 
se spune în prezent, dar purtând pălărie 
(în loc de șapca proletară), având cărti de 
vizită, şi, mai ales, neîngroșând în mod 
deliberat rândurile membrilor partidului 
comunist „român”. Erau motive nesemnifi- 
cative, dar care l-au costat detenția de 

aproape 10 luni la Colonia MAI Fundulea, 
între 22 februarie - 10 decembrie 1952. 
Puțin? Dar pentru ce? Și, mai ales, în ce 
condiții: cu 40 de detinuti politici, la fel de 
nevinovați, într-o baracă, la un loc. A pier- 
dut, cum spuneam, tot: cele două case cu 
apartamentul în care locuiam, cărti și 
manuscrise interesante achiziționate din 
salariul de medic debutant, tablouri și, mai 
ales, un început de colecţie de mărci româ- 
nești vechi, extrem de prețioase (cap de 
bour, ediţia a II-a) pe care mama, Carmen, 
de frică să nu fie arestată și ea, iar noi 
copiii minori să rămânem orfani, pe dru- 
muri, le-a distrus, conștientă bineînțeles de 
valoarea lor materială și identitară a culturii 
noastre naţionale. 

Și totuși, ambii antecesori, tata și 
mama, au ilustrat adevărul lui Terenţiu 
exprimat cu conciziunea latină bine 
cunoscută: Durerile mici vorbesc, cele mari 
tac. Și părinţii mi l-au evocat, cu bărbăţie, 
modestie și simplitate, atunci când am 
ajuns să-i înțeleg mai bine, pe pictorul 
admirat și preferat încă din copilărie, 
Vincent van Gogh: Souffrir sans se plain- 

dre, c'est le grand secret de la vie. Nu i-am 
auzit niciodată plângându-se, nici insti- 
gând, nici revendicând. Mai mult decât 
atât, tocmai tata ajunsese la sfârșitul anilor 
crepusculari '80, evident dorindu-mi ca 
părinte numai binele, să-mi sugereze să 
mă înscriu în PCR. A fost, cred, singurul 
caz în care nu i-am urmat sfatul și nu îmi 
pare rău. Dar atunci m-a îndurerat și întris- 
tat cu adevărat. Părea că și el fusese 
copleșit de sistem. 
* 

Familia noastră a avut de suferit în mul- 
te privinte în urma arestării tatălui și a stră- 
mutării soției cu cei doi copii, cu domiciliu 
obligatoriu, la Dumbrăveni, județul Sibiu. 
Unele amintiri despre acele evenimente au 
rămas vii, pe când altele s-au estompat, în 
mod firesc, odată cu trecerea timpului. 

In timpul cât mama căuta o locuință 
pentru noi trei la Dumbrăveni, sora mea și 
cu mine am mai rămas, pentru scurt timp, 
la Brașov, fiind găzduiţi de familia dr. loan 
Cârstocea, respectiv familia dr. neurolog 
lonel și Silvia Șeitan. 

Am fost strămutați cu mama și sora, 
mea, la Dumbrăveni, cu domiciliu obligato- 
riu (D.0.) înscris foarte clar și vizibil în bule- 
tinul de identitate al mamei. Cele două 
surori ale tatălui, Elena Suflery și Maria 
Lungu, ne-au ajutat pe durata surghiunului 
cu pachete cu îmbrăcăminte și alimente, cât 
își puteau permite și ele. Eu încă nu 
înțelegeam cu adevărat ce ni s-a întâmplat, 
așa din senin, și mai ales cât va dura pleca- 
rea de acasă? A durat aproape un an. 

Deși eram un băiețel de nici cinci ani, 
pe mine m-a mirat de la început intempes- 
tivitatea mutării noastre, care am înțeles 
mult mai târziu cât de brutal și nefiresc ne 
fusese impusă. Despre călătoria spre 
destinaţia necunoscută nouă nu-mi amin- 
tesc nimic. Dar despre aspectul dezolant al 

aşezării în care ne adusese soarta, 
Dumbrăveni, da! Totul părea pustiu, ce- 
nușiu, prăfuit. Am fost primiti în gazdă de 
un anume dr. Mendel, dentistul local. Frigul 
spatiului neîncălzit în care eram, totuși, 
tolerati, ne obliga să stăm mai tot timpul 
îmbrăcați și sub pături; adesea căutam și 
adunam, împreună cu sora mea, bucăţi de 
cărbune, risipite pe străzi din căruțele cu 
care era transportat prin localitate, pentru 
a ne mai încălzi cât de cât. Parcă simt și 
acum mirosul specific de gaz al lămpii la 
care mama pregătea mâncarea. Săptă- 
mânal un tovarăș milițian venea la domici- 
liul nostru obligatoriu să verifice dacă mai 
suntem prezenți și nu fugisem cumva spre 
locurile natale râvnite, cărora le simțeam 
lipsa și le duceam dorul. Eu cel puțin mă 
puteam juca pe timpul zilei lângă gara 
localității, cu alți copii, cu fel de fel de 
obiecte metalice găsite pe jos (șuruburi, 
rulmenti, potcoave), în ciuda pericolelor 
inerente unui asemenea spațiu. 

Pierdusem căminul nostru brașovean, 
viața noastră era controlată și depindea de 
alţii, văzuți și nevăzuți. In ciuda întorsăturii 
nefericite a lucrurilor, mama noastră își 
păstrase calmul și ne ocrotea, crescându- 
ne cu resursele alimentare modeste prove- 
nite de la mătușile Elena și Maria, rămase, 
spre norocul nostru, în stare de libertate la 
Brașov. Greu de știut ce era în sufletul 
mamei, din cauza nesiguranței permanen- 
te care plutea amenințătoare peste noi. 

Una dintre amintirile cu totul neplăcute, de 
exemplu, a rămas cea privind mersul la dr. 
Mendel, dentistul local, al cărui cabinet era 
dotat cu o freză primitivă, acționată cu piciorul 
pe o pedală, care îmi provoca dureri intense, 
la care reacționam urlând din răsputeri, ascul- 
tând în același timp încurajarea lui binevoitoa- 
re, dar deloc convingătoare, „da' nu te doare, 
da' nu te doare”. 


Adriana, fiind deja elevă, și-a continuat 
şcoala acolo, defilând la un moment dat 
prin Dumbrăveni cu banderole negre și cu 
portretul lui Stalin. 

Veștile despre tata erau extrem de 
rare, nu ştiu să fi primit mai mult de două- 
trei cărți poștale de la el, bineînțeles 
extrem de concise, ca urmare a cenzurii pe 
deplin oficializate. Informaţiile nu puteau fi 
decât banale și aparent liniștitoare. Știu că 
mama a încercat să-l viziteze de câteva 
ori, după ce a reușit să afle, în cele din 
urmă, unde fusese încarcerat. 

De acasă primeam vești scrise, tot de 
la una dintre mătuși, când și când. 

Cât de bine și nuanţat a surprins, pe 
lângă atâtea alte realităţi și orori proprii 
spaţiului concentraționar comunist, alt dis- 
tins condamnat fără vină, universitarul și 
intelectual de marcă clujean Nicolae 
Balotă, angoasele provocate de lipsa de 
informaţii și incertitudinile privind locul 
detenției și durata absenței celor apropiaţi, 
adeseori necunoscute măcar cu apro- 
Ximaţie: „...chinul celor «de afară» la gân- 
dul celor dragi închiși. ...inumanitatea lumii 
comuniste nu rezidă doar în condamnarea, 
în închiderea, în torturarea atâtor nevino- 
vati. Chinul celor «de afară», al familiilor, 
de a nu ști nimic despre aparținătorii lor 
întemnițați este cel putin tot atât de inuman 
ca și chinul întemniţaţilor. Soţiile, părintii, 
frații, toți cei rămași «afară», în așa zisa 
libertate, sunt și ei închiși în chiar această 
chinuitoare neștiință a lor””. 

A fost, desigur, și cazul familiei noastre. 

Pierdusem practic, după cum am spus, 
tot, mobil și imobil. Mie, ca băiat, cel mai 
mult îmi lipsea grădina noastră mare, 
frumoasă, plină de pomi fructiferi (meri, 
peri, pruni, nuci), tufe de măcieși, rubarbă 
și căpşuni, și multe flori, care îmi plăceau 
mai ales toamna. De asemenea și unul din- 


tre primii câini pe care îi cumpărase tata, 
Axi, un brac german cu păr scurt, de vână- 
toare. Plus prietenii de joacă, din cele două 
imobile foste ale bunicului și din vecinătate, 
acum pierdute, credeam definitiv. 

Desigur, pierderilor materiale li s-au 
adăugat umilirea de a fi izgoniți ca răufă- 
cători din mediul nostru firesc și suferințele 
morale din cauza situaţiei create, fără a 
putea ști sau măcar intui durata pedepsei 
și strămutării. Nici precizarea domiciliului 
obligatoriu (DO) din buletinul de identitate 
al mamei, cartela de alimente sau lipsa 
unui telefon nu puteau îmbunătăţi starea 
de spirit general(izat)ă. 

Cea mai vie amintire și impresie de 
bucurie intensă a fost Crăciunul, pe care l-am 
sărbătorit din nou cu toții, după reîntoarce- 
rea tatălui, în anul următor. 

La întoarcerea de la Dumbrăveni 
părinții au trebuit să ia totul de la început! 
Mama s-a angajat ca secretară la compa- 
nia „Metrom” Brașov, o perioadă, pentru a 
ne putea întreține. Bunicii paterni au trăit 
până la sfârșitul zilelor ca și chiriași, într- 
una din cele două case care le apartinu- 
seră, pe strada Castelului nr. 92 și 94, rea- 
lizate prin muncă sârguincioasă, continuă, 
de-a lungul întregii lor vieţi. Dar nu în 
întreaga casă, ci într-o singură cameră din 
pod (în cea de-a doua, alăturată, fusese 
cazat un chiriaș, un inginer cu un nume 
ciudat, London, care nu era din Brașov, alt- 
fel o persoană afabilă, pe care parcă îl văd 
şi acum în lodenul lui lung verde și cu 
umbrela nelipsită). 


Oare, reflectând la ororile regimului 
comunist abuziv, criminal și antinaţional, 
cu toate implicaţiile și consecințele sale, 
măturat de curând din istoria celor mai 
multe dintre popoarele care i-au fost supu- 
se în mod arbitrar și bestial, deși încă nu 

chiar a tuturor, nu-i dai dreptate românului, 
romancierului, poetului, dramaturgului. și 
filosofului Lucian Blaga: „Cu soarta se 
luptă omul cam după vorba aceea: când 
ea deasupra, când el dedesubt"? li dau 
dreptate, desigur, cu toată convingerea. 
Este foarte cunoscut și adevărat că opiniile 
lui nu i-au atras deloc simpatia regimului 
dictatorial, incult și obtuz, fiind destituit, 
retrogradat și umilit pe măsură. Rămâne 
însă un exemplu al demnităţii și vertica- 
lității românești în calea vitregiilor care 
s-au abătut asupra intelectului și sufletului 
unui asemenea om superior și, nu rareori, 
asupra întregului neam. 
* 


După punerea în libertate, în pofida 
detenției, tatăl meu, dr. med. E.I. Bologa și-a 
putut continua activitatea profesională cu 
abnegaţie și dăruire, șansă pe care multi 
alți foști deținuți nu au avut-o, din neferici- 
re. A devenit doctor în științe medicale cu 
teza de doctorat „Bio-diagnosticul sarcinii”, 
susținută la București (1967), medic se- 
cundar, apoi specialist și a progresat până 
la medic primar șef de secţie la Spitalul de 
boli dermato-venerice Brașov, după care a 
urmat pensionarea (1982). Nu s-a înscris 
și nu a făcut parte din nicio organizaţie 
politică. 

A organizat prima reuniune a dermato- 
logilor din România, la Brașov, în 1955, a 
tinut numeroase conferințe publice la 
Brașov, Sibiu, Mediaș, Sighișoara, cu te- 
matică medicală, inclusiv de educaţie 
sexuală pentru tineret, în ciuda rezervelor 
manifestate de guvernantii zilei, însă foarte 
apreciate de auditoriul care umplea sala 
întotdeauna. 

A cunoscut și vorbit limbile de circulaţie 
internațională germană și franceză. A fost 
şi un mare colecţionar cu preocupări diver- 

sificate, cărti de știință și literatură, atlase, 
dictionare, albume de artă, tablouri, scri- 
sori ale unor personalități științifice și cultu- 
rale, filatelie („România” și „faună”), deve- 
nind și cel mai mare colecţionar de ex-libris 
din tară. „Numele doctorului Emil Bologa 
se confundă cu o ramură a bibliofiliei — ex- 
libristica al cărei părinte fondator este.” A 
organizat prima expoziție de ex-libris în 
România și a înființat Cercul de ex-libris și 
bibliofilie la Brașov (1972), primul muzeu 
de ex-libris din România în cadrul Muzeului 
din Șcheii Brașovului (1985), expoziţia de 
ex-libris românesc la Congresul internatio- 
nal de la Helsingør din Danemarca (1974). 

A fost membru al „Casinei Române” 
(1945), membru de onoare al filialei „Astra” 
(1948), al Asociaţiei filatelice din România 
(1960), Asociaţiei Oamenilor de Știință din 
România (1964), Consiliului științific al 
Centrului Dermato-venerologic al Ministe- 
rului Sănătăţii (1965), președinte de onoa- 
re al „Casinei Române” (reînființată în 
1992), membru titular al Uniunii Medicale 
Balcanice (1958), Societăţii de dermatolo- 
gie din Franța (1967), Polonia (1968), 
Bulgaria (1969), lugoslavia (1969), 
Ungaria (1970), Spania (1971), Austria 
(1973), vicepreședinte al Uniunii Societăţii 
Științelor Medicale (1970-1989), al celui de 
al XIV-lea Congres Internaţional de Der- 
matologie și Venerologie, Padova / 
Venetia, Italia (1972), al Societăților natio- 
nale de ex-libris din Ungaria, Iugoslavia, 
Cehoslovacia, Portugalia, Danemarca. A 
fondat Asociaţia română pentru ex-libris la 
Oradea (1995). 

In 2001 a devenit cetățean de onoare 
al municipiului Brașov. A fost medaliat pen- 
tru activitatea profesională cu diferite oca- 
zii (1970, 1972). A fost recompensat cu 
medalii de război și altele: Meritul sanitar 


clasa a Il-a, Ordinul Regina Maria clasa a 
III-a, Medalia războiului din 1941-1945. 

In ceea ce privește publicaţiile, a fost 
redactor al revistei Buletinul medical al 
regiunii Brașov, membru al colegiului de 
redacție al revistei Dermato-Venerologia, 
București, 1965, și autor a trei monografii, 
Sibiu (1944, 1945), Brașov (1964), a volu- 
mului USSM, Brașov (1957), coautor al 
micromonografiei Von Honterus zu Oberth 
(Kriterion, Bukarest, 1980), al broșurii 
Importanța și metodica educaţiei sexuale 
în profilaxia și combaterea bolilor venerice 
(model de lecţie pentru diriginți), a 150 de 
lucrări de specialitate și istoria medicinei 
publicate în reviste din tară și străinătate, 
articole în presa locală (Gazeta de 
Transilvania, Astra Brașov, Drum nou, 
Neuer Weg, Karpaten-runaschau ș.a.). 

A făcut numeroase donaţii, de cărti, 
reviste, diplome, ex-libris, instrumente me- 
dicale, obiecte de artă, numismatică ș.a., 
de exemplu Muzeului Judeţean de Istorie 
Braşov, Muzeului „Casa Mureşenilor” Brașov, 
Muzeului Primei Școli Românești și bise- 
ricii Sf. Nicolae din Șchei, Bibliotecii Jude- 
tene „George Barițiu” Brașov, Bibliotecii 
Județene „loan N. Roman” Constanţa. Din 
donațiile oferite cu generozitate Bibliotecii 
Județene „George Barițiu” s-a constituit 
Fondul „Dr. med. Emil Bologa”, care 
ilustrează activitatea sa în domeniul der- 
matologiei. Are, de asemenea, o sectie la 
Muzeul Judeţean de Istorie din Brașov. 

Despre medicul brașovean a scris, 
printre alții, jurnalista Wanda Cojocaru, un 
fragment din interviul său cu dr. Emil-luliu 
Bologa apărând în Arhiva de Istorie Orală 
a Memorialului Sighet.” 

Profesoara și scriitoarea Steluta 
Pestrea Suciu, în articolul” respectiv în 
cartea Străzi, case, oameni din Brașov“ îl 


evocă astfel: „Dr. Emil Bologa era un 
bărbat înalt, mai mult slab, distins, cu o 
figură și un comportament de aristocrat, 
îmbrăcat pe cât de elegant, pe atât de 
sobru, cu un permanent iz de lavandă. 
Alături de el sotia, fiica cunoscutului N. 
Neamţu-Ottonel, actor care a jucat la 
Teatrul Naţional din Craiova, Cluj și 
București, dar și la Teatrul Nottara și cel 
din Brăila. O femeie frumoasă și foarte șic. 
Dacă  adulmecai urma rafinată a 
Parfumului 4711, la modă prin anii 1940- 
1950, știai că în preajmă este doamna 
Bologa. Formau o pereche admirată în 
oraș. li întâlneai pe Promenadă, la concer- 
tele și spectacolele de operă ale trupelor 
din Cluj și București ținute la sala «Astra» 
sau la cele de la sala Reduta. Pentru 
acuratețea informaţiei am apelat la profe- 
soara Adriana Bologa, fiica celui evocat, 
care împreună cu fratele, biolog dr. Șerban 
Bologa, directorul științific al Institutului 
Român de Cercetări Marine din Constanta, 
sunt păstrători discreti ai istoriei familiei. Am 
primit spre lectură un teanc de documente. 
Privesc o fotografie: dr. Emil Bologa așezat 
la birou. In spate o bibliotecă imensă, ticsită 
de cărţi. Tablouri ale maeștrilor pe pereti. 
Spatiul radiază seninătate, armonie și 
liniște. Aici, medicul brașovean a studiat, a 
scris o bună parte din articole, a privit cu un 
ochi expert bijuteriile numite ex-libris, cata- 
logându-le după valoare”. 

„Am. vizitat de curând Complexul 
Muzeistic Prima Şcoală Românească din 
Șchei care ascunde comori inestimabile ale 
culturii naţionale, din păcate puţin cunoscu- 
te de concitadini, și am intrat în sala care 
adăpostește Colecţia de ex-libris a doctoru- 
lui Emil Bologa. ...O secţiune specială are 
ca figură centrală un personaj favorit al dr. 
Emil Bologa, Don Quijote. ...Dr. Emil 

Bologa, ca mai toți intelectualii ardeleni, nu 
numai că și-a cinstit profesia, dar a fost 
implicat și în viaţa culturală a cetăţii, ră- 
mânând un îndrăgostit incurabil al Brașovu- 
lui pe care l-a cunoscut în profunzime.” 

Tot Steluţa Pestrea Suciu a scris în 
„Pagina Cititorului” a Monitorului Expres 
din Brașov, în rubrica „Nume mari ale 
Brașovului”, un spațiu dedicat marilor per- 
sonalități care, „prin realizările remarcabi- 
le, au adus bucurie și faimă orașului”. 
„Preocupările sale intelectuale aveau ceva 
din spiritul renascentist, ceea ce explică 
preferința pentru personajul Don Quijote.” 

Despre activitatea și contribuțiile publi- 
cistice ale dr. Emil Bologa în domeniul isto- 
riei medicinei a scris și d-na profesor uni- 
versitar dr. med. Liliana M. Rogozea, de la 
Facultatea de Medicină a Universităţii 
„Transilvania” din Braşov.” 

De asemenea, sunt de amintit articole- 
le din presa locală, de ex. ale jurnalistelor 
Cecilia Toma „Emil Bologa, un model 
uman”, Elena Cristian, „Povestea celui 
mai mare colecţionar de ex-libris”*, 
Marinela Debu, „Obiecte și cărţi unicat în 
expoziția permanentă deschisă la Casa 
Sfatului dedicată regretatului medic 
brașovean dr. Emil Bologa”. 

In urma solicitării noastre adresate 
Consiliului Naţional pentru Studierea 
Arhivelor Securităţii, în 10 iunie 2009 am 
fost anunţat că în arhiva acestuia există 
trei (care s-au dovedit a fi patru) dosare pe 
numele lui Emil-luliu Bologa. Acestea 
cuprindeau numeroase informații: referate, 
tabelul cu arestaţii din dosarul de anchetă, 
dosarul individual Bologa Emil cu Fişa 
personală (cu precizările, printre altele: 
Apartenenta politică în trecut și în prezent 
neîncadrat, Ce limbi cunoaște: limba 
maternă româna alte limbi maghiară, 

germană, franceză), note ale DRSS - 
Stalin, un denunt nesemnat, declaratii ale 
unor persoane care l-au cunoscut ș.a. 

* 


În 12 august 2010 ne-am adresat 
CNSAS cu solicitarea aprobării pentru 
obtinerea de copii ale dosarelor penale ale 
tatălui nostru, fost detinut politic, condam- 
nat la închisoare în 1952, precizând că el 
decedase la 15 iulie 2005. 

Conform Biletului de eliberare nr. 
1/1952 eliberat de Colonia MAI Fundulea 
tata a fost judecat (în fapt nu a existat nicio 
judecată!), internat și strămutat, cu domici- 
liu obligatoriu, de la data de 22.02.1952 
până la data de 09.12.1952 pe motiv de 
Svonuri, suferind o privare de libertate de 9 
luni și 15 zile. Din acest act rezultă că 
precizările existente în dosarul său denotă 
faptul că privarea de libertate are caracter 
de vădită opresiune politică recunoscându- 
se calitatea de fost deținut politic. 

Și din puţinele date din Hotărârea nr. 
422 a Direcţiei Județene de Muncă și 
Ocrotiri Sociale Brașov, datată 5 septem- 
brie 1990, reiese recunoașterea de către 
Comisia constatatoare, că în mod evident, 
Emil-luliu Bologa a fost privat de libertate 
din motive de ordin politic. 

Mai recent, în 23 octombrie 2019, ne- 
am adresat împreună cu sora mea, d-lui 
Octav Bjoza, președinte al Asociaţiei 
Foștilor Deținuți Politici din România și al 
Filialei Brașov, în vederea obținerii oricăror 
altor date și informaţii asupra circum- 
stanțelor arestării părintelui nostru și a 
strămutării mamei noastre împreună cu noi 
doi, cum am arătat mai sus, cu domiciliu 
obligatoriu în comuna Dumbrăveni, jud. 
Sibiu, în 1952. Dar Filiala nu deține niciun 
document de genul celui solicitat în con- 
textul dat. 

DAN RADU ȘERBAN LADICO 


Am vrut 
un Sindicat Liber (1) 


Am ajuns la Atena și după câteva încercări s-o găsesc 
la telefon pe Mara Cuculas, fostă colegă de facultate, m-am 
refugiat, cu chiu cu vai, în Piaţa Omonia, pe una din scările 
metroului și stând prostit acolo, pentru prima oară afară din 
tară, fără bani, fără nicio perspectivă, am plâns ore-n șir ca 

In zilele care au urmat am făcut o foame cruntă, miro- 
seam suvlaki-urile și siskebap-urile de pe la tarabe și beam 
de la țâșnitoare apă pentru toată ziua. Noaptea rămâneam 
pe Acropole și dormeam pe ascuns într-una din cavitățile 
coloanelor distruse de la Partenon, care rețineau căldura 
din timpul zilei. 


Am luat apoi autobuzul de Patras, de acolo ferry boat- 
ul până la Brindisi, trenul până la Roma și acolo m-am pre- 
dat cu multe peripeții carabinierilor din Piazza del Populo. 
Am fost dus la chestură, am cerut azil politic conform 
Convenţiei de la Geneva din 1951, am fost urcat în tren și 
m-au condus în Campusul de Refugiaţi de la Padriciano, 
aproape de Trieste. 

Acolo, deși am reușit să-mi fac câțiva prieteni, atmos- 
fera generală nu era departe de cea de junglă. Toate tările 
Europei de Est erau bine reprezentate, cred că se ajunse- 
se la peste 1.000 de refugiaţi cu regim divers, foarte puțini 
cu azil politic, încât mi se părea că în pușcărie la Popa 
Șapcă eram mai bine apărat decât acolo. Aveau arme și 
toti cei care reușeau să facă rost de ceva de lucru deve- 
neau tinte. Plus jafurile de la La Stampa, Rossi și alte 
magazine. Totodată, adevărații indezirabili la nivel naţional 
erau urmăriți și împușcați de lunetiști din afara campusului. 
Un tenor celebru din Georgia, Mario cred, așteptat pentru 

Ștefan Vintan (1929-2018) 


un contract la La Scala di Milano, a fost 
împușcat în fata mea pe terenul de fotbal 
într-un meci în care era portar. De aceea, 
când am trimis soției câteva rânduri n-am 
spus exact unde eram, iar de telefonat am 
telefonat mai târziu din Roma, de la un ofi- 
ciu de telefoane. 

In campus am fost anchetat de la înce- 
put de Interpol care a confirmat ulterior tot 
ce am declarat, cu atât mai mult cu cât am 
înțeles că știau absolut tot despre centrele 
de instrucţie ale armatei, efective, arma- 
ment, situaţia de la toate granițele și punc- 
tele de trecere legală sau ilegală a frontie- 
relor, ș.a.m.d. 

Pentru că vorbeam bine franceza și ita- 
liana m-au folosit ca translator și după câte- 
va luni de zile m-au mutat la Latina, lângă 
Roma. De acolo am plecat imediat să cer 
audiență privată la Sfântul Părinte. Am fost 
primit la Departamentul de Externe al 
Vaticanului unde cardinalul (Galliani?) m-a 
introdus la Sfântul Părinte după ce un ciz- 
mar a scos, în prezența mea, microfilmele 
din tocurile cizmelor şi le-a pus într-o 
cutiuță căptușită. 

Papa mi-a vorbit foarte frumos, m-a 
ținut pe după umeri, mi-a spus că e la 
curent cu ce se întâmplă în tară, dar că i-ar 
face multă plăcere dacă aș putea să le mai 
dau amănunte celor din Departamentul de 


la Externe. După ce i-am înmânat cutiuta 
cu microfilme, s-a uitat atent la ele și mi-a 
promis că va avea grijă de ele și de întrea- 
ga istorie a provenienţei lor. 

Cardinalul Galliani m-a invitat să revin 
la San Pietro în altă zi, când am discutat mai 
mult despre situația mea. Tot atunci mi-a 
arătat mormintele subterane ale Papilor, o 
serie de statui celebre în reconstructie și 
câteva lucrări document, minunate și unice. 

Deși nu am cerut nicio favoare nimănui, 
în mai puțin de o lună am fost chemat la 
Ambasada Canadei unde mi s-a confirmat 
acceptul de emigrare, am primit biletele de 
avion și la sfârșitul lui februarie 1980 
soseam în Toronto. 

Inteleg că declaraţiile mele la Interpol, 
împreună cu alte informaţii, au fost transmi- 
se Serviciilor Secrete Canadiene (CISIS), 
fiindcă la câteva săptămâni de la sosire, 
datorită celor întâmplate cu generalul loan 
Mihai Pacepa și cu alţi dizidenţi români sau 
est europeni, m-au convocat să mă întrebe 
dacă am nevoie de protecţie. Inainte cu un 
an, în Statele Unite, după debrifare, gene- 
ralului Pacepa i s-a acordat, prin decizia 
Congresului, protecția 7/24 a unui 
detașament de 150 de polițiști. 

Mie însă mi s-a părut cam exagerat, și 
pentru că îmi propuneam să duc o viață 
normală în Canada am refuzat politicos, 
spunând că dacă mă voi simţi urmărit sau 
dacă voi fi atacat voi apela atunci la servi- 
ciile lor. 

Tot în perioada aceea am aflat că pe 2 
octombrie 1979 (deci la câteva zile după 
sosirea mea în Campusul de Refugiaţi de 
la Padriciano), avuseseră loc două eveni- 
mente importante pentru mine. In primul 
rând acela că la Europa Liberă, fără accep- 
tul meu sau al lui Ștefan Vintan, s-a citit și 
comentat îndelung Statutul SLOMR, iar în 


al doilea rând faptul că pentru tentativa de 
trecere frauduloasă a frontierei, pentru care 
eu plătisem cu 10 zile mai devreme numai 
amenda de 1.200 lei, s-a stabilit prin lege 
pedeapsa cu închisoare de la 2 la 5 ani. 

După ani de zile am aflat că după emi- 
siunile de la Europa Liberă în care s-a citit 
și comentat Statutul SLOMR, în aceeași zi, 
Ștefan a fost forțat de către Securitate, sub 
amenințarea cu închisoarea, să dea o dez- 
mințire oficială a implicării sale în acest pro- 
iect, printr-o scrisoare deschisă adresată lui 
Noël Bernard, directorul postului de radio 
Europa Liberă. Această scrisoare, îngrozi- 
tor de tristă, se află în dosarul meu de la 
CNSAS. (A se vedea Anexa II, n. red.) 

La revenirea mea în tară în 1992 am 
aflat că cel care a dus Statutul SLOMR la 
Europa Liberă a fost un parazit social pe 
nume Bebe loan Encica, fratele lui Traian, 
cel căruia îi dădusem un exemplar. Având 
nevoie de statutul de azilant politic în 
Germania, acesta a obținut prin subterfugii 
exemplarul aflat la Bruni, prietena soției lui 
Ștefan, și a pretins că a participat la redac- 
tarea lui. 

Gestul era de o murdărie fără seamăn, 
fiindcă acest individ (nu aflase că eu nu mai 
eram în tară) știa că Statutul SLOMR odată 
publicat însemna imediat închisoare pentru 
mine și Ștefan, era cu atât mai nimicitor cu 
cât, fără vești de la mine, Ştefan, a crezut o 
perioadă că eu am fost cel care a trimis 
Statutul la Europa Liberă. 

La Revoluţie, când Ștefan a devenit 
unul din protagoniștii PNȚCD, înainte să vin 
în țară am făcut și eu tot ce am putut din 
Canada ca să-l ajut cu materiale, aparate, 
copiatoare, organizarea unor forme de sus- 
tinere pe plan internaţional a luptei celor de 
bună credință din țară, a unor organizații ca 
Democracy for Romania, Donations for 


Romania, sensibilizarea Parlamentului Ca- 
nadian și a Congresului US pentru cauza 
României etc. 

Inainte de Revoluţie, începând cu 1980, 
am fost activ în toate manifestările Exilului 
(sau Diasporei) în lupta împotriva comunis- 
mului din tară și din țările Europei de Est. 
Am fost Vice Președinte al Congresului 
Mondial Român, fondator al ROMFEST, 
Câmpul Românesc, Vatra Românească, al 
organizațiilor de suport pentru David 
Funderburk (Ambasador USA în RSR între 
1981-1985), Părintele Calciu-Dumitreasa, 
Canada - Romania Business Association și 
al multor acţiuni de protest anti-comunist în 
toată America de Nord. 

In încheiere poate trebuie spus că deși 
atât eu cât și Ștefan am reușit să eludăm 
pedeapsa cu închisoarea în perioada con- 
flictelor cu Securitatea, stările de cumplită 
angoasă, chiar teroare în multe situaţii, 
ne-au chinuit mereu. Am rezistat, totuși, 
pentru că am crezut cu disperare că avem 
o şansă de a atrage încet-încet mase de 
oameni lângă noi, care să ne apere și să ne 
susțină. Și am mai rezistat pentru că am 
crezut unul în celălalt. 


Anexa | 
Proiect de statut al SLOMR 


Cap. | 

SLOMR sau SIOMR, ori SNOMR, ca 
organizaţie profesională a oamenilor mun- 
cii din România, s-a constituit în baza pre- 
vederilor art. 27 din Constituţia RSR, a 
rezoluțiilor Congreselor Uniunii Generale a 
Sindicatelor din România din 1971 și 1976, 
a Pactului Internaţional pentru drepturile 
economice, sociale și culturale, art. 8, a 
Pactului Internaţional pentru drepturile civi- 
le și politice, art. 22, ambele ratificate și 

însoţite prin Decretul Consiliului de Stat al 
RSR nr. 212 din 1974, precum și în baza 
celorlalte acte normative referitoare la 
înființarea și funcționarea organismelor sin- 
dicale, acte sus enumerate, care încuviin- 
tează și sprijină asocierea oamenilor mun- 
cii în Sindicate. 

Prin constituirea sa, SLOMR urmărește 
realizarea și înfăptuirea neabătută a tuturor 
obiectivelor și scopurilor cunoscute ca fiind 
de natura și esența oricărei organizații sin- 
dicale și care sunt conforme principiilor și 
normelor legale ale României. 

Ca organism liber constituit din iniţiativa 
membrilor săi fondatori, SLOMR nu este 
subordonat și nici afiliat Uniunii Generale a 
Sindicatelor din România sau vreunui alt 
sindicat. Aderarea sau afilierea SLOMR la 
alte sindicate se vor putea hotărî numai în 
condițiile prezentului statut și numai dacă 
între acestea și SLOMR există unitate de 
vederi, dacă activitatea sindicatelor la care 
urmează a se afilia sau a adera este 
conformă legilor României și dacă SLOMR 
are acest interes. 

Afilierea altor sindicate la SLOMR sau 
aderarea la SLOMR a acestora sunt posibi- 
le în aceleași condiţii. 


Cap. II. Scopul înființării SLOMR și mij- 
loacele de realizare a obiectivelor sale 

SLOMR ca sindicat profesional are ca 
scop și urmărește înfăptuirea următoarelor 
obiective: 

Art. 1. Apărarea drepturilor tuturor 
oamenilor muncii din România de orice 
încălcare, abuz sau știrbire indiferent din 
partea cui ar veni și indiferent sub ce motiv 
s-ar produce. 

Art. 2. Lupta prin toate mijloace încu- 
viințate de legile tării împotriva menținerii și 
permanentizării a încălcării drepturilor 

oamenilor muncii sau de mentinere a stării 
de incertitudine ori negare a unora din 
drepturile consfintite de legile tării. 

Art. 3. Lupta prin mijloace legale pentru 
redobândirea drepturilor oamenilor muncii, 
dacă au fost încălcate sau știrbite. 

Art. 4. Lupta pentru participarea efecti- 
vă a oamenilor muncii sau a reprezentanti- 
lor lor aleși prin vot secret, la luarea tuturor 
hotărârilor, deciziilor și măsurilor întreprin- 
derilor, instituţiilor și unităților în care mun- 
cesc, privitoare la orice drept decurgând din 
raporturile de muncă, de locuit, sociale, de 
odihnă, de remuneratie precum și la orice 
îndatorire la care urmează a fi obligați. 

Art. 5. Mobilizarea oamenilor muncii la 
înfăptuirea obiectivelor economice ale 
unităţilor în care muncesc, la respectarea 
strictă a disciplinei la locul de muncă, a nor- 
melor de protecţia muncii, la prestarea unei 
munci calitativ corespunzătoare, la crește- 
rea continuă a cunoștințelor profesionale, 
culturale și a informaţiilor general-educative. 

Art. 6. Legiferarea dreptului la grevă și 
la întruniri cu caracter profesional și sindi- 
cal în legislaţia internă, conform cu 
obligația asumată de statul nostru prin 
Decrţetul] 212/1974. 

Art. 7. Crearea unei baze materiale a 
SLOMR în scopul atribuirii de ajutoare și 
recompense, abonamente la publicaţiile 
interne și externe, acordarea de credite, 
excursii, călătorii de studiu etc. 


Cap. IIll. Mijloacele de înfăptuire a 
obiectivelor și sarcinilor SLOMR 

Art. 8. SLOMR își înfăptuieşte scopul în 
vederea căruia s-a constituit și își 
realizează sarcinile pe care și le-a propus 
în principal prin următoarele mijloace: 

1. Cereri, memorii, sesizări, propuneri 
adresate organelor administrative de stat 


sau politice din tară sau străinătate în cazul 
în care rezolvarea legală nu se poate reali- 
za pe planul intern; 

2. Permanenta încunoștințare a organe- 
lor supreme de partid și de stat asupra 
încălcării drepturilor oamenilor muncii 
săvârşite de organele locale; 

3. Informarea oamenilor muncii asupra 
drepturilor pe care le au și care sunt înscri- 
se în legile tării; 

4. Organizarea de delegaţii, conferințe, 
întruniri pe tema raporturilor de muncă și a 
drepturilor sociale ale oamenilor muncii; 

5. Participarea la întruniri sindicale 
interne și internaționale; 

6. Apărarea și organizarea apărării 
oamenilor muncii în fata organelor adminis- 
trative sau judecătorești când se solicită 
acest sprijin pentru promovarea spiritului 


de echitate; 
7. Publicarea de articole, comunicări, 


apeluri la publicaţii interne și externe, privi- 
toare la activitatea SLOMR, la cazurile de 
încălcări ale drepturilor oamenilor muncii 
care nu s-au realizat pe cale ordinară. 


CAP IV. Membrii SLOMR 
Art. 8. Membru al SLOMR poate fi orice 
om al muncii din România, indiferent dacă 
în momentul înscrierii este sau nu încadrat 
în muncă, indiferent de ocupatie, nationali- 
tate, cetățenie sau religie, dacă formulează 
cerere în acest sens și dacă își asumă 
îndatoririle ce decurg din prezentul statut. 
Art. 9. Calitatea de membru al SLOMR 
nu exclude dreptul celui în cauză de a fi în 
același timp membru și al altor sindicate din 
tară sau străinătate. 
Art. 10. Toţi membrii SLOMR care au 
împlinit vârsta de 18 ani au dreptul de a 
alege și de a fi aleși în organele executive 


ale SLOMR. 

Art. 11. Fiecare membru al SLOMR are 
dreptul de a participa la toate acţiunile și 
activitățile sindicatului, dacă acestea sunt 
conforme cu conştiinţa și opiniile sale. Nici 
un membru SLOMR nu poate fi supus nici 
unei presiuni sau unei sancțiuni pentru opi- 
nia sa în legătură cu una sau alta din 
activitățile SLOMR, fiecare membru având 
nestingherit dreptul la cuvânt, la opinie și 
credință proprie. 

Art. 12. Membrii SLOMR sunt egali între 
ei fără nici un fel de discriminare deter- 
minată de vârstă, naționalitate, ocupatie, 
credință, opinie sau de altă natură. 

Art. 13. Fiecare membru SLOMR, indi- 
vidual sau în grup, are dreptul de a cunoaș- 
te activitățile SLOMR, de a se interesa de 
realizarea, și de a cere și a primi relații în 
legătură cu orice acțiune a SLOMR. 

Art. 14. Indatoririle membrilor SLOMR 
sunt următoarele: 

1. De a susține și promova cu toată 
capacitatea și sârguința activitatea SLOMR 
în care s-a înscris în mod liber și necons- 
trâns de nicio ingerință; 

2. De a se opune pe toate căile oricărei 
activități sau acţiuni contrare prezentului 
statut, orânduirii economice și de stat a 
României; 

3. De a sprijini pe toate căile respecta- 
rea sau restabilirea drepturilor oamenilor 
muncii încălcate sau știrbite prin activitatea 
celorlalți membrii ai societății sau a organe- 
lor administrative de stat sau politice; 

4. De a se solidariza în orice împrejura- 
re cu acțiunile menite să susțină și să pro- 
moveze respectul fată de drepturile oame- 
nilor muncii; 

5. De a fi un membru activ al SLOMR, 
de a participa la acţiunile iniţiate de SLOMR 
în scopul realizării sarcinilor ce și-a propus; 

6. De a-și achita contribuția personală 

la fondurile SLOMR, stabilită de către orga- 
nul executiv al SLOMR. 


Cap. V. Organizarea internă a SLOMR 

Art. 15. SLOMR ca organism profesio- 
nal al oamenilor muncii constituit prin liberul 
lor consimtământ, are la baza organizării și 
funcționării sale principiul democratismului 
real și al participării efective a tuturor mem- 
brilor săi la realizarea scopurilor propuse 
precum și la conducerea sa. 

Art. 16. Organul de coordonare și con- 
ducere al SLOMR este Adunarea Repre- 
zentanților care se alege o dată la 5 ani de 
către toți membrii SLOMR, pe profesiuni, 
ramuri de activitate, grupe de muncă, sau 
pe criteriul numeric al membrilor dintr-o 
anumită zonă sau localitate. 

Fiecare din aceste categorii au dreptul 
de a alege prin vot secret un număr de 1 
până la 5 reprezentanți în funcţie de 
numărul membrilor alegători. 


Hotărârile Adunării reprezentanților 
SLOMR se iau cu majoritate de voturi și 
devin obligatorii pentru toți membrii 
SLOMR din momentul în care au fost 
aduse la cunoștința lor. 

Ședințele Adunării reprezentanţilor au 
loc semestrial sau ori de câte ori va fi nevo- 
ie. Ele vor fi convocate fie de către cel puţin 
1/3 din numărul membrilor Adunării repre- 
zentanților, fie la cererea motivată a Secre- 
tarului executiv al SLOMR, fie la cererea 
majorității membrilor SLOMR. 

Art. 17. Activitatea de conducere, coor- 
donare și administrație a SLOMR între 
şedinţele Adunării reprezentanţilor sau 
până la organizarea acesteia se va exercita 
de către Consiliul executiv al SLOMR con- 
dus de către Secretarul executiv și compus 
din 4 consilieri. 

Secretarul executiv ca și cei 4 consilieri 
se aleg prin vot secret de către Adunarea 
Reprezentanţilor o dată la 5 ani, dintre mem- 
brii SLOMR, indiferent că fac sau nu parte 
din Adunarea Reprezentanţilor. Consiliul 
executiv al SLOMR exercită toate atribuţiile 
Ad|unării] Reprez[entanţilor] între sesiunile 
acesteia, hotărârile sale fiind obligatorii. 

Consiliul executiv reprezintă SLOMR în 
toate raporturile sale cu persoane fizice sau 
juridice din țară sau străinătate și poartă 
răspunderea tuturor activităților SLOMR, 
răspunzând de ele în fata Adunării Repre- 
zentanţilor și a membrilor SLOMR. 

Hotărârile Consiliului executiv se iau cu 
majoritate de voturi, iar în caz de diver- 
gente decide secretarul executiv, până la 
întrunirea Adunării Reprezentanților. 

Art. 18. Adunarea Reprezentanţilor sau 
până la organizarea ei, Consiliul executiv 
sau membrii fondatori, pot înființa în cadrul 
SLOMR alte organe sau organisme prin 


activitatea cărora sindicatul să își realizeze 
scopurile. 

Art. 19. Activitatea financiară și gestiu- 
nea economică a Consiliului executiv al 
SLOMR se va controla și supraveghea de 
către Corpul de revizie desemnat odată la 3 
ani de către Adunarea Reprezentanților în 
fața căruia răspunde de îndeplinirea 
atribuțiilor ce i s-au încredințat. 


Cap. VI. Recompense și sancțiuni 

Art. 20. Pentru activitatea meritorie în 
cadrul SLOMR, pentru devotament pentru 
cauza promovării respectului față de drep- 
turile oamenilor muncii, membrii SLOMR 
pot fi recompensați material și moral. 
Recompensele se acordă de către 
Adunarea Reprezentanţilor, Consiliul exe- 
cutiv, fie din iniţiativă proprie, fie la propu- 
nerea membrilor SLOMR. 

Art. 21. Pentru activitate necorespun- 
zătoare ori pentru activităţi neconforme cu 
prezentul statut, ori pentru abateri de altă 
natură, membrii SLOMR pot fi sanctionati 
de către Adunarea Reprezentanților ori de 
către Consiliul executiv. 

Sancţiunile ce se pot aplica membrilor 
SLOMR în funcţie de abaterea care li se 
impută pot fi: a. admonestare verbală sau 
scrisă și 

b. excluderea din rândurile SLOMR. 

Sancţiunea nu se poate aplica înainte 
de o temeinică cercetare și înainte de 
ascultarea celui vinovat. 

Impotriva sancţiunii cel în cauză se 
poate plânge organelor de conducere ale 
SLOMR. 


Cap. VII. Dispoziţii finale. 


Art. 22. Prezentul statut intră în vigoare 
pe data adoptării lui de către membrii fon- 

datori sau în cazul în care este posibil pe 
data adoptării de către cel putin 50 de 
membrii ai SLOMR. 

PS: După pct. 6 al art. 1, alin. 1 se va 
introduce un nou aliniat cu următorul 
conținut: „înlocuirea votului deschis vizibil, 
practicat prin ridicarea mâinii, în toate 
adunările, ședințele cu votul secret.” 


Anexa Il 
Scrisoare către Noël Bernard, direc- 
torul Radio Europa Liberă, redactată de 
Ștefan Vinţan sub presiunea Securităţii 


Constanţa, 2 octombrie 1979 


Domnule Director Noël Bernard, 

leri seară în jur de ora 23.20 deschi- 
zând aparatul de radio am fost surprins 
ascultând că se dă citire unei scrisori și 
unui proiect de statut la compunerea cărora 
am participat și eu alături de Dan Ladico. 
Nu cunosc împrejurarea prin care acestea 
au ajuns la Dvs. și în nici un caz subsem- 
natul nu am dorit aceasta. 

Pentru a lămuri lucrurile îmi iau permi- 
siunea de a vă relata istoricul acestor mate- 
riale și de a face câteva aprecieri asupra 
celui care a făcut să vă parvină cât și asu- 
pra scopurilor pe care le-a avut în vedere. 

Dan Ladico aflând dintr-o emisiune a 
postului de radio pe care îl conduceţi des- 
pre înființarea SLOMR mi-a adus și mie la 
cunoștință aceasta și ascultând și eu emi- 
siunea Dvs. am găsit de cuviință că ideea 
corespunde și dorinței mele de a îmbună- 
tăți activitatea sindicală. 

Drept urmare am compus împreună cu 
Dan Ladico acea scrisoare de aderare pre- 
cum și acel proiect de statut, atât pentru a 
ne exprima voința cât și pentru a stabili limi- 

tele precise în care cel putin eu înțeleg să 
particip la activitatea acestui sindicat, dar 
înainte de orice am înțeles amândoi ca scri- 
soarea noastră de aderare cât şi proiectul 
de statut să fie adresate concomitent atât 
fondatorilor declaraţi, cât și Uniunii 
Generale a Sindicatelor din România, cât și 
conducerii superioare a PCR. Din motive 
independente de voința noastră, aceste 
exemplare nu au ajuns la destinațiile 
arătate mai sus, dar ulterior subsemnatul 
am adresat Comitetului Central al PCR o 
scrisoare în care arătam că un atare sindi- 
cat — în condițiile și limitele exprimate de 
mine — nu poate decât să îmbunătățească 
activitatea sindicală. Având apoi pe 
această temă discuţii cu diferite organe 
locale, am reținut și mi-am însușit argu- 
mentul conform căruia un nou sindicat, în 
afara unei ramuri economice, înființat azi 
reprezintă oricum mai puţin decât o activita- 
te susținută, o participare activă în cadrul 
sindicatului din care făceam parte și care 
prin contribuția tuturor se poate ridica la 
nivelul exprimat de Președintele tării în 
cuvântările din anul 1973 și 1976. 

Cu această idee a fost de acord și Dan 
Ladico și poate mai mult eu decât el am 
hotărât să particip mai activ la activitatea 
sindicală din tară (sens în care am chiar 
acum pe masă câteva propuneri) și să reiau 
ideile exprimate în scrisoarea despre care 
vorbesc, într-un memoriu adresat UGSR. 

De aci lucrurile au evoluat într-un mod 
nedorit de mine și în legătură cu care nu 
am abilitat pe nimeni să vorbească în 
numele meu. 

După o peripetie Dan Ladico a obținut 
în sfârșit pașaportul de turist pe care l-a 
dorit și a plecat spre Sudan, sau spre alt loc 
unde spunea el [că] își va găsi împlinirea 


profesională și materială și de unde se va 
întoarce cu recunoașterea meritelor, care 
credea el aici nu îi sunt recunoscute dar 
mai ales remunerate la speranţele lui. A 
plecat din tară luându-și angajamentul că 
prin locurile prin care trece nu va face acte 
care pot fi interpretate ca ostile sau 
dăunătoare țării și mi-a spus la plecare că 
își va respecta acest angajament. 
lată însă că ieri seară am ascultat la 
postul dvs. de radio ceea ce eu am socotit 
a fi un moment depășit în activitatea mea și 
în legătură cu care în nici un caz nu voiam 
a se face publicitate la un post străin de 
radio și aceasta nu pentru că m-aș teme de 
vreo consecință ci pentru că așa cum am 
spus-o, consider că pot și trebuie să contri- 
bui la îmbunătățirea și ridicarea activităţii în 
sindicatul din care fac parte și care deo- 
camdată are o ființă recunoscută de lege. 
Se vede însă treaba că Dan Ladico, 
coautorul acestei scrisori și acelui proiect 
de statut, încălcându-și angajamentul luat 
și urmărind scopuri care nu sunt greu de 
bănuit a simțit nevoia de această publicitate 
și de această „afirmare” în lumea în care 
vrea să intre. l-aș spune că oricum și orice 
ar zice, aceasta nu înseamnă munca la 
care spunea că se va înhăma, nu înseam- 
nă realizarea visurilor lui de artist plastic, în 
numele cărora a obținut pașaportul, dar 
înseamnă în schimb surprinderea mea, 
dezaprobarea mea și neliniștea alor săi. 
Cele ce s-au citit la mijlocirea sa (și de 
aceasta sunt convins orice ar vrea să-mi 
spună vreodată) nu va fi niciodată un erou 
nici aci nici dincolo ci va fi cel mult un opor- 
tunist care vrea să dobândească avantaje 
din acte care în fond n-au nicio semnificație. 
In seara în care vă scriu am obținut 
numărul dvs. de telefon și vorbind cu d-na 


Cunea am cerut să se sisteze orice trans- 
misiune și orice comentariu în legătură cu 
materialele la compunerea cărora am parti- 
cipat și pe care Ladico le-a făcut publice, vă 
rog să mă credeţi, nu în interesul conti- 
nutului lor ci al său propriu și al unei platfor- 
me șubrede pe care vrea să se lanseze, nu 
în muncă ci în cine știe ce speculaţii. Păcat. 
In încheiere îmi cer scuze pentru că 
v-am răpit din timp cu această scrisoare și 
vă rog încă o dată a sista publicitatea în 
legătură cu materialele citite ieri seară, iar 
dacă Dan Ladico dorește a se face cunos- 
cut îl invit să o facă cu activități personale, 
fără angajarea numelui altei persoane care 
nu şi-a dat consimțământul în nicio privință. 
V-aș rămâne de asemenea îndatorat 
dacă în același mod în care s-a dat citire 
acelor materiale veti proceda și cu această 

scrisoare. 
Ștefan Vintan? 


" Arhiva Consiliului Naţional pentru Studierea Arhivelor 
Securității (ACNSAS), fond Informativ, dosar 1849, ff. 38-39. 
* Ibidem, ff. 31-33. 

MARCEL MATEESCU 


Nicu Popa, din exil, 
susținător al poporului 
român 


În octombrie 2007, la cea de-a șaptea ediție a 
Simpozionului Internaţional Pert - 2007 desfășurat la 
Pitești, l-am cunoscut pe fostul deținut politic Nicolae Popa, 
iar Ileana Mateescu a realizat un interviu care se găsește 
în arhiva de istorie orală a Memorialului Victimelor 
Comunismului și al Rezistenței de la Sighetu Marmaţiei. 

Nicolae Popa și-a petrecut aproape un deceniu și 
jumătate în închisorile comuniste din România. După elibe- 
rare, pentru a scăpa de urmărirea și persecuțiile Securităţii, 
a părăsit tara natală în condiţii foarte grele. El reprezintă 
pentru români un exemplu de verticalitate, de atașament 
necondiționat fată de țara în care s-a născut și a crescut, 
de bun român, păstrător al religiei și tradiţiilor românești. 

S-a născut în 21 iunie 1931*, la Galaţi, într-o familie de 
negustori cu posibilități materiale destul de bune. Tatăl său 
era cunoscut, prin natura îndeletnicirilor sale, de aproape 
toti gălățenii. Se bucura de stimă și respect din partea tutu- 
ror. N-a făcut cu patimă niciodată politică, dar era cunoscut 
ca simpatizant al legionarilor. Nicu era al doilea copil al 
familiei, din totalul de patru, și a avut împreună cu frații săi 
o copilărie obișnuită. Era atunci în firea lucrurilor ca cei mici 
să fie puși la treabă, să-și ajute la muncă familia, iar copiii 
acestei familii nu au făcut exceptie. Așadar, toți membrii 
familiei Popa aveau, după vârstă și puteri, responsabilităţi 
şi sarcini. Copiii nu au fost lipsiți de bucuriile caracteristice 
vârstei, dar nici n-au fost răsfățaţi cât ar fi putut părinții să 
își permită. Școala a fost pe primul plan, fiecare dintre copii 
își alesese drumul după cum a dorit. 


` În fişele matricole penale data nașterii este 21 iunie 1929. 


Marcel Mateescu 

este absolvent al Facultăţii de 
Geografie și a unui masterat 
în domeniu. Fondator al 
revistelor Plaiuri Mehedinţene, 
Busola, Mehedințiul sub 
vremi, membru în colectivul 
de redacţie al revistei 
Năzuinţa. 

Volume publicate (selectiv): 
Gulagul Bărăganului (împre- 
ună cu Ileana Mateescu), 
Editura Univers, 2003; Editura 
Stef, Drobeta Turnu Severin, 
2004, 2008, 2020); 
Monografia comunei 
Punghina, jud. Mehedinți, 
Editura Casa Corpului 
Didactic, 2006; Viaţa cotidiană 
în comunitățile de rromi, 
Editura Stef, Drobeta Turnu 
Severin, 2005; Rezistența 
anticomunistă în Mehedinți 
(împreună cu Ileana 
Mateescu), ediția |, Editura 
Stef, Drobeta Turnu Severin, 
2005; ediţia a II-a, 2008; 
Dramele veteranilor de război 
(împreună cu Ileana 
Mateescu), Editura Ștef, 
Drobeta Turnu Severin, 2007, 
2008; Fruntașii generaţiei Marii 
Uniri, martirizați de regimul 
comunist (împreună cu Victor 
Constantin Vlăduț și Ileana 
Mateescu), Editura Stef, 
Drobeta Turnu Severin, 2019. 


Liniştea și rosturile acestei familii au 
fost tulburate odată cu schimbarea regimu- 
lui, după cel de-al Doilea Război Mondial. 
Nicu Popa a intrat în conflict cu autorităţile 
comuniste la vârsta când era considerat 
încă un copil. Nici nu împlinise16 ani. Era în 
clasa a IV-a la Liceul Comercial „Al. |. 
Cuza” din orașul natal și nu-și ascundea 
simpatia pentru Partidul Naţional Liberal. 
Era toamna anului 1946, înainte de alegeri- 
le care-au constituit începutul guvernării 
comuniştilor în România. PMR era în acel 
moment un partid fără nicio șansă de-a ieși 
câștigător în alegeri. Puţinii aderenti pe 
care-i avea, făceau totuși o furibundă cam- 
panie electorală. Se bazau pe faptul că 
sunt puternic susținuți de Stalin, care, pentru 
introducerea comunismului în România, 
urmărea patru obiective: 1. Guvern dominat 
de comuniști. 2. Alegeri pentru un Parlament 
dominat de comuniști. 3. Decapitarea parti- 
delor de opoziţie. 4. Desființarea monarhiei. 

Tot Galaţiul era împânzit încă din vara 
lui 1946 cu afișe electorale ale PMR. Năs- 
trușnic, Nicu Popa, ca orice puști de vârsta 
lui, a avut o idee pe care a pus-o imediat în 
practică: a înlocuit pe afișele comuniștilor 
cu lozinca „Jos Maniu și Brătianu, călăii 
țăranilor din 1907!” cuvintele „jos” cu „sus” 
şi „călăii” cu „eroii”. Lozincile aveau în urma 
intervenției lui următorul conţinut: „Sus Maniu 
și Brătianu, eroii țăranilor din 1907!” Gluma 
lui nu a fost gustată de comuniști, așa că, la 
scurtă vreme, s-a trezit reţinut dintre colegi, 
în timp ce se întorcea de la școală. 

Prietenii lui l-au anunţat grabnic pe tatăl 
copilului care a acționat imediat. Ca negus- 
tor, avea ușa deschisă la mulți oameni 
influenţi din oraș. A tras sfori și a reușit să-l 
elibereze pe copil destul de repede. Dar 
isprava aceasta l-a adus pe lista neagră a 
Sigurantei și se simțea permanent urmărit. 


Nicolae Popa 


În urma binecunoscutei fraude electora- 
le din noiembrie 1946 comuniștii au ajuns 
la putere. S-a format primul parlament 
comunist sprijinit puternic de Stalin. Se 
anunțau vremuri grele. Se știe că salvarea 
țării a pornit întotdeauna în istoria noastră, 
în cazuri de restriște, din rândul tinerilor. Ei 
au renunțat de bună voie la o viaţă tihnită 
când a fost nevoie și, cu elanul specific 
vârstei, au îmbrăcat cămașa morţii pentru 
binele tării. Generaţia lui Nicu Popa nu a 
făcut excepție de la această „regulă”, iar el, 
temerar din naștere, nici atât. La liceu for- 
mase un grup cu care făcea planuri cum să 
acţioneze pentru a-i împiedica pe „prietenii 
de la răsărit” să se facă stăpâni în tara 
noastră, cum să răstoarne regimul comunist. 

Activitate grupului de elevi de la liceul 
„Alexandru loan Cuza” din Galaţi a ajuns 
destul de repede la urechile Sigurantei. 

Nicu Popa era urmărit, se aflase că face 
parte din grupul complotiștilor și a fost eli- 
minat din școală în 1947. Era în clasa a V-a 
de liceu, aproape de majorat, în preajma 
bacalaureatului. Munca, speranțele lui și 
ale familiei pentru o viață onorabilă și tih- 
nită s-au năruit. Nu-și mai putea face un 
rost în viață așa cum visase, i se puneau 
piedici peste tot. A înțeles că este indezira- 
bil pentru regimul comunist și a hotărât să 
plece din tară. 

Și-a întocmit în minte un plan pe care 
nu l-a împărtășit nimănui. S-a angajat mun- 
citor necalificat pe un vas care făcea curse 
pe Dunăre. A profitat de prima cursă a 
vaporului la Viena, a coborât în capitala 
Austriei și dus a fost. N-avea nimic aranjat la 
Viena, nicio cunoștință pe care să se bazeze 
A mizat doar pe ajutorul lui Dumnezeu și 
pe faptul că era destul de descurcăreț. Era 
conștient că la acea vreme orașul Viena 
era puternic supravegheat de ruși. Se 
întâmpla în ianuarie 1949. 

După câteva zile de bâjbâieli, a aflat de 
existența unui lagăr american pentru refu- 
giati și s-a prezentat acolo. A fost primit, 
adăpostit, dar n-a rămas prea mult în acel 
loc. Intenţia lui era să se depărteze cât mai 
mult de sfera de influență sovietică. La 
Viena nu se simțea în siguranță. După mai 
multe peripeții a ajuns la Salzburg. Acolo a 
fost îndrumat spre un cămin românesc pen- 
tru refugiați și a fost primit. Căminul era 
finanțat de Vatican, dar se foloseau și fon- 
duri americane. La numai 2-3 zile de la 
sosirea în lagăr a fost anchetat de oficia- 
litătile americane. Era o procedură firească, 
trebuiau să verifice ce fel de persoane pri- 
mesc acolo. Şef al comisiei de anchetă era 
chiar un român, maiorul Neagoe. 

După 2-3 ședințe Neagoe a ajuns la 
concluzia că ar fi potrivit pentru o acţiune 
de spionaj în România. l-a explicat că ar 

putea fi de folos la efortul de a scoate 
România din mocirla în care se afunda 
avându-i la conducere pe comuniști. l-a dat 
răgaz de gândire... 

Ştia la ce se poate aştepta dacă se 
întoarce acasă. Dar mai știa și că nicăieri 
un popor nu s-a ridicat decât prin sacrificiul 
și entuziasmul membrilor săi. A considerat 
că nu era corect ca el să stea deoparte. A 
cumpănit mult la luarea unei decizii, era 
conștient că nu se expune numai pe sine, ci 
și familia. Dar țara avea nevoie de el în 
acele momente de restriște, așa că s-a 
hotărât: a cerut să fie instruit pentru o 
misiune prin care putea să fie de folos țării 
sale, indiferent de riscuri. In perioada de 
pribegie conștientizase că politica nu este 
murdară în sine dacă înțelegem prin po- 
litică punerea în mișcare a tuturor eforturi- 
lor pentru realizarea unui scop comun, no- 
bil și benefic pentru țară. Așa a înțeles ge- 
neraţia lui să facă politică și el s-a contopit 
cu ea fără regrete. 

Când pregătirea lui a fost finalizată s-a 
hotărât să fie parașutat în țară. Pe 24 mai 
1951, noaptea, avionul care îl aducea a de- 
pășit ușor hotarul de vest al României și a 
fost parașutat undeva lângă Arad. 

Dovadă că serviciile de spionaj și con- 
traspionaj române, și mai ales cele sovieti- 
ce erau bine informate o constituie faptul că 
a fost arestat imediat după parașutare. 
Știau că va veni, erau pregătiți, la posturi. A 
fost legat înainte să-și revină din emoțiile 
parașutării. Privind retrospectiv, Nicu Popa 
consideră că prinderea lui imediată a fost 
un noroc. Avea instrucțiuni ca prima per- 
soană pe care s-o contacteze să fie sora 
sa, o persoană de încredere pe care o des- 
emnase autorităților americane. Dacă ar fi 
luat contact cu ea, ar fi fost amândoi ares- 
tati și ar fi pricinuit și mai multă suferință fa- 
miliei sale. 

Fişa matricolă penală Nicolae Popa (faţă) 


Dacă ar fi reușit, misiunea lui era să 
revină la Galaţi, să depisteze și să urmă- 
rească pe principalii membri ai partidului 
comunist, liderii, să afle unde locuiesc, date 
despre familiile lor, puncte slabe, intentii, ce 
susținători au, etc. 

Ofițerii MAI l-au dus legat la București, 
la închisoarea Uranus. Era renumită atunci, 
pe locul unde se afla ea s-a ridicat peste 
ani Casa Poporului. Ce ironie! Câţi români 
ştiu că această măreaţă construcţie 
comunistă a înghiţit sub zidurile ei locurile 
unde au fost torturați, bătuţi, schingiuiți 
bestial mii de patrioți adevăraţi, că splendo- 
rile Casei lui Ceaușescu au acoperit ocea- 
ne de sânge, lacrimi și suferință? Urmele 
materiale ale crimelor comuniste începeau 
să se piardă odată cu începerea acestei 
construcții: frumoasă pentru unii, megalo- 
manică pentru alții! 

Fișa matricolă penală Nicolae Popa (verso) 


În închisoarea Uranus a fost bătut crunt 
să mărturisească crima de „înaltă trădare de 
tară”. Avea o constituție atletică, era tânăr (la 
Uranus a împlinit 20 de ani)), credea în 
Dumnezeu și era hotărât să reziste. Se gân- 
dea la familie, nu voia să sufere din cauza 
lui, nici nu știa dacă aflaseră că este în tară. 

Anchetele au durat câteva luni, din mai 
până în august. Una spunea el, alta con- 
semnau anchetatorii! Când s-a considerat 
că „mărturisise” suficient ca să poată fi tri- 
mis în judecată, a fost transferat la Jilava, 
„Bastilia” românească. Acolo a fost închis 
în perioada cât s-a judecat procesul. 
Acesta a durat puţin, de fapt, era o formali- 
tate. Pedepsele se împărțeau cu dărnicie, 
erau stabilite dinainte. El a primit 25 de ani 
muncă silnică pentru crima de „înaltă 
trădare de țară”. Era noiembrie 1951, avea 
deci 20 de ani! 

Imediat după aflarea sentinței se 
aștepta să fie trimis în altă parte. Totuși, 
momentan a rămas la Jilava. Era printre cei 
mai tineri detinuti, toți îi spuneau „puștiul”. 
Colegii de celulă îl simpatizau și îl prote- 
jau. Spre sfârșitul lunii noiembrie 1951 a 
venit o comisie de la București care a triat 
deținuții acestei închisori în funcţie de stu- 
dii, profesii, orientare politică. Unul dintre 
colegii de celulă, care trecuse deja prin fata 
comisiei, i-a șoptit din mers să nu spună că 
este elev. N-a apucat să-i spună și de ce. 
S-a gândit la repezeală să spună că este 
muncitor. Dar, în cazul că ar fi fost întrebat 
ce meserie are, nu cunoștea nici una. Când 
a ajuns în fata comisiei nu luase o decizie, 
s-a bâlbâit și a spus că este funcționar. Din 
nou Dumnezeu l-a ajutat, a fost o declaraţie 
inspirată. 

Ulterior a aflat că elevii din anii terminali 
și studenţii au ajuns la Pitești, unde se știe 
de acum ce s-a întâmplat, muncitorii la 
Gherla, unde s-a extins fenomenul 
reeducării în 1951, iar închisoarea Aiud, 
unde a fost repartizat și el, a fost destinată 
intelectualilor. 

Regimul de detenție de la Aiud a fost 
foarte sever, dar nu de talia celui de la 
Pitești. A murit după torturi grele floarea 
intelectualității românești, dar multi dintre 
deținuții de aici erau oameni la vârsta 
senectuţii. Condiţiile grele de detentie, tor- 
tura zilnică, regimul de izolare în condiții 
inumane i-au secerat pe o parte din 
deținuții de aici. Toate acestea au generat o 
grevă a deținuților de la Aiud la care a par- 
ticipat și el. A fost tinut în lanţuri pe toată 
perioada grevei, contrar tuturor normelor 
internaţionale care interzic chinurile fizice 
pentru un individ aflat în greva foamei. 

In ianuarie 1952 s-a făcut o nouă triere. 
La Aiud au rămas numai legionarii, iar Nicu 

Popa a ajuns la Gherla. A avut norocul să 
nu fie în această închisoare în același timp 
cu echipa de bătăuși a lui Turcanu. Şi el a 
prins un regim de detentie dur, dar nu poate 
spune că a trăit iadul îndurat de cei pe care 
s-a experimentat „reeducarea”. A rămas la 
Gherla până în 1958. 

Fiind catalogat „trădător de țară”, con- 
form dosarului, a fost trimis la Pitești în 
1958, închisoare destinată între 1958-1959 
celor asemenea lui. Oricât de strict fusese 
păstrat secretul despre ceea ce se petre- 
cea la Pitești, prin celelalte închisori se mai 
aflase câte ceva. Ştia că acolo deținuții 
fuseseră supuşi unor torturi peste putință 
de suportat, în urma cărora nu mai 
rămâneai om întreg nici fizic, nici psihic. 
Erau rari cei care au rezistat torturii și nu-și 
dădeau sufletul diavolului. Nu erau de con- 
damnat fiindcă suntem cu toţii oameni și 
fiecare are o limită dincolo de care nu mai 
poate suporta. N. Popa se temea foarte 
mult că va ajunge și el în situaţia celor care 
decăzuseră sub pragul demnităţii umane, 
că va deveni turnător, călău, „om nou”. 
Spre norocul lui, din 1952, celebra „reedu- 
care” de la Pitești încetase. 

După un an de Pitești a fost trimis la 
Dej, în 1959. A avut la această închisoare 
surpriza să fie chemat la anchetă de un 
maior venit de la București, Isidor Hollingher, 
era numele lui. Conform dosarului de 
„rădător”, acesta i-a propus să accepte o 
colaborare cu Securitatea, promiţându-i în 
schimb eliberarea imediată. Era suficient 
să-și pună semnătura pe o declaraţie gata 
completată și ar fi devenit om liber. 

Pentru câteva clipe s-a gândit că are 
deja aproape 10 ani de închisoare, că mai 
are încă 15 de executat, că are aproape 30 
de ani vârsta și până la eliberare va fi un 
om deja bătrân, că cine știe ce se mai 


poate întâmpla în acești 15 ani și a fost ten- 
tat să semneze. Dar și-a revenit repede și 
a spus un „NU” categoric la propunerea lui 
Hollingher. De-a lungul anilor, după elibera- 
re, i-a revenit foarte des în minte acel epi- 
sod și i-a mulțumit lui Dumnezeu că i-a dat 
puterea și înțelepciunea să refuze propune- 
rea aceea nedemnă pentru tot ce îndurase 
până atunci, pentru felul în care fusese 
educat și crescut, pentru viaţa lui în gene- 
ral. A fost fericit că și-a păstrat sufletul 
curat, că nu și-a trădat camarazii de su- 
ferință și n-a acceptat să colaboreze cu un 
regim pe care românii l-au urât din tot sufle- 
tul. Este mândru și acum de decizia pe care 
a luat-o atunci. Așadar a rămas în conti- 
nuare în închisoare... 

Curând după aceea, mai exact de prin 
1963, regimul în închisorile comuniste s-a 
mai atenuat, s-a simtit o oarecare relaxare. 
Cei bolnavi erau tratați de medici, erai chiar 
obligat să raportezi când nu te simțeai bine. 
S-a îmbunătăţit hrana, gardienii și ancheta- 
torii le vorbeau civilizat, li se adresau cu 
„tovarășe deţinut”, au început să le fie 
aduse ziare în celulă, lucru uimitor pentru 
ceea ce trăiseră până atunci, când 
deținerea unui creion și a unui petic de hâr- 
tie era un delict dintre cele mai grave. 
Acum mai puteau afla și ei ce mai este pe 
„afară”, ce se mai petrece în lume. 

In 1961 a fost mutat de la închisoarea 
de la Dej din nou la Gherla. și aduce amin- 
te ce surpriză totală a fost pentru ei în 1963 
când toti cei 5.000 de detinuti au fost scoși 
în curte și au vizionat filmul românesc „Un 
surâs în plină vară”, urmat, firește, de un 
documentar despre legionari și „fărăde- 
legile lor”. Deţinuţii au înțeles ușor care era 
scopul acestei activități „culturale”, dar tot 
s-au bucurat. Era pentru prima dată când 
se vedeau între ei toti cei închiși în temutul 


Nicolae Popa. Foto Corina Misăilă 


penitenciar. Era o atmosferă terifiantă. S-au 
întâlnit frate cu frate, copii cu părinți, rude, 
prieteni care-au avut câteva clipe la 
dispoziție să se îmbrățișeze și să schimbe 
câteva vorbe. 

In închisoare, Nicu Popa a avut prilejul 
să cunoască multe personalități. Este con- 
vins că pentru perioada aceea, asocierea 
unei închisori cu o „facultate” era justificată. 
Ajungeau colegi de celulă pentru perioade 
mai lungi sau mai scurte de timp cu mari 
valori ale culturii și vieții politice românești, 
oameni alături de care te bucurai să 
trăieşti. Erau pentru cei tineri, care nu 
apucaseră să-și termine școala, exemple 
de demnitate, integritate morală, inflexibili- 
tate în fața tentaţiilor cu care erau ade- 
meniti. Oamenii aceștia erau respectați și 
iubiţi. Parcă aduceau cu ei lumină în celule- 
le întunecate în care Lucifer îi pândea la 
orice pas. Ei le dădeau forța morală pentru 
a rezista cu demnitate lucrărilor diavolești și 
le dădeau speranța că va veni și ziua când 
călăii lor vor trebui să dea socoteală, iar ei 
vor fi din nou liberi. Iși doreau ca astfel de 
oameni să rămână cât mai mult timp cu ei 
în celulă, dar securiștii aveau lecţia bine 

învățată: nu îi lăsau prea mult în aceeași 
formulă pentru a nu se crea între detinuti 
prietenii trainice, pentru a împiedica 
mișcările lor de frondă, sau, cel mai adesea, 
pentru a strecura printre ei informatori care 
să îi „prindă” cu ceva nedeclarat la anchete. 

A fost în celulă cu prof. Nicolae 
Mărgineanu' de la Cluj, care le ţinea prele- 
geri de psihologie iar tinerii îi sorbeau fieca- 
re vorbă, îi urmăreau logica, credinţa, rezis- 
tenta morală și-L rugau pe Dumnezeu să ii 
țină cât mai mult împreună. Mircea 
Nicolau?, lon Halmaghi* i-au fost mentori în 
multe privințe, îl alintau și-i spuneau „puștiul”. 

Pe lângă toate relele, închisoarea lui a 
avut și partea ei folositoare. Pe el închisoa- 
rea l-a transformat în bine. l-a întărit carac- 
terul, voinţa, l-a călit. A devenit mai bun, 
mai tolerant, credința în Dumnezeu i-a de- 
venit atât de puternică încât se bucura că 
suferă pentru Christos. Uneori i se părea 
chiar că nu suferă destul. Işi amintește că 
erau momente când lua asupra lui vini care 
nu erau ale lui, accepta voluntar să fie pe- 
depsit în locul altora, bucuros că suferă 
pentru Christos. Odată, la Gherla, gardienii 
au găsit o tablă de șah, confecţionată de un 
deținut din niște deșeuri pentru a se mai 
distra în celulă. A cerut imediat să iasă la 
raport vinovatul. Nu era el, dar a ieșit în fată. 
A acceptat de bună voie să fie pedepsit și și-a 
salvat de la bătaie un coleg bătrân, care nu 
se ştie dacă ar fi rezistat torturii. 

A fost eliberat în 1964, pe 1 august, 
odată cu alţi detinuti gratiati. Avea 33 de 
ani, era încă tânăr. Acumulase în închisoa- 
re experiență cât pentru mai multe vieți. 
Perspectivele de a-și reface viata în liberta- 
te erau puține. Familia lui avusese mult de 
suferit pentru că avea în sânul ei un 
„dușman al poporului”. Tatăl lui, om chib- 
zuit, echilibrat, gospodar, credincios, care 


MEMORIA 


trudise din greu alături de mama pentru ei, 
copiii, ajunsese prin anii '60 muritor de 
foame. Fusese expropriat, din orice servi- 
ciu, oricât de rău, era dat afară. Ajunsese 
să-și câștige existența ca hingher. 

Fraţii lui, militari de profesie, au fost 
degradati, scoși din rândurile armatei și 
lucrau în mină. Numai una dintre surori 
reușise să înșele „vigilența” Securității și 
era contabilă la Uzina Electrică din Galati. 

După eliberare a mai avut probleme cu 
Securitatea, permanent. Fiindcă era absol- 
vent a patru clase de liceu comercial, după 
eliberarea din închisoare sora lui l-a ajutat 
să se angajeze la uzina unde lucra și ea, ca 
ajutor de contabil. Angajarea a durat putin, 
a fost descoperit și dat afară pentru că un 
„bandit” nu poate lucra cu cifre, nu prezintă 
garanție într-un loc de muncă unde are 
acces la secrete de stat. 

Intre timp se și căsătorise, avea mare 
nevoie de un loc de muncă. Aceeași soră l-a 
angajat ca muncitor necalificat la Combi- 
natul Siderurgic Galaţi. A învățat „din mers” 
meseria de electrician, meserie care avea 
să-i prindă foarte bine mai târziu. Consi- 
deră că tot mâna lui Dumnezeu a fost și în 
această privință. 

In tot acest timp era urmărit, suspectat, 
chemat foarte des la interogatorii. Era sus- 
pectat că face legătura între legionarii din 
București și cei din Galaţi, ceea ce nu era 
deloc adevărat. Pentru el tracasarea și 
stresul de a se ști permanent în vizorul 
Securităţii era insuportabil. Avea de-acum 
și copii, patru la număr, se simțea dator să-i 
protejeze, să le asigure liniștea și condiții 
de viață decente. Voia să-i scutească de 
suferință, de griji și frică și de aceea se 
gândea tot mai des să plece din România. 

Era mult mai greu de această dată, 
având în vedere că acum trebuia să-și ia cu 


el familia. Urmărea orice posibilitate s-ar fi 
ivit. Așa a aflat că guvernul american a 
condiționat furnizarea de tehnologie către 
România de schimbul cu foști deținuți poli- 
tic. In iunie 1979 a făcut demersurile nece- 
sare pentru a obține aprobarea pentru ple- 
care. După 10-11 luni de așteptare a primit 
aprobarea. S-a prezentat la ambasada 
americană de la București. A fost primit de 
consulul Lawrence Goodrich, căruia i-a 
relatat despre prima sa plecare din 
România, despre modul în care revenise și 
detenţia care a urmat. Acesta i-a cerut 
dovezi că ceea ce spusese era adevărat, i-a 
adus, și într-un timp foarte scurt a obținut 
aprobarea să plece. Oficialul american i-a 
garantat că nu are nevoie de sponsori pen- 
tru a-și plăti cheltuielile. 

A vândut tot ce agonisise până la acea 
dată și și-a cumpărat bilete de avion. A fost 
ajutat și de un prieten și a ajuns mai întâi în 
Italia. După două luni și jumătate de aștep- 
tare a plecat în SUA, la Los Angeles. 

A muncit pe brânci și a reușit pe tărâm 
american. Au fost ajutaţi la început de o 
familie de baptiști care le-a asigurat un 
adăpost la un motel. In decurs de un an, cu 
sacrificii și seriozitate în tot ce făcea, a 
reușit să-și închirieze un apartament și în 
final și-a cumpărat propria casă. 

Acum familia lui, care s-a mărit după ce 
a ajuns în SUA cu încă doi copii, nu este cu 
nimic mai prejos decât familiile americane 
alături de care trăiesc. Și-a făcut o firmă 
împreună cu copiii săi, specializată în pro- 
bleme de electricitate, meserie învățată de 
nevoie la ieșirea din închisoare, și le merge 
bine. Muncesc cu totii, la fel ca în România 
în copilăria lui, nu pregetă să sacrifice zilele 
libere în care americanii preferă să se 
odihnească, sunt săritori, fac treabă de cali- 
tate, sunt solicitati și se descurcă de minu- 


ne. Au rămas uniţi, toți membrii familiei 
contribuie la bunul mers al societăţii pe 
care și-au construit-o. Și-a crescut copiii în 
religia ortodoxă, vorbesc în casă româ- 
nește, au făcut tot ce le-a stat în putință să 
aibă, la Los Angeles, mica lor Românie. 

Nu a putut să mai revină în România 
până la revoluţia din decembrie 1989. A 
suferit enorm că n-a putut fi prezent nici la 
înmormântarea mamei sale, care a dece- 
dat în noiembrie 1989. Dar imediat ce-a 
aflat că regimul Ceaușescu a căzut și în 
România s-au deschis granițele, a venit. Pe 
1 ianuarie 1990 era deja în România și 
Dumnezeu i-a ajutat să aibă posibilitatea să 
nu revină cu mâna goală. A adus 4 tone de 
medicamente, fericit că poate fi, chiar și 
pentru scurtă vreme, printre ai lui. Și de 
atunci vine acasă în fiecare an. 


Note 

' Nicolae Mărgineanu (1905-1980), doctor în psiholo- 
gie, cercetător și conferenţiar universitar, fondatorul 
școlilor profesionale din România. A fost arestat la 14 
aprilie 1948 și condamnat la 25 de ani muncă silnic. A 
executat pedeapsa la Văcărești, Malmaison, Jilava, 
Pitești, Aiud, Cluj Tribunal, Gherla, Dej. A fost eliberat la 
26 iunie 1964. Informaţii din fişele matricole penale din 
Arhiva Administraţiei Naţionale a Penitenciarelor 
(AANP). A scris volumul de memorialistică, Amfiteatre și 
închisori, Editura Dacia, Cluj-Napoca, 1991. (n. red.) 

* Mircea Nicolau, născut la 26 noiembrie 1914 în 
București. Profesor de filozofie, comandant legionar. A 
fost arestat la 12 iulie 1948 și condamnat la muncă sil- 
nică pe viață, pedeapsă redusă ulterior la 25 de ani 
muncă silnică. A executat pedeapsa în închisorile 
Jilava, Baia Sprie, Aiud. A fost eliberat la 1 august 1964. 
Informaţii din fișa matricolă penală din AANP. (n. red.) 

* lon Halmaghi, născut la 20 decembrie 1918 în 
Alliance, SUA. Profesor. A fost arestat de la 10 iunie 
1941 până la 15 decembrie 1942. Rearestat la 8 iulie 
1948 și condamnat la 15 ani muncă silnică, pedeapsă 
redusă ulterior la 11 ani și 3 luni. A executat pedeapsa 
în închisorile Aiud, Jilava. A fost eliberat la 6 septembrie 
1956. Rearestat la 12 februarie 1958 și condamnat la 15 
ani muncă silnică, pedeapsă comutată ulterior în 25 de 
ani muncă silnică. A executat pedeapsa în închisorile 
Văcărești, Jilava, Aiud. A fost eliberat la 1 august 1964. 
Informaţii din fișele matricole penale din AANP. (n. red.) 

Vladimir Beșleagă 

(n. 25.07.1931, Mălăiești, 
Grigoriopol). Romancier, 
eseist, traducător și om politic. 
Absolvent al Universităţii de 
Stat din Moldova (1955) unde 
și-a susținut ulterior și docto- 
ratul. Din anii '60 până în 
prezent a publicat numeroase 
romane și a colaborat la 
diferite publicaţii culturale. 
Deputat în primul Parlament 
al Republicii Moldova (1990- 
1994). Scriitor al Poporului 
(1991). 

Dintre cărţile publicate amintim 
selectiv: Zbor îrînt (Chișinău, 
1966), Acasă (Chișinău, 1976, 
reeditat în 1998 cu titlul 
Nepotul și textul comentat), 
Ignat și Ana (Chișinău, 1979), 
Durere (Chișinău, 1979), Suflul 
vremii (Chișinău, 1981), Sînge 
pe zăpadă (Chișinău, 1985), 
Cumplite vremi (Chișinău, 
1990), Jurnal (1986-1988) 
(Chișinău, 2002), Cruci răstur- 
nate de regim. Mănăstirea 
Răciula. 1959 (Chișinău, 
2006), Dialoguri literare 
(Chișinău, 2006), Hoţii din 
apartamente (Chișinău, 2006). 
Sursa info și foto 
https://m.moldovenii.md/mad/pe 
ople/204 (accesat la 
25.07.2020). 


VLADIMIR BEȘLEAGĂ 


De unde ești? - 
Din Mălăiești! 


Așa eram întrebat cu multi ani în urmă. Eu răspundeam 
plin de mândrie pentru satul meu. Era în anii de studenție, 
în anii '50, pe când fusese editată o hartă, în care baștina 
mea prezentată la scara ei apărea mai cât capitala republi- 
cii. La care eu: „Măi, Chișinăul nu-i decât un sat ceva mai 
mare! 

Un pic de istorie. Prima mențiune documentară a unei 
localități cu acest nume în stânga Nistrului aparține consi- 
lierului regal austriac de la Viena Gheorg Reichersdorf, 
care a consemnat la 1541 pe harta lui trei localități: 
Chisculung, Chetrosu și Mălăiești. Ce-i drept acela se afla 
mai la nord, dar important este însuși faptul. Or, vechea 
Enciclopedie' menţionează o altă dată: 1778, dar nu e clar 
pe ce se bazează. Oricum, mândria mea pentru satul natal 
are și un alt argument forte: în eseul Basarabia, Mihai 
Eminescu scrie cu mâna lui: „pe partea stângă a Nistrului 
se află mai multe localități românești, printre care 
Dubăsari, iar mai la sud Mălăieștii!” 

De unde au venit strămoșii noștri? Din Ardeal, ceea ce 
o demonstrează particularitățile graiului, dar și unele obice- 
iuri: anină și acaț pentru nisip și salcâm și învârtitul 
mămăligii... Are satul meu și destule turcisme-tătărisme, 
care confirmă ce a scris Ureche cronicarul: „atunci când 
turcii au cuprins partea de la Dunăre cu Chilia, o samă de 
lume de acolo a plecat și s-a așezat pe decindea” Nistrului 
mai sus de Tighina.” Avea în vedere localitățile Buturi, 
Teiul, Tocmăgiu, Mălăiești... 

In spaţiul românesc există până în zilele noastre vreo 
15 localități cu numele Mălăiești: patru între Prut și Nistru, 
iar 11, în România. O adevărată salbă, care a marcat pe 
parcursul secolelor fenomenul transhumantţei, așa numitul 

Drum al Oilor - Oierilor, care coborau cu 
turmele de la munte la șes, ajungând până 
la poalele Caucazului... 

Vechimea Mălăieștilor mai poate fi 
certificată de cele patru cimitire: unul la 
marginea dinspre sud, pe lângă prima 
bisericuță de lemn, care nu mai există, alte 
două pe la marginile opuse ale așezării, iar 
unul în chiar inima satului, care iarăși a 
dispărut, pentru că au fost construite case 
pe acel loc. Dar și de cele două biserici de 
piatră, ambele distruse de bolșevici... 

Să poposim asupra unor date de altă 
natură, cum ar fi moșia Mălăieștilor și fluxul 
trăitorilor lui. Pe cât țin minte din auzite, 
satului dispunea de vreo 12.000 de deseti- 
ne? de pământ; înainte de cel de-al Doilea 
Război Mondial, Mălăieștii numărau ca la 
vreo 2.500 gospodării și vreo 9.000 de 
locuitori. Acum s-a împuținat, scăzând mai 
la jumătate, dacă nu chiar mai mult, și asta 
judecând după numărul de elevi: erau la 
1.300, a coborât la vreo trei sute și ceva... 

Pe parcursul existenței sale seculare 
Mălăiești au cunoscut diferite regimuri: de 
la cel otoman, dat fiind că era așezat pe un 
fel de teritoriu neutru între Regatul polono- 
lituanian, ceea ce ne-o spun cronicile 
turcești, dar și cunoscuta Movilă a Pașei 
din dealul de răsărit al satului, și lespezile 
de pe mormintele turcești, pe care le-am 
apucat și eu, copil fiind, până la regimul 
separatist de azi, trecând prin cel țarist, cel 
bolșevic, dar și câțiva ani memorabili de 
Administraţie civilă Română în timpul celui 
de al Doilea Război Mondial. 

Dacă în fiecare om „o lume își face 
încercarea” așa precum spune Poetul, cu 
atât mai mult un sat este ca o Impărăţie și 
are istoria sa, cu multele întâmplări și eve- 
nimente care rămân să dăinuie în memoria 
fiilor săi de-a lungul generaţiilor. Eu ca unul 

născut între cele două conflagratii mondiale 
am acumulat știri despre cele întâmplate 
consătenilor mei pe parcursul a cel puțin 
vreo două secole. La acestea, selectiv, aș 
vrea să mă opresc în continuare. Din seco- 
lul XIX îmi apare figura unui consătean, pe 
numele lui Mihail Simionovici Mitul, care a 
studiat la Academia de Agronomie din 
Sankt Petersburg, a fost trimis la Sahalin, 
s-a manifestat acolo ca o personalitate de 
excepție, lăsând un studiu științific de mare 
valoare, iar după moartea-i timpurie mor- 
mântul lui a devenit un loc de pelerinaj pen- 
tru localnici. Despre el a scris Anton Cehov 
în cartea Sahalin. La fel îmi apare o altă 
figură de mălăieștean celebru, acum din 
secolul XX, care se numea Mihail 
Kozmovici Grebencea*, matematician de 
mare clasă care a devenit cunoscut în 
imperiul ruso-sovietic prin manualele sale 
după care se studia disciplina respectivă. 
De altfel, eu mi-am trăit copilăria anume în 
casa fostului învățător Kozma Ilarionovici 
Grebencea, al cărui fiu era Mihail... 

Acum despre câteva evenimente care 
au marcat profund memoria consătenilor 
mei. Atunci când am deschis ochi la lume, 
vârându-mă printre cei adulţi și sorbind cele 
ce povesteau, mereu auzeam: „Când cu 
austriecii... Când cu Denikin“ și Petliura”... 
Atunci când cu Kotovski'...” Erau amintiri 
din războiul civil, din care o să mă opresc la 
Răscoala țăranilor împotriva bolșevicilor. 

Era în vara lui 1919, pe vremea 
secerișului. Prin locurile noastre bântuiau 
unitățile bolșevice care își instalaseră 
sovietele lor... Basarabia se unise cu 
România în 1918, iar la noi bolșevicii tur- 
bau... De unde și mișcarea antibolșevică 
puternică... A existat și factorul economic 
care a unit satele: am în vedere cele de 
moldoveni, de ruși lipoveni, cum era vecina 


noastră Ploska, coloniile germane Kassel, 
Glukthal. Toate împreună contra celor care 
veneau asupra lor să rechiziționeze recolta 
de pâine proaspăt secerată... Am aflat de 
acea întâmplare încă în copilărie. Zicea 
mătușă-mea, Axinia: „Când o vinit Kalesnic 
și noi am fugit la Ploska, mama cu vaca de 
funie, iar eu de patru ani mă tineam de 
coada vacii...” Acel Kalesnic era komandi- 
rul bolșevicilor, dar să vezi minune! 
Căpetenia răsculaților era tot Kalesnic, din 
Plosca, acesta fiind fratele lui. Şi mai spu- 
nea lumea că fratele bolșevic a pus tunurile 
să tragă asupra casei fratelui său rebel, ba 
mai mult, ştiind că copilul lui, al bolșevicului 
se afla în casa aceea... Așa vremuri, 
păgâni, nu oameni! lar cât despre 
mălăieșteni, știu că ideologul rebelilor era 
mălăieșteanul Tihon Marian, iar comandan- 
tul militar Gore Bârnaz. După înăbușirea în 
sânge a răscoalei — au fost măcelăriți la 
vreo 50 de bărbaţi și flăcăi — Gore Bârnaz, 
fost ofițer în armata țarului, a fost chipurile 
lăsat să fugă, dar au venit călăreții după el 
și din fugă l-au tăiat, întâi un braţ, al doilea, 
apoi și capul i l-au retezat și atunci se 
prăbuși la pământ... 

Vin anii '30 când cu mare tam-tam se 
consolidează Puterea Sovietică sub forma 
cincinalelor staliniste, pornește colectiviza- 
rea forțată, deportările țărănimii nesupuse, 
în valurile cărora nimerește și piere bunicul 
meu de pe mamă, Andrii Ciocârlan. Urmea- 
ză foametea care s-a numit Holodomor, cu 
6 milioane de morţi, urmată de Marea 
Teroare, în care sunt seceraţi fără vină și 
judecată alte sute de mii și... Și aici mă 
opresc, pentru că nu-mi mai ajunge sufletul... 

lată acesta a fost raiul bolșevic în vâl- 
toarea căruia am făcut și eu ochii la Soare 
ca să ajung aceste zile de acum și să fac 
tristele și dureroasele mele mărturisiri... 


Dar mare-i Dumnezeu și nemărginită 
mila lui! După acele întunecate și grele zile 
a binevoit să ne dăruiască și nouă, trans- 
nistrienilor, doi ani și aproape jumătate de 
viață slobodă și luminată de binefaceri și 
credință creștinească, ani care s-au întâm- 
plat a fi în răstimpul sângerosului al Doilea 
Război Mondial, care segment de istorie s-a 
numit ADMINISTRAȚIA CIVILĂ ROMÂNĂ 
IN TRANSNISTRIA. Să nu vină cineva să- 
mi ponegrească acele timpuri etichetându- 
le în fel și chip, că eu sunt gata să-i dau cu 
mii de argumente în cap, pentru că am trăit 
acel scurt dar sfânt timp-răstimp, ba chiar 
SUPRATIMP, și-l port în fiinta mea ca cel 
care m-a plămădit și m-a format ca om, 
chiar dacă aveam numai 10-13 ani! 

Când mă gândesc la acele vremuri îmi 
apare întâi și întâi imaginea pârăiașului de 
lângă casa noastră, pe a cărui gheaţă noi 
copiii ne jucam. Unii se dădeau de-a șuiul 
cu patinele, altii jucau în bani cu bomba, 
dar era o bucurie și o hărmălaie de nedes- 
cris. Ceea ce era absolut neobișnuit, și asta 
nu am să uit cât oi fi și oi trăi, este faptul că 
dimpreună cu noi, puștanii se jucau și multi 
flăcăi și chiar bărbaţi bine copti, cu familii și 
copii ca noi! Ce vreau să mentionez cu 
asta? 

Războiul începuse din iunie și armata 
română trecuse Prutul pe la Țiganca, iar 
cea germană tăiase din sus dinspre 
Cernăuţi direcţi spre Rostov pe Don. Astfel, 
teritoriul rămas dincoace a ajuns izolat, 
rușii fugeau să iasă din încercuire, ai noștri, 
luaţi în armată, cădeau prizonieri la nemti, 
iar aceștia îi predau românilor, care îi elibe- 
rau, așa că se umpluse satul de lume... 

Și nu numai astă mare bucurie pentru 
părinți și neveste, dar li s-a întors oamenilor 
pământul, caii și uneltele luate la colhoz, s-a 
întors credința, obiceiurile strămoșești, ast- 

fel că unde înviaseră șezătorile, iar 
nunțile... în fiecare săptămână se făceau 
câte șase, opt, până la zece nunți, așa că 
noi, cei mici, nu reușeam să ajungem pe la 
toate să ascultăm convocările ce le spu- 
neau flăcăii și să auzim cum cetele de vor- 
nicei strigau și chiuiau la îndemnul vornicu- 
lui mare: „Gurișoară, băieți!!!” Dar cununii- 
le! Numai la câte am fost, la biserică, pen- 
tru că părinții mei, oameni văzuți, erau 
poftiți să cunune ba pe unii, ba pe alţi tineri 
însurăței! 

Am multe amintiri de neuitat a împărtăși 
celor de azi și despre minunata școală 
românească, cea care ne-a adus ferme- 
cătoarele cărți, în primul rând basmele, 
geografia, folclorul, orele de religie, Imnul 
Regal pe care îl intonam la prima lecţie... 

Mă voi opri la doar câteva momente. In 
mai 1942, în centrul satului, pe locul unde 
se aflase statuia tiranului Stalin, atunci 
dărâmată, s-a încins o magnifică Horă a 
Unirii, în care ne-am prins și noi, elevii... Alt 
moment: la scrânciobul de Paști, scrânciob 
cu leagăne, a venit să-și dea fata și un 


e s 
Ai 
flăcău de-ai noștri care fiind luat în Armata 
Roșie, căzuse prizonier la nemti, se înrola- 
se în armata germană, așa că apăruse în 
uniformă nemţească... | se spunea Alioșa 
Neamţul. Așa a rămas în memoria mea. 
Știu că părinții mei au fost poftiţi la serata 
care i-au făcut-o părinţii lui și au adus de 
acolo o panglică a Wehrmachtului... Acolo, 
la scrânciob, s-a iscat o bătaie între el și alți 
flăcăi, chipurile că încercase Alioșa să-și 
dea fata fără rând, așa că au intervenit jan- 
darmii români și l-au arestat... Dar cum în 
Transnistria administraţia militară era 
germană, o rudă de-a lui a sărit pe cal, a 
fugit la Tiraspol, a anunțat comandamentul, 
aşa că în nici jumătate de oră a sosit un 
camion german și l-au eliberat pe Alioșa, 
luându-l cu ei... 

In primăvara lui '44 s-a întors frontul, 
flăcăii și bărbaţii noștri au fost mobilizați, 
băgaţi ca oile ca dezertori în prima linie și 
cei mai mulţi au căzut la Calfa și Șerpeni, 
pe malul Nistrului... lar ultimul primar, Arion 
Cangaci, vecinul nostru, a fost spânzurat în 
mijlocul satului și lăsat în ștreang trei zile și 


Credit foto: Vadim Șterbate. 


trei nopti, ca să bage frica în oameni pentru 
totdeauna. L-am văzut și eu, cu ochi de 
copil, așa că să nu-mi spună cineva de 
viata fericită în raiul bolșevic... 

De ce repet aste vorbe și convingeri ale 
mele, dar și ale consătenilor mei? 

Pentru că a revenit puterea satanică, 
care a măcinat vlaga Mălăieștilor, sacrifi- 
când în război floarea bărbaţilor, apoi a dat 
tifosul și foametea de după război, a urmat 
apoi zarea de ceva libertate din '90, dar a 
fost pus la cale războiul pe Nistru și... au 
căzut Mălăieștii mei în ghearele separa- 
tiștilor ruși... 


Note 

* Textul a mai fost publicat în Natura, nr. 339/2020, 
https:/Awww.natura.md/de-unde-estidin-malaiesti. 

' Enciclopedia sovietică moldovenească, vol. 4, 
literele L-N, Chișinău, 1974, p. 442. 

* Potrivit DEX = teritoriu de partea cealaltă a unui 
râu. (n. red.). 

* Potrivit DEX = unitate rusească de măsură a 
suprafeței, folosită mai demult și la noi, egală cu 1,09 
ha. (n. red.). 

* A se vedea în limba română Anton Pavlovici Cehov, 
Insula Sahalin, Editura Polirom, lași, 2017 (n. red.). 

* Mihail Grebencea (1897-1948) matematician, 
profesor universitar. A absolvit Universitatea din Mos- 
cova în 1919 și a lucrat la Universitatea din Moscova 
și la Institutul Pedagogic Orășenesc din Moscova 
între 1933-1948. https://ro.wikipedia.org/wiki/Mi- 
hail_Grebencea (accesat la 1.07.2020), (n. red.). 

* Anton Ivanovici Denikin (1872-1947), general 


La încheiere o vorbă rostită de o 
profesoară din Mălăiești pe când treceam 
pe lângă Coșniţa?. A zis așa: „Oamenii ăștia 
au luptat și au rămas cu Moldova, iar 
bărbaţii noștri...” Și a oftat adânc... lar de la 
un tânăr mălăieștean, student la Cluj, am 
auzit acestea. Zicea așa: „Când au pornit 
separatiștii de la Tiraspol război s-a adunat 
la noi o formaţie de trei sute de tineri, am 
cerut arme de la Chișinău, ca să-i dezba- 
tem, dar nu ne-a’ dat...” Şi s-a dus și el cu 
privirea în depărtări... 


13 aprilie 2020 


locotenent în Armata Imperială Rusă (1916), mai 
târziu unu dintre cei mai importanți lideri ai contra- 
revoluționarilor albi în timpul războiului civil rus 
(1917-1922). https://ro.wikipedia.org/wiki/Anton_Iva- 
novici_Denikin (accesat la 1.07.2020), (n. red.). 

"Simion Peliura (1879-1926), publicist, scriitor, jur- 
nalist, politician și om de stat ucrainean, lider al luptei 
pentru independența Ucrainei după izbucnirea 
Revoluţiei Ruse din 1917. În timpul războiului civil rus 
a fost, pentru putin timp, președinte al Ucrainei. A 
fost asasinat la Paris în 1926. https;//ro.wikipe- 
dia.org/wiki/Simon_Petliura (accesat la 1.07.2020), 
(n. red.). 

* Grigori Kotovski (1881-1925), conducător militar 
și activist politic comunist din Basarabia. 
https://ro.wikipedia.org/wiki/Grigore_Cotovschi 
(accesat la 1.07.2020), (n. red.). 

* Localitate pe malul stâng al Nistrului (n. red.). 

Mirela Rusu 

este profesor de limba 
franceză la Liceul Tehnologic 
„Decebal”, din Drobeta Turnu 
Severin, membră a Asociaţiei 
Foștilor Deținuți Politic și 
președinta asociaţiei non- 
guvernamentale Act 
Integration, Mehedinţi. Licenţă 
în limba și literatura franceză - 
limba și literatura română, 
Facultatea de Litere și Istorie, 
Universitatea Craiova (1997), 
Master Modernitatea în 
Literatura și Cultura 
Europeană, Universitatea 
Spiru Haret (2009), Master 
Managementul Sistemelor 
Logistice, Universitatea 
Craiova (2019). A contribuit la 
implementarea mai multor 
proiecte educaţionale locale, 
naţionale și europene care au 
vizat: promovarea drepturilor 
omului, a integrării sociale, a 
învățării interculturale și globa- 
le, dezvoltarea competenţelor 
personale și profesionale ale 
tinerilor și adulţilor. A publicat 
ca autor studii și articole în 
revistele pedagogice 
Confidente, Orizonturi școlare, 
iTeach: Experienţe didactice, 
Edict: Revista Educaţiei etc. 


MIRELA RUSU 


Memorii 
dintr-un geamantan 


lon, Clemansa și Serafima-Maria Ursan 
- O familie reunită după 70 de ani 


1984, Romania, undeva, în județul Mehedinți. 

Urcă în pod, întinde ziarele și înșiră bucăţile astea pe 
ele. O să se usuce mai bine acolo și sunt la adăpost. Odată 
ajunsă în pod, copila întinde ziarul și aranjează fructele așa 
cum îi spusese mama, Serafima. Inainte să coboare vede 
un vraf de cărti rupte și un obiect mai mare, prăfuit. 

O întreabă pe mamă: Ce cărți sunt astea? 

lritată, mama se răstește: Dă-te jos! Nişte vechituri! 

Fata a rămas cu gândul la ele. Și într-o zi, când părinții nu 
sunt acasă, pune scara la pod, urcă și începe să răscolească 
prin cărțile și obiectele pe care le văzuse. Sunt așa diferite fată 
de ce aveau ei în casă. Vede un altfel de carte de istorie, cu 
fotografia regelui, în care Ceaușescu și comunismul nu apar. 
Găseşte un manual de franceză, dinainte de război, un atlas 
școlar care arată o altfel de Românie și alte cărti pe care le 
răsfoiește, dar nu prea le înțelege. 

Deschide obiectul mare și prăfuit, care era, de fapt, 

Un geamantan. 

Eticheta din interior, scrisă cu litere aurite, arata că pro- 
venea din Viena, Austria. In el erau nişte dresuri subțiri, o 
rochiță de mătase, un guler de blană de vulpe roșie, un pal- 
ton uzat, două cutiuțe vechi cu pudră, una neutră și cealaltă 
roșie, folosite. 

Le inspiră parfumul. (Mama nu avea, nu folosea 
niciodată farduri.) 

O cutie de tablă. 

O deschide. Fotografii, scrisori, documente. Citește scri- 
sorile și află despre... 

Dragoste. 

Nu-i vine să creadă cât de frumos își exprimă dragostea 
acel bărbat, Nelu, pentru femeia căreia i se adresează. 

Se uită la fotografii. 

Cine sunt? 

Femeia este îmbrăcată elegant. Este fină, rujată, cu 
părul aranjat după moda acelor timpuri. 

Pe fotografii găsește numele întreg al lui Nelu: lon 
Ursan. 

Cu toate că știa că putea fi certată, duce cutia de tablă 
în casă și o întreabă pe mama 

Cine sunt cei doi? 

Mama izbucnește în lacrimi. Sunt părinții mei! E 
ghiozaănelul meu! 

Cutia de tablă nu era o simplă cutie de tablă. Era 
ghiozdănelul mamei sale. 

Fetei nu-i vine să creadă că stătuse atâta timp alături de 
bunica sa (decedată în 1982) și nu o cunoscuse cu 
adevărat. Bunica spunea povești și cânta în limba franceză, 
nu se gândise niciodată s-o întrebe de unde știa limba 
franceză atât de bine. Cum fusese copilăria și tinerețea ei? 
Cine fusese bunicul? 

Și va trece mult timp până fata va afla cine erau. Mama 
îi spune că tatăl său a murit de inimă, demult, când ea era 
mică. Pune ghiozdănelul undeva într-un sertar și atât. 

In perioada comunistă, nimeni din familie nu vorbește 
despre cei doi bunici materni ai fetei. 

Pe parcursul a zeci de ani, cu greu, fata va afla frânturi 
din povestea tragică a vietii celor doi. 

După Revoluţia din 1989, mama îi dezvăluie puținele 
lucruri pe care le ştia despre ei: că mama sa, Clemansa 
(Coca) era secretară la o primărie, vorbea fluent limba 
franceză, era o femeie frumoasă, educată, inteligentă, pe 
care toți cei care o cunoșteau o admirau. Tatăl bunicii era 
medic veterinar, iar mama bunicii era casnică. 

lon Ursan, tatăl, participase la ambele războaie mondia- 
le, avea gradul de căpitan, fusese decorat. Avusese funcția 
de prim-pretor pentru multi ani, în plasa Severin, în plasa 
Hotin (acum dincolo de Prut) și în Ilișești, în Moldova. 
Fusese ridicat de comuniști în aceeași zi cu preotul din 
Săveni sau llișești?, judecat și murise în închisoare. Unde, 
când, cum și de ce? Nu știa. 

Clemansa nu mai avea servici, pierduseră tot. Le ajuta 
bunicul mamei, Gheorghe, pensionar, fost medic veterinar. 
Atunci când și acesta a murit, rămase singure, fără vreun 
venit, au fost izgonite abuziv din casă, de autorități. Bunica 


MEMORIA 


lon Ursan în Primul Război Mondial, 


lon Ursan în timpul celui de-al Doilea 
Război Mondial 


Străbunica și bunica Clemansa, copil 


Serafima-Maria - fiica lui lon și a 
Clemansei Ursan 


Clemansa și mama, Serafima, copil fiind, având un singur 
geamantan și doar banii de drum, au ajuns în Mehedinţi, la 
rude. Au ajutat la treburile gospodărești, la îngrijitul și 
păscutul animalelor domestice, la creșterea nepoților, trăind 
cu suportul rudelor și o pensie luată mai târziu de 
Clemansa, până la căsătoria mamei. Ă 

Serafima a urmat liceul de la Halânga, Mehedinți. Işi 
amintea că stătea la internat și de multe ori nu avea ce să 
mănânce, uneori mânca mămăligă cu pătrunjel sau 
mămăligă cu gem. In fiecare an școlar, înainte de 1 Mai, în 
jurul orei 2-3 dimineața, directoarea liceului îi scotea pe toti 
elevii în curte, să facă repetiții pentru defilare, voia să fie 
totul perfect. 

In anii '80, Serafima-Maria a urmat Facultatea de 
Agronomie, secția Horticultură, la Universitatea Craiova. In 
1990, când era ingineră la Protecţia Plantelor, s-a îmbolnăvit. 
In 1995 a decedat și ea, după o lungă și grea suferință. 

Ghiozdănelul. Este pe punctul de a fi pierdut pentru a 
doua oară. 

Intoarsă acasă, într-un week-end, fata Serafimei (1997, 
studentă) găsește un morman de hârtii, vechituri, gunoaie, 
care urmau a fi arse, aruncate de familie. Se urcă pe mor- 
man și se uită mult timp printre ele. La baza mormanului 
găsește ghiozdănelul, plin cu documente și îl aduce din nou, 
în casă. 

lon Ursan 

lon Ursan, născut pe 5 aprilie 1897, în comuna Trânca 
(Trinca), Basarabia, fost pretor principal în plasele 
Storojineţ, Margina, județul Severin, Chișcăuţi - Hotin, 
llișești - județul Suceava, apolitic. A murit în penitenciarul 
Aiud, pe data de 28 august 1953. Cauza morţii a fost 
consemnată ca hemoragie cerebrală (?). Fusese arestat la 
15 martie 1952 și condamnat la 10 ani muncă silnică pentru 
crimă contra umanităţii. După spusele unei mătuși, lon muri- 
se în aceeași zi în care îi fusese dată sentința de la 
Tribunalul Suprem, în '53. 

lon Ursan a trecut prin penitenciarele Jilava, Aiud. 

Fusese căsătorit de două ori și divorțase tot de două ori, 
ultima dată pentru a le proteja pe fiica sa Serafima-Maria și 
pe soția sa Clemansa. A avut doi copii: un băiat Valentin, din 
prima căsătorie și pe Serafima-Maria, din a doua căsătorie. 

Cu prețuire, în memoria lui lon, a Clemansei Ursan și a 
fiicei lor, Serafima-Maria, născută în 1950. 

MIRCEA ŞI MIHAI CARP 
Amintiri din Chişină 


Amintirile lui Mircea Carp 

M-am născut la Gherla. Acolo am revenit, totuși, de mai 
multe ori și coincidența a făcut să particip, în timpul 
războiului, cu regimentul meu, la eliberarea orașului natal. 
Scurt timp după aceea am trăit la Chișinău. Aceste două 
orașe sunt pentru mine două repere, din două regiuni 
românești reunificate cu patria mamă, la sfârșitul Primului 
Război Mondial. La Gherla am trăit foarte puțin, doar doi 
ani, iar apoi următorii patru ani la Chișinău. Deși copil, 
amintirile nu mi-au rămas prea multe, dar au fost foarte 
puternice și au marcat partea aceea a copilăriei mele. 

Tatăl meu, ofițer activ de cavalerie, a fost la garnizoana 
de la Gherla și apoi la Chișinău — în nordul Moldovei lui 
Ștefan cel Mare. 

Copil fiind am fost impresionat, atât cât poate fi impre- 
sionat un copil de 4-6 ani, de orașul Chișinău, cel plin de 
taine și de locuri neasemuit de frumoase, cu cazărmi multe 
și în special cu cai frumoși, mai ales cei din regimentul 
tatălui meu — 3 Roșiori — unde mă ducea și pe mine ade- 
sea, la cazarma regimentului din Buiucani. O mare atracţie 
pentru mine, la vârsta aceea, au fost caii. Acolo, la 
Buiucani, m-a urcat tata prima oară pe cal și am rămas 
atașat pe viată de ființa demnă, blândă, puternică și 
credincioasă a acestui animal. 

Am dus o viată frumoasă la Chișinău, eram un copil 
fericit într-un oraș vesel, eliberat cu câtva timp înainte. 
Atunci am luat și primele lecţii de vioară, care nu s-au lipit 
de mine, deși sunt un mare amator de muzică bună. 

La fel de mare pentru copilul din mine era fascinația 
pentru uniforma vărului meu, fiul unui văr al mamei mele, 
elev la Liceul Militar „Regele Ferdinand”! Mergeam la fieca- 

Mihai Carp 

Gabriela Carp 


Loc. col. Constantin Carp 


re sfârșit de săptămână cu tatăl meu ca să-l 
luăm pe vărul meu la masă acasă la noi, și 
eram captivat de elevii de la Liceul Militar 
„Regele Ferdinand” care, după ore, se 
răspândeau în toate direcţiile de pe treptele 
liceului, lăsând în urma lor strălucirea uni- 
formelor atât de frumoase. Chipiul cu pom- 
pon pe care îl purtau a trezit atunci în mine 
dorința de a mă face militar ca ei, dar și ca 
tatăl meu, care purta o uniformă atât de 
frumoasă, mai ales cea de paradă, cea de 
ofițer de roșiori, cu dulman de astrahan pe 
umăr, cu căciulă de astrahan și desigur cu 
nelipsitul pompon. 

Din amintirile mele de atunci, mi se 
perindă în faţa ochilor vizita reginei Maria la 
Chișinău, după moartea regelui Ferdinand. 
Regina a venit la Chișinău să viziteze ora- 
şul și să inspecteze garnizoana. Era atunci 
o atmosferă de sărbătoare, plină de entu- 
ziasm, în care se pregăteau orașul, insti- 
tuțiile, oamenii și regimentele să o întâm- 
pine pe prima doamnă a tării, eveniment la 
care eram și eu prezent. Cu prilejul vizitei 
reginei, mă aflam împreună cu mama pe 
balconul unei case, chiar pe traseul pe 
unde trebuia să treacă alaiul și eram destul 
de agitat, alergând dintr-o parte în alta a 
balconului, așteptând, totuși, mai mult să-l 
văd pe tata în uniforma minunată decât pe 
regină. 

La un moment dat a apărut un pluton de 
roșiori cu lănci care aveau stegulete în vârf, 
prima unitate a cortegiului, apoi o trăsură 
cu regina, o femeie frumoasă care râdea și 
făcea cu mâna mulțimii ce nu înceta să o 
aclame. In dreapta trăsurii regale era colo- 
nelul Hariton Dragomirescu, comandantul 
Regimentului 3 Roșiori și în stânga trăsurii 
era desigur, ținta atenţiei mele, tata — loco- 
tenent colonelul Constantin Carp, ajutor de 
comandant —, cu frumoasa lui uniformă, pe 


care eu îl sorbeam din ochi. 

Apoi toată lumea a dispărut îndreptân- 
du-se spre centrul orașului, spre statuia lui 
Ștefan cel Mare, unde trebuia să aibă loc 
primirea oficială a reginei de către toate 
oficialităţile, reprezentanții armatei, ai școli- 
lor, ai minorităților, etc - așa cum mi-au 
povestit părinții mei ulterior. 

A urmat receptia și mai târziu regina a 
fost invitată să inspecteze regimentul de 
cavalerie. Reginei îi plăceau nespus de 
mult caii, arma cavaleriei. Insă regina era 
atașată de orice regiment de cavalerie şi nu 
numai, pentru că ea era atașată de întrea- 
ga armată română. A inspectat atunci câte- 
va grajduri, după care a intrat și în grajdul 
unde se afla calul favorit al tatălui meu, 
care îl însoțise și pe front, și care se numea 
Colibri. Tata ținea foarte mult la acest cal 
deosebit de frumos. La un moment dat, 
regina s-a oprit în fata lui Colibri, (după cum 
mi-a povestit tata mai târziu) și atunci a fost 
un moment de mare îngrijorare pentru tata, 
pentru că se știa că regina urma o veche 
tradiție feudală: când își exprima admirația 
față de „ceva”, de cele mai multe ori 
aștepta să Îi fie dăruit... Or tatăl meu nu era 
dispus să se despartă de al său Colibri și 
atunci s-a folosit de o stratagema. In timp 
ce regina vorbea cu ceilalţi și se uita la cai, 
tatăl meu a început să se joace cu unul din 
cei doi cockeri negri ai reginei. Regina a 
observat și i-a zis: Colonele, văd că-ți plac 
Câinii mei! 

După o lună, când tatăl meu aștepta cu 
groază să i se ia calul, lucru care nu s-a 
întâmplat, a primit pe neașteptate un cadou 
din partea reginei Maria, un pui de cocker 
negru, pe care l-am avut cu noi multi ani și 
pe care l-am botezat Lord. 

Nu am revăzut de atunci Chișinăul 
niciodată în viața mea. In schimb, au fost 

acolo atât fiul meu, Mihai, care a avut noro- 
cul să ajungă la Chișinău și va povesti 
impresii din călătoriile sale de acolo, atât ca 
funcţionar al ambasadei americane sau de 
funcționar NATO, cât și regretata mea 
soție, Gabriela. 


Amintirile lui Mihai Carp 

Am vizitat Chișinăul prima oară în 1990, 
când încă era capitala Republicii Sovietice 
Socialiste Moldovenești. Intâmplarea a 
făcut că lucram la teza mea de Masterat, la 
London School of Economics, cu tema 
„Renașterea Democratică în RSSM” și 
eram hotărât că trebuie să ajung cumva la 
Chișinău, să culeg impresii pentru cer- 
cetările mele. In acel timp toată Europa 
Centrală și de Est era în plină schimbare 
politică, inclusiv Uniunea Sovietică, unde 
după 70 de ani de comunism, oamenii 
cereau mai multe drepturi. In RSSM, fosta 
Basarabia, care fusese anexată de 
Uniunea Sovietică urmare a pactului 
Molotov-Ribbentrop, mii de cetățeni reven- 
dicau utilizarea «limbii noastre», adică a 
Limbii Române, scrisă cu alfabet latin și nu 
chirilic. Auzisem de demonstrații și adunări 
săptămânale în fata statuii lui Ștefan cel 
Mare, care se amplificau de la zi la zi. 

Inainte să ajung la Chișinău, plecând 
din România post-revoluţionară, am luat 
legătura prin telefon cu lurie Roșca, liderul 
carismatic de atunci al Frontului Popular, 
nou înfiinţat. Pe baza unei invitaţii oficiale 
am primit o viză turistică ce mi-a permis să 
trec Prutul pentru prima oară, în vara anului 
1990, însoţit de un prieten bun din 
România. Innoptasem înainte în capitala 
istorică și frumoasă a Moldovei, lași. La 
graniță, de partea sovietică, așa cum era 
de așteptat, am fost „intervievat” timp de o 
oră de un domn în civil, care era cam sus- 

picios că un tânăr american de origine 
română avea de gând să viziteze Chișinăul. 
Până la urmă mi-a dat drumul să trec. 

Primele impresii din Chișinău, venind 
eu tocmai din România în plină tranziţie 
post-ceaușistă (și după mineriade), au fost 
pozitive. Am găsit un oraș provincial curat 
și ordonat. Pe străzi erau încă multe semne 
în limba rusă, deși se auzeau ambele limbi, 
adică româna și rusa. Biroul Frontului 
Popular era situat într-o casă modestă, în 
centrul orașului istoric, unde lucrau mai 
mulți voluntari care organizau mișcarea de 
emancipare națională. Aveam cu mine și 
câteva ajutoare care au fost primite cu 
multă gratitudine. Dar, cel mai important, 
am găsit un spirit național româno-moldo- 
venesc plin de mândrie, dar și de modestie, 
în cadrul celor angajati pentru o schimbare 
politică. Deja în anul 1990 era clar că 
Uniunea Sovietică, în forma ei de atunci, nu 
putea să supraviețuiască. Deși Frontul 
Popular nu pleda deschis pentru alipirea cu 
România, readucând adevărul istoric în 
atenţia opinii publice, era totuși o prioritate 
pentru toți. 

Câteva luni mai târziu, după terminarea 
studiilor în Marea Britanie și întoarcerea 
mea la Washington, am avut prilejul să-l 
însoțesc pe Primul Ministru reformator al 
RSSM, Mircea Druc, la întâlnirile sale cu 
oficialități americane. Cu puţin timp după 
aceea, Republica Moldova ca și alte foste 
republici ale Uniunii Sovietice, și-a declarat 
independenta. 

Nu puteam să-mi închipui atunci că, în 
mai puțin de un an, voi ajunge din nou la 
Chișinău, de data aceasta detașat ca diplo- 
mat american de la Berlin, unde eram în 
primul meu post. 

In aprilie 1992 Statele Unite erau una 
din primele tări occidentale care au stabilit 


relaţii diplomatice cu Republica Moldova. 
Multe contacte și relații care mi le făcusem 
înainte la Chișinău mi-au fost de un mare 
folos în noua mea activitate diplomatică. In 
total am stat câteva luni în detașare, contri- 
buind la extinderea relaţiilor Statelor Unite 
cu Republica Moldova. Ambasada SUA se 
găsea și ea într-o vilă mai veche în centrul 
istoric al orașului Chișinău. Pentru un tânăr 
american, cu origini familiale în această 
parte a Europei, a fost o mare onoare să 
fac parte din primul staff al noii Ambasade. 
Pentru mine și colegii mei, precum și pen- 
tru toți cetățenii Republicii Moldova, era o 
perioadă plină de speranțe după destră- 
marea Uniunii Sovietice. 

Pe lângă activitatea mea profesională 
am avut și ocazia să vizitez mai multe locuri 
frumoase din Moldova, pline de istorie, ca, 
de exemplu, mănăstirea Căpriana. 

Desigur, eram foarte conștienți și atunci 
că întemeierea unor instituții democratice, 
redresarea economiei, și asigurarea secu- 
rităţii într-o lume care se schimbase pro- 
fund, nu erau ușoare. Ca dovadă, în ace- 
lași an a început conflictul din Transnistria, 
amenințând de la început independența și 
suveranitatea Moldovei și arătând că pen- 
tru unii imperiul vechi trebuia susținut cu 
orice preț. Dar, în ciuda acestor mari pro- 
bleme, Moldova ca și celelalte tări din 
Europa Centrală și de Est, s-au angajat să 
parcurgă un proces de transformare. 

Mulţi ani mai târziu, în 2014, m-am reîn- 
tors la Chișinău — de data aceasta ca 
funcționar NATO, să ţin o prelegere la 
Universitatea Liberă (ULIM). A fost din nou 
o perioadă tensionată în regiune, ca în 
ceilalți ani: Rusia ocupase cu forta 
Crimeea, teritoriu ucrainean. Această 
acțiune agresivă a Federaţiei Ruse în 
Ucraina a fost o provocare serioasă, nu 


numai pentru țările membre NATO, dar 
pentru toată comunitatea Euro-Atlantică, 
inclusiv pentru Moldova — un conflict care 
până în ziua de astăzi nu este rezolvat. 

24 de ani după prima mea vizită la 
Chișinău am găsit orașul transformat pro- 
fund. Mașini luxoase ale unor oligarhi tre- 
ceau pe lângă case istorice care, multe 
însă, erau în prag de prăbușire. In afara 
capitalei existau sate părăsite de zeci de 
mii de moldoveni care căutau un viitor mai 
bun în Occident. Dar, în aceeași ordine de 
idei, cunosc și tineri români din Republica 
Moldova care dau dovadă de dârzenie și 
care nu s-au lepădat de speranta de a 
putea contribui la un viitor mai bun. Poate 
că generaţia părinților și bunicilor lor, care 
au ieșit în stradă în 1990 și au strigat „noi 
suntem acasă”, va putea servi ca exemplu. 


Amintirile Gabrielei Carp 

Gabriela, soția mea, în calitate de 
membră a Academiei Româno-Americane 
de Arte și Ştiinte — ARA, fondată în Statele 
Unite în 1976, a fost la Chișinău în 1993, la 
Congresul ARA, ca șefă a secţiei de artă, 
împreună cu monseniorul Octavian Bârlea. 

ARA promova valorile românești din exil 
și rezultatele acestora doar cu accente 
pozitive. In acest context mentionez că 
ARA a fost condusă de mari personalități 
distincte ale neamului românesc, printre 
care îi amintesc pe Monseniorul Octavian 
Bârlea sau pe laureatul premiului Nobel, 
moldoveanul George Emil Palade. 

Prin regulamentul ARA, congresele 
acestei organizații înființată în exil, nu se 
puteau ține decât într-un oraș american sau 
canadian. După schimbarea regimului 
comunist din România, primul Congres 
ARA s-a tinut în patria mamă, la București, 
în 1991, iar al doilea, din 1993, în mod sim- 

bolic s-a tinut la Chișinău, când președinte 
a fost monseniorul Octavian Bârlea. 

Incerc să redau din amintire impresiile 
Gabrielei de la Chișinău. Primirea dele- 
gaților la congres a fost făcută la 
Mănăstirea Căpriana, aceeași frumoasă 
mânăstire pe care avea s-o viziteze și fiul 
meu mai târziu, una dintre cele mai vechi și 
mai frumoase din Moldova strămoșească. 
Situată la 40 km nord-vest de Chișinău, are 
statutul de mânăstire domnească și este un 
aşezământ monastic care s-a bucurat, de-a 
lungul vremurilor, de grija multora dintre 
marii domnitori ai Moldovei: a fost zidită în 
vremea domniei lui Alexandru cel Bun, apoi 
restaurată și dezvoltată de Ștefan cel 
Mare, Petru Rareș, Alexandru Lăpușneanu 
și Vasile Lupu. 

La congresul al XVIII-lea al ARA de la 
Chișinău au participat membri ai ARA cât și 
nenumărați invitați de peste Atlantic, din 
Europa și din țară. Ceea ce impresiona și 
tulbura în același timp era faptul că se vor- 
bea doar în limba română, chiar dacă 
uneori cu accent, chiar dacă uneori în dia- 
lect, dar totul se desfășura în limba cea 
strămoșească. A fost o adevărată întrunire 
de români de aceeași limbă și credință, 
uniți în cuget și în simţiri, o adevărată 
Românie Mare. 

Ce putea fi / sau este mai adevărat, 
decât; „In aceeași limbă / Toată lumea plân- 
ge, / In aceeași limbă / Râde un pământ”, 
după cum spunea Grigore Vieru în poezia 
In limba ta. 

Aceasta era atmosfera de comuniune 
românească descrisă de Gabriela. 

F: 

Aceste trăiri mi-au readus în minte isto- 
rica întrunire a Sfatului Țării de la Chișinău, 
din 27 martie 1918, condusă de lon Inculet, 
când a fost votată democratic unirea 

Basarabiei cu România de către delegatiile 
venite de la mii de kilometri, și chiar dacă 
au fost și disensiuni din partea unor grupuri 
etnice, asociindu-se totuși cu toții hotărârii 
majorității și au strigat împreună „Trăiască 
Unirea Basarabiei cu România de-a pururi 
și totdeauna!” 

De atunci multe s-au schimbat. 
Basarabia a fost ocupată, eliberată, iar 
ocupată. Ceea ce s-a schimbat foarte mult 
este compoziţia etnică. Peste un milion de 
români au fost deportați, urmând apoi un 
amestec dintre populația rămasă şi 
nenumărați funcţionari sau cetățeni ruși 
care s-au împământenit în locul celor 
deportaţi, urmând apoi căsătoriile mixte. Cu 
vremea, mulți români au plecat la lucru în 
străinătate, alții, tot din motive economice 
dar şi naţionale, au pășit peste malul 
celălalt, în România. 

Cum spuneam la început, eu nu am mai 
ajuns niciodată la Chișinău: a rămas o 
dorința neimplinită. Apoi pentru mine au 
urmat războiul, cedarea rușinoasă a 
Basarabiei, ocupația, vremurile Cortinei de 
Fier, refugiul, serviciul meu la Vocea 
Americii, la Europa Liberă... alte evenimen- 
te. Astfel nu am mai ajuns acolo, regretând 
mereu acest lucru, gândindu-mă mereu cu 
nostalgie și cu dragoste la acest oraș 
încântător, spunându-mi ca voi merge din 
nou acolo la anul, la anul, la anul... Dar, așa 
cum scrie cronicarul Miron Costin în 
Letopisețul Țării Moldovei, „nu vremurile 
sunt sub om, ci omul sub vremuri”. 

Insă nici vremile nu sunt aceleași întot- 
deauna, uneori sunt cu sabie și scut, alteori 
cu adevăr și dreptate! 

Să auzim numai de bine! 


München, octombrie 2020 


Corneliu Constantinescu 

s-a născut în Buzău în 1929. 

A fost profesor titular la 
Universitatea Tehnică Federală 
din Zürich (ETH Zürich) (1978- 
1996). 

Doctor în matematică din 1958. 
A lucrat la Institutul de 
Matematică al Academiei 
Române (1954-1972). 

Ulterior, în 1972, a fost cercetă- 
tor la FIM (ETH Zürich), profe- 
sor invitat la EPF Lausanne 
(1972-1973) și la ETH Zürich 
(1973-1976) și profesor titular la 
TU Hannover (1976-1978). 
Domeniile sale de cercetare au 
fost: Suprafetele Riemann, 
Teoria Potențialului Axiomatic, 
Spatii de Măsuri, Algebre C*. 


httos://ethz.ch/en/the-eth- 
zurich/organisation/who-is- 
who/retired- 
professors/details.NzcyNDI=.TGI 
zdC80MDEsMTk1NzY4MzcwO 

==.html (accesat la 
27.01.2021) 


CORNELIU CONSTANTINESCU 


Câteva amintiri de la 
Consiliul Naţional de Ştiinţă 
şi Tehnologie și de la 
Institutul de Matematică 


Scopul acestui Consiliu (CNST) era de a planifica acti- 
vitatea științifică pe întreaga tară pentru următoarele 
decenii. El era împărțit în 12 secţii. Prima era matematica, 
a doua era fizica, și așa mai departe, ultima era o sectie, 
care controla toate celelalte secții și avea un fel de drept 
de veto pentru toate acestea. Intr-o zi am fost chemaţi de 
Profesorul Nicolae Teodorescu (Nae)' mai mulți matemati- 
cieni (lista conţinea pe toti foștii noștri profesori) și am fost 
informaţi că s-a înființat acest Centru, că va trebui să 
colaborăm cu el și că vom fi plătiți pentru munca noastră. 
După care Nae a început să citească un text, în care ni se 
explica ce trebuie să facem. Intrucât nu pricepeam nimic 
din această explicaţie, am închis urechile și am început să 
mă gândesc la o problemă de matematică. Tovarășe pro- 
fesor — a spus Ciprian Foiaș” — daţi-mi voie să vă spun ce 
am înțeles eu din acest text. La data respectivă Ciprian 
era elevul favorit al lui Nae, dar peste câtva timp îi va 
deveni dușman de moarte. Bineînţeles că eu n-am price- 
put nimic nici din ce spunea Ciprian. Dar același lucru s-a 
petrecut și cu Profesorul Gheorghe Vrânceanu’, care a 
spus și el că n-a priceput nimic din ce au vorbit Nae și 
Ciprian. La care Profesorul Grigore Moisil“, spre râsul tutu- 
ror, a spus: De vreme ce Ciprian a înțeles, ce nevoie mai 
este să înțelegem și noi? și spiritele s-au liniștit. In înche- 
iere Nae a întrebat dacă mai sunt alte probleme. La care, 
din nou, Vrânceanu a întrebat: Unde ne încasăm banii? 
Ceea ce a provocat din nou un râs general. Cu asta 
ședința de deschidere s-a încheiat și a fost fixată data pri- 
mei zile de lucru. 

Prima zi de lucru s-a desfășurat sub conducerea totală 
a lui Ciprian. Remarc, în paranteză, că profesorii noștri n-au 

mai apărut niciodată, ci se mulțumeau să încaseze banii. 
Noi toți eram așezați la diferite pupitre cu câte o hârtie pe 
care scriam cele ce ne dicta Ciprian. Spre marea mea 
uluială, Ciprian menţiona toate centrele matematice din 
tară, știa numele persoanelor din acestea, cunoștea acti- 
vitatea lor științifică și știa, în plus, ce vor face în 
următoarele decenii. La plecare, mergând cu Ciprian, 
acesta își făcea griji, că prezicerile lui s-ar putea dovedi 
false. Sfinte Dumnezeule, m-am gândit eu, iată ce griji 
stranii îi trec lui prin cap. 

Textele scrise de noi au fost lipite împreună de către 
secretara lui Nae și au luat forma unui imens cearceaf cu 
dimensiunile aproximative de 1189 mm pe cam 10 metri. 
Marea dramă, pe care a trăit-o Nae după câtva timp, 
rezulta dintr-un text primit de la Secţia 12 a CNST-ului 
(cea cu drept de veto). Textul spunea că cearceaful nostru 
nu se potrivea cu cel al fizicienilor şi ni se cerea să-l adu- 
cem la același format cu al lor. Totul trebuia făcut în grabă, 
căci secretara lui Nae urma să plece a doua zi în conce- 
diu. Ea era dispusă să lucreze oricât de mult, dar numai în 
cursul acelei zile. Nae mi-a telefonat și m-a întrebat dacă 
pot veni de urgentă la sediul CNST-ului. La răspunsul meu 
pozitiv a fost foarte bucuros și a trimis mașina Centrului, 
ca să pot să ajung cât mai repede. La sediu l-am mai găsit 
pe Ciprian. Impreună am constatat, că soluția problemei 
era deterministă, cearceaful trebuia redus cam la dimen- 
siunea unei hârtii de, să zicem, cam un metru pe vreo 70 
de cm. Am luat, deci, o foarfecă și am tăiat fără milă tot 
restul. Astfel s-a încheiat activitatea noastră de câteva luni 
de zile. Bani pentru această muncă nu mai primeam de 
mult. La sfârșit Nae mi-a propus să devin secretarul lui, 
ceea ce implica un salariu fix. l-am mulțumit pentru propu- 
nere, dar i-am spus că tocmai scriu o carte și îmi lipsește 
timpul necesar pentru alte activităţi. Da, a zis Nae, scrie- 
rea unei cărți este un lucru foarte important și înțeleg că 
toată atenţia trebuie concentrată pe această activitate. A 
apelat după asta la Alexandru (Bobi) Lascu, care a acceptat. 

Intr-o zi m-a chemat la Institut doamna Olga 
Dimitrescu, secretara, și mi-a spus că ne-am trezit cu o 
directivă prin care ni se cerea să punem în concordanță 
rapoartele de activitate ale diferitelor sectoare cu datele 
CNST-ului. Cu această ocazie Radu lordănescu;, 

Institutul de Științe 
Matematice a fost înființat 

în 22 decembrie 1946. 

În 1949 a fost fondat Institutul 
de Matematică al Academiei 
Române (IMAR). 

A fost desfiintat în 1975 în urma 
unei decizii a președintelui 
României și re-fondat în 1990. 
http://www.imar.ro/organiza- 
tion/presentation/history.php 
(accesat la 27.1.2021). 


Consiliului Naţional pentru 
Știință și Tehnologie (CNST) 

a fost a fost înființat în 1973. 
https://lege5.ro/Gratuit/he2deob 
v/decretul-nr-275-1973-privind- 
organizarea-si-functionarea-con- 
siliului-national-pentru-stiinta-si- 
tehnologie ?d=2021-01-26 (acce- 
sat la 27.01.2021) 


Secretarul științific al Institutului, a produs 
o scenă de teatru de cea mai înaltă calita- 
te. S-a prefăcut că n-a înţeles întrebarea 
mea și m-a rugat să o repet. Eu mi-am dat 
seama că joacă teatru, așa că am repetat 
râzând întrebarea. lordănescu a izbucnit 
într-un râs fără margini, iar când în sfârșit 
s-a liniștit, mi-a explicat, că aceste texte se 
află închise într-un seif, care nu poate fi 
deschis decât cu două chei simultan, una 
din ele aparținând ofițerului politic atașat 
Institutului, și că seiful poate fi deschis 
numai în cazuri excepționale. Nu mi-a tre- 
buit decât puțin timp ca să găsesc soluția: 
voi face un raport cu asociaţii fictive, căci 
acest raport va ajunge într-un sertar oare- 
care și nimeni nu se va uita la el. 

Ceva mai grav s-a petrecut la scurt 
timp, când am primit de la forurile superi- 
oare un text despre secretele de stat. 
Acestea erau clasificate după gradul lor de 
importanță, iar secretarul de partid al Insti- 
tutului de Matematică, Toader Morozan;, 
era însărcinat cu întocmirea dosarului. 


' Nicolae-Victor Teodorescu (1908-2000), mate- 
matician, membru titular al Academiei Române 
(1963) și decan al Facultăţii de Matematică- 
Mecanică a Universităţii din București. Membru 
corespondent al Academiei de Științe din România 
(1935), președinte (1973-1994) și președinte de 
onoare (din 1994) al Academiei Oamenilor de Știință 
din România. http://www.aosr.ro/en/asociatia-oame- 
nilor-de-stiinta-din-romania-1956-1996/; 
https://ro.wikipedia.org/wiki/Nicolae- 
Victor_Teodorescu (accesat la 27.01.2021). 

* Ciprian Foiaș (1933-2020). In 1958 devine cer- 
cetător la Institutul de Matematică al Academiei 
Române. Profesor la Universitatea din București 
(1966-1979), la Universitatea Paris-Sud (1979-1983) 
și la Indiana University (din 1983 până la pension- 
are). Din 2000 profesor și cercetător la Texas A&M 
University, unde a fost Distinguished Professor. 
https://ro.wikipedia.org/wiki/Ciprian_Foia%C8%99 
(accesat la 27.01.2021). 


Morozan a ales gradul cel mai redus de 
secret și a fixat ca secret organizarea 
Institutului, adică formula minimă posibilă. 

Într-o zi am fost chemat telefonic de 
către Doamna Olga Dimitrescu să vin de 
urgență la Institut. Sosise o delegaţie de 
matematicieni din RFG, compusă din două 
persoane, și trebuia să fie cineva care 
stăpânea limba germană. Am venit și am 
început să le pun eu întrebări. Tactica a 
funcționat destul de bine, căci ei răspun- 
deau cu mare plăcere, dar a venit și mo- 
mentul fatal în care n-am mai știut ce să 
întreb. Atunci m-au întrebat ei: Câţi mem- 
bri are Institutul de Matematică? Dacă 
răspundeam... mă lua dracul, că informaţia 
fusese clasată ca secret de stat, așa încât am 
făcut o impolitețe prefăcându-mă că n-am 
auzit întrebarea și am sorbit din cafeaua ce 
sta înaintea noastră. 

Cred că după tot ce am scris nu mai 
este nevoie să fie subliniată absurditatea 
funcționării instituțiilor din România din 
perioada comunistă. 


° Gheorghe Vrânceanu (Vrănceanu) (1900-1979), 
matematician, profesor universitar, membru al 
Academiei Române. http://150.uaic.ro/personali- 
tati/matematica/gheorghe-vranceanu/ (accesat la 
27.01.2021). 

“Grigore Constantin Moisil (1906-1973), matema- 
tician, considerat părintele informaticii românești. 
https://ro.wikipedia.org/wiki/  Grigore_C._Moisil 
(accesat la 27.01.2021). 

* Radu lordănescu (1940-  ), matematician, 
membru al Societăţii Matematicienilor Români și al 
Societăţii Americane de Matematică, unul dintre 
fondatorii Societăţii Balcanice de Geometrie 
http:/Awww.imar.ro/  “riordan/ (accesat la 
27.01.2021). 

€ Toader Morozan (1936 -  ), matematician, 
cercetător la Institutul de Matematică al Academiei 
Române (din 1990). http:/Awww.imar.ro/“tmorozan/ 
(accesat la 27.01.2021). 

Răzvan Cristian Bociu 

s-a născut în 2000 în 
București și este student la 
Facultatea de Limbi și 
Literaturi Străine. Din 
copilărie a fost atras de 
cunoaștere, i-a plăcut să afle 
cât mai multe, iar această 
sete de cunoaștere s-a trans- 
format repede într-o pasiune 
pentru învățat și mai ales 
pentru istorie. Pasiunea pen- 
tru istorie s-a dezvoltat și 
acum este interesat de o 
varietate de subiecte din 
sfera științelor umane pe 
care dorește să le aprofunde- 
ze în continuare. 


* Eseul a câștigat locul al III-lea 


RĂZVAN CRISTIAN BOCIU 


Politica în mileniul 
al treilea’ 


Atitudinea lui Corneliu Coposu 
în fața noilor provocări ale secolului 21 


În perioada 15 martie - 1 noiembrie 2020 Fundaţia Corneliu 
Coposu, în parteneriat cu Fundaţia Academia Civică și Fundaţia 
Hanns Seidel a organizat ediția a V-a a Concursului de eseuri 
dedicat studenţilor și elevilor, având ca temă, la alegere „70 de 
ani de la încarcerarea la Sighet a elitelor politice. Comparaţi 
clasa politică interbelică, comunistă și post-comunistă” sau 
„Cum credeţi că ar privi Corneliu Coposu provocările și ten- 
dintele lumii de azi?”. 

Juriul concursului a fost format din Ana Blandiana (scriitor, 
președinte al juriului), Doina Alexandru (jurnalist), Dan Pavel 
(profesor de științe politice), loana Boca (istoric), Tudor Călin 
Zarojanu (Scriitor și jurnalist). 

Incepând cu acest număr al revistei, prin amabilitatea 
Fundaţiei Corneliu Coposu și a d-lui lon-Andrei Gherasim, 
președintele executiv al acesteia, vom publica, pe rând, eseurile 
care au câștigat locurile III-I. 


Politica românească se află într-un punct vulnerabil în 
momentul de faţă, iar politicienii români nu par a fi pregătiți 
şi conştienţi, atât prin programele pe care le prezintă, cât și 
prin mentalitatea pe care o au, de problemele viitorului și 
schimbările pe care Planeta le va întâmpina. Din păcate 
pentru noi, România este subdezvoltată, dacă ne 
comparăm atât cu statele din vest cât și cu cele din fostul 
bloc sovietic. Ne aflăm la finalul clasamentelor europene la 
fiecare statistică, iar motivele pentru care suntem în conti- 
nuare pe linia de plutire sunt apartenenţa la Uniunea 
Europeană și NATO, două structuri supra-statale care ne 
mențin în rândul statelor democratice, în curs de dezvolta- 
re, și clasa de mijloc a populaţiei României, care susține 
valori europene și care exercită presiuni civice asupra fac- 
torului politic atunci când există derapaje instituționale. 

Așadar, înainte de exercițiul de ima- 
ginatie, voi încerca să arăt cum România a 
ajuns în acest punct, prezentând politica și 
democraţia pentru care România se zbate 
de 30 de ani să o creeze, iar după aceea 
voi arăta cum viziunea lui Corneliu Coposu 
se raportează la problemele politicii con- 
temporane și tendințele pe care acestea le 
au, concentrându-mă pe punctele cheie ale 
agendei politice în România, cât și în 
întreaga lume. 

Pornind de la momentul decembrie 
1989 și până în octombrie 2020, procesul 
de formare al unui stat democratic cu valori 
liberale, europene, și formarea unei clase 
politice noi, bazată pe competență și mora- 
litate, a reușit pe un plan restrâns. In repe- 
tate rânduri cetățenii României au fost 
nevoiti să voteze răul cel mai mic sau să se 
mobilizeze pentru a salva principii de bază 
ale democrației, deoarece politica a fost 
acaparată de indivizi care doreau să aibă 
putere și să o utilizeze în vederea instau- 
rării unui monopol ilicit asupra economiei, 
presei și societății din România. 

Acest sistem, care a continuat să 
funcționeze neîncetat din 1946 și până 
acum, își datorează succesul lui lon Iliescu, 
cel care s-a asigurat că toate structurile de 
putere și toate posturile din conducere 
rămân ocupate pentru o lungă perioadă de 
reprezentanți ai fostului aparat de partid. 
Din 1990 și până în 1996 acesta a apărat 
nomenclatura din era comunistă și a păs- 
trat-o în poziţii cheie pentru a putea contro- 
la întregul aparat de stat și a servi unor 
interese obscure, care au frânat dezvolta- 
rea României și transformarea tării într-o 
democrație reală, nu una „originală”, sin- 
tagmă explicată de Daniel Șandru ca fiind 
folosită pentru a legitima schimbarea regi- 
mului și instaurarea modelului democraţiei 


IULIE MEMORIA 
[ean piae e 


cu fond autoritar, în care opoziția era 
acuzată că dorește să destabilizeze țara, în 
timp ce interesele foștilor membri ai parti- 
dului comunist și ai ofițerilor de Securitate 
prosperau. 

In acest univers politic a trăit și Corneliu 
Coposu, o personalitate cu totul diferită de 
majoritatea politicienilor români, de atunci 
și de acum. Coposu știa că funcţiile de con- 
ducere nu sunt niște rampe pentru a ajunge 
la avuţie materială, ci o responsabilitate 
față de cei pe care îi reprezinți, chiar dacă 
te-au votat, chiar dacă nu. Era croit din alt 
material, un idealist cu principii de fier, 
acesta era ghidat de alte valori, unele care 
treceau de spectrul material al politicienilor 
care ne-au condus tara până acum. 
Vorbind despre lideri și politicieni, Seniorul 
spunea: „Calitățile de căpetenie pe care le- 
aş cere eu unui om politic sunt: fermitate în 
concepții, iubire pentru adevăr și refuzul de 
a tranzactiona principii”. Tocmai aceste 
calități au fost cheia politicianului Corneliu 
Coposu, cu toate că multi dintre cei care îl 
admirăm nu l-am cunoscut, există în con- 
ştiinţa colectivă imaginea sa, alături de 
puțini alți politicieni post-decembriști, iar 
această imagine este vie tocmai datorită 
discrepanței uriașe care există între ce am 
avut timp de 30 de ani la conducerea statu- 
lui și ce reprezentau acele persoane. 
Astfel, Corneliu Coposu rămâne un reper în 
conștiința colectivă datorită atemporalităţii 
apelului său la principii și modului în care 
acesta a reprezentat o alternativă la întrea- 
ga clasă politică autohtonă din acea 
perioadă. 

De la momentul decesului lui Corneliu 
Coposu și până acum, mulți politicieni au 
trecut prin Parlament, pe la televiziuni și 
prin Guvern, foarte mulţi au aspirat la pute- 
re, și destul de mulţi au ajuns să o aibă, dar 


majoritatea persoanelor care au ajuns la 
putere nu erau pregătiți pentru acest rol. 
Doresc în continuare să mă raportez la cei 
ce au condus țara sau au ocupat o poziție 
centrală în politica românească după moar- 
tea Seniorului și să îi compar cu acesta 
pentru a realiza o analiză a ce ar fi putut fi 
o țară condusă pe baza principiilor și ce a 
fost ea de fapt. 

Incepând cu anul 2000, după nereușita 
guvernării CDR, au apărut în prim-planul 
politicii românești actori care puteau distru- 
ge cu totul încercarea de realizare a 
democrație în România. 

Corneliu Vadim Tudor și Partidul Româ- 
nia Mare reprezentau exact opusul a ce 
portretiza Corneliu Coposu în anii '90. 
Aceștia au reprezentat la începutul anilor 
2000 „un simbol a tot ceea ce înseamnă 
intoleranță, exclusivism, antieuropenism, 
antiliberalism și antiintelectualism'”. Vadim 
Tudor dorea doar să acapareze scena 
politică ce se afla într-o zonă sensibilă după 
fragmentarea dreptei. Așa cum scrie 
Vladimir Tismăneanu, „Populismul postco- 
munist și-a găsit în el o întruchipare para- 
digmatică”*. Gândindu-ne la Coposu, ne 
putem imagina că acesta ar fi fost principa- 
lul opozant al lui Vadim Tudor și ar fi încer- 
cat să menţină Convenţia Democrată unită 
pentru a putea asigura că atenţia rămâne 
concentrată pe cei doi principali actori poli- 
tici, PDSR și CDR. Pe lângă problemele de 
integritate de care dădea dovadă Vadim 
Tudor, o altă problemă pe care o întruchipa 
era atacul asupra drepturilor omului, xeno- 
fobia și antisemitismul care erau teme 
cheie în discursul său. Acest discurs plin de 
ură împotriva adversarilor politici și ai unor 
tapi ispăşitori imaginati dorea să creeze în 
mentalitatea votanţilor PRM ideea de „noi” 
împotriva „lor”, lucru pe care se bazează 


fiecare regim totalitarist. Corneliu Coposu 
considera că „Adevărul absolut nu este 
monopolul nimănui” așadar, ar fi conside- 
rat discursul folosit de PRM un atac direct 
asupra libertăţii de opinie și de exprimare a 
oamenilor. 

Eșecul din 2000 al lui Corneliu Vadim 
Tudor se datorează atât liderilor politici 
care au făcut un compromis ideologic pen- 
tru a apăra interesele tării și ale democra- 
tiei în formare, „susţinerea lui Iliescu a fost 
singurul curs disponibil, având în vedere 
amenințarea evidentă pe care Vadim o re- 
prezenta pentru fragila democraţie a 
României”, cât și votanților, care au înțeles 
adevăratul pericol pe care PRM îl reprezen- 
ta pentru o societate democratică. Momen- 
tul alegerilor din 2000 a fost unul de cum- 
pănă pentru România, cu doi candidaţi care 
reprezentau regimul comunist, dintre care 
unul prezenta o viziune care ar fi restaurat 
un nou regim totalitar, dar cetățenii au apă- 
rat idealurile revoluției și au făcut, de aseme- 
nea, un compromis, pentru binele comun. 

Contemporan pe scena politică cu 
Vadim Tudor a fost și Adrian Năstase, prim 
ministru al României în perioada 2000- 
2004. Adrian Năstase a reprezentat pentru 
multi o gură de aer proaspăt după ce timp 
de 10 ani, PSD, în multitudinea sa de nume 
și culori, a fost condus de lon lliescu. 
Năstase s-a dovedit doar o umbră a siste- 
mului comunist care l-a instruit, iar pentru 
încă patru ani reformele doar au fost mima- 
te, fiecare încercare de modernizare era 
făcută doar pe hârtie, iar în realitate struc- 
turile erau în continuare controlate politic. 
De asemenea, presa a fost unul dintre prin- 
cipalii inamici ai lui Adrian Năstase, lucru 
care a dus la controlul total pe care acesta 
l-a exercitat asupra ei. Libertatea presei 
reprezenta doar un alineat din articolul 30 

al Constituţiei, pentru că în realitate politicul 
controla tot ce se întâmpla în stat. Pentru a 
treia oară cetățenii au reușit să salveze 
democrația românească, la alegerile 
prezidențiale din 2004. 

Putem observa până acum că cei care 
au încercat să construiască o democraţie 
au fost în principal cetățenii, nu politicienii, 
iar cu ajutorul votului, „arma democraţiei” 
așa cum îl numesc unii oameni, au reușit 
să păstreze România pe cursul dezvoltării. 
Prima perioadă în istoria politicii românești 
în care politicienii au reușit să realizeze 
reforme reale pentru stabilizarea statului 
începe cu mandatul de președinte al lui 
Traian Băsescu. In acel moment, Traian 
Băsescu era văzut ca o forță nouă care 
poate aduce schimbarea mult dorită. 
Speranţa s-a format în jurul lui exact ca în 
jurul lui Emil Constantinescu în 1996, iar 
pentru perioada primului mandat, schimba- 
rea s-a produs. Consider că Traian 
Băsescu ar fi fost susținut de Corneliu 
Coposu deoarece acesta își crease o 
platformă bazată pe lupta împotriva 
corupției și înțelesese că un sistem de 
justiție independent stă la baza unui stat cu 
adevărat liber. 

Despre justiţie, justiția care trebuie 
făcută oricărei persoane, nu doar celor care 
ajung în curțile de judecată, Seniorul spu- 
nea: „Ideologia marxist-leninistă trebuie 
condamnată, nu uneltele regimului comu- 
nist*, iar prin raportul „Comisiei 
Tismăneanu” președintele Băsescu a reușit 
să înfăptuiască această „dorință” a lui 
Corneliu Coposu, România fiind singurul 
stat postcomunist care a condamnat regi- 
mul totalitar. Cu toate că pentru crimele de 
la revoluţie încă nu s-a dovedit adevărul, iar 
vinovatii nu au fost puși în fata pedepselor 
pe care le merită, raportul Comisiei Prezi- 

dentiale pentru Analiza Dictaturii Comun- 
iste din România a reprezentat primul pas 
spre a înfăptui dreptate și a închide acest 
capitol sumbru din istoria noastră. 

Pe partea de reformă, Traian Băsescu a 
reușit să realizeze reforme în cadrul justiţiei 
care erau esențiale pentru aderarea la 
Uniunea Europeană. Reformarea DNA și 
începutul luptei anti-corupție a reprezentat 
apogeul primului său mandat ca Președin- 
te, iar lupta anti-corupție a continuat să fie 
un subiect important pentru societatea 
românească, aceasta fiind un subiect cheie 
în evenimentele ce au urmat după alegerile 
parlamentare din 2016. Desigur, așa cum 
știm cu totii, al doilea mandat al lui Traian 
Băsescu a venit cu o schimbare în retorica 
anti-corupție. Lupta purtată de DNA a con- 
tinuat, iar în fiecare an diferiți lideri ai gru- 
purilor de corupţie au fost aduși în fata 
justitiei și condamnaţi. Din păcate pentru 
evoluția statului de drept și al democraţiei 
din România, Traian Băsescu a intrat pe o 
pantă descendentă în momentul în care a 
ales să își apere grupul de interese și 
apropiații, cu precădere pe Elena Udrea, în 
loc să continue să consolideze democraţia 
și independenţa justiției. 

In acele momente societatea se afla 
într-o cumpănă: pe de o parte era Traian 
Băsescu, președintele în funcţie, iar de 
cealaltă parte erau Victor Ponta și Crin 
Antonescu, care doreau demiterea preșe- 
dintelui și acapararea puterii de către 
coaliția USL. In acele momente cetățenii au 
fost rechemaţi la vot, la un referendum pen- 
tru demiterea președintelui, iar de data 
aceasta neparticiparea a făcut ca acesta să 
rămână în funcţie, iar coaliția dintre social 
democrați și liberali să se destrame. 

Ca și ceilalți intelectuali din acea 
perioadă, Corneliu Coposu ar fi reacționat 


în aceeași manieră, s-ar fi dezis de actiuni- 
le lui Traian Băsescu, și ar fi regretat modul 
în care acesta a ajuns să conducă statul, 
însă probabil ar fi ales să nu susţină refe- 
rendumul, înțelegând ca și ceilalţi, că 
Băsescu reprezintă, cu toate defectele 
sale, un lider care a realizat niște reforme 
reale, în comparație cu predecesorii săi. Ar 
fi fost hulit și urât de popor, lucru ce se 
întâmplase și în anii '90, când oamenii nu 
au înțeles mesajul pe care mișcarea sa îl 
avea, liderii fiind supuși unor tratamente 
umilitoare, populația crezând în mod naiv 
că au venit „să le fure tara și să o vândă 
străinilor”. 

In urma măsurilor de austeritate aduse 
de criza economică din 2007 și a sentimen- 
telor negative pe care le avea populaţia 
față de Traian Băsescu și PDL, în 2012 
reîncepe o perioadă de guvernare social- 
democrată. 

30 octombrie 2015. Ziua în care a avut 
loc incendiul de la clubul „Colectiv”, o trage- 
die națională care a făcut înconjurul lumii. 
In același timp, un moment cheie care a 
făcut poporul să conștientizeze că sistemul 
nu funcționează, că prea mult timp oamenii 
s-au mulțumit cu puţin de la cei care îi 
reprezentau. Tragedia de la „Colectiv a 
adus pentru prima dată din 1990 oamenii în 
stradă într-un număr foarte mare, aceștia 
au reușit prin presiune civică să schimbe 
guvernul, iar această imagine a rămas în 
memoria populaţiei. Oamenii au înțeles că 
dacă își unesc forțele pot să schimbe în 
bine modul de funcţionare al unui sistem 
defectuos, să producă o schimbare reală. 
Societatea civilă s-a trezit și a înțeles că 
democraţia se face prin participare activă, 
iar pe lângă vot oamenii trebuie să fie 
vigilenți constant la derapajele celor care 
sunt aleși. De la „Colectiv” și până acum 


societatea a fost mai atentă în ce privește 
politica. Am putea spune că suntem prea 
puțini, dar trebuie să conștientizăm că 
schimbările politice și reformele democrati- 
ce au loc datorită minorităților, de la 
Revoluția Română la Primăvara arabă și 
până la evenimentele care au loc acum în 
Belarus, mereu la bază a stat o minoritate 
de oameni care lupta cu perseverenţă și 
credea cu adevărat în valorile sale. In acest 
fel gândea și Corneliu Coposu, ar fi riscat 
orice pentru valorile în care credea, a și 
făcut-o de altfel, suferind peste 17 ani în 
închisorile comuniste, pentru că avea un 
set de valori și de idealuri diferite de ale 
torționarilor săi. lar din exemplul său s-au 
inspirat foarte mulți oameni, mai ales post- 
mortem, pentru că au înțeles cu adevărat 
cine a fost Corneliu Coposu, cât a suferit și 
cât a luptat pentru niște simple idei. 
Protestele au rămas arma populației 
după alegerile legislative din 2016. Din 
iarna anului 2017 ample proteste anti- 
guvernamentale au început în piețele din 
marile orașe ale României împotriva 
ordonanțelor de urgență pe care Guvernul 
Grindeanu, Guvernul Tudose și Guvernul 
Dăncilă le-au emis, ordonanțe ce preve- 
deau modificări ale Codului Penal, care 
lezau lupta anti-corupție. Seniorul Coposu 
spunea, vorbind despre reforme că 
„Investițiile străine vin când există un 
guvern stabil în interior și credibil în afară”, 
iar acest citat explică perfect situaţia cu 
care România s-a confruntat după alegerile 
parlamentare din 2016: guvernele nu erau 
susținute de oameni, iar asta ducea la o 
instabilitate politică și socială internă, iar 
alegerile pe care le-au făcut guvernanţii au 
dăunat imaginii României în mediul 
internaţional. „Au existat în structura execu- 
tivului o serie de demnitari care ilustrează 

dizolvarea criteriilor de valoare și 
competență, precum și înlocuirea lor cu cri- 
teriul unic al fidelității față de șef.” Mulţi 
consideră că în acea perioadă România se 
asemăna mai mult cu o cleptocraţie, în 
niciun caz cu o democraţie dezvoltată sau 
măcar în curs de dezvoltare. In acele zile 
oamenii îl vedeau pe Liviu Dragnea, 
președintele partidului care guverna, ca pe 
întruchiparea absolută a răului, a corupției 
și a tot ce e greșit în politica românească. A 
fost politicianul care a scindat societatea 
românească prin discursul său populist și a 
reușit să creeze în mintea românilor imagi- 
nea celor două tabere „noi” împotriva „lor”. 

Protestele au continuat pe parcursul 
anului 2017, au ajuns la un apogeu în anul 
2018, când, pe 10 august, românii plecaţi 
în străinătate s-au întors acasă pentru a 
protesta împotriva guvernului, iar protestul 
a fost întâmpinat de o intervenţie violentă a 
forțelor de ordine. „Piaţa Victoriei, aflată în 
fața sediului guvernului, s-a substituit Pietei 
Universităţii, ca loc emblematic al protestu- 
lui”*. Un grup de activiști au fost constant în 
acel loc pentru mai mult de 1.000 de zile au 
protestat împotriva guvernului, perseve- 
rentă care descrie perfect procesul de 
învățare a ceea ce înseamnă democraţia. 
Scriitorul Radu Paraschivescu rezumă per- 
fect evenimentele ce s-au petrecut în cei 
doi ani de guvernare PSD, „Piaţa Victoriei 
s-a umplut în iarna lui 2017, în vara lui 2018 
și în general de câte ori a fost nevoie să li 
se strige guvernantilor că duc lucrurile într- 
o direcţie greșită...”*. Atitudinea revoltată a 
străzii fată de majoritatea PSD-ALDE care 
guverna tara nu s-a oprit la simple proteste, 
deoarece oamenii au înțeles că au o dato- 
rie civică, în primul rând față de ei înșiși și 
în al doilea rând față de ceilalți cetățeni. 

In primăvara anului 2019 a început un 

nou set de alegeri. Societatea s-a polarizat 
la extrem în perioada protestelor, iar dacă 
până atunci campaniile erau unele liniștite 
în care adversarii se evitau, mergeau la 
interviuri și mai participau la o dezbatere, în 
primăvara anului 2019 Partidul Social 
Democrat era primit la fiecare activitate de 
campanie cu ură de locuitorii orașelor în 
care se aflau. Au existat proteste la fiecare 
întâlnire între liderii puterii și societatea 
care îi renegase din postura de lideri. 
Oamenii au ieșit la vot la alegerile europar- 
lamentare, prezidenţiale și locale pentru că 
s-au așteptat la o schimbare, iar acest lucru 
cade pe umerii noilor politicieni care au fost 
aleși, indiferent de la ce partid sau ce 
alianță. Un lucru e cert, toată realitatea 
electorală care a existat înainte de 2015 nu 
mai există, oamenii vin la vot și se așteaptă 
la mai multe de la reprezentanții lor, nu se 
mai mulțumesc cu „liniștea” pe care o pro- 
mitea lon Iliescu în 1990, pentru că au rea- 
lizat că în liniște se dezvoltă problemele. 

Din păcate trebuie să precizăm că în 
ultimele trei campanii electorale au lipsit cu 
desăvârșire elemente cheie ale democra- 
tiei. In 2019 am avut parte de prima campa- 
nie prezidenţială în care nu au existat dez- 
bateri între principalii candidați care aspirau 
la funcţia de președinte al României. In tim- 
pul campaniei pentru alegerile locale din 
2020, ce a avut loc în mijlocul pandemiei de 
Covid-19, s-au folosit mijloace de campa- 
nie lipsite de bun simt, în București anumite 
persoane au calomniat diverși candidaţi, s-a 
ajuns la întreruperea conferințelor de presă, 
la huiduirea sau hărţuirea candidaților sau a 
voluntarilor care făceau campanie. Toate 
aceste acte arată cum percep democraţia 
politicienii din România, cât respect au pen- 
tru aceasta și pentru mesajul pentru care au 
luptat românii în decembrie 1989. 


Doresc să atrag atenţia asupra scurtei 
mele repovestiri a ultimilor 30 de ani: putem 
observa că, în afară de perioada de adera- 
re la NATO și la Uniunea Europeană, teme- 
le principale ale discursului politic român au 
fost corupția și incompetenta, lucru ce ne-a 
dus la nivelul de subdezvoltare la care sun- 
tem acum. Din acest motiv România a avut 
atât de mult de pierdut în ultimii 30 de ani, 
pentru că politicienii nu s-au concentrat pe 
administrare și dezvoltare, ci pe plasarea 
rudelor și cunoscuților în aparatul de stat și 
pe modalități de îmbogăţire rapide din 
bugetul statului. Acest lucru a dus la 
discrepanta care există între agenda 
politică dezbătută în Cehia, Germania, 
Polonia sau Ungaria și cea din România. 

Cu acest lucru ajungem în contempora- 
neitate, cu o campanie electorală în față" și 
cu extrem de multe probleme care încă 
există în România, iar unele noi care pun 
presiune pe cei ce trebuie să facă alegerile 
în numele nostru. 

Pe fundalul politic tumultuos al ultimilor 
30 de ani din istoria României, gândirea lui 
Corneliu Coposu rămâne actuală pentru 
generațiile care cred în onestitate, europe- 
nism și patriotism lucid. A celor care înțeleg 
că libertatea stă la baza bunei funcţionări a 
oricărei societăți umane și care cred, cu 
adevărat, că diferențele de gândire duc la 
cel mai bun rezultat și nu reprezintă un 
pericol pentru propriile idei. 

Crezul politic a lui Corneliu Coposu era 
format, pe lângă moralitate și idealism, din 
trei idei de bază: credinta greco-catolică, 
țărănismul și monarhia. Din aceste trei 
aspecte putem croi ce a însemnat gândirea 
politică a lui Corneliu Coposu. Fundamen- 
tul creștin îl plasează pe Corneliu Coposu 
pe partea conservatoare a gândirii politice, 
iar prin ideile țărăniste, acesta voia să se 


concentreze pe segmentul de populație din 
zona rurală, unde o bună parte din 
populație încă este nevoită să trăiască din 
agricultură de subzistență. Singurul obiec- 
tiv politic pe care Coposu nu l-ar fi putut 
îndeplini este restaurarea monarhiei, cu 
toate că pentru el monarhia reprezenta sal- 
varea României, lucru pe care l-a notat și în 
testament. In 1990 puterea care a acaparat 
revoluția din 1989 a fost legitimată de 
popor, iar aceștia nu au acceptat întoarce- 
rea Regelui Mihai | în anii 1994 și 1995. Pe 
lângă acest lucru, o mare parte din 
populație căzuse pradă propagandei comu- 
niste care îl portretiza pe Regele Mihai ca 
pe un hoț și un trădător, care a plecat cu 
bogăţiile țării, lucru ce ducea la o susţinere 
slabă pentru restaurarea monarhiei. 
Așadar, putem spune cu siguranță că liderii 
nu ar fi cedat controlul pe care îl aveau asu- 
pra statului pentru a reîntoarce tara la 
forma de guvernământ ce a precedat 
perioada comunistă. 

Problemele cu care se confruntă 
România în anul 2020 sunt multiple, iar din 
păcate sunt probleme de ieri și de azi, lucru 
ce ne face aproape imposibil să ne gândim 
la un plan pentru problemele de mâine, și la 
ce ne va aduce viitorul. 

Dacă ne gândim cu ce probleme se 
confruntă România, unele rămase încă din 
secolul trecut, principala care îmi vine în 
minte o reprezintă diferențele de trai dintre 
zona rurală și cea urbană. Zonele urbane 
au reușit să se dezvolte datorită cetățenilor 
care muncesc și trăiesc în marile orașe, în 
schimb, zona rurală a rămas blocată în 
timp, locuitorii încă se chinuie să trăiască 
din agricultura de subzistență și primesc 
ajutor și de la rudele plecate în străinătate 
în căutarea unui trai decent. Citând o 
statistică Eurostat din 2018, în România 

peste un sfert din populaţie, 27,7%, trebu- 
ie să se folosească de toalete amplasate în 
exteriorul locuinței pentru nevoile fiziologi- 
ce. Conform unei analize a Institutului 
Naţional de Statistică de anul trecut, 
29,1%" din populaţia rezidentă în România 
nu este conectată la rețeaua de apă. 
Aceste două cifre explică perfect nivelul de 
interes pe care politicienii l-au acordat 
comunităților rurale din România. 

O altă problemă care derivă din sub- 
dezvoltarea generală, corupția și nepăsa- 
rea din rândul administraţiei, este emigra- 
rea românilor în țări ale Uniunii Europene și 
nu numai. In 2019 ministrul pentru Românii 
de Pretutindeni prezenta că în Diaspora 
românească se află aproximativ 5,6 milioa- 
ne de oameni.“ Ministrul a mai prezentat 
că principalele motive pentru care lumea 
părăsește țara sunt corupția, sărăcia și 
neîncrederea în clasa politică. Acest lucru 
trebuia să acţioneze ca un semnal de 
alarmă pentru politicienii români, însă, din 
păcate pentru compatrioții noștri, mulți poli- 
ticieni aduc ocări acestor români doar pen- 
tru că sunt în dezacord politic cu ei. 

O problemă ce a îngreunat tranziția 
spre o democraţie reală a fost lipsa 
instituțiilor democratice, lipsa unei justiții 
independente, a unor elemente care să asi- 
gure control și echilibru între puterile statu- 
lui, lipsa transparenţei în conducerea statu- 
lui și, nu în ultimul rând, lipsa implicării acti- 
ve a societății în politică și în democratie. 

Consider că atitudinea pe care Corneliu 
Coposu ar fi avut-o în legătură cu aceste 
probleme ar fi fost una total diferită fată de 
cea a celor care au condus tara dintr-un 
singur motiv: Coposu nu urmărea să 
câștige ceva din munca depusă. Atitudinea 
pe care o avea raportându-se la munca sa 
poate fi înțeleasă din următorul citat: „In 


120 MESERIA 


fond nu e importantă persoana mea, im- 
portantă e ideea legată de viața mea. Dacă 
această idee va triumfa și dacă ea este 
îmbrățișată de prietenii mei și de opinia 
publică, apariția sau dispariția mea sunt 
secundare. Totul este să supraviețuiască o 
atitudine. Dacă aceasta va triumfa, dispa- 
riția mea nu mai e semnificativă”. Putem 
deduce din acest mesaj că devotamentul 
lui Corneliu Coposu era unul pur, unul sin- 
cer, nu urmărea să câștige faimă, laude 
sau lucruri materiale, era dedicat serviciului 
public deoarece voia să îmbunătățească 
viața oamenilor și să îi ajute și pe ceilalți să 
reușească. Aceasta este cea mai importan- 
tă învăţătură a sa pe care o putem reține. 
Politicienii nu trebuie să își dorească avutii 
sau glorie, ci faptul că muncesc pentru 
societate ar trebui să fie răsplata supremă. 

De aceea cred că discrepanta dintre 
mediul rural și cel urban nu ar fi fost așa de 
îngrijorătoare dacă politicienii ar fi acționat 
după modelul lui Corneliu Coposu, deoare- 
ce acesta nu s-ar fi folosit de votanti doar 
pentru a ajunge la putere și nu i-ar fi uitat 
până la următorul scrutin. De asemenea, 
din ideologia țărănistă putem trage conclu- 
zia că Seniorul ar fi luptat pentru probleme- 
le agricultorilor cu un interes real, putem 
compara abordarea sa cu cea a partidelor 
agrariene care încă există în Europa, ce 
luptă pentru deținătorii de ferme mici, pen- 
tru agricultura locală și produse autohtone, 
care apără interesele agricultorului de rând 
în fața corporațiilor agricole. 

România ar fi avut instituții democratice 
puternice, pentru că pe lângă experienta 
perioadei interbelice, unii dintre liderii 
PNȚCD, precum lon Raţiu, aveau și 
experiență cât și legături politice cu țările în 
care au locuit în exil, lucru ce ar fi ajutat 
tranziția democratică a României, deoare- 


ce experţi din spaţiul internaţional și cel euro- 
pean puteau să ofere expertiză și suport 
României în anii '90. De asemenea, parte- 
neriatele internaţionale nu ar fi fost utilizate 
doar pentru a căpăta niște beneficii, ci pen- 
tru a dezvolta România pe termen lung, 
deoarece țărăniștii înțelegeau nevoia de 
cooperare între state și înțelegeau că schim- 
bările pot apărea și din modelul altor state, 
care s-au confruntat deja cu problemele cu 
care ne confruntăm noi și au făcut deja 
greșelile pe care urmăm să le facem noi. 

Nu în ultimul rând, exodul românilor nu 
ar mai fi avut loc, deoarece aceștia aveau 
politicieni care îi respectă, și care muncesc 
pentru ei, nu pentru propriile interese. 
Clasa politică nu ar mai fi reprezentat o 
problemă pentru societate, ci un mijloc prin 
care aceasta se dezvoltă. Corupţia nu s-ar 
fi simțit ca la ea acasă dacă în România 
existau legi neinterpretabile, iar justiția nu 
ar fi fost aservită politicienilor, ci ar fi fost 
lăsată să aplice legea și să își îndepli- 
nească sarcina principală, să facă dreptate. 
In final, sărăcia, principala problemă a 
românilor care părăsesc tara, nu ar fi fost 
așa de răspândită, deoarece o dezvoltare 
reală ar fi dus la creșterea nivelului de trai, 
la creșterea speranței de viaţă și a nivelului 
de fericire din România. 

Gândindu-mă la tendințele viitorului 
realizez că acestea sunt abordate în 
România de ONG-uri și de europarlamen- 
tari, oameni care au contact cu spațiul 
european și cel mondial, lucru alarmant 
deoarece din asta putem trage concluzia că 
pentru agenda naţională aceste lucruri nu 
sunt de interes. Printre obiectivele de inte- 
res ale politicii care vizează viitorul și care 
sunt relevante pentru România se numără 
încălzirea globală, digitalizarea și globaliza- 
rea pieței muncii, iar din cauza situației 


speciale în care ne aflăm la acestea se 
adaugă pandemia de Covid-19 criza 
economică globală ce o să urmeze pande- 
miei, datorată încetinirii economiei globale 
și fragilizarea democraţiei în urma apariției 
de noi mișcări populiste și naţionaliste, ce 
prezintă mesaje ce pun în pericol întreaga 
societate. 

Pornind de la primul subiect de pe listă, 
consider că pentru Corneliu Coposu încăl- 
zirea globală, energia reutilizabilă și mediul 
înconjurător ar fi reprezentat elemente prin- 
cipale ale agendei politice, deoarece 
schimbările climatice afectează atât agri- 
cultura, așadar zonele rurale, cât și frumu- 
setea mediului înconjurător și a naturii. De 
aceea, cred că politicile publice ecologiste 
puteau fi un element cheie al noii identități 
țărăniste, iar acest curent politic european 
ar fi căpătat un ecou și în spațiul românesc, 
printr-o mişcare care să ofere electoratului 
reforme ecologice pragmatice, bazate pe 
expertiză profesionistă și analiză de la 
experți în domeniu, care să ajute România 
în tranziția spre un nou standard, cel al 
energiei verzi, nu promisiuni electorale po- 
puliste menite să atragă voturi și să fie uita- 
te în paginile unor programe de guvernare. 

In ceea ce privește digitalizarea și 
evoluția telecomunicațiilor și a tehnologiei 
cred că atitudinea lui Corneliu Coposu ar fi 
una puțin mai reticentă, datorită atitudinii 
conservatoare. Consider că ar îmbrăţișa 
elementele tehnologiei care facilitează 
viața oamenilor, dezvoltările din sfera 
medicală, ale siguranței muncii sau ale 
transparenţei administrative, dar nu ar 
susține digitalizarea învățământului, deoa- 
rece s-ar pierde atât legătura dintre profe- 
sor și elev, cât și cea dintre elevi, lucru pe 
care îl putem observa chiar în viețile noas- 
tre, sau înlocuirea locurilor de muncă, cu 

unele robotizate, asta dacă acei oameni vor 
fi lăsaţi în urmă, fără o alternativă la mese- 
ria pe care o practicau până să fie înlocuiți. 

Odată cu digitalizarea industriilor și folo- 
sirea de noi tehnologii, în discuţie intervine 
și globalizarea pieței muncii și interde- 
pendenta statelor unul față de celălalt, iar 
în această speță, consider că atitudinea lui 
Corneliu Coposu ar fi una pozitivă. El pri- 
vea cu o atitudine favorabilă cooperarea 
internațională și ar fi sustinut proiectul 
Uniunii Europene cât și cel al NATO. Cu 
toate acestea, nu ar fi acceptat ca interese- 
le României să însemne mai puţin decât 
cele ale altor state, și ar fi luptat împotriva 
influențelor companiilor multinaționale, cu 
precădere pe chestiuni agricole și rurale, lucru 
bazat pe doctrina politică pe care o avea. 

Cel mai de interes subiect din aceste 
zile rămâne pentru întreaga lume pande- 
mia de Covid-19, însumând aproape 40 de 
milioane de infectări și peste un milion de 
decese, această criză sanitară a luat cu 
asalt întreaga lume. România s-a dovedit 
nepregătită în fata catastrofei, iar pe lângă 
nepregătirea statului din punct de vedere 
logistic și tehnic, încercările autorităților de 
a ține situația sub control au fost primite de 
o parte din populaţie cu scepticism, oame- 
nii au pus la îndoială atât capacitatea statu- 
lui de gestionare a crizei cât și nivelul de 
eficiență al măsurilor implementate. In 
această situaţie reacția lui Corneliu Coposu 
ar fi fost asemănătoare: ar fi încercat să 
țină sub control pandemia și ar fi colaborat 
cu celelalte state europene pentru a găsi 
cele mai eficiente soluții. Singura diferență 
dintre cele două situaţii e aceea că în 
acțiunile lui Corneliu Coposu mai mulţi 
oameni ar fi avut încredere, cunoscându-l 
ca pe o persoană integră, care nu face 

compromisuri. Succedând să urmeze efec- 
tele pandemiei, problema care este pe cale 
să lovească România este criza economică 
ce va urma din cauza încetinirii economiei 
globale cauzate de pandemia de Covid-19. 
In fața acestei probleme, Corneliu Coposu 
ar fi ales să colaboreze cu alte state euro- 
pene, să se folosească de resursele 
rămase cu inteligență, pentru a reuși să 
ofere cel mai bun rezultat pentru români, iar 
redresarea economică să nu afecteze 
România o perioadă îndelungată. 

Un ultim aspect care poate să afecteze 
România în viitor este învierea populismu- 
lui în discursul politicienilor şi construirea 
unor narative toxice pentru România. Pe 
lângă elementele populiste care pot apărea 
în discursul partidelor parlamentare pentru 
a reuși să câștige cât mai multe voturi 
există o posibilitate ca unele mișcări politice 
care nu au o susţinere naţională mare să 
adopte un discurs populist sau chiar extre- 
mist pentru a atinge cerințele cetățenilor 
care nu se simt reprezentaţi de politicienii 
existenţi. Un exemplu relevant pentru 
această situaţie o reprezintă Alianţa pentru 
Unirea Românilor, un partid care a pornit ca 
o mișcare unionistă, creștin democrată, dar 
care a ajuns în timpul pandemiei să susțină 
proteste împotriva măsurilor menite să pro- 
tejeze populația de infectarea cu virusul 
SARS-CoV-2. Această atitudine care are 
drept scop câștigarea unor mandate parla- 
mentare pune în pericol întreaga societate, 
deoarece pandemia se agravează. Tocmai 
această atitudine este combătută de gândi- 
rea politică a lui Corneliu Coposu, atitudi- 
nea politicienilor de a lua în considerare 
doar câștigul propriu este cea care a 
îngreunat până acum traseul României, iar 
prin apariția unor noi partide și unor noi per- 


sonaje care au exact aceleași tehnici de 
înșelare a încrederii populaţiei, România 
are doar de pierdut. 

In concluzie aș vrea să atrag atenţia 
asupra celui mai important aspect dintr-o 
democrație dezvoltată, motorul evoluției și 
singura modalitate prin care un stat ca al 
nostru va reuși să se dezvolte: participarea. 
Se spune că „avem liderii pe care îi 
merităm”, însă consider că această afir- 
matie este eronată din cauza unui aspect 
foarte important, anume participarea oame- 
nilor în procesul democratic. Implicarea se 
extinde dincolo de participarea la vot, o 
dată la 4 sau 5 ani sau de protestele spon- 
tane sau planificate, când cuțitul ajunge la 
os. Aceste două lucruri reprezintă un înce- 
put bun, însă nu sunt de ajuns pentru o 
democrație sănătoasă. Oamenii trebuie să 
fie constant informaţi și să fie vigilenti la fie- 
care mișcare a guvernantilor, trebuie să își 
păzească singuri drepturile și democraţia 
deoarece este în interesul lor ca aceasta să 
rămână sistemul politic, iar simplul gând de 
reîntoarcere la dictatură ar trebui să îl 
înspăimânte pe fiecare cetățean român. Pe 
lângă informare, protejarea democrației 

prin proteste și prin vot, oamenii trebuie să 
realizeze schimbarea ei înșiși. Cel mai bun 
mod de a schimba clasa politică cu una 
ghidată de morală, care nu urmărește pro- 
priul interes, e ca în această clasă politică 
să se implice direct oameni corecti. Oameni 
care sunt respectaţi și îndrăgiți de apropiații 
lor, care pot să schimbe păreri și să Îi facă 
și pe ceilalți să înțeleagă că acest mod de 
implicare este cel mai bun. 

Pentru a cita dintr-o discuţie pe care am 
avut-o cu fostul Ambasador al Statelor 
Unite, domnul Alfred H. Moses, „Dacă poli- 
ticienii pe care îi aveți acum nu vă sunt pe 
plac, înlocuiţi, dacă nici următorii nu vă sunt 
pe plac, înlocuiţi din nou, este imposibil ca, 
într-un final, dintre voi să nu se găsească 
niște politicieni capabili”. Sfatul fostului 
ambasador cuprinde foarte bine atitudinea 
unui stat cu o democraţie bine dezvoltată, 
aşa cum sunt Statele Unite ale Americii, 
pentru ei participarea directă în politică nu 
este un lucru rușinos și nu atrage scepticis- 
mul celorlalte persoane, pentru ei este nor- 
mal să te implici, iar de astfel de implicare 
are nevoie și România. 

VERSANTUL PARTIZANILOR DIN APUSENI 


Casa Memorială Șușman 


Versantul Partizanilor este un proiect 
despre românii de mâine și motii de 
altădată, despre noi și bunicii noștri, des- 
pre viitor și trecut. El vrea să spună poves- 
tea familiei Șușman și a luptătorilor antico- 
muniști de la Răchițele (jud. Cluj), din anii 
'40 și '50. O poveste despre prețul libertății 
şi al democrației, despre principii și curaj, 
despre onoare și moarte eroică. O poveste 
unică, încă prea puţin cunoscută, pe care 
comuniștii și urmașii lor de după 1989 și de 
astăzi îşi doresc să o țină ascunsă, sortită 
uitării și irosirii. 

Versantul Partizanilor este și o chema- 
re către generaţiile noastre pentru a se ridi- 
ca din agonia ignoranței, a nepăsării, a 
amneziei și a urca drumul propriului ver- 
sant către a desluși sensul trecutului și al 
memoriei, către adevăr și libertate, către 
identitate și demnitate. 

Grupul „Șușman” s-a format în anul 
1948, într-o perioadă în care tăvălugul 
bolșevic strivea întreaga Românie. Era 
alcătuit din oameni ai muntelui, admirabili 
și curajoși, care au refuzat să îngenunche- 
ze în faţa ideologiei și a terorii comuniste. 
Au fost „brazi” adevăraţi, care au ales să 
se „frângă” fără a se „îndoi”, încercând să 
apere felul lor de viață bazat pe libertate, 
tradiţii, dreptate, simplitate, credință. 

De-a lungul celor 10 ani de grea 
existentă, din grupul anticomunist de la 
Răchițele au făcut parte Teodor Șușman 
sn. (liderul organizaţiei), frații Teodor, 
Traian și Avisalon Șușman, sotii Mihai și 
Lucreția Jurj, Roman Onet, Gheorghe 
Mihut, loan Popa, loan Bortoș, Teodor 
Suciu. De asemenea, pe parcursul 
activității sale, grupul a beneficiat de spriji- 
nul și omenia necondiționată a sute de 
familii de moti din mai multe sate de munte 
din județele Cluj, Bihor și Alba. 

Vânaţi zi și noapte de monstruosul sis- 
tem represiv comunist (alcătuit din forțe ale 
Miliției, trupe de Securitate, sute de infor- 
matori) o parte din membrii grupului au 
murit în condiții dramatice, cumplite și, 
deopotrivă, eroice. 

Pentru că își pierduse soția, la a cărei 
înmormântare nu a putut participa, pentru 
că trei dintre copiii săi erau arestaţi 
(Traian, Romulica și Emilian) și sute de 
oameni din Răchițele și alte sate învecina- 
te erau bătuţi, terorizaţi, anchetați, 
condamnați, spre sfârșitul anului 1951 
Teodor Șușman (sn.) ajunsese la capătul 
puterilor sufletești. Nemaiputând îndura 
situația și totodată încercând să ridice 
greaua povară a persecuției de pe umerii 
familie și ai sătenilor, în decembrie 1951 el 


Versantul Partizanilor 
din Apuseni 


s-a împușcat într-o șură din Răchițele. 

In vara anului 1952, Grupul „Șușman 
era supus unei acțiuni de încercuire de 
mare anvergură. Erau folosite două bata- 
lioane de Securitate, câini de urmărire și 
un arsenal militar impresionant (mitraliere, 
pistoale automate, grenade etc.). Pe par- 
cursul operaţiunii, în iulie 1952 erau 
împușcați loan Popa și Gheorghe Mihut. 
Moartea lui Popa (zis Ciota) a fost una cu 
adevărat eroică. Incercând să acopere 
retragerea colegilor, care au scăpat atunci 
nevătămaţi, în dimineața de 6 iulie 1952 el 
a înfruntat singur o companie de securi- 
tate, fiind răpus de zeci de gloanțe. 
Gheorghe Mihut a fost capturat și, deși era 
rănit, a fost anchetat, decedând la foarte 
scurt timp în Cluj. 

Peste două veri, în august 1954, Mihai 
Jurj, Lucreția Jurj și Roman Onet erau 
atrași într-o capcană organizată de 
Securitatea Oradea în șura unei familii din 
satul Sudrigiu (jud. Bihor). La intrarea în 

grajd, unde erau dislocate din timp trupe 
de elită, cei trei erau loviti în cap, găsindu- 
se în imposibilitatea de a se apăra sau de 
a-și curma zilele, soluție la care fiecare 
dintre membrii grupului era pregătit să 
recurgă în situaţii limită. Rănit grav la cap, 
Mihai a murit în sediul Securității Beiuș la 
câteva ore după arestare. Roman Onet a 
fost condamnat la moarte și executat în 
vara anului 1955 la Penitenciarul Oradea, 
iar Lucreția Jurj condamnată la muncă 
silnică pe viaţă, fiind eliberată în 1964. 

In urma unei operațiuni informative 
deosebit de intensă și sofisticată, fraţii 
Teodor și Avisalon, ultimii membri ai grupu- 
lui, erau descoperiţi de Securitate în noap- 
tea de 1 spre 2 februarie 1958 într-o șură 
din localitatea Tranișu (jud. Cluj). După ore 
lungi de confruntare, trupele de șoc nu au 
reușit să se apropie de cei doi viteji. Intr-un 
final, securiştii au decis incendierea șurii, 
cei doi fraţi arzând, se pare de vii, în 
uriașul incendiu dezlănțuit. Teodor avea 33 
de ani iar Avisalon 29. 

Epopeea impresionantă a Grupului 
„Sușman”, precum și a altor luptători anti- 
comuniști din Apuseni, va fi mărturisită și 
povestită prin realizarea următoarelor 
obiective: 

+ reconstruirea casei familiei Șușman 
din Răchițele, demolată de puterea 
comunistă în anii '70. A fost o casă tipic 
moțească, de cca. 90 mp, cu fundaţia din 
piatră de granit, pereții din lemn, iar aco- 
perișul din şindrilă. Construcţia dorim să fie 
amplasată pe Versantul Muncelului, în 
apropiere de Valea Firii și lângă drumul 
judetean Răchițele - Doda Pilii. Casa 
Șușman va găzdui un muzeu al rezistenței 
anticomuniste românești desfășurată în 
Munţii Apuseni între anii 1945-1958. 

Conţinutul muzeal va plasa în prim-plan 
istoricul grupului de partizani „Teodor 
Șușman”, unul dintre cele mai importante 
din România prin acţiunile susținute, prin 
longevitate, dar și prin dramele care i-au 
presărat activitatea. Vor fi organizate, de 
asemenea, secțiuni documentare și pentru 
alte organizaţii anticomuniste precum 
„Capota-Dejeu” sau „Dabija”. 

+ construirea unei șuri tradiţionale - 
spațiu al salvării și supraviețuirii dar și loc 
al trădării și jertfei în care membrii Grupului 
„Sușman” au fost capturați și uciși. 

+ amenajarea unui traseu turistic 
tematic care va intersecta locurile prin care 
s-a scris povestea spectaculoasă și tragică 
a Şușmanilor. 

+ realizarea unei „cazemate” care va 
prezenta cât mai fidel tipul de adăpost mon- 
tan folosit de partizanii de la Răchițele și 
care va fi prevăzută cu inventarul specific. 

+ activități editoriale — publicarea de 
articole, studii și cărti despre istoria 
Grupului „Teodor Șușman”. 

+ activităţi de promovare a istoriei gru- 
pului pentru publicul larg, prin organizarea 
de evenimente (conferințe, dezbateri, 
comemorări etc.) și prin intermediul mijloa- 
celor de comunicare online (website, 
pagini dedicate pe platformele de social- 
media etc). 

Proiectul va fi realizat de urmașul parti- 
zanilor, Constantin Șușman, și de 
Asociaţia Clubul Monarhiștilor Clujeni, cu 
susținerea unor personalități cum ar fi: 
Octav Bjoza (președinte Asociaţia Foștilor 
Deținuți Politici din România - AFDPR), 
Acad. Emil Burzo (președinte onorific al 
Academiei Române Filiala Cluj), Acad. 
Cornel Ţăranu (compozitor), Prof. univ. dr. 
Doru Radosav (istoric), Ana Blandiana 
(scriitor), Prof. univ. dr. Cornel Cătoi (Rector 


126 MEMORIA 


U.S.A.M.V. Cluj-Napoca), Conf. univ. dr. 
Valentin Orga (director al B.C.U. „Lucian 
Blaga”, Cluj-Napoca), Ruxandra 
Cesereanu (scriitor), Lect. univ. dr. Cristina 
Puşcaş (Universitatea din Oradea), 
Nicolae Mărgineanu (regizor de film), Dana 
Tăranu (profesor), Cercet. dr. Ottmar 
Trașcă (Institutul de Istorie „George Baritiu”, 
Cluj-Napoca), Pr. Cristian Borz (coordona- 
tor al proiectului restaurării Casei Memo- 
riale „luliu Maniu” Bădăcin), Lucherea Nistor 
(expert Lobby & Advocacy). 

Dintre entitățile care sprijină proiectul 
amintim: Fundaţia Culturală Memoria, 
Asociaţia Foștilor Deținuți Politici din 
România (AFDPR), Institutul de Istorie 
Orală, Cluj-Napoca, Fundatia Academia 
Civică, Memorialul Victimelor Comunismu- 
lui și al Rezistentei, Sighetu Marmatiei, 
Fundaţia „Doina Cornea”, Cluj-Napoca, 
Asociaţia Casa Memorială „Iuliu Maniu” 
Bădăcin, Asociaţia „Străbunii Europei”, 
Cernavodă, Asociatia „Cei 40 de 
Mucenici”, Oradea. 

Mai multe detalii despre proiect la 
http://www.versantulpartizanilor.ro, 
https://www.facebook.com/versantulparti- 
zanilor, https://www.instagram.com/ver- 
santulpartizanilorapuseni/. 


Cei care doresc să sprijine realizarea 

acestui proiect special dedicat demnităţii, 
eroismului și memoriei românești pot reali- 
za donaţii în următoarele conturi: 
CASA MEMORIALA TEODOR ȘUȘMAN - 
ROG62BTRLEURCRT0209432501 (RON) 
CASA MEMORIALA TEODOR ȘUȘMAN - 
RO39BTRLRONCRTO209432502 (EUR) 
CASA MEMORIALA TEODOR ȘUȘMAN - 
RO43BTRLUSDCRT0209432501 (USD) 

Titular cont: 

Asociaţia Clubul Monarhiștilor Clujeni 


Filmul 


„Experimentul București” 
online la TVR 


00009 
000 


Tom Wilson și Carmen Anton la 
Gala Premiilor Gopo 2014. 
Foto lulia Voicu 


În 28 februarie 2021, între 10.00 - 23.30, pe canalul de 
youtube al Arhivei TVR a fost difuzat filmul „Experimentul 
București”, realizat în 2013 de britanicul Tom Wilson. 

Filmul a primit Premiul GOPO pentru Cel mai bun 
documentar în 2014 și a fost selectat la Festivalul de Film 
de la Milano din același an, în secțiunea Coup d'état. A 
fost prezentat, de asemenea, la numeroase festivaluri 
(Transilvania International Film Festival, Leeds 
International Film Festival, Milano International Film 
Festival, Making Waves Film Festival NYC, Astra Film 
Festival, Rotas & Rituais Festival, Lisbon). 

Pornind ca o fictiune, filmul surprinde în final, când, de 
la un „experiment București” (care nu a avut loc) trece la 
un „experiment” real și dramatic de data aceasta, repre- 
zentat de reeducarea violentă din închisoarea comunistă 
de la Pitești. 

„Este un film pe care l-am făcut cu buget zero și fără 
echipă. A început ca un experiment - este fantastic că îl 
vor putea vedea mai mulți oameni. Pune câteva întrebări 
dificile despre istoria recentă a României și este un film 
care, de obicei, șochează la prima vizionare - iar pentru 
mine acesta este un lucru bun. Inseamnă că mi-a ieșit!” — 
Tom Wilson 

La realizarea filmului a contribuit și prof. univ. dr. ing. 
llie Popa, președintele Filialei Argeș a Fundaţiei Culturale 
Memoria. 

Printre partenerii prezentării filmului din 28 februarie 
2021 s-au numărat și Fundaţia Culturală Memoria și 
Memoria - revista gândirii arestate. Mai multe detalii 
despre proiect la http:/Aww.tvr.ro/noul-proiect-media-al- 
tvr-continua-cu-experimentul-bucuresti_31072.htmlview. 

CONFERINȚA INTERNAȚIONALĂ 


„Războiul de pe Nistru din 1992: 
cauze, desfășurare şi consecinţe” 


Asociaţia Naţională a Tinerilor Istorici 
din Moldova, Facultatea de Filologie și 
Istorie din cadrul Universităţii Pedagogice 
de Stat „lon Creangă”, Chișinău și 
Fundaţia Culturală Memoria au organizat 
în 5-6 martie 2021 Conferinţa Internaţio- 


nală „Războiul de pe Nistru din 1992: 


cauze, desfășurare și consecinţe”. 

Evenimentul a marcat 29 de ani de la 
începerea conflictului și a fost un rezultat al 
școlii de Vară Astra 2020 de la Râșnov 
(http:/Awww.ffir.ro/), susținută de Black Sea 
Trust. 

Participanţii la conferință au fost atât 
cercetători consacrați ai temei, cât și tineri 
studenţi, de la instituții de prestigiu din 
Republica Moldova, România, Canada, 
Ucraina, după cum urmează: Eduard 
Baidaus (Lakeland Colege, Loydminster / 
Red Deer College, Red Deer, Ab, Canada), 
Carolina Balan (Universitatea „Dunărea de 
Jos” din Galaţi), Florian Bichir (Universi- 
tatea Naţională de Apărare Carol | (UNAp) 
/ Universitatea Valahia din Târgoviște), 
Mihaela-Denisa Bobeică (Universitatea 
Valahia), luliana Boromicenco (Universi- 
tatea „Dunărea de Jos”), Gheorghe Budan 
(Cantemir, Republica Moldova), Cosmin 
Budeancă (Fundaţia Culturală Memoria, 
București), Alexandr Grigorievici Davidenko 

(Asociatia Internaţională a ofiterilor organe- 
lor de combatere a crimei organizate 
„CENTR”, Ucraina), Victor Catan (ex-minis- 
trul al Afacerilor Interne, participant la 
războiul de apărare,  Co-președinte 
Comisia unificată de control, 1992-1997), 
Ludmila Coadă (Universitatea Liberă 
Internaţională din Moldova), Constantin 
Corneanu (Asociaţia Europeană de Studii 
Geopolitice și Strategice „Gheorghe |. 
Brătianu”, București), Valentina Enache 
(Universitatea Pedagogică de Stat „lon 
Creangă”, Chișinău), Aurelian Lavric 
(Academia Militară a Fortelor Armate 
„Alexandru cel Bun”), Mihai Melintei 
(Universitatea „Lucian Blaga” din Sibiu), 
Alexandru Mitru (Universitatea Valahia din 
Târgoviște), Sergiu Musteaţă (ANTIM, UPS 
„lon Creangă”), Larisa Noroc (UPS „lon 
Creangă”), Victor Popa (Universitatea 
„Dunărea de Jos”), Alexandru Postică 
(Asociația  Promo-LEX), Lidia Prisac 
(Institutul Patrimoniului Cultural al 
Ministerului Educaţiei Culturii și Cercetării), 
Maria Puiu (UPS „lon Creangă”), Diana 
Stroici (UPS „lon Creangă”), Sergiu Suvac 
(Universitatea Valahia), Alexandru Tănase 
(ex-președinte al Curţii Constituţionale a 
Republicii Moldova), Tetiana Toma (Uni- 
versitatea „Dunărea de Jos”). 


În cadrul conferinței (desfășurată în 
regim on-line din cauza situaţiei pandemi- 
ce), pe lângă comunicările cu tematici 
diverse și foarte interesante (despre con- 
textul general, conflictele înghețate din 
fosta URSS, desfășurarea și cronologia 
evenimentelor, aspecte  istoriografice, 
narațiuni contradictorii, propaganda, reflec- 
tarea subiectului în manuale ș.a. au fost și 
trei prezentări de volume și discuţii ample. 

Programul complet al evenimentului 
poate fi consultat pe site-ul revistei 
Memoria  (http://www.revistamemoria.ro/ 
conferinta-internationala-razboiul-de-pe- 
nistru-din-1992-cauze-desfasurare-si-con- 
secinte/?fbclid=IwAR2sVOFGvFUOzJT>r2 
LKOuRt6hvkMcBIOVGwq3LiST8a_eQ6_4s 
6jxs0fNo). 

Intrucât interesul pentru această temă a 
fost unul ridicat, înregistrându-se o medie 
de peste 40 participanţi în prima zi și de 
peste 25 în a doua zi. Ca urmare a acestui 
fapt organizatorii au luat decizia ca înregis- 
trarea conferinței să fie pusă la dispoziția 
publicului pe canalul de youtube al revistei 
Memoria (https://www.youtube.com/chan- 
nel/UCKgdOyG7RhFMn_je16IW6kQ), iar 


Ukraine 


Romania 


lucrările să fie publicate în volum, ca un 
supliment al revistei Plural (https://plural. 
upsc.md/) cu sprijinul Black Sea Trust. De 
asemenea, se intenționează organizarea 
unei noi conferințe pe această temă pe 
data de 3-4 martie 2022, cu ocazia celor 30 
de ani de la conflictul militar de pe Nistru. 

IN MEMORIAM 


lon Baurceanu 


(15 februarie 1931 - 
30 ianuarie 2021) 


Am aflat cu mare tristete despre disparitia lui lon 
Baurceanu - un om adevărat care „nu și-a plecat capul 
niciodată” în fata nimănui în anii comunismului și a fost 
mândru că în 1975, când s-a depus jurământul de credință 
lui „Pingelică” — așa cum îl numea el pe Ceaușescu - a 
preferat să fie amendat la salariu, decât să jure. 

L-am cunoscut în cancelaria Liceului „Dimitrie 
Cantemir”, când a venit să-i iau un interviu, după ce a citit 
în „Aldine”, suplimentul literar al ziarului România Liberă, 
un articol pe care l-am scris despre foștii elevi ai acestui 
liceu, care au fost detinuti politic. Era mândru că și el, 
după 13 ani de temniţă, a urmat la seral, între 1964 și 
1968, cursurile acestui liceu de prestigiu, unde au mai fost 
oponenți împotriva comunismului. 

Interviul pe care mi l-a dat a fost publicat mai întâi în 
„Aldine”, și mai apoi inserat sub titlul „Un tânăr țărănist”, în 
volumul De pe băncile școlii în închisorile comuniste, 
editiile | și II, publicată la editura Curtea Veche în 2010 și 
2014. 

lon Baurceanu, al cărui nume provine de la comuna 
Baurci (raionul Cahul, Basarabia), de unde au venit în tară 
strămoșii săi, în 1812, pe vremea țarului, a fost elev în cur- 
sul inferior la Colegiul Militar Regele Mihai. El mi-a 
mărturisit că elevii acestui liceu erau monarhiști. Nu a con- 
tinuat cursurile din cauza secetei cumplite care s-a abătut 
asupra Moldovei și deoarece a trebuit să-și câștige 
existența. La 15 ani a lucrat pe faimosul șantier Livezeni. 
Acolo nu s-a lăsat îndoctrinat de comuniști, ca alti tineri, 


„deoarece nu era în vederile mele această 
ideologie. Am fost țăran și, încă de mic, 
țărănist, uram comunismul și teoriile lui 
utopice”. 

După ce a plecat la București a intrat 
într-o organizație anticomunistă denumită 
„Liga Tineretului Român”, care lupta împo- 
triva comunismului. Aceasta avea sediul în 
Piata Rosetti, la câţiva metri de sediul 
PNȚCD. 

Turnat și urmărit, a fost prins în tramvai 
de securiști și dus la Rahova în noaptea de 
8 august 1951. A reușit să fugă și a stat as- 
cuns vreo patru luni la un țăran din Dobro- 
gea și la părinți, în Moldova. L-a turnat, 
însă, un activist de partid și a fost prins în 
trenul cu care plecase spre București. Tri- 
mis în carcera din Murgeni, județul Vaslui, 
a fost anchetat, iar după anchetă a fost 
închis la Rahova pentru două săptămâni, 

La 29 ianuarie a fost transportat la Jila- 
va în vederea procesului, la care a primit o 
sentință de 15 ani muncă silnică. A execu- 
tat pedeapsa în închisorile Jilava, Aiud, 
Baia Sprie, Cavnic, Galaţi, Gherla, Peripra- 
va, Galaţi, Rahova. A fost eliberat la 13 
aprilie 1964. 

A rămas până a murit un țărănist con- 
vins și un militant anticomunist. La suge- 
stia mea și-a scris memoriile - O viață 
ratată. Un deţinut politic în România, 1951- 
1964, Institutul Naţional pentru Studiul 
Totalitarismului, București, 2016 — și a fost 
mândru de cartea pe care mi-a dăruit-o cu 
autograf. 

M-am bucurat că la Fortul 13 Jilava i s-a 
dat numele său unei celule în care a stat. 
O reparaţie târzie fată de un om care a fost 
trup și suflet un luptător anticomunist 
întreaga sa viață. 


Lăcrămioara Stoenescu 


htipswww.viata-libera.ro. vig-cultura44853-stiri-viata-libera-galateanul- 


ion-baurceanu-in-memoria-antitotalitarismului 


httpswww.flickr.comphotosreconstructiamemoriei5601520716inphotostream 

loan Despan 


(15 martie 1911 - 15 octombrie 1986) 


loan Despan s-a născut în comuna 
Satu Lung - Brașov, fiul lui Nicolae și 
Maria. Absolvent al Academiei Comercia- 
le, căsătorit cu Despan Paraschiva, 
născută în Brașov, în 28 decembrie 1909. 
In urma căsătoriei au rezultat 2 copii: Doru, 
născut la 8 februarie 1940 și Dan, născut 
la 27 mai 1942. 

Ca să scriu despre tatăl meu am rămas 
doar eu, Dan Despan, întrucât părinţii și 
fratele meu sunt decedați. Tata a fost ares- 
tat de către organele MAI la 1 martie 1950 
pentru crimă de înaltă trădare, spionaj. A 
fost ridicat de la Uzinele „Steagul Roșu” 
din Brașov, unde lucra ca și contabil, eco- 
nomist, împreună cu mama mea. A fost 
chemat de Securitate la una din porțile uzi- 
nei şi dus direct la București. A fost judecat 
de Tribunalul Militar București și condam- 
nat prin sentința numărul 1416 din 27 sep- 
tembrie 1950 la 20 de ani muncă silnică și 
degradare civică. După condamnare nu 
am știut nimic despre el. Nu a avut 
niciodată dreptul la pachet, nici la vorbitor. 
Mama a făcut o adresă către MAI să ne 
spună care este situația. Răspunsul a fost 
că își ispășește pedeapsa într-un peniten- 
ciar al țării și noi să ne vedem de treaba 
noastră. După mai bine de 14 ani de 
detenție, la 25 iunie 1964 a fost grațiat și 
s-a întors acasă. 

loan FA la 20 de ani 


Ne-a povestit că a fost pe la Malmaison, 
apoi pe la Pitești, Baia Sprie, Aiud, Dej și 
Gherla. Cei mai mulţi ani i-a făcut la Baia 
Sprie, unde a fost coleg de muncă și 
suferință cu loan Ioanid, care după elibera- 
re, a scris despre tata — în volumul 2 al 
seriei Inchisoarea noastră cea de toate zile- 
le — că era un om dârz, plăcut și optimist și 
că-i ura de moarte pe turnători. 

După doi ani de la ridicarea lui, în mai 
1952, Militia ne-a scos forțat din casa 
noastră, muncită și ridicată de părinţii mei, 
pe mama forțând-o să semneze că plecăm 
de bună voie. Am fost duși la tren cu ce am 


putut să luăm în mâini ca bagaje. Am fost 
duși la Blaj, de unde ne-a preluat Militia și, 
cu mare greutate, am fost primiţi să locuim 
într-o pivniță la Octavian Pop. Mama nu 
avea dreptul la servici și am trăit doar cu ce 
mai găseam pe câmp și cu rămășițele de 
la piață, aruncate după plecarea țăranilor. 
Seara o întrebam pe mama: Ce mâncăm 
în seara asta? iar ea, cu lacrimi în ochi, ne 
răspundea: Culcaţi-vă, că o să mâncaţi 
mâine!. Așa, seară de seară, am slăbit și 
am ajuns ca un schelet. Mama m-a dus să 
îmi facă o radiografie și medicul i-a spus că 
am un nodul de natură TBC și dacă nu 
face rost de streptomicină nu garantează 
că mai trăiesc. Neavând bani, și-a vândut 
cerceii și verigheta, iar după un lung trata- 
ment m-am înzdrăvenit. 

Am fost dati afară din școală, că așa 
venise ordin de sus, și, cu mare greutate, 
am fost primiţi la o altă școală, cu condiţia 
că dacă mai vine un ordin vom fi 
exmatriculați. 

Destul de des, noaptea, Militia ne făcea 
control, bătea în geamlâcurile de la pivniță 
și mama intra în panică, tremura, crezând 
la început că au venit să o aresteze. Imi 
amintesc că venea des pe la noi un secu- 
rist pe nume Hornaru și căuta să o 
convingă să divorțeze, pentru viitorul nostru 
(școală). Mama îi răspundea: Nici în ruptul 
capului nu fac așa ceva. Dacă lonel mai 
trăiește, cum o să primească acolo sentința 
de divorț? Sunt sigură că Dumnezeu îi ajută 
să se întoarcă, pentru că știu cu cine m-am 
căsătorit: dârz, harnic și optimist. 

In 1956 ni s-a ridicat DO și ne-am întors 
în Brașov, dar nu în casa noastră, deoarece 
aceasta a fost ocupată de fel și fel de indi- 
vizi fideli ţării și PCR-ului, ci în casa 
bătrânească a mamei mele, într-o singură 
cămăruță. 


Mi-am depus dosarul pentru liceu. A 
trebuit să scriu apartenența politică a 
părinților și a mea. Așa era pe atunci. Eu 
nu am fost nici UTC-ist, nici pionier, și la 
tata am scris: „deținut politic (înaltă 
trădare)”. Am fost respins categoric și 
mama mi-a spus că trebuie să fac carte. 
M-am înscris la liceul seral „Andrei 
Șaguna” și, ca să pot urma cursurile, tre- 
buia să am servici. M-am prezentat atunci 
la forțele de muncă, la 14 ani și jumătate, 
și am fost repartizat salahor la TRCL 
construcții timp de patru ani, până am ter- 
minat liceul, lucrând din greu. Un profesor 
de matematică s-a uitat lung la mine într-o 
oră și mi-a zis: Ridică-te banditule în 
picioare! Tatăl lui este vânzător de ţară și 
ar trebui să îl scoatem afară dintre noi. 

Datorită situaţiei politice nu am avut 
voie să fac armata. Intre timp m-am 
căsătorit și în 1967 am fost dus la așa-zisa 
armată, de fapt muncă forțată și normată la 
lucrările de la Porţile de Fier. 

Am fost urmărit de Securitate pas cu 
pas. Ani mai târziu mi-am găsit în dosar 
mulți turnători, unii chiar prieteni apropiaţi. 
Tot ce am scris sunt foarte pe scurt relata- 
te. Multumesc lui Dumnezeu că am fost, în 
final, cu tata, mama și fratele meu Doru. 

Prin tot ce am trecut, mi-am făcut un 
dosar (volum legat) intitulat File de viață 
pentru posteritate și istorici. 


Dan Despan 
23 februarie 2021 

Toma Arnâuţoiu 


Toma Arnăuțoiu s-a născut la 14 
februarie 1921, al treilea dintre cei cinci 
copii ai învățătorului lon Arnăuţoiu din 
Nucșoara, Argeș. 

A absolvit Școala de Ofiţeri de 
Cavalerie „Regele Ferdinand |” de la 
Târgoviște în 1944 și în septembrie este tri- 
mis pe frontul de vest. La 1 noiembrie este 
decorat cu Ordinul „Coroana României” cl. 
V-a, iar în decembrie este rănit în Ungaria. 
După trei luni de spitalizare revine în activi- 
tate la Cercul Teritorial Gorj și apoi la 
Regimentul 5 Roșiori. In iunie 1946 este 
mutat la Regimentul de Gardă Călare, la 6 
august 1947 a fost avansat la gradul de 
locotenent, iar la 9 august 1947 trecut în 
rezervă. 

In iarna lui 1948, Toma Arnăuţoiu, scos 
din armată, este contactat de col. 
Gheorghe Arsenescu și discută cu acesta 
posibilitatea organizării unui grup de 
rezistență anticomunistă în Muscel. Grupul 
urma să neutralizeze autorităţile locale 
dacă s-ar fi declanșat un război între anglo- 
americani și Uniunea Sovietică. In martie 
1949, în momentul plecării în munţi, grupul 
avea 16 membri, printre care patru femei. 

Deoarece nu puteau evita ușor trupele 
de securitate care împânziseră zona, dar și 
din cauza unor diferende privind tactica, 
grupul s-a scindat; o parte dintre membri au 
rămas sub conducerea lui Toma Arnăutoiu, 

iar cei rămași alături de col. Arsenescu au 
fost arestați după ce acesta a părăsit gru- 
pul în noiembrie 1949. 

Urmărit timp de nouă ani, grupul lui 
Toma Arnăuţoiu, din ce în ce mai restrâns, 
s-a confruntat cu trupele de securitate, o 
parte dintre membri fiind arestaţi sau uciși. 
Toma și Petre Arnăuţoiu, Constantin 
Jubleanu și Maria Plop, o tânără refugiată 
după sosirea trupelor sovietice în satul 
natal de pe Prut, au supraviețuit cu sprijinul 
a peste 100 de localnici. 

Fiica Mariei Plop și al lui Toma Arnăuţoiu 
s-a născut în ultima lor ascunzătoare, 
săpată în stâncă aproape de satul Poenărei. 

Securitatea a reușit să-i prindă racolând 
prin șantaj pe Grigore Poenăreanu, fost 
coleg de școală cu Toma. La 20 mai 1958, 
fratii Arnăuțoiu au fost capturați. Maria Plop 
s-a predat împreună cu copila. Constantin 
Jubleanu a refuzat să se predea și a fost 
ucis în schimbul de focuri cu Securitatea. 

Toma Arnăuțoiu, fratele său Petre și alti 
14 oameni (trei preoți, patru învăţători, 
săteni înstăriți, țărani săraci, ciobani) au 
fost condamnaţi la moarte de Tribunalul 
Militar și executaţi la Jilava în noaptea de 
18 spre 19 iulie 1959. Maria Plop, condam- 
nată la închisoare pe viață, a murit în 
detenție în 1962, ca și părinții fraților 
Arnăuţoiu. 

loana-Raluca Voicu-Arnăuţoiu 

Diplomă pentru neuitare 

Fundaţia Culturală Memoria și 


Mulţumirile laureaţilor 
Premiilor „Memoria - 30 de ani” 


În toamna anului 1990 a apărut primul 
număr al Memoria - revista gândirii arestate. 

La 9 martie 2020, cu ocazia Zilei Deţinu- 
tilor Politici Anticomuniști din Perioada 
1944-1989 în România, Fundaţia Culturală 
Memoria a dorit să organizeze un eveni- 
ment aniversar („Gala Memoria - 30 de ani”) 
prilejuit de cele trei decenii care au trecut de 
la apariția primului număr al revistei. 

In cadrul evenimentului urmau să se 
acorde o serie de distincții unor persona- 
lități ale societăţii civile românești sau 
instituții implicate în ultimii 30 de ani în pre- 
zervarea și valorificarea memoriei trecutu- 
lui recent. 

Din cauza pandemiei de Covid 19 eve- 
nimentul a fost anulat și am fost în imposi- 
bilitatea de a-l reorganiza. Cele 11 distinc- 
tii, însoţite de „diplome de neuitare”, au 
fost înmânate ulterior, în afara unui cadru 
festiv. 

Redăm în continuare mulțumirile celor 
care au primit aceste modeste „semne” ale 
recunoștinței noastre. 


DI. Octav Bjoza - președintele Asocia- 
tiei Foștilor Deținuți Politici din România. 

„Imi amintesc cum, la începutul anilor 
1990, din iniţiativa unora dintre noi care au 
făcut ani grei de temniță, s-au apucat să 
culeagă date și să le cuprindă într-o revistă 
a rezistenței anticomuniste. Imi amintesc 
că erau multiplicate exemplarele la șapiro- 
graf. Era o treabă foarte grea. S-au făcut 
doar câteva numere, știu eu, poate chiar 
nici 10. Dar la inițiativa fostului deţinut poli- 
tic, domnul Banu Rădulescu, s-a pus pro- 
blema apariţiei unei reviste la nivel naţional 
și așa a apărut revista Memoria. Această 
revistă de la începuturi și până astăzi a 
avut o ținută de un înalt profesionalism. 
Domului Banu Rădulescu i-a urmat, îmi 
amintesc, doamna Micaela Ghiţescu, și 
având în vedere că revista se numea 
Memoria, aici puteai găsi, de-a lungul tim- 
pului, depănate viețile unor mari 
personalități ale vieții culturale, politice, și 
nu numai. 

Este foarte regretabil că iată, în 31 de 
ani de abia avem 113 exemplare. Este bine 
că se întreține în continuare această 
publicație și este păcat că noi am rămas 
din ce în ce mai puțini, iar mărturiile nu mai 
au de unde să vină. 

Memoria este o revistă, cum am mai 
spus, de o ținută deosebită. Aici puteai 
întâlni întâmplări adevărate care s-au 
petrecut în temnitele și lagărele de exter- 
minare din vremea comunismului. Aici 
puteai regăsi persoane dragi pe care le-ai 
întâlnit în temniţele și lagărele de extermi- 
nare, persoane care ti-au marcat, poate, 
tot restul vieții, dar de care nu ai mai știut 
nimic după eliberarea din 1964. 

Noi, foștii deținuți politici, deportații, 
urmași ai prizonierilor, nu putem decât să 
mulțumim acelora care, în continuare, se 
îngrijesc de apariția acestei reviste. Sigur 
că nu este poate indicat să o spun, nu 
mi-a plăcut niciodată să vorbesc despre 
mine, dar o privesc ca atare. lată că, 
redacția revistei Memoria, în anul 2020, 
mi-a acordat o „Diplomă pentru neuitare”, 
diplomă care trebuie privită ca fiind dată 
tuturor acelora pe care i-am reprezentat și 
încă îi mai reprezint. 

De aceea, prin mine aduc multumirile 
tuturor supraviețuitorilor, acelora care încă 
mai trăim, bineînţeles din ce în ce mai 
puţini, mulțumirile noastre celor care 
păstrează în continuare această flacără vie 
în dorința lor de a reda adevărul istoric 
despre acele vremi, nu de mult apuse, și 
multe, multe mulțumiri.” 


D-na Ana Blandiana - scriitoare, poetă 
şi luptătoare pentru libertate civică, co-fon- 
datoare a Memorialului Victimelor Comunis- 
mului și al Rezistentei din Sighetu Marmaţiei 
și președintă a Fundaţiei Academia Civică. 


ELI MEMORIA 


„Aniversarea a 30 de ani de la 
înființarea revistei Memoria, dincolo de 
emotiile și nostalgiile pe care le naște fap- 
tul că acești 30 de ani sunt 30 de ani ai 
vieții noastre — mi se pare că este un prilej 
(pe care diploma pe care am primit-o, și de 
care sunt mândră, care este o diplomă 
pentru neuitare, o rezumă perfect), pentru 
că nu pot să nu mă gândesc și cred că... 
chiar acesta este sensul acestei aniversări 
— să ne gândim cu totii impreună cum ar fi 
fost dacă această neuitare nu s-ar fi 
născut. Dacă n-ar fi apărut ideea lui Banu 
Rădulescu, care a fost primul care s-a gân- 
dit la asta. Dacă nu s-ar fi adăugat, după 
aceea, toate iniţiativele aparținând exclusiv 
societății civile pentru neuitare. Pentru ca 
să ne aducem aminte, pentru ca să 
încercăm să cultivăm în generaţiile care 
urmează cultul, nu atât al trecutului, cât al 
înțelegerii trecutului pentru a putea 
înțelege prezentul, aceasta mi se pare 
esențial. lar în acest sens, apărut înaintea 
Memorialului de la Sighet, înaintea 
Memorialului  Durerii al Televiziunii 
Române, revista înființată de Banu 
Rădulescu și continuată atât de strălucitor 
de Micaela Ghițescu, a fost exemplară, a 
reprezentat chiar izvorul acestei idei fără 
de care, cu siguranță, nu numai că am fi 
fost mai săraci, dar am fi fost mai puţin în 
stare să ne înțelegem propria noastră 
definiție. Multumesc pentru diplomă revis- 
tei Memoria și sper din toată inima să ne 
mai întâlnim și la alte aniversări.” 


D-na Marilena Rotaru - documentarist, 
jurnalist de televiziune, publicist și roman- 
cier, realizatoare a numeroase programe 
culturale și documentare la Televiziunea 
Română, printre care și „Memoria Exilului 
Românesc”. 


„Cuvânt la primirea «Diplomei pentru 
neuitare». 

De-a lungul anilor am primit diplome, 
medalii, premii. Au fost confirmări a ceea 
ce am înțeles că trebuie să fac și am făcut. 
«Diploma pentru neuitare» primită recent 
din partea Fundaţiei și revistei Memoria, 
mi-a luminat tot orizontul anilor '90 în care 
mi-am aflat și mi-am exprimat libertatea 
alături de oameni care renăscuseră din 
grele, inimaginabile sacrificii: Corneliu 
Coposu, Regele Mihai, Paul Goma, Doina 
Cornea, Banu Rădulescu. De la ei am aflat 
şi am văzut, simțind mai târziu și pe propria 
piele, cum iubirea de neam și de adevăr 
este balsamul rănilor vii. Alături de ei am 
trăit, ca pe o cumplită boală, înțelegerea că 
oamenii care au făcut bine tării, care au 
făcut România Mare, au sfârșit în închisori, 
alegând să-și plătească ideile și crezul cu 
viața. Alături de ei am trăit realitatea acestor 
versuri celebre: «Numai aceea ce iubești 
cu-adevărat rămâne / Restul e zgură». 

Păstrez imaginea lui Banu Rădulescu, 
la biroul său din redacţia Revistei 
Memoria, îngropat în dosare, scrisori, 
texte, învăluit în fumul gros al țigărilor, cu 
zâmbetul său blajin, vorbind ore în șir cu 
oricine deschidea ușa «Memoriei». 
Puneam la cale evenimente de neconce- 
put cu doar câțiva ani înainte și, aproape 
magic, le și realizam. Banu Rădulescu 
mi-a dat curaj să-mi urmez inima și mintea. 
Să lupt ca să apăr și să feresc de uitare și 
risipă valorile neamului în care m-am ivit. 
Să cred în puterea memoriei, ca într-o 
datorie care, împlinită, îţi poate oferi apoi și 
dreptul. «Unde nu este datorie, nu este 
drept — spunea Regele Carol | — și unde nu 
este ordine nu este libertate». 

Trebuie să ne păstrăm și să ne 
reactivăm Neuitarea, mai ales azi, când 


loana-Andra Panduru, lucrare creată special pentru 
Distincția „Memoria - 30 de ani“ (fragment). 2020 


confuzia dintre bine și rău este la putere 
prin cea mai periculoasă și longevivă mani- 
pulare: ștergerea memoriei. «Politica este 
prezentul istoriei», scria Arnold Toynbee. 
Dacă-i așa, și politica și istoria noastră 
sunt la pământ. 

Sper în viitorul revistei Memoria și mă 
bucură actualul ei capital de tinerețe! 
Teribila călătorie pe care am început-o 
acum 30 de ani va fi pentru mine marcată 
de-a pururi de cuvintele lui Banu 
Rădulescu spuse unui securist devenit om 
politic: «Memoria n-o să dispară. Asta e 
Gazeta matematică a crimelor voastre!». 

lar nouă, celor care ardeam în jurul lui să 
spunem tot ce nu se putuse spune în 45 de 
ani, ne repeta: «Adevărul este lumină și 
căluș luminii nu poţi să-i pui!» 

Plecăciune memoriei lui Banu 
Rădulescu și urmaşei lui, Micaelei 
Ghitescu! Dumnezeu să-i odihnească! 

Multumesc continuatorilor acestui pro- 
iect de tară și neam, domnului dr. Nicolae 
Constantinescu, președintele Fundaţiei 
Memoria și domnului Cosmin Budeancă, 
redactorul coordonator al Memoria - revis- 
ta gândirii arestate. Mulţumesc! La multi 
ani Memoria!” 


DI. Prof. univ. dr. Doru Radosav - isto- 
ric, directorul Institutului de Istorie Orală 
din cadrul Facultăţii de Istorie și Filosofie a 
Universităţii „Babeș-Bolyai” din Cluj- 
Napoca. 

„Fundaţia, revista, publicaţiile și confe- 
rințele „Memoria” fac parte dintr-un feno- 
men de angajare și de cultivare a vieții 
publice și civice în România de după 1989. 
Fondată și inspirată de neuitatul Banu 
Rădulescu, dintr-un aristocratism atât de 
urât de către comuniști, Memoria a forjat 
spiritul civic și alternativa politică la guver- 
narea statului român, după 1989. 

Memoria în sine este una dintre marile 
victorii împotriva comunismului. Jacques 
Le Goff, celebrul istoric francez, în prefața 
la volumul colectiv apărut imediat după 
prăbușirea comunismului și intitulat A l'Est, 
la mémoire retrouvée, afirmă că revoluțiile 
anticomuniste din estul Europei și dobândi- 
rea libertăţii au avut o mare valoare, și 
anume, eliberarea formelor de expresie a 
memoriei încarcerate în trecutul comunist. 
Egală cu sine, senină, calmă, revista 
Memoria rămâne locul vocilor neauzite și 
neascultate din trecutul comunist. De-a 

lungul anilor, nu a derapat în juridicializa- 
rea istoriei, nu a atras istoria trăită în pre- 
toriu, în spațiul tribunalelor, precum fac 
astăzi alte instituţii, confuze dar și vindica- 
tive, imitând modele alogene. 

Revista Memoria are un rol mult mai 
mare și anume, acela de întreţinere și re- 
producere a demnității foștilor detinuti poli- 
tic, ea celebrează o Românie tăcută, mar- 
ginalizată, persecută de comunism, este 
proba unei demnități și a unei credințe 
nestrămutate în valorile libertăţii, ale natiu- 
nii ale dreptăţii. Ea și-a extras aristocratis- 
mul și calmul din înalta seninătate morală, 
nevindicativă a foștilor deținuți și per- 
secutaţi politic. Este o înaltă și unică oază 
de gestionare a memoriei contrastantă cu 
vânzolelile și convulsiile lumii de azi. 

Pe scurt, revista Memoria întreține 
povestea despre durerile și tragediile 
poporului român.” 


DI. Prof. univ. dr. habil. Anatol Petrencu 
- istoric, directorul Institutului de Istorie 
Socială „ProMemoria”, Chișinău, Republi- 
ca Moldova. 

„Stimaţi prieteni, stimate doamne, 
stimati domni. Mă numesc Anatol 
Petrencu, sunt profesor universitar și vă 
salut din Chișinău. Cu această ocazie 
vreau să aduc sincere mulțumiri conducerii 
Fundaţiei Culturale Memoria, colegiului de 
redacție al revistei Memoria, pentru 
această diplomă care mi-a fost înmânată, 
„Diploma pentru neuitare”, și pentru acest 
tablou simbolic. Eu cred că este plin de 
simbolism acest tablou. 

Vreau să urez revistei și Fundaţiei noi 
realizări în tot ceea ce faceti dumneavoas- 
tră. Am scris un articol despre importanța 
revistei Memoria şi consider că este o 
revistă foarte importantă pentru generaţiile 


de astăzi ale României și ale Republicii 
Moldova, ale acestui spaţiu românesc. 
Este important că revista aduce la cititori 
noi dovezi ale crimelor comise de regimu- 
rile comuniste din țările noastre, noi 
mărturii ale celor care au fugit, au emigrat 
din România. 

Vreau doar să subliniez importanța 
materialelor care au fost publicate aici în 
paginile revistei, și care se referă la istoria 
tragică a basarabenilor în perioada 
sovietică. Și vreau un lucru foarte impor- 
tant să vă spun: pentru că noi, aici, în 
Republica Moldova, suntem mai axati în 
lumea rusă, russkiy mir cum spun ei, iată 
că observăm niște lucruri foarte ciudate, 
care se întâmplă în Federaţia Rusă. In 
special este vorba despre această bătălie, 
această luptă de readucere pe postament 
a monumentului Dzerjinski. lată că 
primăria de la Moscova a făcut un apel 
public, prin care să afle părerea oamenilor, 
dacă merită sau nu merită să fie înălțat 
acest monument. Şi, în mod oarecum stra- 
niu pentru noi, o bună parte dintre cei care 
au fost întrebaţi s-au pronunțat pentru ridi- 
carea acestui monument... reinălțarea 
acestui monument în Piata Dzerjinski unde 
a fost sediul NKVD-ului, Lubianka. 

Dacă în 1991 entuziasmul era împotri- 
va comunismului, a comuniștilor, iată că 
acum lucrurile s-au schimbat, lumea este 
mai tolerantă. De ce este tolerantă fată de 
criminalii acelui regim, acelor timpuri? 

lată că, în acest context, importanța 
memoriilor celor care au avut de pătimit în 
anii regimurilor comuniste este foarte 
importantă. Acest rol pe care îl joacă revis- 
ta, și care trebuie și în continuare să îl aibă, 
este de a aduce la cunoștința oamenilor 
caracterul inuman al regimurilor totalitare și 
poveștile acelor oameni nevinovaţi care au 


suferit de pe urma acestor regimuri. 

Cu acestea vreau încă o dată să 
mulțumesc pentru această diplomă. Sunt 
foarte mândru de faptul că am primit-o. 
Dumneavoastră vă doresc succes și eu 
cred că o să colaborăm, poate mai activ, 
sper, pentru că aș dori să fie o activitate 
mai strânsă între noi. 

Vă urez succes și noi realizări.” 


DI. Prof. univ. dr. Zoltán Rostás - 
inițiatorul și coordonatorul unei echipe de 
sociologi și antropologi în cadrul Facultăţii 
de Jurnalism și Științele Comunicării, 
Universitatea București. 

„Vă mulțumesc pentru acest premiu pe 
care îl consider drept o recunoaștere a 
importanței unei direcţii de cercetare a 
istoriei recente - istoria orală — pe care o 
practic de aproape 40 de ani. Inspirat de 
memorabilul Congres Internaţional de 
Științe Istorice din 1980, care a avut loc 
chiar în București, am început să experi- 
mentez metoda interviului de istorie orală. 
Aceasta, deși seamănă cu celelalte meto- 
de dialogale de documentare (de la presă 
la sociologie), are caracteristici inconfun- 
dabile. Majoritatea comunicărilor de la 
secţia de istorie orală subliniau beneficiile 
metodei pentru istoria socială, dar au fost 
și exemplificări de interviuri vizând clarifi- 
carea unor detalii importante ale unor con- 
flicte sociale. Evident, posibilitatea de a 
pătrunde în viata categoriilor care nu lasă 
urme scrise a fost considerat drept princi- 
palul motiv pentru îmbrățișarea acesteia. 
Metoda a devenit pentru mine și mai 
importantă, când mi-am dat seama că regi- 
mul socialismului de stat al anilor '80 a 
marginalizat foarte multe categorii sociale. 
Ca atare, era legitim să intervievez și 
sociologi sau muncitori în vârstă, și fostă 

boieroaică sau slujnică, și armean martor 
al genocidului sau rusoaică refugiată de 
frica revoluției din 1917 etc. Din păcate, 
Congresul din 1980 nu a convins istorici ai 
secolului 20 de la noi, deși metoda nu a 
fost prohibită. Le lipsea interesul pentru 
inovare, dar mai ales pentru istoria socială 
extrasă din istoria vieții cotidiene. 

Consider că acest premiu recunoaște 
nu doar contribuţia mea la construirea arhi- 
vei de istorie orală a școlii Sociologice de 
la București, dar și introducerea în practica 
studențească a acestui tip de interviu la 
Universitatea din București, din care au 
rezultat volume de documente sociale orale. 

Sunt sigur că cercetarea istorică — la fel 
ca în alte tări cu trecut similar — va ajunge 
în curând la convingerea că viața socială la 
„firul ierbii” din regimul comunist nu poate fi 
cunoscută fără includerea interviului de 
istorie orală în arsenalul istoricului.” 


D-na Prof. univ. dr. Smaranda Vultur - 
scriitoare, antropolog, inițiatoarea Grupului 
de Istorie Orală și Antropologie Culturală 
din cadrul Fundaţiei „A Treia Europă” din 
Timișoara. 

„Premiul Revistei Memoria mă 
onorează răsplătitor, alături de un grup de 
oameni care au lucrat timp de 30 de ani 
pentru a sparge tăcerea impusă de regimul 
totalitar comunist celor care i s-au împotri- 
vit și au avut de suferit pentru asta. Odată 
cu zidul Berlinului a căzut și zidul uitării și 
al minciunii organizate ideologic. 

Revista Memoria a dat constant cititori- 
lor ei posibilitatea de a cunoaște și a face 
vizibile victimele, le-a dat drept la mărturie. 
Exact același lucru am încercat să fac și 
eu, să fiu un transmițător de memorie, să 
fac auzit, la propriu, glasul celor care nu au 
avut atât de multă vreme drept la cuvânt. E 


LUNI METEORA 

desigur vorba de cei care au supravietuit 
sau de urmașii lor, care au fost dispuși să 
se întoarcă spre un trecut profund dureros, 
traumatic, să îl redescopere, să poves- 
tească. S-a născut astfel ideea unei arhive 
de istorie orală și povestiri de viață, cu 
interviuri înregistrate pe casete, apoi pe 
reportofoane digitale, transcrise și editate. 
Vocea martorilor e dincolo de informaţiile 
pe care le furnizează și de textul transmis 
în scris prin transcriere și editare, un vehi- 
cul prețios, purtând cu ea emotiile partajării 
memoriei cu alții, vaietul reținut, exprimat 
doar pe jumătate, revelaţia bilanţurilor 
până atunci tăcute, împotrivirile și deznă- 
dejdile, forța ascunsă a neuitării, ezitările, 
suferințele vechi şi mai noi. 

Vocea individualizează, dă corp și 
expresie. Și de fapt acesta e și sensul mai 
larg al recuperării memoriei traumatice din 
comunism. Să înlocuim statisticile și nume- 
rele din bilanţuri seci și lipsite de empatie 
fată de victime, cu mărturiile ce pun în locul 
lor indivizi umani reali, foști detinuti, 
deportați, condamnaţi, care au o identitate 
socială, etnică sau religioasă, au făcut 
parte dintr-o comunitate. Au avut de suferit 
nu doar ei, ci prin contaminare familiile, 
anturajul lor, societatea în ansamblu. 
Memoria ar avea scopul benefic de a uni și 
solidariza, prin cunoaștere, acolo unde ura 
stimulată, logica luptei de clasă au creat 
falii adânci în societate. 

Mi se pare important că am reușit să 
stimulez tinerii să-și îndrepte privirea spre 
propriul trecut familial, că am lucrat 
împreună cu ei pentru a lărgi sfera celor 
intervievaţi. Astfel, începând cu Grupul de 
Istorie Orală și Antropologie Culturală 
creat la Fundaţia A Treia Europă în 1998 și 
continuând cu studenții mei care au studiat 
antropologia memoriei la cursurile de mas- 


ter de la Universitatea de Vest din 
Timișoara (până în 2017), am predat meto- 
dologii de lucru, de editare a textului oral, 
de analiză și interpretare. Pentru ei și pen- 
tru mine, interviul a fost o experiență de 
viață care i-a ajutat să exploreze lumea 
comunistă în toate aspectele ei, de la cel 
cotidian la cel al funcţionării politicului și 
ideologiei în lumea totalitară. Am învăţat 
cum să contextualizăm un interviu și să îl 
transformăm în document, să punem în 
relație istoria cu memoria, documentul 
oral, personal cu cel oficial, scris. 

Poate unii dintre cei cu care am lucrat 
în echipă vor prețui astfel mai mult 
libertăţile pe care le au și vor ști ce să facă 
pentru a evita pierderea lor. Vreau să spun 
că există o pedagogie a memoriei care ne 
poate aduce beneficii la toti. 

Astăzi arhiva constituită în 30 de ani se 
află la Biblioteca Centrală Universitară 
„Eugen Todoran” din Timișoara. Acolo am 
creat „Colecţia de istorie orală”, care inclu- 
de, pe lângă interviuri, fotografii și alte 
documente de tip personal. A devenit astfel 
un bun public. Am creat situl www.deporta- 
tiinbaragan.ro, o pagină multimedia care 
pune la un loc și face să intre în dialog 
tipuri diferite de discurs memorial. li putem 
asculta pe cei care povestesc, putem 
vedea cărțile care s-au scris despre ei, 
monumentele, comemorările Asociaţiei 
Foștilor Deportaţi în Bărăgan, parteneră în 
proiect. Un mod de a administra în comun 
o memorie, de a-i conferi vizibilitate. 

Acestora li se adaugă cărțile publicate. 

4 martie 2021, Timișoara” 


DI. Prof. univ. dr. Corneliu Constantinescu 
- fost deținut politic, matematician, profesor 
titular la Universitatea Tehnică Federală 
din Zürich, susținătorul constant din ultimii 


ani al Memoria - revista gândirii arestate. 

„Benglen, 15.12.2020 

Stimate Domnule Preşedinte 
Constantinescu, 

Stimate Domnule Redactor șef 
Budeancă, 

Mă simt foarte onorat și Vă mulțumesc 
din inimă pentru «Diploma pentru neuita- 
re» pe care mi-ati conferit-o. 

Cu stimă, 

Corneliu Constantinescu” 


Asociaţia Memorialul Revoluţiei 
16-22 Decembrie 1989 din Timișoara. 

„Fundaţia Culturală Memoria duce o 
muncă extraordinară pentru neuitare. Ne 
bucurăm că sunt instituţii în România care 
duc o muncă enormă pentru cultura 
memoriei. Suntem onorati pentru această 
distincție pe care am primit-o noi, 
Memorialul Revoluţiei și sperăm că 
împreună vom putea aduce o cât mai mare 
contribuție pentru istoria orală a României, 
a perioadei comuniste și să avem rezultate 
foarte bune pentru a putea informa cât mai 
bine generaţiile viitoare. 

Multumim foarte mult, revista Memoria.” 


Au mai fost acordate distincţii și d-nei 
Lucia Hossu-Longin - regizor de televi- 
ziune, realizatoare a serialului Memorialul 
Durerii, precum şi Departamentului de 
Istorie Orală al Agenţiei de Presă Rador 
a Radio România. 

Lucia Hossu-Longin 

Reeducarea de la Pitești - Drama unei generaţii 

Cerberii penitenciarelor 

Coordonatori: Teodor Hossu-Longin și Andrei Ruse, 
Timișoara, Hyperliteratura, 2020, 314 pagini. 

Volumul continuă Seria Memorialului Durerii cu unul 
dintre cele mai crâncene experimente desfășurate în 
comunism, despre care s-a tăcut mai bine de 50 de ani. 
Informații inedite, interviuri cu supraviețuitori și torționari, 
alături de fotografii din celule refac o poveste odioasă, des- 
pre care s-a spus prea puțin. 


25 de ani fără Senior 

Ediţie îngrijită și prefațată de lon-Andrei Gherasim, 
București Editura Vremea 2020, 112 pagini 

Pe 11 noiembrie 2020 s-au împlinit 25 de ani de la tre- 
cerea în eternitate a celui care a reprezentat pentru 
România și români garanția morală a respectării cu 
strictețe a principiilor și valorilor adevărate. 

O majoritate covârșitoare dintre concetățenii săi l-au 
descoperit în ianuarie 1990, când minciunile și manipulările 
celor care conduceau destinele tării îl prezentaseră ca 
„burghezul venit de la Paris să fure revoluţia” sau cel care 
„nu mâncase salam cu soia alături de popor” în timpul regi- 
mului de tristă amintire. (lon-Anarei Gherasim) 


In honorem Sanda Golopenţia 

Editori: Zoltan Rostas, Theodora-Eliza Văcărescu 

Editura Spandugino, București, 2020, 672 pagini. 

Demers polifonic și de o rară efervescenţă ideatică, 
izvorât dintr-o profundă admiraţie fată de opera de excepție 
a Sandei Golopenţia, volumul omagial coordonat de Zoltân 
Rostâs și Theodora-Eliza Văcărescu reunește un valoros 
corpus de studii, adevărate „declaraţii de dragoste pentru 
știință”. De-a lungul acestor studii se deosebesc valorile 
fondatoare ale marilor proiecte culturale ce poartă semnă- 
tura Sandei Golopenţia, întregindu-i astfel portretul spiritual. 


MIHAIL MIHAILIDE 


C. D. Angelescu. 


Medicul, universitarul, diplomatul, 


omul de cultură 


O lucrare de interes istoric, iatroistoric 
dar și necesară publicului instruit, a văzut 
lumina tiparului la Editura SemnE, în exact 
această perioadă când lumea pare 
captivată numai de pandemia corona- 
virotică și se teme, mai nou, de posibile 
conflicte între două mari puteri, antrenând 
în dispută, deocamdată economico- 
diplomatică, și Organizaţia Mondială a 
Sănătăţii. In contrapondere, pentru destin- 
dere și îmbogăţire spirituală, propunem lec- 
tura cărţii mai jos prezentată. 

Este un volum de aproape 500 de 
pagini, apărut cu menţiunea expresă pe 
copertă a sprijinului datorat doamnei loana 
Angelescu-Monteoru. Titlul este Doctorul 
Constantin D. Angelescu, figură remar- 
cabilă a științei și culturii universale - cule- 
gere de studii cu ocazia împlinirii a 150 de 
ani de la naștere. Sustinerea acordată de 
doamna loana Angelescu-Monteoru, profe- 
sor și fost redactor la postul de radio 
Europa Liberă, se explică atât prin relaţiile 
familiale cu personalitatea evocată - 
nepoată directă a doctorului C.D. 
Angelescu, și justifică alcătuirea docu- 
mentată a primului dintre capitole: [C.D.A.] 
„Primul ministru al României în America” 
(pp. 13-82, cu reproduceri ale unor docu- 
mente originale și fotografii de epocă). 


Volam publicat cu sprijinul doamnei 
IOANA ANGELESCU MONTURI 


ATOK 
RADU VEEGATTI, 
CRISTINA NARCISA VERGATTI 
H OCTAVIAN BUDA 


Doctorul 


CONSTANTIN D. ANGELESCU 
STUDII LA 150 DE ANI 
DE LA NAŞTERE 


Ulterioarele interventii sunt asumate de: 
prof. dr. C. Bălăceanu-Stolnici, membru de 
onoare al Academiei Române, „Cum l-am 
cunoscut pe doctorul Constantin D. 
Angelescu” (pp. 83-88); prof. dr. gral. maior 
Dan Mischianu, „C. Angelescu, profesor și 
formator de școală” (pp. 89-98); Radu 
Ștefan Vergatti, Cristina Narcisa Vergatti, 
juriști și genealogiști „Constantin D. 
Angelescu (1869-1948) - o viată în slujba 
românilor” (pp. 99-146); Tudor Răţoi, conf. 
univ., istoric, fost director general adjunct al 

Arhivelor Naţionale, fost director al Direcţiei 
Județene Mehedinţi a Arhivelor Naţionale, 
„Școala din Mehedinţi în timpul ministerelor 
doctorului Constantin Angelescu - Sugestii 
privind o evoluție la nivel national” (pp. 147- 
168). Despre „O celebră teză de doctorat în 
medicină susținută de Constantin D. 
Angelescu, la 9 decembrie 1897 la Paris” 
scrie prof. dr. Octavian Buda, titularul 
Catedrei de Istoria Medicinei, de la 
Universitatea de Medicină și Farmacie 
„Carol Davila”. 

Acesta din urmă îngrijește, de altfel, și 
publicarea integrală a tezei lui Constantin 
D. Angelescu, apărută în limba franceză: 
These pour le Doctorat en Médecine, pré- 
sentée et soutenue le Jeudi 9 Décembre 
1897, à 1 heure par C. Angelesco, ancien 
Interne des Hôpitaux de Paris „Hysterec- 
tomie abdominale totale pour tumeurs 
fibreuses de l'utérus”, dedicată de autor 
preşedintelui comisiei de doctorat, profeso- 
rului Paul Berger (1845-1908), una din 
somitătile chirurgiei franceze de la sfârșitul 
secolului al XIX-lea și începutul celui 
următor, membru al Academiei de Medi- 
cină. Chirurgul francez a fost un promotor 
neobosit al asepsiei și antisepsiei în chirur- 
gie, a pledat pentru sterilizarea instrumen- 
tarului chirurgical, purtarea măștii în sala de 
operație, hidratarea cu ser fiziologic în 
cantități mari (subcutanat și intrarectal), 
precum şi o tehnică novatoare privind 
amputația membrului superior. Măsurile de 
antisepsie chirurgicală vor fi introduse și de 
viitorul prof. dr. Angelescu în clinica pe care 
o va conduce la Facultatea de Medicină din 
București (în final, din 1906, la spitalul 
„Coltea”), decan fiind în momentul numirii 
sale ilustrul prof. dr. Thoma Ionescu. 

In prefațatorul „Argument” (semnat de 
prof. univ. dr. Radu Ștefan Vergatti) se 

arată că participanții la Adunarea generală 
a membrilor Academiei Oamenilor de 
Știință (10 iunie 2019), în urma discuţiilor 
purtate sub conducerea prof. univ. dr. 
Adrian Alexandru Badea, președintele 
instituției, s-a luat hotărârea publicării cule- 
gerii de studii mai sus citate, cu ocazia 
sărbătoririi a 150 de ani de la nașterea dr. 
Constantin D. Angelescu, creatorul acestei 
Academii. lar în „Prolegomene”, prof. univ. 
dr. în istorie Dinică Ciobotea, laureat al 
Premiului „Nicolae Bălcescu” al Academiei 
Române, a enumerat domeniile însemnate 
şi meritele în care s-a evidenţiat dr. 
Constantin D. Angelescu, anume: Istoria 
Medicinei, a Invățământului, a Culturii și 
Diplomaţiei, a mişcării liberale din 
România. (pp. 5-12) 

Politicianul C.D. Angelescu a fost, înce- 
pând de la vârsta de 32 de ani (1901) și 
până către sfârșitul a ceea ce astăzi numim 
perioada interbelică, deputat (reprezentând 
județul Buzău în Parlament) sau senator 
liberal; l-a convins să se înscrie în lupta 
politică marele Spiru Haret (rudă prin 
alianță), dar și generalul Alexandru 
Candiano-Popescu (cel cu „Republica de la 
Ploiești”, erou în timpul Războiului de 
Independenţă, devenit aghiotant al primului 
suveran al României). 

In 1913 Regele Carol | îi încredințează 
marelui om politic lon I.C. Brătianu rolul de 
a forma guvernul, iar Angelescu va detine 
protofoliul Lucrărilor Publice și Transpor- 
turilor. In perioada neutralității, până la de- 
clanșarea primei conflagrații mondiale, 
proaspăt numitul ministru se va ocupa în 
mod special de organizarea serviciului sa- 
nitar, având și experiența de medic militar 
(maior) dobândită în războaiele balcanice. 

După 1916, date fiind competenţa, 
relațiile personale, cunoașterea limbilor 


străine (franceza - atunci limba diplomaţiei, 
dar și engleza oxfordiană - altceva decât 
engleza americană, greu de înțeles pentru 
cei care nu trăiseră o vreme în „Lumea 
Nouă”), prin decret semnat de Regele 
Ferdinand, începând cu 1 octombrie 1917, 
doctorul Angelescu va fi „Trimis extraordi- 
nar şi ministru plenipotenţiar al Majestății 
Sale Regele pe lângă Guvernul Republicii 
Statelor Unite ale Americii în misiune 
specială”, decizie contrasemnată de lon 
I.C. Brătianu (cel care, de altfel, făcuse și 
propunerea). Activitatea diplomatică a doc- 
torului Angelescu a fost un succes în 
perioada președinției lui Thomas Woodrow 
Wilson — un susținător al României la 
Conferința de Pace de la Paris („Programul 
celor 14 puncte”, unde punctul 9 preciza 
clar „reajustarea frontierelor în baza princi- 
piilor autodeterminării naționalităților”, iar 
punctul 11: „teritoriile ocupate [să fie] retro- 
cedate)”. 

In Statele Unite dr. Angelescu a inaugu- 
rat prima ambasadă a României, primul 
sediu al Legatiei, a stabilit întinse legături 
cu imigrația română (numeroasă), cu evreii 
proveniţi din Vechiul Regat, cu mass-media 
— pentru prima oară interesată de tara 
noastră, a creat primele consulate ale 
României pe continentul nord-american 
etc. (cf. loana Angelescu-Monteoru) 

Acad. C. Bălăceanu-Stolnici, în maniera 
captivantă a scrisului său, își amintește 
împrejurările în care l-a cunoscut pe docto- 
rul Angelescu -— la Hotelul „Palace” din 
Sinaia. Tatăl său l-a prezentat ministrului 
care introdusese o nouă formă a bacalau- 
reatului, mai exigentă. Cu talent, academi- 
cianul de astăzi îi reconstituie portretul „Era 
un personaj impunător, cu o frunte înaltă, 
terminată cu două sprâncene puternice, 
sub care străluceau doi ochi vii, plini de 


inteligența și istețimea moștenită de la 
strămoșii lui olteni. După moda timpului, 
avea o mustață stufoasă, care-i umbrea 
gura. Era imposibil să treacă neobservat, 
chiar și fără să fi rostit vreun cuvânt. Totuși, 
avea și talent oratoric, precum și mare 
putere de convingere. [...] A fost în repetate 
rânduri ministru al învățământului, calitate 
în care a contribuit eficient la modernizarea 
învățământului și la dificila problemă a 
unificării structurilor și programelor de la 
toate nivelele învățământului din România 
devenită Mare. [...] A fost cel mai bun minis- 
tru al învățământului din cursul generației 
mele. [...] Era foarte cultivat și a sprijinit cul- 
tura. Peste un sfert de veac a fost președin- 
tele Societăţii Atheneului Român, dirijând 
complexa activitate a acestei societăți, azi 
uitată (concerte, recitaluri, spectacole, 
conferințe, reuniuni științifice sau culturale, 
bibliotecă etc. etc.). [...] A fost ales Membru 
de Onoare al Academiei Române.” Ștran- 
dul Lido, cu bazin de înot, animat de valuri 
„era o minune europeană” și se afla în 
cuprinsul hotelului cu braserie „Lido”, 
clădire ridicată pe un teren cumpărat de 
[C.D. Angelescu] de la boierii Butculești. 
(cf. C. Bălăceanu-Stolnici) 

Profesorului dr. C. Angelescu i se dato- 
rește inițiativa de înființare a Academiei de 
Științe din România (11 martie 1935), nu ca 
un act de contrapondere față de obiectul de 
activitate al Academiei Române, ci ca o 
necesitate. Academia Română, care fuse- 
se fondată în 1866 sub denumirea de 
Societate Literară Română, avea în 1935 o 
Sectie de Ştiinte cu doar 12 membri „majo- 
ritari fiind oameni de litere, istorici, juriști”, o 
secţie de medicină neexistând la început; 
Angelescu însuși fiind membru titular și fon- 
dator al secţiei de Istoria Filosofiei, Filosofia 
Științei, Organizare, Invățământ. 

De asemenea, urmărind eficiența multi- 
plelor sale activități, poate și după exemplul 
medicului și omului politic Al. Vaida Voevod, 
C. Angelescu a intrat în masonerie. Meri- 
tele și averea impresionantă au determinat 
admiterea sa, fiind ridicat (în 1929) la gra- 
dul 33 și ales membru în Supremul Consiliu 
din România. Apartenenta la masonerie i-a 
prilejuit relații cu delegați ai Marilor Loji 
străine — Anglia, Franţa, India etc. 

Ca demn urmaș al lui Spiru Haret a 
modernizat învățământul, determinând 
înființarea a peste 6.000 de localuri școlare 
noi. „In 1925 a introdus bacalaureatul și a 
legiferat învățământul particular, confesio- 
nal și universitar, iar în 1928 a reorganizat 
învățământul secundar”. (cf. D. Mischianu, 
pp. 90-91, cf. Lucian Predescu, Enciclope- 
dia României - Cugetarea, 1940). De 
menționat aici și „epurarea” profesorului din 
Academia Română efectuată sub regimul 
comunist în 1948. „In 1950, Academia 
Naţională Franceză de Medicină, al cărei 
membru corespondent străin era din anul 
1935, publica un foarte frumos elogiu- 
necrolog pentru doctorul Constantin 
Angelescu” (reprodus în facsimil, p. 97). 

Informații noi, numeroase și prețioase 
date biografice, ascendenți, descendenți, 
rude colaterale — arborele genealogic publi- 
cat în Anexe (detalii greu de prezentat în 
spaţiul unei semnalări de carte) sunt oferite 
cititorului de R.Ş. Vergatti și Cristina 
Narcisa Vergatti. S-a născut în familia 
„comersantului” craiovean Dumitru 
Angelescu. Acesta era fiu de țăran: Anghel. 
Nume probabil transcris târziu — Angelescu 
(n. 1831). Mama se numea Teodora 
Geblescu și provenea din vasta familie 
Geblescu, craioveni la rândul lor. Au avut 
şase copii, dar numai unul a supraviețuit, 
viitorul medic (n. la 12 ianuarie 1874). 

Acesta a absolvit deja celebrul liceu „Carol 
l” din Craiova. Cu sprijinul familiei Geblescu 
și ajutat de senatorul Eliodor Vergatti a ple- 
cat la Paris, unde a studiat 10 ani până 
după susținerea tezei de doctorat. Prin 
căsătoria cu Virginia Constantinescu- 
Monteoru, fiica lui Grigore Monteoru și prin 
ulterioare cumpărări de proprietăţi a deve- 
nit, practic, proprietarul staţiunii balneare și 
petrolifere buzoiene — Sărata Monteoru. 
Bunicul patern al Virginiei s-a numit 
Constantin Stavri și s-a stabilit la Brăila 
unde și-a românizat numele în Constanti- 
nescu. A avut trei fiice și trei fii. Jeanne 
(Ioana) Angelescu s-a căsătorit cu Ștefan 
Ghica Budești, geolog, membru corespon- 
dent al Academiei Române. Constantin C. 
Angelescu Monteoru, unul dintre fii, a fost 
profesor de drept constituțional și decan al 
Facultăţii de Drept de la Universitatea din 
lași. In anii arestărilor în masă executate de 
Securitatea comunistă a fost dus la Canalul 
Dunăre - Marea Neagră. Fiica acestuia, 
loana — autoare a capitolului mai înainte men- 
ționat — a devenit redactor la postul de 
radio Europa Liberă. Toţi copiii doctorului 
au învățat carte și au făcut cariere frumoase. 

Se menţionează, între multe altele, și 
despre cele 40.000 de volume ale bibliote- 
cii sale și obiectele de artă (confiscate de 
comuniști), pierderea în timpul Primului 
Război Mondial, a unei colecţii de artă de 
mare valoare, trimisă dintr-o greșeală 
împreună cu tezaurul românesc la 
Moscova fără acordul său și „pierdute” sub 
regimul bolșevic; despre reușita la exame- 
nul pentru ocuparea Catedrei de Clinică 
Chirurgicală și recunoscutele sale calități 
didactice. De asemenea, despre faptul că o 
serie de obiective — spitale, licee, o fundaţie 
îi poartă numele. 


luliu-Marius Morariu 

este preot, doctor al 
Facultăţii deTeologie 
Ortodoxă din cadrul 
Universității Babeş-Bolyai” 
din Cluj-Napoca, doctorand 
al Universităţii Pontificale 
Angelicum din Roma. 


IULIU-MARIUS MORARIU 


Redescoperirea 
lui luliu Maniu 


luliu Maniu a fost cu certitudine unul dintre coloșii isto- 
riei române interbelice. Ca orice personalitate de 
anvergură din acele timpuri, a plătit un greu și sângeros 
tribut, fiind pus în situaţia de a-și mărturisi crezurile cu 
prețul vieții. Regimul comunist l-a exterminat fără cruțare, 
așa cum a făcut cu mulți alţi lideri ai opoziţiei de altădată. 
Din păcate, la mai bine de trei decenii de la evenimentele 
petrecute în anul 1989, mai sunt încă multe de făcut în 
vederea recuperării memoriei unui om care poate fi cu cer- 
titudine considerat un element valoros al patrimoniului cul- 
tural al acestei țări și al istoriei ei. 

In acest context, iniţiativa părintelui Cristian Borz de a 
reabilita casa memorială din localitatea sa natală, 
Bădăcin, se constituie într-un demers ce trebuie remarcat 
și salutat. Faptul că dânsul a reușit, în paralel cu activita- 
tea edilitară, să ofere un adevărat jurnal de șantier, e de 
asemenea apreciabil. Volumul document va vorbi cu certi- 
tudine generaţiilor viitoare despre eforturile care au dus la 
reuşita unei astfel de antreprize, piedicile întâmpinate, 
care nu au fost puține, și despre scopul anamnetic și 
social al cinstirii unui astfel de înaintaș ilustru. In mod cert, 
va juca, de asemenea, un rol aparte și în promovarea 
localității și creșterea prestigiului acesteia. 

Jurnalul de șantier este prefațat de către cercetătorul 
Cosmin Budeancă de la București (pp. 5-11), el însuși 
cunoscut pentru eforturile făcute în vederea recuperării 
istoriei recente. Acesta tine să sublinieze cu privire la 
volum următoarele: „Cartea de față cuprinde o parte din 
eforturile făcute de părintele Cristian Borz și de cei care i-au 
stat alături pentru a finaliza acest măreț proiect. Il cunosc 

prea bine pe autorul ei ca să îl suspectez 
că a început să țină o evidență diaristică la 
gândul ca, mai târziu, să aducă aceste 
eforturi în fata publicului. De altfel a și luat 
această decizie, salutară, destul de târziu, 
abia în toamna lui 2015. Dar e bine că a 
făcut-o și atunci. Şi e remarcabil că și-a 
găsit timp să consemneze «la cald» cele 
întâmplate, cuprinzând, între rânduri, în 
putine cuvinte, tristeţi și dezamăgiri, bucu- 
rii şi momente de entuziasm. Apreciez în 
mod special faptul că atunci când s-a 
hotărât să publice aceste notițe nu a inter- 
venit asupra lor pentru a le «cosmetiza». 
Sunt multe adevăruri și realităţi expuse în 
mod direct, transparent, pe un ton deloc 
vindicativ, dar care în mod sigur vor avea 
darul să deranjeze.” (pp. 9-10). 

Cuvântul său, ce descrie amplul 
demers şi fazele care l-au definit, este 
urmat de cel al părintelui Borz (pp. 12-14), 
care-și motivează acţiunea, vorbește des- 


pre contextul în care s-a realizat iniţiativa și 
tine să evidentieze dimensiunea socială a 
lucrării întreprinse: „Am fost întrebat de 
mai multe ori ce m-a determinat să-mi iau 
această responsabilitate? Am simțit că în 
aceste timpuri pe care le trăim, trebuie să 
fac ceva mai mult, ceva care să 
depășească fișa postului unui preot. Nu 
mă pricep să fac politică, nu mă pricep să 
conduc organizații de anvergură și atunci 
m-am gândit că prin salvarea unei clădiri, 
care face parte din patrimoniul naţional, aș 
putea să am și eu o contribuţie mică la 
bunăstarea și dezvoltarea locului în care 
trăiesc.” (p. 14) 

Apoi, într-un frumos tandem imagine 
text, este descris fiecare pas al drumului 
ce a culminat cu reabilitarea casei memo- 
riale a „sfinxului de la Bădăcin”. Sunt 
evidențiate, e drept, succint, primele 
demersuri (pp. 12-14), se vorbește despre 
activităţile întreprinse în vederea 
promovării proiectului (pp. 15-18) și despre 
feluritele expoziții care l-au acompaniat 
(pp. 30-40). Apoi, preotul Cristian Borz tine 
să-și grupeze informaţiile pe ani. Astfel iau 
naștere mici cronici, inegale ca întindere, 
autonome una în raport cu alta, dar legate 
totuși datorită conţinutului și a faptului că 
toate descriu același proiect, dedicate ani- 
lor 2015 (pp. 41-47), 2016 (pp. 47-75), 
2017 (pp. 76-111), 2018 (pp. 112-149) și 
2019 (pp. 150-170). Apoi, ziua inaugurării 
este descrisă în detaliu (pp. 171-193), 
autorul realizând un adevărat dosar de 
presă ce reunește texte scrise de scriitori 
și jurnaliști precum: Daniel Man, Cristina 
Pușcaș (pp. 171-174), Georgel Babiuc (pp. 
175-177), Daniela Burlacu (pp. 177-180), 
Ruxandra Hurezean (pp. 180-184), Daniel 
Săuca (pp. 186-187), sau mesajele unor 


Cristian Borz 


Jurnatł de şantier. 
Reabilitarea Casei Memismetii 
„uliu Maniu” 
de la Badăcin 

Cristian Borz, Jurnal de şantier. Reabilitarea 
Casei Memoriale „luliu Maniu” de la Bădăcin, Editura 
Caiete Silvane, Zalău, 2020, 516 p. 


personalități precum: episcopul greco- 
catolic Virgil Bercea de la Oradea (p. 187), 
preşedintele României, domnul Klaus 
lohannis (pp. 188-189), domnul dr. loan 
Boilă, strănepotul lui luliu Maniu (pp. 189- 
190), doamnele Flavia Bălescu-Coposu și 
Rodica Coposu (pp. 191), prințul Nicolae 
(p. 192), dar și informaţii cu privire la dis- 
tinctii, mulțumiri sau alte aspecte similare. 

Partea de descriere este apoi urmată 
de o antologie de texte extrase din paginile 
a diverse publicaţii locale și naţionale (pp. 
200-211), menite să arate că demersul a 
avut impactul scontat și nu a trecut neob- 
servat de cei cărora li se adresa, de o 
bogată anexă fotografică (pp. 312-489) și 
o listă a donatorilor, ce vine să arate pe ce 


eforturi s-a sprijinit amplul, dar bine tintitul 
efort. 

Prin reabilitarea Casei Memoriale „Iuliu 
Maniu” de la Bădăcin, părintele Cristian 
Borz a realizat nu doar un demers impor- 
tant pe plan local, ci și un act de restituire 
atât de necesar. Așa cum frumos remarca 
prințul Nicolae în scurtul cuvânt de la inau- 
gurarea petrecută în anul 2019: „Vâlvătaia 
flăcării candelei aprinse la Sighet la 5 
februarie 1953 are de astăzi, 12 octombrie 
2019, unde să ardă. Până ieri am păstrat-o 
în suflet, de astăzi o păstrăm aici, în casa 
Sa din Dealul Țarine!”. (p. 192). 

E un fapt trist că autoritățile ce erau în 
măsură să se ocupe cu un astfel de 
demers n-au avut resursele și competența 
să o facă și că, pentru alegătorii țării, un 
om de calibrul lui luliu Maniu e mai puțin 
important decât chestiuni mult mai 
mărunte. E însă cât se poate de lăudabil 
că un preot precum părintele Borz și-a 
asumat această sarcină de Don Quijote și 
a reușit să răzbească, în ciuda tuturor pie- 
dicilor și a ușilor care i s-au trântit, cu cer- 
titudine, cu mai multă sau mai puțină 
delicateţe, în față. Faptul că a decis să 
imortalizeze aspectele ce au definit acest 
demers într-un jurnal de șantier e și el 
important și se cuvine semnalat. Va repre- 
zenta cu certitudine, la vremea potrivită 
(căci părintele e încă tânăr și are multe de 
făcut), un capitol important în testamentul 
unui preot vrednic, ce a înțeles cum 
vocația comunitară se împletește cu 
pastorația și a reușit să fructifice într-un 
mod atât de frumos istoria locului, transfor- 
mând-o într-o destinaţie atractivă și cu 
valențe didactice. 

O Numerele vechi disponibile ale Revistei Memoria le puteti achi- 


zitiona la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 prețul se află 
afișat pe coperta fiecărui exemplar. 

AÐ Pentru achiziții comandati prin telefon: 0741086569 (Oana 
Ichim), prin e-mail: revistamemoriaOgmail.com, ori direct pe 
site-ul nostru www.revistamemoria.ro 


Nu se primesc articole scrise de mână, dactilografiate 
sau cele în format electronic fără diacritice. 
Responsabilitatea pentru conținutul articolelor 
revine autorilor. 


Îi mulțumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supravieţui. 

